
FORORD 


Den ukendte Gud er et gennemgående element i adskillige reli- 
gioner og religiøse bevægelser. Udtrykket forekommer med 
forskellige nuancer og i forskellige varianter. Det kan betegne 
den Gud, som mennesker bør og kan kende, men som de ikke 
kender. Det kan også betyde den Gud, hvis egentlige væsen det 
altid vil være umuligt for mennesker at kende fuldt ud. Det kan 
også mere jævnt betyde, at det er en eller anden blandt mange 
guder, man ved blot ikke rigtigt, hvem der er tale om. 

Mest kendt er udtrykket ”den ukendte Gud” måske fra beret- 
ningen i Apostlenes Gerninger kapitel 17, hvor Paulus på Akro- 
polis fortæller, at han i Athen har set et alter med indskriften 
”For en ukendt Gud”, og det benytter han som udgangspunkt 
for sin forkyndelse. 

Motivet kendes fra den hellenistiske verden, fra den nære 
orient i antikken, fra jødedommen og den ældste kristendom. 
Det dukker op igen undertiden i en noget ændret form, og mo- 
tivet spiller også senere en rolle i tænkningen, i litteraturen og 
kunsten. 

Hyppigt er talen om den ukendte Gud forbundet med en 
fremhævelse af ukendskab til menneskets væsen og tilværelsens 
sammenhæng. Ofte er det forbundet med kravet om en ny vur- 
dering af opfattelsen af tilværelsen og synet på mennesket. I 
oldtiden kunne der i den sammenhæng advarende anføres, at 
mennesket var blevet en slave af tilværelsens materielle goder og 
havde glemt sin sande oprindelse. I nutiden kan det som i forfat- 
teren Erik Knudsens digtsamling ”Til en ukendt Gud” (1947) 
siges, at mennesket er blevet afhængigt af sin egen civilisations 
teknik, ”der slæber os med sig”, og der udtrykkes i digtsamlin- 
gen en bøn om mod til at ”vove springet ind i vort sande fædre- 
land” og der tilføjes: ”Vis os vejen saa vi kan finde den værdig- 
hed som vi har tabt”. 

Engang i 400-tallet lod en velhavende fader, Johannes Sto- 
bæus foretage en samling af livsvisdom, leveregler, økonomiske 
råd og praktiske vink for sin søn Septimius. Samlingen bestod 
af små og store uddrag af kendte forfatteres værker. Blandt 
disse uddrag er der et, der er meget langt, hentet fra et skrift, 
der på græsk bærer navnet Kore Kosmu eller ”Verdens pige”. 
Det er en tekst, der er hentet fra et filosofisk, græsk skrift. I 

denne tekst hedder det, at den nedre verden med ærefrygt be- 
tragtede ”himlens skønhed, som en billedlig fremstilling af den 
ukendte Gud...”. 

Denne ukendte Gud er i en bestemt gruppe tekster fra old- 
tiden den Gud, som menneskene ikke kender, men som de, hæv- 
der skrifterne, bør og kan kende; kendskabet til ham er det alt- 
afgørende, for det er en forudsætning for en forståelse af til- 
værelsens dybeste spørgsmål, og den rette viden herom gør men- 
nesket frit. Denne gruppe tekster er de såkaldte Hermes-skrifter, 
af hvilke der i det følgende for første gang fremlægges en sam- 
let oversættelse. 

Hensigten med bogen er at lette adgangen til en større sam- 
ling af ikke-kristne, religiøse tekster fra en bevægelse, der tråd- 
te frem omtrent samtidig med kristendommen. Bogen er tænkt 
som en ”læsebog”, der formentlig vil kunne anvendes såvel i 
universitetsundervisningen som på gymnasier og seminarer og i 
studiekredse, men også af den, der ønsker at orientere sig på 
egen hånd. Bogen er søgt holdt fri for alt for mange tyngende 
noter, men en litteraturliste skulle give tilstrækkelig anvisning 
på speciallitteratur. 

Jeg håber snarest at kunne udsende oversættelser af andre 
tekster, også kristne og jødiske, fra samme tidsrum. 

Cand. theol. Herdis Halvas-Nielsen, Flensborg, har venligst 
læst korrektur på det meste af mit manuskript, og sognepræst 
Søren Hermansen, med hvem jeg har drøftet enkeltheder, navn- 
lig i oversættelsen af den koptiske tekst, har hjulpet mig med 
korrekturlæsningen, medens sekretær Ellen Dahlstrøm med tål- 
mod og omhu har overført manuskriptet til composer-sats. 


September 1982. S.G. 


HERMES—SKRIFTERNE 


Hermes-skrifterne eller den hermetiske litteratur kalder man en 
række skrifter, som antagelig opstod i Ægypten i hellenistisk 
prægede kredse, omtrent samtidig med kristendommens opstå- 
en og første vækst. Man antager nu gerne, at denne litteratur må 
være blevet til i løbet af 1.-3. århundrede. Det er skrifter, der 
giver os et særligt indblik i tankerne hos filosofisk-religiøst in- 
teresserede mennesker, der stod uden for kristendommen. Det 
er en litteratur, der viser, hvad sådanne mennesker i datiden 
tænkte og troede, hvad de levede for og også kunne dø på. Det 
er således skrifter, der religionshistorisk set er af stor betydning, 
fordi de udgør en væsentlig skriftsamling fra en ikke-kristen re- 
ligion i oldtiden. Men de har ikke blot en historisk eller om man 
vil antikvarisk interesse. Mærkeligt nok har de den dag i dagen 
tiltrækningskraft, der gør at mange læser dem af en anden inte- 
resse. Der er meget tidsbestemt i teksterne, der kan også findes 
indbyrdes uoverensstemmelser, der er gentagelser og meget an- 
det, der i og for sig kunne svække interessen. Men de handler 
alle om noget væsentligt, der måske lidt kort kan beskrives som 
sjælens eller om man vil jeg'ets eller personlighedens frigørelse 
fra alt det, der søger at binde den og hindre den i at nå sit mål: 
en tilbagevenden til den helhed, som den egentlig er udgået fra, 
Gud, der i grunden er alts substans. 

Denne frigørelse er ikke knyttet til nogen kult. Der tages 
tværtimod afstand fra enhver form for kultus. Det, der tales til, 
er menneskers tanker og adfærd, og skrifterne er derfor med 
rette blevet karakteriseret som ”andagtsbøger for gudfrygtige 
fritænkere” (Povl Johs. Jensen, Græsk Mystik, 1953, s. 28). 

Hermes-teksterne har navn efter den græske gud Hermes, 
som i oldtiden identificeredes med den ægyptiske gud Thoth, 
der regnedes for opfinder af kunst og videnskab. Thoth blev 
som sådan af grækerne kaldt for Hermes Trismegistos, den tre 
gange største Hermes, eller den trefold store. Man forbandt 
med hans navn en række skrifter, dels af astrologisk-okkult, 
dels af filosofisk indhold, og det er denne sidste litteratur, der 
er søgt samlet i denne tekstsamling. 

De mennesker, der skrev disse skrifter og samledes for at drøf- 
te de spørgsmål, der nævnes i dem, udgjorde næppe nogen stor 
menighed. De var ikke optaget af organisation, men engageret 

i spørgsmål som dem, der er behandlet i disse: Hvad er et men- 
neske? Hvad er verden? 

Fælles for dem er, at de - omend i forskellig grad - giver ud- 
tryk for at ville meddele åbenbaringer. Den Gud, som menne- 
sker ikke kendte, åbenbarer sig her og giver de udvalgte indsigt 
i tilværelsen. Der kræves ikke ofre, der kræves ikke kultus, 
men der tilbydes kendskab til tilværelsens rette sammenhæng. 
Det er dette kendskab, der skal gøre dem fri. 

Derved er det klart, at den viden om menneskets væsen og 
erkendelse af tingenes rette sammenhæng, er det afgørende. 
Denne kundskab hed på græsk gnosis, og de hermetiske skrifter 
er derfor gnostiske skrifter. En god introduktion til gnosticis- 
men og et udvalg af tekster til de forskellige gnostiske religio- 
ner findes i Jes P. Asmussens ”Når vi nu er af Guds slægt” 
(1978). Her er en enkelt af disse religioner taget ud, og til gen- 
gæld er den søgt præsenteret ved en samling af alle dens selv- 
stændigt overleverede skrifter. 

Det, der binder disse skrifter sammen, er tanken om det ene, 
der ligger bag alt. Verden hænger sammen som en stor organis- 
me; i større eller mindre grad gennemtrænger Gud den; hver 
enkelt del i verden indvirker på de andre og påvirkes selv af 
dem. Bag alt det ligger forestillingen om én substans, ånden, der 
her gengiver det græske ord nus, der også indbefatter forestil- 
lingen om intellekt eller fornuft. 

De overleverede Hermes-tekster fra oldtiden omfatter tre 
grupper efter den måde, som de er overleveret på. Der findes 
for det første de såkaldte traktater, d.v.s. de skrifter, der er 
overleveret i deres helhed som selvstændige skrifter. Den anden 
gruppe omfatter de såkaldte ekstrakter eller ekcerpter, d.v.s. de 
uddrag af Hermes-skrifter, der som nævnt blev foretaget på for- 
anledning af Stobæus. Den tredje gruppe er de såkaldte frag- 
menter, d.v.s. små brudstykker af tekster, der kun kendes som 
citater i andres skrifter. 

Den første gruppe, traktaterne, er den største. De udgøres 
af kortere eller længere afhandlinger - omtrent svarende til 
nutidens essay -, undertiden er de i brevform, undertiden har 
de form af monologer eller dialoger. Af disse traktater kendes 
der 17 på græsk. De er engang - antageligt mellem ca. 500 og 
1100 - blevet samlet til den samling, som nu traditionelt kaldes 
for Corpus Hermeticum, den hermetiske skriftsamling. Efter 

den gængse tællemåde, som går tilbage til en udgave af dem fra 
1574 ved Franciscus Flussa (et pseudonym for Francois Foix 
de Candalle), opregnes disse græske tekster som traktat I-XIV 
og XVI-XVIII. Hertil kommer én traktat, Den fuldkomne Tale, 
der engang har eksisteret på græsk, men som i sin helhed nu kun 
er bevaret i en latinsk oversættelse, der bærer titlen Asclepius, 
et værk som allerede kirkefaderen Augustin (354-430) anvendte 
i sin ”Om Guds Stat” (De civitate Dei); af den græske tekst ken- 
des der kun nogle spredte rester, men dele af den kendes nu og- 
så i en koptisk oversættelse fra en papyrus, der i 1945 blev fun- 
det ved Nag Hammadi i Øvreægypten. I den samme papyrus, 
der dateres til at være fra sidste halvdel af 300-tallet, fandt man 
desuden en koptisk oversættelse af en hidtil helt ukendt herme- 
tisk traktat, nemlig Nag Hammadi kodeks VI's 6. skrift, der bæ- 
rer navnet ”Om den ottende og den niende”. 

Hertil kommer måske endnu én traktat, som er dukket op:i 
1956 offentliggjordes en hidtil ukendt hermetisk traktat, fun- 
det i armenisk oversættelse: ”Hermes Trismegistos” definitioner 
for Asklepios”; den armeniske oversættelse ser ud til at være 
bearbejdet og rumme kirkelige indslag. 

En større undersøgelse og en ny udgave ved J.-P. Mahé, der 
er under udgivelse, vil formentlig kunne afklare om tekstens ind- 
hold er så urørt, at den kan regnes med til denne gruppe. 

Den anden gruppe, Stobæus” uddrag eller ekstrakterne, rum- 
mer en række uddrag af hermetiske skrifter; de omfatter både 
ganske små uddrag og meget lange stykker, ja, et uddrag, eks- 
trakt XXIII er i virkeligheden en hel traktat, der derfor også er 
oversat her - det er den førnævnte Kore Kosmu. De ialt 40 ud- 
drag, der omfatter både poesi og prosa, lod Johannes Stobæus 
som nævnt foretage, vistnok engang i 400-tallet, til brug for sin 
søn Septimius, for hvem han lod fremstille en håndbog i fire 
bind med antologier over næsten alt lige fra økonomi til filosofi 
og etik. Uddragene af hermetiske skrifter er derfor blandet med 
meget andet, men de er af betydning, både fordi de, ganske vist 
kun i uddrag, overleverer hermetiske skrifter, som vi ellers ikke 
kender, og fordi de også overleverer uddrag af hermetiske trak- 
ter, som vi kender i forvejen, hvorved det er muligt i nogen grad 
at undersøge pålideligheden af en overlevering. 

Af knap så stor betydning er den tredje gruppe, fragmenter- 
ne, der som nævnt er citater fra hermetiske skrifter, overleveret 

navnlig hos kirkefædre som Tertullian (ca. 160-225), Lactan- 
tius (ca. 260-340) og ikke mindst Kyril af Aleksandria (d. 444) 
samt den nyplatonske filosof Jamblichus (ca. 250-325). Me- 
dens Stobæus foretog sine uddrag med det sigte at ekstrak- 
terne skulle kunne bruges i opbyggeligt eller filosofisk øjemed, 
er adskillige af disse fragmenter derimod snarest citeret i pole- 
misk eller agitatorisk sammenhæng og måske allerede af den 
grund knap så repræsentative; deres betydning må dog ikke un- 
dervurderes; anvendt med forsigtighed er de også med til at 
udvide vort kendskab til den hermetiske litteratur - og hvor vi 
kender den i forvejen, kan fragmenterne som nogle af ekstrak- 
terne hos Stobæus anvendes til en forøgelse af vor viden om 
Hermes-litteraturens overlevering og litterære udviklingshisto- 
Tie. 

Ud over disse tekster fra oldtiden bør man dog for fuldstæn- 
dighedens skyld også nævne endnu en gruppe Hermes-tekster, 
der dels har haft en særlig overleveringshistorie, dels en særegen 
oprindelse. Det er den på arabisk overleverede Hermes-litteratur. 
Hos sabierne, der endnu i begyndelsen af 800-tallet praktise- 
rede en hedensk kult i byen Harran i det nordvestlige Mesopo- 
tamien (Iraq) ved floden Belich, ca. 115 km ovenfor dennes 
udløb i Eufrat spillede Hermes en særlig rolle. Det var ved Har- 
ran romerne under Crassus i 53 f. Kr. led et stort nederlag. Kri- 
stendommen forsøgte senere forgæves stormløb mod byen, 
hvor den aldrig helt slog an. Man holdt fast ved den gamle he- 
denske tro, måske tilført nogle nye islæt af gnosticisme og filo- 
sofisk støttet af tanker fra Hermes-skrifterne. Her blomstrede 
da også til op i 900-tallet en rig kultur med flittigt virke af fi- 
losoffer, matematikere, astronomer og læger, og adskillige græ- 
ske værker oversattes her til arabisk. For sabierne, der havde 
syrisk som sprog, var Hermes som den ægyptiske gud Thoth gud 
for alle de opfindelser, der fremmer civilisationen. I den arabisk- 
islamiske verden blev Hermes også akcepteret, idet han blev 
opfattet som en sand profet fra før syndfloden, og han identi- 
ficeredes på én gang med den bibelske Enok og den Idris, om 
hvem det i Koranen sure 19 vers 57 hedder: ”Og nævn i bogen 
Idris, for han var sandfærdig og en profet”. Den franske arabist 
og religionshistoriker Louis Massignon påpegede, at det var gen- 
nem denne sammenstilling af Hermes-Idris, at den hellenistiske 
tradition fik borgerret i Islam, takket være fremhævelsen af 

den direkte inspiration og den indirekte åbenbaring, længe før 
Aristoteles” logik og metafysik fik adgang. Da de hedenske sa- 
bier i Harran fra islamisk side blev truet med udslettelse, fordi 
de ikke var monoteister, påberåbte de sig en tid med held Her- 
mes-Idris og den til denne skikkelse knyttede profetisme, indtil 
manglen på en åbenbaret bog som bibelen eller koranen af- 
gjorde deres skæbne. Den sidste leder af sabierne tiltrådte i 
året 944. (Se L. Massignon, i: A.J. Festugiére, La Révélation 
d”Hermés Trismégiste, I, 1950, s. 384 ff.). 

Visse hermetiske tanker inspirerede imidlertid dele af islam. 
Louis Massignon gjorde således opmærksom på, at de første 
muslimer, der var inspireret af hermetisk tankegang var shi'iter- 
ne, for hvem historien er et kredsløb. Der skete formentlig u- 
mærkeligt en hermetisk infiltration i islam, men den fremkald- 
te naturligt nok en skarp reaktion, der kan tages som et tegn 
på, at hermetismen, som Louis Massignon udtrykte det, på den 
tid har udgjort en helhed uden dog på nogen måde at have væ- 
ret forkyndt af noget organiseret trossamfund - det ville iøvrigt 
heller ikke have været i overensstemmelse med den antike her- 
metisme. 

Men noget kunne man dog bruge fra hermetikerne: i Harran 
konstrueredes fortrinlige astrolabier (Hipparchos? gamle opfin- 
delse), der kunne anvendes til den daglige fastansættelse af de 
nøjagtige tider for de foreskrevne bønner, og også den indsigt 
i kemi og astronomi, der var vundet, kunne bruges - ligesom 
den store masse af overtroiske spekulationer knyttet til stjerne- 
tydning, magi og brugen af talismaner, der kendetegnede det, 
som W. Scott opfattede som den vulgære eller populære del af 
Hermes-skrifterne. (W. Scott, Hermetica, I, 1924, s. 1). 

Denne påvirkning fra hermetisme og konfrontationen, eller 
om man vil opgøret med den, gav sig udslag i en del arabiske 
tekster med direkte eller indirekte indslag af hermetisk tanke- 
gang. Når bortses fra den nævnte vulgære eller populære tradi- 
tion, der falder uden for denne tekstsamlings rammer, er det 
dels originale arbejder af hermetiske arabere, dels tekster, der 
kan indeholde citater, uddrag eller hele fremstillinger, oversat 
fra græske Hermes-tekster. Den første gruppes ældste tekst er 
næppe blevet til før 825. Hvor interessant den end kan være, 
kan denne gruppe vel bedst sammenlignes med den hermetisk 
påvirkede litteratur, der opstod i Europa i 14-1500-tallet; den 

falder derfor også uden for rammerne af denne samling. 

Tilbage bliver den sidste gruppe, der af omfang er meget be- 
skeden og kun rummer en enkelt større tekst af interesse, ”Om 
sjælens revselse”; den er imidlertid omgivet med megen usikker- 
hed i sin tekstmæssige overlevering: den er antageligt først over- 
sat fra græsk til syrisk og herunder undergået en kristen eller 
måske manikæisk bearbejdelse, og dernæst er den oversat til 
arabisk. I den arabiske skikkelse har den så været genstand for 
en islamisk revision, således at den kun indirekte kan give et 
indtryk af, hvad der var hermetisk tankegang - og det kun hvis 
en nøjere undersøgelse fører til det resultat, at de forskellige 
bearbejdelsers og oversættelsers ændringer i teksten kan afgræn- 
ses, Heller ikke denne tekst er derfor anvendelig i denne sam- 
menhæng. 


Alligevel er måske det væsentligste af vort kendskab til den her- 
metiske litteratur nået til os via Harran. Det er ihvertfald - om 
ikke fuldstændigt overbevisende - blevet hævdet af nogle forske- 
re. En arabisk forfatter, der døde i 898, beskrev sabiernes lære 
som en filosofi og nævnte som deres ”lærere” en vis Agatho- 
dæmon samt Hermes og fortalte, at de havde et skrift af Her- 
mes. Deres filosofi må, mener man, have været præget af græsk 
filosofi i form af nyplatonisme. En af de kendeste sabier var 
Thabit af Qurra (d. ca. 901), som opnåede stor indflydelse i 
Bagdad, hvor han bosatte sig efter et skisma blandt sine tros- 
fæller. En arabisk forfatter sagde om ham, at ingen kan have 
draget nytte af græsk filosofi, hvis ikke de havde haft Thabits 
oversættelser af dem. Han citeres selv for at have sagt, at ”vi er 
hedenskabets arvtagere og udbredere”. En lang række græske 
værker nævnes som oversat af ham, bl.a. en med titlen ”Om 
Hermes” love”. Men Thabit var ikke den eneste fremtrædende 
sabier, der gjorde sig gældende med sin hermetisk inspirerede 
filosofi; der opregnes over en snes kendte forfattere og filosof- 
fer af samme skole. Den frihed, som sabierne i nogen grad nød, 
blev imidlertid efterhånden begrænset af den tiltagende orto- 
dokse bevægelse indenfor islam. Fra omkring 1050 kunne de 
næppe længere virke åbenlyst i Bagdad. 

Ejendommeligt nok er det netop ved denne tid, at den sam- 
ling skrifter, som vi nu kender under navn af Corpus Herme- 
ticum, uventet dukker op i Konstantinopel, efter at man ikke 

har spor af dem i Europa i mere end fem hundrede år. Det er 
W. Scott, der har peget på dette ejendommelige sammentræf, 
og han udkaster derefter den hypotese, at de vanskelige forhold 
under det tiltagende hårde islamiske styre kan have fået en af 
sabirerne i Bagdad til at flygte til friheden i Konstantinopel, 
medbringende i sin bagage den samling græske hermetiske skrif- 
ter, der nu er vort Corpus Hermeticum (W. Scott, Hermetica, 
I, 1924, s. 105-108). 

Usandsynligt er det ikke, men foreløbig kun en hypotese. 
Men hvorom alting er, så kan alle de håndskrifter, som vi nu 
kender til Corpus Hermeticum, føres tilbage til afskrifter af den 
samling, der pludselig dukkede op i Konstantinopel. 

Det var grækeren Michael Psellos, kendt som den store gen- 
opliver af interessen for studiet af Platon, der omkring 1050 i 
Konstantinopel pludselig fik et beskadiget manuskript med 
samlingen af Hermes-skrifter i hænde. Enten afskrev han det 
derefter selv, eller også fik han en anden til det, men fra denne 
begivenhed stammer vort tekstmæssige kendskab til Hermes- 
traditionen stort set. 

Der skulle dog gå omkring 400 år før kendskabet til denne 
litteratur nåede frem til vesterland. Den byzantinske filosof 
Georgios Gemistos Plethon kom i 1438 til Firenze. Ved dette 
og et senere ophold i Italien optrådte Plethon som en ivrig tals- 
mand for græsk åndsliv og virkede for udbredelsen af nyplato- 
nismen. Han vandt indpas hod slægten Medici, hvor han gjorde 
dybt indtryk på Cosimo de” Medici (1389-1464), der som et 
udtryk for sin interesse for oldtidsstudier grundlagde et pla- 
tonsk akademi og i stor stil lod opkøbe græske håndskrifter - 
i god overensstemmelse med renæssancens ønske om en tilba- 
gevenden til kilderne. Gennem en munk, Lionardo fra Pistoja 
i Makedonien erhvervede han et håndskrift med den græske 
tekst til Hermes-skrifterne - en afskrift af Psellos' manuskript. 
Nu fik i 1463 den første leder af det nygrundede akademi, 
Marsilio Ficino (1433-99) som sin første opgave at foretage 
en oversættelse til latin af den græske tekst. Ficino var velegnet 
hertil: Cosimo havde tilskyndet af Plethon i tide sørget for, at 
den unge Ficino blev uddannet af græske lærere og fik et ind- 
gående kendskab til græsk åndsliv. Tanken fra Plethons og 
Cosimos side var vel, at den Hermes-skikkelse, som man opfat- 
tede som en urgammel profet, og som man mente stod bag 


15 


Hermes-skrifterne, der på så mange måder viste overensstem- 
melse med bibelen, skulle føres i marken som en autoritet over- 
for dem, som kirken ellers påberåbte sig, og derved kunne ind- 
flydelsen fra Aristoteles mindskes. 

Virkningen lod ikke vente på sig. Man fik interesse for Her- 
mes-skrifterne. Det er i denne tid og frem til omkring 1550, at 
der foretoges en række afskrifter af teksterne. Og indflydelsen 
gav sig også kunstneriske udslag som det f.eks. kan ses på gulv- 
mosaikken i domkirken i Siena fra engang i 1480'erne (se R.P. 
Cust, The Pavement Masters, London 1901, s. 23, 31). Her ses 
som den centrale figur Hermes, omgivet af to spåkvinder, si- 
byller, der profeterer om kristendommens komme. Hermes 
kaldes i en indskrift under fødderne for ”Hermes Merkur, Mo- 
ses” samtidige”, og i sin hånd holder Hermes en tavle med en 
let forkortet tekst fra Asclepius-skriftet. Som det er sagt af en 
af de bedste kendere af den hermetiske indflydelse i Europa i 
14-1600-tallet, Frances A. Yates, kan denne fremstilling, der 
ikke er enestående i Italien, tages som et symbol på renæssan- 
cens opfattelse af Hermes, og som en profeti om den usædvan- 
lige indflydelse, Hermes-skikkelse kom til at få i Europa i 1500- 
tallet og et godt stykke ind i 1600-tallet (Frances A. Yates, Gi- 
ordano Bruno and the Hermetic Tradition, 1964, s. 43). Ficinos 
lidt yngre samtidige Pico della Mirandola (1463-94) blev stærkt 
påvirket af Hermes-skrifterne, men føjede hertil også interesse 
for kabala og astrologi - det lå i tiden. Af den samling på 900 
teser fra alle videnskaber, han i 1486 offentliggjorde og tilbød at 
forsvare, var 10 hentet fra hermetiske tekster. Inkvisitionen 
skred straks ind, og kun indgriben fra Medici-slægten (Lorenzo 
de” Medici) reddede ham, men alligevel opnåede han, da der 
kom en ny pave, Alexander d. VI af huset Borgia i 1493, at 
blive taget til nåde som en trofast søn af kirken. 

Ficino's og Pico's tanker påvirkede med deres forening af her- 
metisk filosofi og kabalistisk-astrologiske forestillinger stærkt 
Paracelsus (1493-1541), der blev en fornyer af den teoretiske 
lægevidenskab. Dermed fik Hermes-skrifterne afgørende betyd- 
ning for de nye tanker i renæssancens naturvidenskab overalt 
i Europa. I Danmark var således tre fremragende videnskabs- 
mænd påvirket af disse tanker. Den ene var naturforskeren og 
filosoffen Peder Sørensen (1542-1602), der med sit medicinske 
hovedværk (Idea medicinae, Basel 1571) vakte international 

opmærksomhed og kom til at give navn til en retning af tilhæn- 
gere, severinerne. Den anden var hans samtidige, Hans Philipsen 
Pratensis (1543-76), der udover at være professor i medicin 
beskæftigede sig indgående med astronomi, matematik og filo- 
sofi. Den tredje og mest kendte var de to førstnævntes samti- 
dige og nære ven, astronomen Tyge Brahe (1546-1601). De vir- 
kede alle tre som naturforskere; datidens kirkelige ortodoksi 
satte grænser for, hvor langt nymodens filosofiske ideer kunne 
få lov til at udfolde sig. Hundrede år senere fremhævede den 
ligeledes internationalt kendte naturvidenskabsmand Ole Borch 
(1624-90) i et større værk (Hermetis, Aegyptiorum et Chemi- 
corum Sapientia. ., Hafniae 1674), i en debat med tyskeren H. 
Conring, ægypternes og blandt dem navnlig Hermes fortjeneste, 
ikke bare på kemiens område, men også på filosofiens og reli- 
gionens; modsat den ugudelige Aristoteles forkyndte ægypterne 
og Hermes med dem sjælens udødelighed, og de holdt sig til 
mange andre af den sande religions lærdomme; nok var over- 
tro og troldom udbredt hos dem, men det hørte jo tiden til, og 
Hermes havde indlagt sig store fortjenester af menneskeheden, 
og skønt kun et menneske blev han derfor kaldt for Gud. Tiden 
var nu en anden, og Borchs kirkelige stade blev ikke draget i 
tvivl. 

Den udbredelse af de hermetiske skrifter og deres ideer, som 
var et af målene med dannelsen af det akademi, Cosimo de” 
Medici grundlagde, tog til i styrke. Ficino's og Pico's indsats 
var kun en begyndelse, og den gav sig udslag i tekstudgaver, 
kommentarer og filosofiske værker inspireret af teksterne. I 
1554 kom den første trykte udgave af den græske tekst, som 
Adrianus Turnebus udgav. Det må siges at være ret tidligt, når 
man betænker, at den første trykte udgave af den græske tekst 
til Ny Testamente, Erasmus', er fra 1516. Kirkelige forfattere 
udgav også kommentarer til teksterne - således udgav Hannibal 
Rossel en kommentar allerede 1585. Men samtidig med denne 
kirkelige interesse var der også en mere humanistisk betonet 
interesse for de hermetiske skrifters ideer. Det mest kendte 
eksempel herpå er Giordano Bruno (1548-1600). Dennes brug 
af Hermes-teksterne kommer klart frem i hans skrifter, som 
Frances A. Yates fremhæver, og kendskabet til disse tanker er 
kommet vidt omkring med denne urolige og omrejsende filosof, 
der snart opholdt sig i Genéve, snart ved universitetet i Toulon, 

i Paris, i Oxford og Wittenberg, inden han fængsledes i Italien 
i 1592 og endte sit liv på bålet på Campo di Fiore i Rom i 1600. 
De hermetiske ideer kan også anes i hovedtrækkene af hans ver- 
densanskuelse, der i alt væsentligt er bestemt af forestillingen 
om, at én substans rører sig i alt og træder frem i alle former for 
modsætning og forskel. Interessen for den hermetiske litteratur 
døde ikke med Bruno. Men et langt hårdere slag var det, da den 
fremragende klassiske filolog Isaak de Casaubon (1559-1614) 
gjorde gældende, at Hermes-skrifterne aldeles ikke skrev sig fra 
en forfatter, der var Moses” samtidige, men måtte være blevet 
til som en slags forfalskning af en kristen eller - som han siger - 
semi-kristen forfatter, der ønskede at anbefale sin religion over 
ikke-kristne ved at give udseende af, at selv de ældste autori- 
teter støttede dens tanker. 

Denne sidste opfattelse er ikke længere holdbar. Som det 
navnlig er blevet resultatet af undersøgelser foretaget af eng- 
lænderen C.H. Dodd, franskmanden A.J. Festugiåre og ameri- 
kaneren A.D. Nock, er der enten ikke eller kun få steder tale 
om en ganske svag påvirkning fra kristendommen. Derimod kan 
der flere steder påvises indflydelse fra jødedommen. Men hoved- 
massen i Hermes-skrifternes ideer er ikke hentet fra en anden 
religion. Det er udsprunget af menneskers forsøg på for sig selv 
og andre at gøre rede for, hvad livet er; hvad verden og menne- 
sket er - og hvem der står bag det. Dertil har de udnyttet deres 
viden, og deres tanker har bearbejdet erfaringer og ideer både 
fra øst og vest, og det er svært om ikke umuligt at udrede alle 
tråde i det mønster, der er blevet til Hermes-skrifterne og den 
livsanskuelse, som de repræsenterer. Men de er først og frem- 
mest med deres tankerigdomme, deres indbyrdes modsigelser, 
deres åbenhed udtryk for noget sandt menneskeligt, og det gør 
det forståeligt, at de har kunnet optage mennesker i oldtiden - 
og stadig har noget at sige om det at være menneske. 

TRAKTATERNE 


Det er naturligt, at samlingen af traktater, er blevet opkaldt ef- 
ter Hermes. Denne skikkelse spiller nemlig en væsentlig rolle 
i næsten alle traktaterne. I traktat I og XI modtager Hermes 
selv belæring fra den guddommelige ånd, og i en række andre 
traktater optræder Hermes som læreren, der belærer sine di- 
sciple. I traktat II, VI, IX og XIV giver Hermes den guddom- 
melige visdom videre til sin discipel Asklepios, og i traktat IV, 
V, VIII, X, XII og XIII belærer Hermes sin discipel Tat. I den 
latinske Asclepius er Hermes lærer for hele tre disciple: Tat, 
Asklepios og Ammon. Også Tat og Asklepios optræder selv 
som lærere. Det sker i traktat XVI, der er formet som et brev 
fra Asklepios til Ammon, og i traktat XVII, der er en dialog, 
hvori Tat belærer en konge. 

De hermetiske traktater har indbyrdes noget afvigende for- 
mer. Traktat I (Poimandres) begynder som en skildring af en 
intuitiv skuen, en vision eller måske en drøm, i hvilken tilvæ- 
relsens opståen, opbygning og sammenhæng går op for fortæl- 
leren, der til sidst går over til at skildre, hvorledes han har givet 
sig til at forkynde dette; traktaten munder ud i en hymne til 
Gud. Langt de fleste af de øvrige traktater er imidlertid mere 
præget af at være læremæssige fremstillinger, hvoraf nogle få 
tilstræber at give en fremstilling af hele den hermetiske lære, 
medens hovedparten blot vil behandle enkelte problemer. Hele 
denne gruppe omfatter traktaterne II, IV-VI, VIII-XIV, XVI, 
Asclepius, den koptiske traktat og Kore Kosmu, men af disse 
skrifter pretenderer kun X-XII, XVI, Asclepius samt Kore Kos- 
mu at bringe hele læren. Efter deres litterære form er trakta- 
terne I, V, VI og IX monologer - traktat I dog med en samtale 
indbygget - medens traktaterne II, IV, VIII, X-XIIL, Asclepius, 
den koptiske traktat og Kore Kosmu er dialoger mellem en 
lærer og en eller flere disciple; traktaterne XIV og XVI har 
form af breve, og traktat VII er en hermetisk prædiken, me- 
dens traktat XVIII har form af en tale, der munder ud i en lov- 
prisning. Både traktat III og XVII er for korte og brudstykke- 
agtige til en egentlig nærmere bestemmelse, dog synes XVII 
nærmest at have været en dialog. I et par tilfælde kan man 
overveje om teksterne engang har haft en noget anden form - 
således er Asclepius måske stykket sammen af flere dele, og 

den rummer i sig en apokalyptisk skildring, der kan have haft 
sin egen litterære historie. 

Det er således i hovedsagen skrifter, der har karakter af en- 
ten monologer eller dialoger, at den hermetiske lære skal søges. 
Men også i læremæssig henseende er der afvigelser. Da det som 
nævnt kun er nogle få af teksterne, der søger at give en frem- 
stilling af hele den hermetiske lære eller forkyndelse, er det 
svært at give en helt rammende karakteristik af de punkter, 
som adskiller skrifterne i deres forkyndelse. Fra et par syns- 
vinkler kan det dog så nogenlunde gøres. Man kan således iagt- 
tage en væsentlig forskel mellem skrifternes syn på verden. Her 
gør to opfattelser sig gældende. Til grund for den ene ligger et 
panteistisk-monistisk syn på verden, som opfattes som Guds 
værk og gennemtrængt af Gud og derfor af en sådan art, at 
man kan erkende Gud ved at betragte verden. Denne opfattel- 
se hævdes af traktaterne V, VIII og IX, medens en ganske an- 
den vurdering af verden ligger til grund for traktaterne I, IV, 
VI, VII og XII, der bygger på et dualistisk syn på verden, der 
opfattes som slet og ikke et værk af den højeste, således som 
det er påpeget af en kender af de hermetiske tekster A.J. Fe- 
stugiére (L”Hermétisme, Lund 1948, s. 10 ff.). 

Det er imidlertid ikke blot den grundlæggende opfattelse 
af verden, der kan sætte skel mellem skrifterne. I synet på 
mange enkeltheder eller foreteelser i tilværelsen kommer der 
også forskellige opfattelser frem, og det er forståeligt, at noget 
sådant umiddelbart kan virke forvirrende, hvis man går ud fra 
den vante forestilling, at en hver religiøs bevægelses grundlæg- 
gende skrifter i alt væsentligt skal mene det samme. Hertil er 
imidlertid at sige, at dette ideale krav vel højst har kunnet re- 
aliseres i skriftsamlinger, hvori man kun havde optaget skrifter 
med nogenlunde ensartede opfattelser eller i samlinger af hel- 
lige skrifter, som på et tidligt tidspunkt i en religiøs bevægelses 
historie er blevet underkastet en bearbejdelse, der samordnede 
dem, en bearbejdelse der i reglen forudsætter en allerede fast 
organisation. 

En sådan organisation kendes ikke fra de kredse, der stod 
bag Hermes-skrifterne eller fandt opbyggelse i dem. Man har 
ikke kunnet påvise noget fast organiseret form for menighed 
af sådanne troende i samtiden. De fleste forskere mener, at der 
højst har været tale om små konventikelagtige kredse. Nogen 

fast kultus eller gudstjenstligt ritual har næppe heller eksisteret. 
Der findes i Hermes-traktaterne kateketiske remser, der imid- 
lertid bedst forstås som udformet således til støtte for den en- 
kelte. Der tages direkte afstand på de i samtiden gængse ofrin- 
ger. Det eneste, der kan være tale om er en ”ordets gudstjene- 
ste”, og måske skal de hymner og retoriske velformede lovpris- 
ninger, der hist og her findes i teksterne, opfattes som udslag 
heraf, men andetsteds afvises endog en sådan ”ordets gudsdyr- 
kelse”, som f.eks. i de ord, som traktat XII slutter med: 

”Den eneste form for dyrkelse af Gud er ikke at være slet” 

(XI, 23). 

Skrifterne varierer som nævnt i anskuelser, undertiden er de 
indbyrdes modstridende, men der er imidlertid noget, der bin- 
der de hermetiske tekster sammen, og det er tanken, om at 
mennesket har behov for at blive frelst eller frigjort fra alt det, 
som binder det, og det har det, fordi mennesket er et væsen af 
guddommelig oprindelse, som ulykkeligvis er blevet bundet i 
de lænker, som legemet er, og kastet i det fængsel, som den 
materielle verden udgør. At blive frelst vil sige at blive frigjort 
fra disse bånd. Det sker, efterhånden som man fjernes fra eller 
bliver mere og mere uafhængig af det materielle. I nogle af 
teksterne er der tale om en oplevelse af samhørigheden med 
det guddommelige allerede i denne tilværelse, i andre forbere- 
des denne samhørighed i en kommende tilværelse i løbet af 
menneskets liv. 

Forfatterne til disse skrifter er ukendte. De har ikke givet sig 
til kende, men vel på en gang fromt søgt at give Hermes-skikkel- 
sen æren for deres værk og samtidig søgt at give deres værk 
den fornødne autoritet. Men dette skal formentlig først og 
fremmest tages som udtryk for, at forfatterne opfattede deres 
skrifter som en forkyndelse af det, som de selv og deres lige- 
sindede anså for sandheden om mennesket og dets vilkår. De 
har i den ment at kunne finde et svar på de spørgsmål, som 
gnostikeren Theodotus ifølge Clemens af Aleksandria (Exc. 78) 
formulerede for sin samtid: 

”Hvem er vi? Hvad er vi blevet? 

Hvor er vi? Hvad er det, vi er blevet kastet ind i? 

Hvorhen stræber vi?” 

Det er svaret på bl.a. sådanne spørgsmål disse tekster søger at 
bringe, som man vil se af den følgende oversættelse. 

Oversættelsen bygger for de græske og den latinske teksts 
vedkommende på den kritiske udgave ved A.D. Nock & A.J. 
Festugitre, Corpus Hermeticum I-IV, Paris 1945-54. Denne 
udgave er enten under ophold ved biblioteker i udlandet ble- 
vet sammenholdt med de håndskrifter, som tekstudgaven byg- 
ger på, eller i stor udstrækning med fotografier af håndskrifter- 
ne, og der kan ikke være tvivl om, at denne tekstudgave må 
foretrækkes for den lidt ældre udgave: Walter Scott, Herme- 
tica, I-IV, Oxford 1924-36. Værdien af Scott's udgave er 
stærkt forringet ved en række usikre omstillinger af tekststyk- 
ker og ved mange tvivlsomme tekstrettelser; derimod er Scott's 
oversættelse i tekstudgaven fremragende, ofte præget af en me- 
get stor indlevelse i og åbenhed overfor teksternes indhold, og 
der bringes i Scott's udgave en række særdeles værdifulde 
kommentarer og oplysende noter (i bd. IV tillige ved A.S. Fer- 
guson). 

For den koptiske teksts vedkommende bygger oversættel- 
sen på direkte læsning af papyrushåndskriftet i Det koptiske 
Museum i Gammel Cairo i 1970 som led i forberedelsen af en 
fotografisk udgave: The Facsimile Edition af the Nag Hammadi 
Codices, Codex VI-VII, Leiden 1972; en tekstkritisk udgave 
findes i M. Krause og P. Labib, Gnostische und hermetische 
Schriften aus Nag Hammadi: Codex II und Codex VI, Gliick- 
stadt 1971 (udk. 1972), s. 170-184. 

Oversættelsen omfatter alle 17 traktater, som sammenfattes 
i Corpus Hermeticum, den latinske Asclepius, den koptiske af- 
handling samt Kore Kosmu. Af disse skrifter har hidtil kun 4 
helt og 3 delvis foreligget i oversættelser til dansk, nemlig trak- 
tat I, IV-V og X, samt VII, 1-3, XIII,1-20 og Asclepius 2-3 og 
40-41. Oversættelserne findes således: traktat I, IV-V og X er 
oversat af Povl Johs. Jensen, Græsk Mystik (Verdensreligioner- 
nes hovedværker bd. 8), 1954, s. 73-96; heraf er traktat I, 
IV,1-6, X,8-10 og 14-19 genudgivet i Jes P. Asmussen, Når 
vi nu er af Guds slægt, København 1978, s. 73-84, hvor des- 
uden VII,1-3 og Asclepius 2-3 og 41 er oversat af Jes P. Asmus- 
sen. Traktat I,30-32, VII,1-3, XIII,1-20 samt Asclepius 40-41 
findes oversat i Sam Wide, De græsk-orientalske Mysteriereli- 
gioner og deres forhold til Kristendommen, oversat fra Forfat- 
terens Manuskript af Fr. Birket-Smith, København og Kristia- 
nia 1915. Traktat IV findes desuden oversat af C.I. Scharling 

i Sven Fenger, Religionshistoriske tekster i dansk oversættelse 
(1. udg. København 1919) 6. udgave 1967, s. 182-185. Over- 
sættelsen er også for de tidligere oversatte afsnits vedkommen- 
de en nyoversættelse af hensyn til helhedspræget. Enkelte 
steder afspejler oversættelsen de huller eller fejl, der findes i 
håndskrifterne. Det er i oversættelsen tilkendegivet ved anven- 
delse af de tegn, der findes i omstående tegnforklaring. 

TEGNFORKLARING 
[ ] betyder lakuner i teksten. 
Bogstaver eller ord, der er anført i [ ] beror på konjekturer. 


sn 4 5.5 angiver ulæselige rester af bogstaver eller rester af ord 
der ikke med sikkerhed kan læses. 


, 


) er sat om ord, der ikke direkte står i teksten, men som 
med fordel kan indføjes, f.eks. undertiden: (kun). 


€ ) er sat om ord, der enten må indføjes fordi de fejlag- 
tigt er udeladt af skriveren eller som må erstatte ord, der fejl- 
agtigt er skrevet. 


[ ] er sat om ord, der fejlagtigt er skrevet af skriveren, 
og som bør udelades. 


Tekstinddelingerne er den traditionelle, der anvendes i udgaver- 
ne af teksterne. 

TRAKTAT I: Poimandres 
Indledning 


Denne traktat er et af de betydningsfuldeste Hermes-skrifter. 
I en stort anlagt udredning, der har form af en åbenbaring, søger 
den at give en redegørelse for alts tilblivelse med Gud som den 
egentlige årsag (1-26), og denne åbenbaring bliver så genstand 
for den forkyndelse, der søger at give den videre (27-29), og 
den er desuden årsagen til en følgende længere lovprisning 
(30-32). 

Åbenbaringen (1-26) begynder med en indledende lille ram- 
mefortælling (1-3), og i tre store afsnit gives der derefter en hel- 
hedsskildring af tilværelsen (4-11), af menneskets tilblivelse og 
vilkår (12-23) og af dets fremtidige skæbne (24-26). Man kan 
således - lidt systematiseret måske - sige, at åbenbaringen består 
af en kosmogoni (4-11), en antropologi (12-23) og en eskatologi 
(24-26). Dens sigte er tydeligvis at give en altomfattende religi- 
onsfilosofisk fremstilling af, hvad det vil sige at være menneske. 

Det følgende afsnit (27-29) handler om forkyndelsen af den- 
ne livsanskuelse. Det har en klar understregning af betydningen 
af erkendelsen, gnosis. Ligesom uvidenheden om Gud er den 
egentlige fortabelse, således er det erkendelsen af Gud, der fri- 
gør mennesket, ja erkendelsen er udødeligheden. Skildringen 
af menneskers reaktion på denne forkyndelse er realistisk og 
viser i et lille glimt, at den første forkyndelse ihvertfald nu er 
et overstået stade: nogle har afvist forkyndelsen, andre har ac- 
cepteret den, og der fortælles også om. hvorledes disse endte 
dagen med en lovprisning af Gud - et af de få steder i Hermes 
skrifterne, der hentyder til en form for kultus af Gud, men rig- 
tignok ikke en ydre kultus i form af ofre, kun med ord. 

Den lovprisning, der følger efter som skriftets sidste afsnit 
(30-32), står som fortællerens tak for åbenbaringen (i 1-26). 
Det er blevet foreslået (W. Scott, Hermetica, II, 1925, s. 3), at 
den skulle have haft sin plads før forkyndelse (i 27-29) og altså 
lige efter beretningen om åbenbaringen. Det er dog ikke nød- 
vendigvis således: de to afsnit kan være tænkt som en helhed 
med fortællerens reaktion som tema: forpligtelse overfor med- 
mennesker og taknemmelighed overfor Gud, der komposito- 
risk munder ud i lovprisningen. Det er bemærkelsesværdigt, at 


25 


denne lovprisning rummer en ni-leddet helligprisning. Det kun- 
ne tyde på rester af en liturgisk hymne, men det kan også være 
rester af en art velformuleret trosbekendelse, opbygget af tre 
dele, hver med tre led. Det er vigtigt, at teksten her med ven- 
dingen ”rene ofre i ord” indirekte afviser de gængse tempel- 
ofre. Kun med ordet tjenes Gud. 


Navnet ”Poimandres”, der forekommer i traktatens titel samti 
kapitlerne 2, 16, 17, 21, 24, 27 og 30 er gådefuldt. Man har søgt 
at tolke det som af græsk oprindelse, og det skulle så betyde 
”menneskehyrden”, altså den, der passer på mennesker. Men 
der er intet i teksten selv, der hentyder hertil. Derimod har den 
yngre traktat XIII måske opfattet ordet således, når det i X111,19 
hedder, at ånden er en hyrde for ordet (logos). Det er imidlertid 
blevet bestridt, at ordet Poimandres skulle kunne være græsk, 
og i stedet har man overvejet om det skulle kunne være af ægyp- 
tisk oprindelse. Her foreslåes der flere muligheder. Ordet skulle 
således kunne betyde ”vidnet” om den, der aflægger dette vid- 
nesbyrd om Gud; eller også skulle det være en direkte overtagel- 
se af et koptisk udtryk og betyde ”solgudens visdom” (W. Scott, 
Hermetica, II, 1925, s. 15). Flere forslag kommer til stadighed. 

Hvordan det end forholder sig, er det vigtigste dog nok, at 
traktat I selv to gange (2 og 30) definerer navnet Poimandres 
som ”ånden med absolut magt”, eller ”selvherlighedens ånd” 
eller ”den autentiske ånd”, som det også kan oversættes. 

- Den første udgiver af en latinsk oversættelse af Hermes- 
skrifterne (i 1471), Ficino, troede iøvrigt fejlagtigt, at denne 
traktats titel var titelen på hele samlingen af Hermes-skrifter. 

TRAKTAT I 
Hermes Trismegistos: Poimandres 


1. Engang da jeg var begyndt at tænke over tilværelsen, og mine 
tanker havde løftet sig mod det høje, medens mine legemlige 
fornemmelser blev holdt nede, ligesom når man tynges af søvn 
på grund af mæthed eller legemlig træthed, forekom det mig, 
at en overmåde stor skikkelse, grænseløs af mål, kom og kaldte 
på mig ved navn og sagde: ”Hvad ønsker du at høre og betragte, 
og hvad har du i sinde at lære at forstå og kende?” 

2. ”Hvem er du da?” siger jeg. 

”Jeg”, svarer han, ”er jo Poimandres, ånden med absolut magt. 
Jeg ved, hvad du vil, og jeg er overalt sammen med dig”. 

3. Jeg siger: ”Jeg vil gerne lære om det, som er til, og forstå 
dets natur og kende Gud. Hvor jeg dog gerne vil høre herom”, 
sagde jeg. 

Han siger så til mig: ”Ret din opmærksomhed mod det, som du 
gerne vil lære, og jeg skal belære dig herom”. 

4. Da han havde sagt dette, forandredes hans udseende, og 
straks åbnedes alt med ét for mig, og jeg ser et grænseløst syn, 
men alt er blevet lys, både stille og dejligt, og ved at se det kom 
jeg til at holde af det. Og lidt efter var der så et mørke, der sæn- 
kede sig ned, og det blev for en del både frygteligt og skrække- 
ligt, og det snoede sig i bugtninger ligesom en slange, forekom 
det mig. Derpå forandredes mørket til en slags fugtighed, der 
rystedes ubeskriveligt og afgav røg som fra en brand og frem- 
bragte en lyd, en uudsigelig klagen. Dernæst kom der fra den et 
uartikuleret brøl, som jeg vil sammenligne med lyden fra et bål. 
5. Men fra lyset kom et helligt ord! hen over naturen, og en 
ublandet ild sprang højt til vejrs fra det fugtige. Den var let og 
skarp og samtidig virksom, og luften, som var let, fulgte med 
vinden?, og den hævede sig op lige til ilden, bort fra jorden og 
vandet, så at den så ud til at være ophængt i den. Men jord 
og vand forblev blandede med hinanden, så at man ikke kunne 
skelne (jorden) fra vandet. De blev bevæget af livsåndens logos, 
der var i bevægelse, så det kunne høres. 

6. Så siger Poimandres til mig: ”Har du fattet, hvad dette syn 
er og betyder?” 

Jeg svarer: ”Jeg vil komme til at forstå det”. 

”Dette lys”, sagde han, ”er mig, ånden, din Gud, ham der er til 
forud for den fugtige natur, der kom frem af mørket. Det ly- 
sende ord, som kommer fra ånden er Guds søn”. 

”Hvad er det?” sagde jeg. 

”Forstå det således: det, som i dig ser og hører, er herrens ord, 
men ånden er Gud fader; de er ikke skilt fra hinanden, for livet 
består i foreningen af disse to”. 

”Jeg takker dig”, sagde jeg. 

”Ret da nu din tanke mod lyset og lær dette at kende!” 

7. Da han havde sagt dette, så han mig i længere tid lige i øjne- 
ne, så at jeg skælvede ved synet af ham; men da han igen løftede 
blikket, ser jeg for mig lyset i utallige kræfter, og det var blevet 
en verden? uden grænser, og ilden var omgivet af en meget stor 
kraft og havde, da den således blev fastholdt, fået sin faste 
plads. Disse ting havde jeg i tanke under det syn, som jeg havde, 
takket være Poimandres' ord. 

8. Medens jeg var ude af mig selv, siger han påny til mig: ”Du 
har i ånden? set urformen, det urprincip, som ligger forud for 
det endeløses begyndelse”. Dette sagde Poimandres til mig. 
”Hvoraf”, siger jeg, ”er naturens elementer da opstået?” 
Til dette svarede han: ”Af Guds vilje, som optog ordet i sig, og 
da den havde set den skønne verden, efterlignede den denne 
og formedes som en verden med sine egne elementer og frem- 
bringelser, sjælene”. 

9. Gud ånden, der var tvekønnet, og som var liv og lys, fødte 
ved sit ord den anden ånd, skaberen, som er ildens og åndens 
Gud, og han skabte syv styrere, der med deres kredse omgiver 
den sanselige verden, og deres styre kaldes for skæbnen. 

10. Ud af de elementer, som fører nedad, sprang Guds ord 
straks hen til den rene, skabte natur, og blev forenet med 
skaberånden, for de var af samme væsen, og naturens elementer, 
som fører nedad, blev efterladt uden ord, så at de kun består 
af stof. 

11. Men skaberånden, der sammen med ordet omslutter kred- 
sene og snurrer dem rundt i deres hvirvel, fik sine skabninger 
til at dreje rundt og lod dem dreje i en kreds fra en grænseløs 
begyndelse til et uendeligt mål, for den begynder der, hvor den 
ender. Deres omløb frembragte, således som ånden ville det, de 
umælende dyr af de elementer, der fører nedad, luften frem- 
bragte vingede væsener, og vandet væsener, der svømmer; og 

jord og vand var adskilt fra hinanden, således som ånden ville 
det, og (jorden) frembragte fra sig selv de levende væsener, som 
den havde i sig, firbenede dyr og krybdyr, vilde og tamme dyr. 
12. Og alle væseners fader, ånden, som var liv og lys, fødte 
mennesket, der lignede ham selv, og han fattede kærlighed til 
ham, da det var hans egen søn; han var nemlig overmåde smuk, 
sin faders billede; det var jo i virkeligheden også sin egen skik- 
kelse, som Gud fattede kærlighed til, og han overdrog alle sine 
skabninger til ham. 

13. Men da han$ havde bemærket det, som skaberen havde 
skabt ved ilden%, ønskede han også selv at skabe, og det blev 
billiget af faderen. Da han var kommet ind i skaberens sfære, 
hvor han skulle have den fulde myndighed, betragtede han dem, 
der var skabt af broderen, og de” fattede kærlighed til ham, og 
enhver af dem gav ham del i sin magt. Da han nu havde lært 
deres væsen at kende og havde fået del i deres natur, ville han 
trænge igennem kredsløbenes periferi og lære styrken at kende 
hos den, som hersker over ilden. 

14. Så trængte mennesket, der havde al magt over de dødelige 
væseners og de umælende dyrs verden, gennem hvælvningen, 
og han viste Guds smukke skikkelse for den lave natur, og da 
den havde set ham, der i sig rummede styrernes uudtømmelige 
skønhed og fulde kraft, smilede den forelsket, fordi den havde 
set spejlbilledet af menneskets meget smukke skikkelse i vandet 
og hans skygge på jorden. Og da han så en skikkelse, der var 
som hans egen i naturen, genspejlet i vandet, blev han forelsket 
og ønskede at bo der. Men ønsket blev straks virkeliggjort, og 
han tog bolig i den umælende form. Og naturen tog imod den 
elskede og omfavnede ham, og de forenedes helt, for de var 
forelskede. 

15. Derfor er mennesket ene af alle levende væsener på jorden 
dobbelt: ganske vist dødeligt på grund af legemet, men udøde- 
ligt takket være det egentlige menneske. Selv om det jo er 
udødeligt og har magten over alt, deler det kår med de dødelige, 
fordi det er undergivet skæbnen. Skønt det altså er hævet over 
den sammenføjede helhed, er det dog blevet en slave, der passer 
ind i den; skønt tvekønnet fordi det stammer fra en tvekønnet 
fader, og uden behov for søvn, fordi det stammer fra en, der ik- 
ke behøver søvn, beherskes det af elskov og søvn”. 

16. Derefter siger jeg: ”Min ånd, jeg elsker jo også ordet”. 

Men Poimandres sagde: ”Dette er den hemmelighed, som har 
været skjult indtil denne dag: naturen, der jo havde forenet sig 
med mennesket, frembragte det mærkeligste under: mennesket 
rummede nemlig fra sammenføjningen af de syv deres natur i 
sig. Jeg fortalte dig, at de bestod af ild og ånd, og naturen tøve- 
de ikke, men fødte straks syv mennesker med de syv styreres 
natur, tvekønnede og vendt mod himlen”. 

Derpå sagde jeg så: ”Å, Poimandres, nu er jeg blevet meget 
spændt og længes efter at høre om det; kom nu ikke væk fra 
det!” 

Så sagde Poimandres: ”Ti dog stille! Jeg har jo endnu ikke gen- 
nemgået det første emne for dig”. 

”Se, jeg tier”, sagde jeg. 

17. ”Tilblivelsen af disse syv, som jeg nævnte, gik således for 
sig: det kvindelige var (jorden), og vandet var befrugtende, men 
af ilden blev det modnet, fra æteren modtog naturen ånden, og 
den? frembragte legemerne i menneskets skikkelse. Men menne- 
sket, som bestod af liv og lys, blev til sjæl og ånd: af livet kom 
sjælen og af lyset ånden, og alle den sanselige verdens væsener 
forblev således lige til et tidsforløb var forbi, og indtil der op- 
stod arter. 

18. Hør videre om det emne, som du længes efter at høre om. 
Da tidsforløbet var til ende, blev det bånd, der bandt alle ting 
sammen, opløst efter Guds vilje. Alle dyr, som jo hidtil var tve- 
kønnet, blev spaltet samtidig med mennesket, og der opstod af 
den ene del mandlige og af den anden del kvindelige væsener. 
Og Gud talte straks et helligt ord: ”Bliv frugtbare i frugtbarhed, 
og mangfoldige i mængde”, alle I, som er skabt og dannet, og 
den, som har forstand, skal erkende, at han selv er udødelig, 
og at årsagen til døden er kærlighed, og han skal kende alt, hvad 
der er til”. 

19. Da han havde sagt dette bragte forsynet ved hjælp af skæb- 
nen og altets sammenføjning forbindelserne i stand og satte fød- 
slerne i gang, og alle væsener blev hver efter sin art mangfoldige, 
og den som har lært sig selv at kende, er nået til det højeste 
gode, men den, som har elsket det legeme, som er opstået ved 
kærlighedens vildfarelse, bliver ved med at vandre i mørket og 
gennem sine sanser undergivet døden”. 

20. ”Hvad er det for en stor fejltagelse, som de uvidende be- 
går”, sagde jeg, ”siden de bliver berøvet udødelighed?” 

”Det lader til, du, at du ikke har tænkt over det, som du har 
hørt. Sagde jeg ikke, at du skulle være opmærksom!9?” 

”Jeg er opmærksom, og jeg husker det, og samtidig takker jeg 
dig”. 

"Hvis du har været opmærksom, så sig mig, hvorfor de, der er 
i døden, fortjener at dø”. 

”Fordi begyndelsen til det legeme, som man bor i, er det skum- 
le mørke, hvoraf den fugtighed kom, hvoraf legemet er opstået 
i den sanselige verden, hvoraf! døden vandes”. 

21. ”Det har du forstået rigtigt, du. Men hvorfor hedder det: 
”Den, der kender sig selv, kommer til ham”, således som Guds 
ord lyder?” 

”Fordi”, svarer jeg, ”alle tings fader er sammensat af lys og liv, 
og af ham er mennesket kommet”. 

”Du svarer rigtigt; liv og lys er den Gud og fader, af hvem men- 
nesket er kommet. Hvis du derfor forstår, at du kommer af liv 
og lys, og at du består heraf, skal du igen komme tilbage til li- 
vet”. Dette sagde Poimandres. 

”Men sig mig nu, min ånd, hvorledes jeg skal gå ind til livet”, 
sagde jeg, ”for Gud siger: ”Det forstandige menneske skal ken- 
de sig selv”. 22. Har da ikke alle mennesker forstand?” 

”Pas på hvad du siger, du! Jeg, ånden, jeg kommer selv til de 
hellige og gode og rene og barmhjertige, de gudfrygtige, og min 
nærværelse er en hjælp, og straks erkender de alt, og ved deres 
kærlighed forsoner de faderen, og de takker ham ved at lov- 
prise ham og synge hymner til ham i hengivenhed, således som 
man skal. Og før de overgiver legemet til sin egen død, foragter 
de sanserne, for de kender deres følger. Men jeg selv, ånden, 
vil ikke tillade, at legemets gerninger, som gør anfald, får heldet 
med sig. Jeg er en portvagt, der vil lukke indgangene for de slette 
og skændige handlinger ved at lukke af for lysten til dem. 23. 
Men de uforstandige og slette og onde og lastefulde og begær- 
lige og morderne og de ugudelige er jeg langt borte fra, og jeg 
giver plads for den hævnende dæmon, som med ildens skarp- 
hed kaster sig over mennesket og gennemborer det gennem san- 
serne og snarere ruster det til lovløshederne, for at han skal få 
desto større straf, og mennesket hører ikke op med at rette 
begæret mod de endeløse nydelser, og umættelig kæmper det 
i mørket, og dette plager mennesket og får den ild, som det 
brænder i, til at øges yderligere”. 

24. ”Du har belært mig godt om alt dette, som jeg ønskede, 
ånd, men fortæl mig også, hvorledes opstigningen sker”. 

Til dette svarede Poimandres: ”Ved det materielle legemes op- 
løsning overgiver du først selve legemet til forandring, og den 
skikkelse, som du har, bliver usynlig. Og du overgiver dit uvirk- 
somme, sædvanlige ”jeg” til din dæmon. Og legemets sanser 
går tilbage til deres kilder, og de bliver til dele af dem, og de 
blandes atter med kræfterne. Og vreden og begæret vender til- 
bage til den umælende natur. 25. Og således stiger mennesket 
derefter op gennem altet??, og til den første zone afgiver han 
evnen til at vokse og aftage; og til den anden tilbøjeligheden til 
at volde ondt, list, der nu er virkningsløs; og til den tredje det 
nu virkningsløse, begærlige bedrag; og til den fjerde den uop- 
fyldelige trang til at herske; og til den femte den ugudelige 
frækhed og den forvorpne dristighed; og til den sjette det nu 
virkningsløse, skammelige begær efter rigdom; og til den syven- 
de zone den listige falskhed. 26. Når han så er blottet for alle 
følger af altets opbygning, kommer han ind i den ottefoldige 
natur, kun udrustet med sin egentlige kraft, og sammen med 
dem, som er der, synger han hymner til faderen. De, der er kom- 
met der, glæder sig over hans komme, og når han er blevet som 
dem, som han er sammen med, hører han også nogle magter 
ovenover den ottefoldige natur med en dejlig stemme synge 
hymner til faderen. Så stiger de efter tur op til faderen, og de 
overgiver sig selv til magterne og bliver selv til magter og er i 
Gud. Dette er det gode mål for dem, der har fået erkendelse: 
at blive Gud. 

Forøvrigt, hvorfor tøver du? Nu da du har modtaget alt, hvorfor 
så ikke blive vejviser for dem, der er værdige, for at menneske- 
slægten ved dig kan blive frelst af Gud?” 

27. Da Poimandres havde sagt dette, forenedes han med mag- 
terne. Men udstyret med magt og belært om alts natur og det 
højeste syn, tog jeg afsked med ham, og jeg takkede og priste 
alle tings fader, og jeg begyndte at forkynde fromhedens og er- 
kendelsens skønhed for menneskene: ”I folkeslag, jordfødte 
mænd, I som har hengivet jer til drikkeri og søvn og uvidenhed 
om Gud, bliv ædru og hør op med at beruse jer, fortryllede af 
uforstandig søvn!” 

28. Men da de havde hørt mig sluttede de sig enigt til mig. 
Og jeg siger: ”Hvorfor, I jordfødte mænd, har I hengivet jer til 

døden, skønt I har magt til at få del i udødeligheden? Omvend 
jer, I, som har vandret i vildfarelse, og som har ligget i med 
uvidenheden! Frigør jer for det skumle lys, grib udødeligheden 
og forlad fortabelsen!” 

29. Nogle af dem gjorde ganske vist nar og gik deres vej, for de 
havde udleveret sig til dødens vej, men andre kastede sig for 
mine fødder og tryglede om at måtte blive belært. Og jeg løf- 
tede dem op og blev vejviser for menneskeslægten, og jeg gjorde 
rede for læren, hvorledes og hvorved man bliver frelst, og jeg 
såede visdommens ord i dem, og de blev næret af det ambro- 
siske vand. Men da det blev sidst på dagen, og sollyset begyndte 
at forsvinde helt, opfordrede jeg dem til at prise Gud, og da de 
havde endt lovprisningen, gik de hver for sig hjem til deres leje. 
30. Men Poimandres' velgerning indskrev jeg i mit indre, og 
da jeg var blevet opfyldt af det, som jeg ønskede, var jeg jub- 
lende glad. For legemets søvn var blevet til en vækkelse af sjæ- 
len, og lukningen af øjnene var blevet til et sandt syn, og min 
tavshed var svanger med godhed, og ytringen af ordet var frug- 
ten af noget godt. Men dette hændte mig, da jeg havde lært af 
min ånd, det vil sige Poimandres, ordet med absolut magt. Jeg 
er kommet, indblæst med sandhed fra Gud. Derfor lovpriser 
jeg Gud fader af hele min sjæl og af hele min styrke: 


31. Hellig er Gud, alle tings fader! 
Hellig er Gud, hvis vilje fuldføres af egen magt! 
Hellig er Gud, der vil kendes, og som er kendt af sine egne! 


Hellig er du, som med dit ord, har skabt det, der er til! 
Hellig er du, som hele naturen er et billede af! 
Hellig er du, som naturen ikke har givet skikkelse! 


Hellig er du, som er stærkere end al magt! 
Hellig er du, som er større end alt det største! 
Hellig er du, som er bedre end lovprisninger! 


Modtag rene ofre i ord fra en sjæl og et hjerte, der er rettet mod 
dig, du unævnelige, uudsigelige, du, der kun kan nævnes i tavs- 
hed. 32. Hør mig, når jeg beder om, at jeg ikke må miste erken- 
delse af vort sande væsen, og styrk mig, så skal jeg ved denne 
nåde oplyse dem af slægten, der lever i uvidenhed, mine brødre 

og dine børn. Derfor tror og bevidner jeg: jeg går til livet og ly- 
set. Velsignet være du, fader! Det menneske, som hører dig til, 
ønsker at virke til helliggørelse sammen med dig, eftersom du 
har givet det al magten”. 

NNE 


TRAKTAT Il: Guds væsen 
Indledning 


Hovedsigtet med denne traktat er at vise, at Gud er indbegre- 
bet af alt godt og alts egentlige skaber. 

Titlen på traktaten er tabt, men efter sit indhold er det en 
samtale mellem Hermes og Asklepios. Efter sin form kan af- 
handlingen minde meget om en særlig litteraturform, som vok- 
sede frem under den græsk-romerske populærfilosofi, den så- 
kaldte ”diatribe”, et ord, der betyder underholdning eller nø- 
jere undersøgelse. Denne litteraturform, der blomstrede ca. 
300 f. - 200 e. Kr., var bygget således op, at den gerne gik ud 
fra alment anerkendte filosofiske sandheder, eller kendte fysi- 
ske eller dagligdags forhold, hvoraf der så gennem en drøftelse 
blev draget moralske eller religiøse slutninger. Traktat II minder 
som andre afhandlinger i samlingen, f.eks. traktat IX, meget 
om denne litteraturform. 

Traktaten drøfter først i samtalens form udfra forskellige 
synsvinkler det fysiske fænomen, der hedder bevægelse (1-11), 
og den når så frem til at drage den slutning, at al bevægelses 
årsag må være noget ulegemligt, der helt igennem er ånd (12). 
Det fører så til en række betragtninger over det eneste, der kan 
stå bag dette, Gud, der må være indbegrebet af alt godt (13- 
16) og dets ophav (17). 

I håndskrifterne bærer denne traktat tilsyneladende titlen 
”Generel tale, af Hermes til Tat”, men som R. Reitzenstein på- 
viste (Poimandres, 1904, s. 193, jvf. W. Scott, Hermetica, II, 
1925, s. 75), må det være titlen på en nu tabt traktat, der har 
stået mellem traktat I og II. Måske er forklaringen på at den for- 
kerte titel er overført på vor traktat II den, at den engang var 
anbragt sidst i den foregående tabte traktat, sådan som bog- 
titler gerne var anbragt efter teksten i gamle håndskrifter i an- 
tikken. I hvertfald passer titlen: ”Hermes til Tat” ikke på vor 
traktat II, der er en samtale mellem Hermes og Asklepios. 

TRAKTAT II 
(Titel tabt ) 


1. ”Alt det, som bevæges, Asklepios, bevæges? det ikke i noget 
og af noget?” 

- ”Jo, bestemt”. 

- ”Og er det ikke nødvendigt, at det, som det, der bevæges, be- 
væges i, er større?” 

-”Jo, nødvendigvis”. 

- ”Det, som bevæger, er altså stærkere end det, der bevæges?” 
- ”Ja, det er stærkere”. 

- ”Og det, som det bevæges i, må nødvendigvis have en natur, 
der er modsat det, der bevæges?” 

-”Ja, i høj grad”. 

2. ”Så er da denne verden stor, som intet legeme overgår i stør- 
relse?” 

- ”Det er indrømmet”. 

- ”Og den er fast? For den er fyldt med mange store legemer, 
ja rettere: af alle de legemer, som er til”. 

-”Det er rigtigt”. 

-”Men verden er et legeme?” 

”Ja”, 

- ”Og den bevæges?” 

- ”Ja, bestemt”. 

- ”Hvor stor må altså det sted være, i hvilket den bevæges, og 
af hvilken natur? Mon ikke meget større, for at det kan rumme 
den fortsatte bevægelse, og for at ikke det, der bevæges, ved at 
blive presset sammen af snæverheden, skal standse bevægelsen?” 
-”Jo, noget meget stort må det være, Trismegistos”. 

4. ”Men af hvilken natur? Vel af den modsatte, Asklepios? 
Men den natur, der er modsat et legeme, er det ulegemlige”. 
-”Det er indrømmet”. 

- ”Stedet er altså ulegemligt, men det ulegemlige er enten noget 
guddommeligt eller også Gud%, Og ved guddommeligt mener 
jeg her ikke noget, som er avlet, men det som ikke er avlet. 
5. Hvis altså det er guddommeligt, så er det af oprindeligt væ- 
sen, og hvis det er Gud, er det endog uden væsen. Men iøvrigt 
er det indlysende på følgende måde: Gud er jo for os det, som 
er først tænkeligt, blot ikke for ham selv, for det, som tænkes, 

er noget, der falder ind under sansen hos den, der tænker. Gud 
kan altså ikke tænkes af sig selv, for han er jo intet andet end 
det, der tænkes, så at han kunne tænkes af sig selv. 6. Men for 
os er han noget andet; derfor kan han tænkes af os. Men hvis 
stedet kan tænkes, så er det altså ikke som Gud, men som sted. 
Men hvis det er som sted, er det ikke kun som sted, men fordi 
det rummer kraft. Men alt det, som bevæges, bevæges ikke i 
noget, der selv bevæges, men i noget, som er fast; og også det, 
som bevæger, står fast, fordi det umuligt kan bevæges med”. 
”Hvordan altså, Trismegistos, bevæges tingene her sammen med 
dem, der bevæger dem? For du sagde, at planetsfærerne bevæ- 
ges af fiksstjernesfærerne”. 

- ”Det drejer sig, Asklepios, ikke om en bevægelse med, men en 
bevægelse imod; for de bevæges ikke på samme måde, men 
imod hinanden, og modstanden rummer en fast baggrund for 
bevægelsen, 7. for modstanden er bevægelsens udgangspunkt. 
Planetsfærerne bevæges altså mod fiksstjernesfæren ......... 
SORT Og anderledes kan det umuligt forholde sig. For Den 
store og Den lille Bjørn, som du ser, hverken går ned eller op, og 
som drejer sig om sig selv, tror du, de bevæges eller står stille?” 
- ”De bevæges, Trismegistos”. 

- ”Hvilken bevægelse, Asklepios?” 

- ”De drejer sig om sig selv”. 

- ”Ja, kredsløbet er det samme, og bevægelsen omkring det 
samme opretholdes af fastheden. For bevægelsen omkring det 
samme hindrer afvigelse. ....... Således står også den mod- 
satte bevægelse fast, takket være modstanden. 8. Men jeg vil 
give dig et eksempel her fra jorden, som det er muligt at se med 
det blotte øje. Betragt de forgængelige levende væsener, for 
eksempel mennesket, svømme. For vandet løber, mens fødder- 
nes og hændernes modstand er noget fast for mennesket, så at 
det ikke føres bort med vandet”. 

- ”Det er et indlysende eksempel, Trismegistos”. 

”Al bevægelse er altså bevæget i noget fast og af noget fast”. 
Altså synes bevægelsen af verden og af alt levende stof ikke at 
ske som følge af noget uden for legemet, men som følge af 
kræfter, der virker indefra og udefra, nemlig åndelige, det være 
sig sjæl eller ånd eller noget andet ulegemligt. For et legeme 
kan ikke bevæge et besjælet legeme, ja overhovedet ikke noget 
legeme selvom det er ubesjælet”. 

9. - ”Hvorledes mener du det, Trismegistos? Træ og sten og alt 
andet ubesjælet er altså ikke legemer, der kan bevæge?” 

- ”Overhovedet ikke, Asklepios; for det er det, som er inden i 
legemet, der bevæger det ubesjælede; det er ikke legemet selv, 
der bevæger i dobbelt henseende, nemlig både legemet hos den, 
der bærer, og legemet hos den, der bæres; derfor vil noget ube- 
sjælet ikke kunne bevæge noget ubesjælet. Derfor ser du sjæ- 
len nedtynget, når den alene må bære to legemer. At det som 
bevæges, bevæges i noget og af noget er klart”. 

10. - ”Men må det, der bevæges, bevæges i det tomme, Tris- 
megistos?” 

- ”Var din mund, Asklepios. Overhovedet intet af det, som er 
til, er tomt, netop fordi det er til; og det værende ville ikke 
kunne være til, hvis ikke det var fuld af virkelighed; for det, som 
er til, kan aldrig blive tomt”. 

- ”Er der dog ikke visse tomme ting, Trismegistos, som en dunk, 
en krukke, et trug og de andre ting af den slags?” 

- ”Fy dog for den umådelige vildfarelse, Asklepios! De ting, der 
snarere er aldeles fyldte og fulde, anser du dem for at være 
tomme?” 

11. - ”Hvad mener du, Trismegistos?” 

- ”Er luften ikke et legeme?” 

en oe 

- ”Men trænger dette legeme ikke gennem alt det værende, og 
udbreder sig så det fylder alt? Og består et legeme ikke af en 
blanding af de fire [elementer]? Alle disse ting, som du siger 
er tomme, er altså fyldte af luft; men hvis de er fyldte af luft, 
så er de det også af de fire [grund-] legemer; og heraf følger, at 
det modsatte viser sig at være tilfældet: at de ting, som du siger 
er fulde, at alle disse tinge er tomme for luft, fordi de trykkes 
sammen af andre legemer og ikke har plads til at rumme luften. 
Disse ting, som du altså siger er tomme, bør man kalde hule, 
ikke tomme; for alene ved at de er til, er de fulde af luft og 
ånde”. 

12. - ”Det er uimodsigeligt rigtigt, Trismegistos. Hvad skal vi 
da kalde det sted, i hvilket altet bevæges?” 

- ”Ulegemligt, Asklepios”. 

- ”Hvad er da det ulegemlige?” 

- ”Helt igennem ånd, der helt igennem kun indeholder sig selv, 
fri for ethvert legeme, uden at fare vild, uden lidenskab, ube- 

rørlig, stående fast i sig selv, rummende alt og bevarende det 
værende, fra hvem det gode, sandheden, forbilledet for ånden, 
forbilledet for sjælen kommer som stråler”. 

- ”Hvad er da Gud?” 

- ”Det er den, som overhovedet ikke er noget af disse ting, men 
som for dem er årsag til, at de er til, både for dem alle og for 
hver enkelt af dem alle. 13. For der er heller ikke levnet noget 
ikke-værende tilbage, men alt det som er, kommer af det, som 
er til, og ikke af det, som ikke er til; for de ting som ikke er til, 
har ikke natur, så at de kan blive til, men således at de ikke kan 
blive til, og på den anden side har de ting, som er til, ikke en 
sådan natur, at de skulle kunne være uden eksistens”. 

14. - ”Hvad mener du da med det ”ikke engang at være?”5”, 
- ”Gud er jo ikke livsånde, men han er årsag til, at livsånden er 
til, og han er heller ikke ånd, men han er årsag til, at (ånden) er 
til; og heller ikke lys, men han er årsag til, at lyset er til. Derfor 
sømmer det sig at ære Gud med disse to navne, der passer på 
ham alene og ikke på nogen anden. For ingen af de andre, der 
kaldes guder, eller af menneskene eller af dæmonerne, kan 
endog blot i nogen grad være god uden Gud alene. Og dette er 
han alene og intet andet. Men alle de andre er ude af stand til 
at rumme det godes natur, for de er legeme og sjæl og har ikke 
et sted, der kan rumme det gode. 15. For størrelsen af det gode 
er lige så stor som summen af det værende, både det legemlige 
og det ulegemlige, både det sanselige og det tænkte. Dette er 
det gode, dette er Gud. Kald derfor ikke noget andet for godt, 
da du ellers handler ugudeligt, og kald heller ikke nogensinde 
Gud for noget andet end blot det gode, da du ellers også handler 
ugudeligt. 16. Ordet ”det gode” nævnes ganske vist af alle, 
men hvad det er, forstås ikke af alle. Derfor kendes Gud heller 
ikke af alle, men af uvidenhed kalder de både guderne og nogle 
af menneskene for gode, skønt de hverken nogensinde kan 
være det eller blive det; for det gode er allermindst fremmed for 
Gud og er uadskilleligt fra ham, da det er Gud selv. Alle de an- 
dre udødelige guder er ganske vist æret med Guds navn; men 
Gud er det gode, ikke ifølge æresbevisning, men af natur. For 
Guds natur er kun én ting: det gode, og de begge udgør én slægt 
fra hvilken alle slægter udgår. For den gode er den, der giver alt 
og ikke tager noget. Da Gud giver alt og intet tager, er Gud altså 
det gode, og det gode er Gud. 

17. Det andet navn på Gud er faderen, og dette fordi han er 
skaber af alt; for det at være fader er at skabe. Derfor er også 
det at sætte børn i verden for de vise den højeste og frommeste 
stræben i livet, og det er den største ulykke og ugudelighed 
når nogen barnløs forlader menneskelivet, og denne bliver ef- 
ter døden straffet af dæmonerne. Men straffen er følgende: den 
barnløses sjæl dømmes til at få et legeme, der hverken har en 
mands eller kvindes natur, eftersom den er forbandet af solen. 
Derfor Asklepios, pris ikke nogen, der er barnløs; men hav 
tværtimod medlidenhed med hans skæbne, da du ved, hvilken 
straf der venter ham. Hermed må der være talt nok, Asklepios, 
som en forkundskab til altets natur. 

TRAKTAT Ill: Den hellige tale 
Indledning 


Denne lille tekst vil søge at sige noget om Gud, om verden og 
om mennesket. 

Gud er alts udspring, dets væsen, dets kraft, og den nødven- 
dighed, som det udfolder sig efter lige til sit endeligt og sin for- 
nyelse (1). Derefter søger teksten at bringe en hel kosmogoni, 
der skildrer, hvorledes lyset steg af mørkets kaos; så følger en 
udskillelse og udformning af de enkelte dele; også de syv him- 
melske kredse træder frem, guderne som stjerner med stjerne- 
billederne, ligesom årets gang (2). Det fortælles dernæst, hvor- 
ledes først dyr og planter og derefter mennesker blev til (3). 
Alle væsener, der er blevet til, går efterhånden deres undergang 
imøde, men der sker samtidig en fornyelse af tilværelsen ved 
at andre væsener bliver til takket være guderne og naturens 
lovmæssighed. Hele naturen beror på det guddommelige (4). 

TRAKTAT III 
Hellig tale af Hermes 


1. Alts ære er Gud og det guddommelige, og naturen er gud- 
dommelig. Det værendes begyndelse er Gud, både ånd, natur 
og stof, da han har visdom til fremstilling af alt. Det guddom- 
melige er begyndelse, natur, energi, nødvendighed, ende og 
fornyelse. 

Men der var i dybet et uendeligt mørke og vand? og en fin, ule- 
gemlig ånd; ved guddommelig kraft var alt dette kaos. Nu steg 
et helligt lys op, og fæstnet af sandet fra det fugtige blev ele- 
menterne og alle guderne delt ud af den frugtbare natur. 2. Men 
da alt var uadskilt? og uformet, blev de lette dele skilt fra til at 
være foroven, og de tunge blev grundfæstet på det fugtige sand, 
da alt blev delt ved ild og hængt op ved at blive båret af ånden; 
og himlen viste sig med syv kredse, og guderne blev synlige i 
form af stjerner sammen med alle deres stjernebilleder, og (na- 
turen foroven”? blev formet sammen med guderne i den, og 
kredsløbet i luften blev hvirvlet rundt, båret oppe i sit kreds- 
løb af den guddommelige ånd. 

3. Og hver gud frembragte ved sin egen kraft det, der var ble- 
vet pålagt ham, og der blev firføddede dyr og krybdyr og vand- 
dyr og fugle og enhver frugtbar sæd og urt og enhver blomsts 
spæde spire; de havde i sig sæden til forplantning. Og de frem- 
bragte menneskeslægterne til en erkendelse af de guddomme- 
lige værker og til et virkende vidnesbyrd om naturen og for- 
mering af menneskene og til uindskrænket herredømme over 
alt, som er under himlen, og til erkendelse af det gode, til at 
vokse i vækst og formeres i mængde - og hver sjæl i kødet ved 
de kredsende guders løb.....- 3 til betragtning af de himmel- 
ske guders løb og de guddommelige værker og naturens virke- 
kel. side 3 til erkendelse af den guddommelige magt, at 
kende det vekslende lod af godt og slet, og udfinde al kunst- 
færdig tilvirkning af gode ting. 

4. Det, at de lever og vinder indsigt er afhængigt af den skæb- 
ne, de har fået af de kredsende guders løb, og det er også det, 
at de opløses til det, som skal være, når de på jorden har efter- 
ladt store erindringer om kunstfærdighed .... - 3 og hvad der 
af hver fødsel af besjælet væsen og af frugtbar sæd og af al 

kunstfærdighed formindskes, skal blive fornyet ved nødvendig- 
heden og ved gudernes fornyelse og ved naturens regelmæssige 
kredsløb. 

For det guddommelige er hele den kosmiske indretning, der for- 
nyes af naturen; for naturen har også sin plads i det guddom- 


melige. 


TRAKTAT IV: Kummen eller enheden 
Indledning 


Denne traktat er en af de mest betydningsfulde Hermes-tekster. 

Den er formet som en tale af Hermes rettet til Tat, men et 
par gange afbrydes Hermes” monolog af en dialog mellem Her- 
mes og Tat. Den handler i hovedsagen om, at mennesker har få- 
et ånden som en gave og om menneskers opstigning til Gud gen- 
nem meditationen. Heri er der dog et lille indskud (10-beg. 11), 
der handler om monaden. 

Titlen på traktaten: kummen eller enheden er, hvad angår or- 
det ”kummen”, hentet fra kap. 4, hvor der fortælles at den him- 
melske fader har opfyldt en vinkumme, øjensynligt med ånden, 
for at de, der har forstået hans budskab, kan blive døbt med 
den. Den anden titel: enheden, hentyder til det emne, der be- 
handles i det indskud, som findes i teksten i kap. 10-11. 

Indholdet i ”kummen eller enheden” kan i korthed gengives 
omtrent således: Da det er ved ordet, at Gud har skabt verden, 
må man opfatte hans væsen udfra dette og opfatte ham som 
ulegemlig. Hans godhed bevirkede, at han ønskede, at også andre 
skulle nyde den (1), men han sendte mennesket ned som noget, 
der skulle være en pryd for det guddommelige legeme, og men- 
nesket adskiller sig fra verden dels ved taleevnen, dels ved ånden 
(1-2). Alle mennesker har fået taleevnen; det er derimod ikke 
alle, der har fået del i ånden, men muligheden for at få del i den 
står åben for alle, og det har Gud ladet sin herold forkynde for 
mennesker. Den, der har tillid til, at han kan nå op til Gud, 
skal hengivent lade sig døbe med ånden. Så vil han blive delag- 
tig i erkendelsen, og derved er han blevet fuldkommen. Modsat 
dem, der intet har fattet og lever i uvidenhed om deres sande 
oprindelse. De lader deres liv bestemme af rent materielle ting. 
Derimod er de, der har fået del i ånden, udødelige, fordi deres 
ånd også rummer de himmelske ting, og de har fået indsigt om 
Gud, fordi kummen stammer fra ham. 

Det får Tat til at udtrykke ønske om at blive døbt. En forud- 
sætning, for at man kan blive døbt, er imidlertid, siger Hermes, 
at man træffer det rette valg mellem sin egen krop og sit eget 
jeg, og her må man vælge det ulegemlige frem for det legemlige. 
Mennesket bør leve op til gaven fra Gud, og gør man det ikke, 

er det ikke Guds skyld, men alene fordi mennesket foretræk- 
ker det onde til trods for den vanskelige og lange færd frem 
til Gud, hvor mennesker let lader sig forlede til at vælge de syn- 
lige materielle ting frem for de usynlige åndelige goder. 

Til grund for alt det, som er blevet til, ligger der en énhed, 
som ikke selv er blevet til, men oprindelig; den er fuldkommen, 
medens alt hvad der er blevet til er ufuldkomment. 

Det billede af Gud, som dermed er opridset, vil i sig selv drage 
den, der får øje på det (11). 

TRAKTAT IV 
Hermes til Tat: Kummen eller enheden 


1. ”Da skaberen har skabt hele verden, ikke med sine hænder, 
men med sit ord, må man opfatte ham således: som den nærvæ- 
rende og altid værende og den, der har skabt alt, og som er den 
eneste, og som den, der ved sin vilje har formet det, som er til. 
Dette er nemlig hans legeme: ikke rørligt, hverken synligt eller 
måleligt eller med udstrækning eller ligesom noget andet lege- 
me. Det er nemlig hverken vand eller luft eller ånde, men alt 
udgår fra det. Da han jo er god, ville han ikke bringe denne of- 
fergave eller smukt ordne jorden blot til sig selv alene, 2. men 
han sendte mennesket ned som det guddommmelige legemes 
smykke, det dødelige væsen som det udødelige væsens smykke, 
og medens verden overgår de levende væsener ved sin evighed, 
så overgår mennesket verden ved ordet og ånden. 

Mennesket blev en betragter af Guds værk, og han forundredes 
og lærte så skaberen at kende. 3. Men ordet, Tat!, har Gud 
givet alle mennesker del i, men ikke i ånden”; ikke fordi han 
misundte nogen, for misundelse kommer ikke ovenfra, men op- 
står hernede i sjælene hos de mennesker, der ikke har ånd”. 

- ”Hvorfor, fader, har Gud da ikke givet alle del i ånden?” 

- ”Han ønskede mit barn, at den skulle stå midt iblandt sjæle- 
ne ligesom en pris, der kunne vindes”. 

4. - ”Og hvor har han opstillet den?” 

- ”Han har fyldt en stor vinkumme, som han har sendt ned på 
jorden, og han har udpeget en herold, og han har befalet ham 
at forkynde således for ham: ”Dyk ned, du som kan, i denne 
kumme, du som tror, at du skal stige op til den, som har sendt 
kummen ned, du som ved, hvorfor du er blevet til”. 

De, som har forstået budskabet og døbes med ånden, de har 
fået del i erkendelsen og er blevet fuldkomne mennesker, fordi 
de har modtaget ånden. Men de, som ikke har fået fat i bud- 
skabet, det er ”logikerne”, der ikke yderligere har fået ånd, og 
som er uvidende om, hvorfor de er født og af hvem. 5. Deres 
fornemmelser er fuldstændig som de umælende dyrs, og da de 
lader deres sindsstemning bero på lyst og lidenskab, beundrer 
de ikke de ting, der er værd at se i syner, men holder sig til le- 
gemets lyster og begær, og de tror, at mennesket er blevet til 

for disse tings skyld. Men alle, der har fået del i gaven fra Gud, 
de er, Tat, når man sammenligner deres gerninger med de an- 
dres, udødelige og ikke dødelige, fordi de omfatter alt med 
deres egen ånd, både de ting, der er på jorden, og de, der eri 
himlen, og hvis der er noget over himlen, så også det. Når de 
har hævet sig så højt, har de set det gode, og når de har set det, 
anser de tilværelsen hernede for en ulykke. Når de er kommet 
til at foragte alle legemlige og ulegemlige ting, stræber de kun 
mod det, der er ét og alene. 6. Dette, Tat, er åndens viden, 
betragtningen af de guddommelige ting og forståelsen af Gud, 
for kummen er guddommelig”. 

-”Jeg vil også gerne døbes, fader”. 

- ”Hvis du ikke først hader dit legeme2, barn, kan du ikke el- 
ske dig selv. Men hvis du elsker dig selv, vil du få ånd, og hvis 
du har ånd, vil du også få del i viden”. 

- ”Hvorledes mener du, fader?” 

- ”Det er umuligt, barn, at knytte sig til begge dele, både til det 
dødelige og det guddommelige. Da der er to slags tilværelser, 
legemet og det ulegemlige, som det dødelige henholdsvis det 
guddommelige er i, er valget mellem disse to overladt til den, 
der ønsker at vælge. Man kan jo ikke vælge dem begge, når val- 
get står imellem dem, og det at det ene er blevet vraget, lader 
det andets styrke blive tydelig. 7. Men valget af den bedste del 
er ikke blot det lykkeligste for den, der vælger, for det gør men- 
nesket guddommeligt, men det udviser også ærefrygt for Gud. 
Men valget af den dårligste del ødelægger mennesket, og det er 
en fornærmelse imod Gud, om ikke i andet, så deri, at ligesom 
optog drager hen imellem folk uden i sig selv at være i stand 
til at udrette noget, men kun er en hindring for andres færdsel, 
så drager på samme måde disse blot i optog i verden, tiltrukket 
af de legemlige fornøjelser. 

8. Da dette forholder sig således, Tat, har vi altid haft og vil 
altid have det, der stammer fra Gud, men gid det, der stammer 
fra os, må svare hertil og ikke være ringere! For Gud er ikke an- 
svarlig herfor, men vi er skyld i det onde, hvis vi foretrækker 
dette for det gode. Ser du, barn, hvor mange legemer og hvor 
mange kor af dæmoner og hvilken. kosmisk sammenhæng? og 
hvor mange stjernebaner vi skal vandre igennem, for at vi kan 
nå frem til den, der er ene og alene? 

For det gode er uigennemtrængeligt og grænseløst og uende- 


48 


— 


ligt, men i sig selv er det også uden begyndelse, skønt det fore- 
kommer os at have en begyndelse, når vi har fået kendskab til 
det. 9. Kendskabet er dog ikke en begyndelse til det, men det 
er kun for os, at den lader det begynde, når vi lærer det at ken- 
de. Lad os da tage fat ved denne begyndelse og hurtigt drage 
gennem det alt sammen, for det er meget svært at forlade det 
tilvante og nærværende og vende tilbage til det gamle og oprin- 
delige. Det, der ses, er jo til glæde, men det usynlige fremkalder 
tvivl. Men de onde ting er de mest synlige, medens det gode er 
usynligt for de synlige øjne. Det har jo hverken skikkelse eller 
form. Det er derfor kun sig selv ligt, og det er uligt alt andet; 
noget ulegemligt kan jo umuligt være synligt for et legeme. 
10. Dette er forskellen mellem ligt og uligt, og det er mange- 
len ved uligheden overfor ligheden. 

Enheden, der er begyndelsen og roden til alle ting, er jo som en 
rod og begyndelsen til alt. Der er intet til uden en begyndelse, 
men begyndelse udspringer ikke af noget andet end af sig selv, 
hvis det da er begyndelsen til de øvrige ting. Da enheden er be- 
gyndelsen, omfatter den ethvert tal, men er ikke selv omfattet 
af noget tal, og den frembringer ethvert tal, men frembringes 
ikke selv af noget andet tal. 11. Og alt, hvad der er frembragt, 
er ufuldendt og deleligt; det kan forøges og mindskes. Men intet 
af dette gælder for det fuldkomne. Og forøges det, som kan 
forøges, af enheden, så bukker det under for sin egen svaghed, 
når det ikke længere formår at rumme enheden. 

Dette er altså, Tat, et billede af Gud, som her er tegnet for dig, 
for så vidt som det nu er muligt. Hvis du ser nøje på det og be- 
tragter det med dit hjertes øjne, tro mig, barn, så vil du finde 
vejen opad. Eller rettere: billedet selv vil vise dig vej. For be- 
tragtningen har noget særegent: den griber folk, når de først har 
givet sig til at betragte, og den drager dem opad, ligesom man 
siger magneten tiltrækker jernet”. 

TRAKTAT V: Den usynlige Gud 
Indledning 


Temaet for traktat V kan ganske kort bestemmes således, at 
selv om den højeste Gud er usynlig, så kan han alligevel erken- 
des gennem universet. Det er også det, der ligger i traktatens 
titel. 

Traktaten, der har form af en belæring fra Hermes til Tat, er 
én lang monolog. Den er holdt i en meget let og levende form, 
ikke mindst på grund af hyppige retoriske spørgsmål, talrige 
appeller til tilhørerne og en udstrakt anvendelse af henvisninger 
til alment kendte ting. 

Kun det usynlige er evigt, og det, der er evigt, er også usyn- 
ligt. Det gælder også for Gud, men han er den, der har ladet alt 
andet blive synligt. Derfor kan han erkendes gennem det skabte, 
navnlig af dem, som han ønsker skal kunne erkende ham. Gen- 
nem tanken, der jo selv er usynlig, kan man erkende den usyn- 
lige Gud. Det kan ske, når man ved betragtning af himmelle- 
gemerne, får øje for den orden, hvormed universet er opbygget. 
Denne orden, hvormed universet er skabt og fungerer, forudsæt- 
ter en skaber (1-5). 

Man kan også i stedet betragte mennesket og dets tilblivelse. 
Også den snilde og kunstfærdighed, hvormed denne mikrokos- 
mos, som mennesket udgør, er indrettet og virker, forudsætter 
en skaber, lige så vel som et kunstværk forudsætter, at der er én, 
der har skabt det. Og den, der har skabt såvel universet som 
mennesket, må være den usynlige Gud, ja betegnelsen Gud eri 
grunden for ringe for ham, alts fader (6-8). 

Hans væsen er at være skaberen, der både har fået alt det 
skabte til at blive til og i sig rummer alle de muligheder, der 
endnu ikke er virkeliggjort (9). 

Deraf kommer det paradoksale: at denne usynlige, som intet 
navn er en dækkende betegnelse for, indirekte kan betragtes 
gennem alt det, der er blevet til (10). 

Fordi det forholder sig således, er Gud alt i alle, og det er 
grunden til at ingen nogetsteds eller nogen tid vil kunne lovprise 
Gud, eftersom ingen har noget, der er deres eget. Alt er allerede 
Guds (11). 

TRAKTAT V 
Hermes til sin søn Tat: Den usynlige Gud er allersynligst 


1. Denne lære vil jeg også gennemgå for dig, Tat, for at du ikke 
skal være uindviet i hemmelighederne om ham, der er for stor 
til navnet Gud. Vær nu opmærksom, for at det, som forekom- 
mer de fleste at være usynligt, kan blive det allersynligste for 
dig. 

DE ville jo ikke være til (altid), hvis det (ikke) var usynligt, 
for alt, hvad der er synligt, er engang blevet frembragt, efter- 
som det er kommet til syne. Men det usynlige er altid til, for 
det behøver ikke at komme til syne; det er nemlig altid til. 

Og medens Gud? selv er usynlig, fordi han altid er til, får han 
alt andet til at blive synligt. Han lader det komme til syne, og 
han er selv usynlig, (han frembringer det,)? og han er selv ikke 
frembragt, og han anskueliggør alt (uden selv at kunne? brin- 
ges til anskuelse. For anskuelse er kun mulig af de ting, der er 
blevet frembragt. Tilblivelsen er jo ikke andet end anskuelig- 
hed. 

2. Det er klart, at den, der alene er ufødt, både er uanskuelig 
og usynlig, men da han gør alt anskueligt, viser han sig gennem 
alle ting og i alle ting, og især da for dem, som han selv vil vise 
sig for. Bed derfor, mit barn, Tat, først til herren og faderen og 
den ene og ham, som ikke blot er én, men fra hvem det ene 
kommer, om at du må få nåde til at kunne fatte denne så store 
Gud, og om at han vil lade om også blot én af sine stråler lyse 
for din fatteevne. For alene din tanke ser det usynlige, da den 
også selv er usynlig. Hvis du kan, vil han vise sig for dine ånde- 
lige øjne, Tat, for herren viser sig uden smålighed i alt i verden. 
Formår du at se din tanke og gribe den med hænderne og be- 
tragte billedet af Gud? Men når endog det, som er i dig er usyn- 
ligt for dig, hvorledes skal han så vise sig for dig ved hjælp af 
øjnene? 

3. Hvis du vil se ham, så betragt solen, betragt månens bane, 
betragt stjernernes orden. Hvem er det, der opretholder denne 
orden? Enhver orden er jo bestemt af tal og sted. Solen, den 
største gud blandt guderne på himlen, som alle de himmel- 
ske guder giver plads for som for en konge og hersker, ja selv 
denne, som er så stor, større end jord og hav, finder sig i at have 

stjerner, mindre end den selv, kredsende over sig, og hvem er 
det da, den ærer, eller hvem frygter den, barn? Løber enhver 
af disse stjerner, der er på himlen, ikke en lignende eller tilsva- 
rende bane? Hvem har fastsat banens art og størrelsen for hver 
enkelt? 4. Selv Bjørnen, som vender sig om sig selv og drejer 
hele verden med sig rundt, hvem er det, som ejer dette 
redskab? 
Hvem har trukket grænserne omkring havet? Hvem har stillet 
jorden på sin plads? Der er jo én, Tat, der er alle disse tings ska- 
ber og hersker. For det var ikke muligt, at sted eller tal eller 
mål skulle kunne overholdes, uden at der var én, der havde 
skabt dem. Enhver orden forudsætter jo en skaber, og kun der, 
hvor der intet sted og mål findes, er det uskabte. Men heller 
ikke denne mangelfuldhed er uden hersker, barn, for selv om 
det uordnede er mangelfuldt, er det lydigt, det vil sige med hen- 
blik på fremgangsmåden i ordenen, og den står under herskeren, 
selvom han endnu ikke har fastsat ordenen for den. 
5. Gid du på vinger kunne svinge dig op i luften og midt mel- 
lem jord og himmel kunne se den faste jord, det bølgende hav 
og flodernes strømme, vindens blæsen, skarpt brændende ild, 
stjernernes bane, himlens hurtige drejning om samme punkter! 
Å, dette syn, barn, er det lykkeligste: i ét eneste øjeblik at be- 
tragte alt dette, den ubevægelige bevæget, og den usynlige syn- 
lig i det, som han skaber! Dette er den skønne verdens orden, 
og dette er ordenens skønne verden! 
6. Hvis du vil betragte Gud, også gennem de dødelige væsener, 
dem på jorden og dem i havets dyb, så tænk på, barn, hvorledes 
mennesket skabes i moders liv, og betænk nøje kunstfærdighe- 
den i denne skabelse, og lær at forstå, hvem det er, der skaber 
dette smukke og guddommelige billede, som er mennesket. 
Hvem har tegnet øjnene med deres buer? Hvem har lukket næ- 
seborene og øjnenes åbninger op? Hvem har skabt mundens 
åbning? Hvem har trukket musklerne og fastgjort dem? Hvem 
har anlagt årernes kanaler? Hvem har gjort knoglerne stærke? 
Hvem har omgivet kødet med hud? Hvem har adskilt fingrene? 
Hvem har udbredt fodsålerne? Hvem har udboret legemets rør? 
Hvem har udstrakt milten? Hvem har skabt hjertet som en py- 
ramide? Hvem har sammenføjet nerverne? Hvem har gjort leve- 
ren bred? Hvem har gjort lungen hul? Hvem har skabt den rum- 
melige mave? Hvem har formet de ædleste dele, så de er syn- 
lige, og skjult skamdelene? 

7. Se, hvor mange kunstfærdigheder, der er anvendt på ét stof, 
og hvor mange kunstværker, der er anbragt indenfor ét område! 
Og alle meget smukke og alle fint afmålte, men alle forskellige! 
Hvem har skabt alt dette? Hvilken moder, hvilken fader, om 
ikke den usynlige Gud, der ved sin vilje har skabt alt? 8. Ingen 
vil hævde, at en statue eller et billede er blevet til uden billed- 
hugger eller maler, og skulle så dette skaberværk være blevet 
til uden skaber? Hvilket overmål af blindhed, af ugudelighed. 
af uvidenhed! Du må, mit barn, Tat, aldrig nogensinde skille 
det skabte fra skaberen . .. . Eller rettere: Han er endnu større 
end det, som betegnelsen Gud indebærer. Så stor er alts fader. 
Han er jo den eneste, og dette er hans gerning: at være fader. 

9. Hvis du tvinger mig til at sige noget endnu mere dristigt: så 
er det hans væsen at være svanger med alt og at skabe det, og 
ligesom det er umuligt, at noget kan blive til, uden at der er en, 
der skaber det, således kan Gud [ikke] være til altid, hvis han 
ikke altid skaber alt, i himmelen, i luften, på jorden, i havets 
dyb, overalt i verden, overalt i altet, i det som er til, og i det 
som ikke er til. Der er nemlig intet i dette verdenssalt, som 
ikke er ham selv. Han er selv både det, som er til, og det, som 
ikke er til. Det, som er til, har han nemlig ladet komme til syne, 
og det, som ikke er til, har han inden i sig. 

10. Denne Gud, som er for stor til noget navn, er den usynli- 
ge - og den allersynligste. Han, der kan betragtes i ånden, er 
også synlig for øjnene. Han, der er ulegemlig, har mange lege- 
mer, ja rettere alle legemer. Der findes ikke noget, som han 
ikke er; for alt det, som er til er også ham, og derfor bærer han 
alle navne, fordi han er alts fader. 

Hvem kan da holde lovprisninger over dig eller til dig? Og hvor- 
dan skal jeg da vende blikket, når jeg vil lovprise dig: opad, ned- 
ad, indad, udad? Der findes ikke nogen vej og ikke noget sted 
i dit tilfælde, og heller ikke noget andet af det, som er til; men 
alt er i dig, alt udgår fra dig. Alt giver du, og du tager intet, for 
du har alt, og der er intet, som du ikke har. 

11. Men hvornår skal jeg lovsynge dig? Det er jo hverken mu- 
ligt at finde din tid eller time. Og hvad skal jeg lovsynge? Det, 
som du har ladet komme til syne, eller det, som du har skjult? 
Men hvorfor skal jeg også lovsynge dig? Som om jeg er min 
egen, som om jeg har noget, som er mit, som om jeg er en an- 
den end du? For du er det, som jeg er; du er det, som jeg gør; 

du er det, som jeg siger. For du er alt, og der er intet andet til. 
Det, som ikke er til, er du. Du er alt det, der er blevet til; du 
er det, der ikke er blevet til, du er ånd, da du tænker, og fader, 
da du skaber, og Gud, da du virker, og god, da du skaber alt. 
[For luften er finere end stoffet, og sjælen finere end luft, og 
ånden finere end sjælen, og Gud finere end ånden]. 

TRAKTAT VI: Det gode 
Indledning 


Denne traktat vil prøve at vise, at det gode er uløseligt knyttet 
til Gud. Den er rettet til Asklepios, der nævnes i kap. 1, 3,4 
og 5. 

"rørt fastslår teksten som en grundsætning, at det gode kun 
findes i Gud, men det rettes til, at det gode altid er Gud selv. På 
denne grundsætning bygger hele den følgende fremstilling i 
teksten. Det gode må være oprindelsen til al forandring og til- 
blivelse, og det må være udstyret med en uforanderlig og man- 
gelfri kraft, der både er en igangsætter og skaber af alt og så- 
ledes bestandig god; en sådan kvalitet findes kun hos Gud. Gud 
alene er det gode, og han mangler nemlig ikke noget (1). Derfor 
kan det ikke være anderledes, at Gud er det gode, medens alt 
det som er skabt, er fuld af lidelser, og der, hvor der findes lidel- 
se, findes det gode ikke, ligesom nat og dag udelukker hinanden 
(2). Det materielle har kun del i det gode på samme måde, som 
det har del i alt andet, og kun med hensyn til det, at den kan 
frembringe noget, kan verden kaldes god, ja, teksten anfører, 
at det gode i verden ødelægges, mens det er uforanderligt hos 
Gud. Man kan højst sige, at hos mennesket eksisterer det gode 
som det, der er mindre slet. Det gode kan jo hverken rummes 
eller virkeliggøres i det materielle legeme, for dér findes der 
lidelse - og de to ting udelukker jo hinanden. De ting, som li- 
delsen kommer fra, opfatter mennesker imidlertid helt misfor- 
stået som de højeste goder, og grådigheden efter dem fører til 
det onde. At mennesket farer vild skyldes, at det mangler det 
gode (3). Han takker Gud, fordi han er kommet til klarhed 
over dette, at det gode ikke skal søges i verden, men hos Gud, 
ja at Guds væsen helt og fuldt er det gode. Hvad der end fin- 
des i verden, findes dog mere fuldkommen smukt hos Gud; det 
skønne og det gode er dele af Guds væsen og findes i virkelig- 
heden kun hos ham (4). 

At kende Gud vil også være at kende det skønne og gode, 
der uløseligt er knyttet til ham, og kun fromhed sammen med 
erkendelse fører frem til det (5). Grundfejlen hos mennesker 
uden erkendelse er den, at de ikke tillægger Gud, men mennesket 
det skønne og det gode, til trods for, at mennesket ikke virke- 

ligt kender det gode, og i misforstået iver forveksler det gode 
med det onde og derved endog kommer til at øge ondskaben. 
Men teksten fastslår tilsidst, at det nu engang forholder sig så- 
dan, at mennesket ikke kan leve uden det onde, for således er 
menneskets tilværelse (6). 

TRAKTAT VI 
At det gode alene er i Gud og ellers intet andet sted 


1. Det gode, Asklepios, er ikke i noget, undtagen i Gud alene, 
eller rettere: det gode er altid Gud selv", Men hvis det forholder 
sig således, må det gode være det væsen, fra hvilket al bevægelse 
og skabelse udgår, - og intet er blottet for det, - og som har en 
virkekraft omkring sig, der bevares uforandret, uden mangel og 
uden ophør, fuldt opfyldt, som giver underhold, og som er i 
begyndelsen af alle ting; når jeg kalder det, som underholder 
alt, for godt, mener jeg godt i alle henseender og altid. 

Men dette findes ikke hos nogen anden end Gud alene. For der 
er hverken nogen mangel hos ham, så at han ved at begære at 
få noget skulle kunne blive ond, og heller ikke er der noget af 
det, som er til, der kan mistes af ham, så at han ved at miste det, 
skulle kunne blive bedrøvet - for bedrøvelse er en del af det 
onde, - heller ikke er der noget stærkere end ham, af hvilket 
han ville kunne blive bekriget - det at lide nogen uret er heller 
ikke forbundet med hans væsen, - (heller ikke er noget skøn- 
nere)”, så at han derfor skulle kunne blive forelsket deri, og 
heller ikke er der noget, der ikke agter på ham, som han ville 
kunne vredes på, og heller ikke er der noget visere, som han 
ville kunne misunde. 

2. Da nu intet af alt dette er i dette væsen, hvad mangler da 
i, at det alene er det gode? For ligesom ingen af de andre egen- 
skaber er i et sådant væsen, således vil man ikke finde det gode 
i nogen af dem. For alle de andre egenskaber findes i alle væ- 
sener, både i de små og i de store, og i dem hver for sig ogi 
selve det levende, der er større end alt og er det mægtigste; for 
det, som er født, er fuldt af lidelser, eftersom fødselen selv er 
lidelsesfuld. Men hvor der er lidelse, er det gode ingensteds; 
og der, hvor det gode er, er ingensteds én eneste lidelse, for 
hvor der er dag, er der ingensteds nat, og hvor der er nat, er der 
ingensteds dag. Derfor kan det gode umuligt være i noget, som 
er født, men alene i det ufødte. Men ligesom der er givet mate- 
rien delagtighed i alt, således også i det gode. På denne måde 
er verden god, eftersom den også selv frembringer alt, så at den 
i henseende til det at frembringe er god. Men i alle andre hense- 
ender er den ikke god; for den er underkastet lidelse, og den 

er foranderlig, og den er frembringer af væsener, der er under- 
kastet lidelse. 

3. Men hvad mennesket angår, så regnes hos det noget til det 
gode udfra sammenligning med det onde. For det, der ikke er 
altfor ondt, er hernede det gode, og det gode hernede, er det, 
som mindst har del i det onde. Det er altså umuligt, at det gode 
her er helt fri for slethed, for her ødelægges det gode, men når 
det bliver ødelagt, forbliver det ikke længere godt, og da det 
ikke forbliver godt, bliver det slet. Det er altså alene i Gud, at 
det gode findes, eller Gud selv er det gode. Det er altså, Askle- 
pios, kun navnet på det gode, der findes hos mennesker, men 
ingensteds det gode som virkelighed. Det er nemlig umuligt. 
Det kan det materielle legeme jo ikke rumme, det som på alle 
sider trykkes af slethed og pinsler og smerter og begæringer og 
vrede og forførende forestillinger og uforstandige meninger. 
Og det værste af alt, Asklepios, det er, at man her har tillid 
til hver af disse førnævnte ting, som var den det største gode, 
medens den snarere er det uovertrufne onde. Grådigheden er 
anførersken for alt det onde . . . vildfarelsen er hernede fravæ- 
relsen af det gode. 

4. Men jeg takker Gud for det, som han har kastet ind i mit 
sind, også om erkendelsen af det gode, at det er umuligt, at det 
gode er i verden. For verden er det ondes fylde, men Gud er 
det godes fylde, eller det gode er Guds fylde... for er der end 
fremragende skønne ting omkring hans væsen, så viser det, der 
udgør hans væsen, sig jo dog at være både renere og ægtere. 
Man må vove at sige, Asklepios, at Guds væsen, hvis han har et 
væsen, er det skønne, men det skønne og gode kan ikke findes 
i noget af det, som er i verden. For alt det som falder ind under 
det, der kan ses, er kun forestillinger og blændværk, men det, 
som ikke falder ind herunder, og især det skønnes og det go- 
des [væsen] . . . .? og ligesom øjet ikke kan se Gud, således kan 
det heller ikke se det skønne og det gode. For det er helt igen- 
nem dele af Gud, er hans alene, hører ham til, uadskilleligt fra 
ham, yderst elskeligt, noget som Gud enten elsker, eller som 
elsker Gud. 

5. Hvis du kan erkende Gud, vil du også erkende det skønne 
og gode, det der stråler overmåde, det der bestråles overmåde 
af Gud; denne skønhed er usammenlignelig, og dette gode er 
uefterligneligt, ligesom også Gud selv. Som du altså kender Gud, 

kend således også det skønne og gode; for det har intet fælles- 
skab med de andre levende, fordi det er uadskilleligt fra Gud. 
Hvis du søger efter Gud, søger du også efter det skønne. For der 
rs én vej, der fører til det, fromhed sammen med erken- 
else. 

6. Derfor drister de, der er uden erkendelse og som ikke har 
vandret ad fromhedens vej, sig til at kalde mennesket skønt og 
godt, det som ikke engang i drømme har set, hvad der er godt, 
men som tidligere er blevet grebet af alt ondt og har troet at 
det onde er godt og således umættelig bruger det onde og fryg- 
ter for at blive berøvet det, og kæmper af alle kræfter, for ikke 
blot at beholde det, men også øge det. Sådan er det menneske- 
ligt gode og skønne, Asklepios, det som vi hverken kan flygte 
fra eller hade: for det ubehageligste af alt er, at vi har brug for 
det, og vi kan ikke leve uden det. 

TRAKTAT VII: Det største onde 
Indledning 


Den lille tekst er snarere en manende appel - eller prædiken om 
man vil - end en filosofisk traktat. De to modsætninger: uviden- 
heden og erkendelsen stilles klart over for hinanden. 

Indholdet af de tre små kapitler er let overskueligt: de menne- 
sker, der lever uden den sande kendskab, opfordres til at kom- 
me til sig selv, for den slette uvidenhed truer med at overstrøm- 
me verden og hindre sjælen i at blive fri og nå i sikkerhed (1). 
Menneskene formanes indtrængende til under kyndig vejled- 
ning at søge ind i den sikre havn. Før det kan ske, må de frigøre 
sig for den uvidenhed, som de nu bærer på, for den er på alle 
måder imod dem (2). Uvidenheden forsøger nemlig at hindre 
mennesket i at få øje på sandheden og ved at tage sanserne i sin 
tjeneste at holde det væk fra det, som det burde erkende (3). 

I denne lille appel bruges en række af de gængse, faste udtryk 
som er gængs i Hermes-skrifternes billedsprog: beruset - ædru; 
uvidenhed - erkendelse 0.s.v. Og uvidenheden kan kaldes for: 
forkrænkelighedens lænke, det mørke fængsel, den levende død, 
det sansende lig o.s.v. 

Adskillige af disse billedlige udtryk har hørt hjemme i den 
gængse forkyndelse af den lære, Hermes-skrifterne rummer. De 
har virket slående og stærkt. Mangelen på kundskab er her den 
mest fatale mangel, ja er direkte et onde; at den uvidenhed, det 
drejer sig om, er ukendskabet til Gud, viser ikke bare overskrif- 
ten - der måske endda er tilføjet og ikke oprindelig - men også 
dette at det i hjertet skal se ”op på den, som ønsker at blive 
beskuet”. 

Det er blevet foreslået at kap. 2 skulle afspejle en pilgrims- 
rejse på Nilen i romersk tid. Der er flere eksempler på skildrin- 
ger af sådanne rejser, som kunne tale herfor. Alligevel skal det 
næppe forstås andet end billedligt, ikke nødvendigvis hentet 
fra en sådan skildring. I hvert fald synes der ikke at være nogen 
grund til at mene at kap. 2's skildring af en sejlads som skulle 
have en mere konkret baggrund end f.eks. kap. 1's billede med 
beruselsen. 

Mange af de billedlige udtryk, som bruges i teksten er gængse 
i hellenismens sprog: at mangle den rette viden om tingenes 

sammenhæng eller den rette forståelse af menneskets egentlige 
natur kan kaldes for beruselse, og at få den rette erkendelse af 
disse ting kan derfor i datidens billedsprog sammenlignes med 
at man bliver ædru, 0.s.v. Dermed placerer teksten sig, hvad 
billedsprog angår ved siden af andre tekster fra samtiden, og 
dens særpræg skal søges i det budskab, som den vil bringe. 


Litteratur 
C.D. Dodd: The Bible and the Greeks?, 1954, 181-194, 


A.D. Nock & A.J. Festugiére: Corpus Hermeticum, I, 1945, 81-85. 
W. Scott: Hermetica, II, 1925, 181-188. 

TRAKTAT VII 
At det største onde blandt mennesker er uvidenheden om Gud 


1. Hvor længe holder I ud, mennesker, berusede som I er, fordi 
I har drukket uvidenhedens ublandede ord, som I ikke engang 
kan tåle, men som I allerede udspyer? Bliv ædru og stands; se 
opad med hjertets øjne; og hvis I ikke kan alle, så i det mindste 
de, som kan; for uvidenhedens onde overstrømmer hele jorden 
og ødelægger sjælen, der er indespærret i legemet, uden at 
tillade den at kaste anker i frelsens havne. 

2. Lad jer altså ikke føre med af den megen strøm!, men udnyt 
modstrømmen, I, som kan komme til frelsens havn, kast anker 
i denne, søg en fører, som viser jer vej til erkendelsens porte, 
hvor det skinnende lys er, fri for mørke, hvor ingen er beruset, 
men hvor alle er ædru og i hjertet ser op på den, som ønsker at 
blive beskuet; for han kan ikke høres eller beskrives og er heller 
ikke synlig for øjnene, men kun for ånd og hjerte. Men først må 
du rive den klædning af dig, som du bærer: uvidenhedens dragt, 
slethedens støtte, forkrænkelighedens lænke, det mørke fæng- 
sel, den levende død, det sansende lig, graven der bæres om- 
kring, tyven der bor i huset, den der ved det, han elsker, hader 
dig og ved det, han hader, er misundelig på dig. 

3. Sådan er den fjende, som du iførte dig som en dragt, som 
plager dig ned til sig, for at du ikke efter at have set op og set 
sandhedens skønhed og det gode, som er i den, skal hade hans 
slethed efter at have forstået hans anslag, som han rettede 
mod dig ved at gøre sanseredskaberne, som ikke synes noget 
eller anses for noget, ude af stand til at sanse efter at have spær- 
ret dem med materie og fyldt dem med afskyelig vellyst, for at 
du ikke skal høre det, som du bør høre, og ikke skal se det, 
som du bør se. 

TRAKTAT VIII: Intet går til grunde 
Indledning 


Denne lille afhandling handler om døden. Dens tese er, at intet 
i virkeligheden dør; der er blot tale om en overgang fra en form 
for tilværelse til en anden. 

Traktaten gør først gældende, at intet af det værende i ver- 
den tilintetgøres (1). Der findes tre former for levende væsener: 
Gud, verden og mennesket, hvoraf det første, Gud, i følge sit 
væsen er evigt (2), det andet, verden, har Gud selv skænket 
uendelighed og evighed, og skønt det enkelte jordiske væsens 
bevidsthed engang kan ophøre, går livet selv aldrig til grunde 
(3-4). Det gælder også det tredje levende væsen, mennesket, 
hvem Gud til forskel fra andre skabninger har tillagt ånd. I ste- 
det for ordene ”dødelig - udødelig” sættes udtrykkene ”opløse- 
lig - uopløselig”. De tre slags levende væsener forholder sig ind- 
byrdes således: Gud har skabt verden (kosmos), der igen har 
skabt mennesket (5). 


Litteratur 
C.H. Dodd: The Bible and the Greeks?, 1954, 136. 


A.D. Nock & A.J. Festugiére: Corpus Hermeticum, I, 1945, 85-91. 
W. Scott: Hermetica, II, 1925, 189-201. 

TRAKTAT VIII 


At intet af det værende går til grunde, men at man tager 
fejl, når man kalder forandringer for undergang og død 


1. ”Om sjælen og legemet, min søn!, bør der nu siges på hvilken 
måde sjælen er udødelig, og hvorfra den kraft kommer, der be- 
virker legemets opståen og opløsning. For døden har intet der- 
med at skaffe, men den er kun en tænkemåde om benævnelsen 
udødelig: dels er den noget intetsigende, dels siger man blot 
”dødelig” i stedet for ”udødelig” ved at fjerne det første bog- 
stav. For døden er en del af det, der kaldes tilintetgørelse, men 
intet af det, som er i verden, tilintetgøres. For hvis verden er 
en anden Gud og et udødeligt, levende væsen, kan jo umuligt 
nogen del af det udødelige, levende væsen dø; men alt det, som 
er i verden, er dele af verden, men især da mennesket, det tæn- 
kende, levende væsen. 

2. Den første af alt er jo virkelig Gud, evig og uskabt og skaber 
af altet; men som den næste kommer den, der er skabt af ham 
efter hans billede og bevaret og næret og udødeliggjort af ham, 
eftersom den er skabt af den evige fader, levende evigt, efter- 
som den er udødelig. For det ”altid levende” er forskelligt fra 
det ”evige”. For Gud er ganske vist ikke blevet skabt af en an- 
den, men hvis han også var det, måtte det være af ham selv. 
Men han er aldrig blevet skabt, men er altid......... faderen, 
der af sig selv, er evig; men verden, der er fra faderen, er skabt, 
[evig] og udødelig. 

3. Og hvad der var af stof, som bevaredes efter hans vilje, alt 
det skabte faderen til et legeme og gjorde det større og skabte 
det i kugleform, og efter at det havde fået denne form, var det 
også udødeligt, og stofligheden havde evighed. Og da faderen 
desuden havde udspredt de forskellige former i sfæren, inde- 
lukkede han dem ligesom i en hule, idet han ville smykke det 
med enhver egenskab, der passede for det, og han omgav hele 
legemet med udødelighed, for at ikke stoffet, selvom det også 
ville skille sig fra kroppens sammenhæng, skulle blive opløst 
til sin egen uordnede tilstand. For dengang da stoffet var ule- 
gemligt, mit barn, var det uordnet; og også hernede har det ev- 
nen til vækst og evnen til formindskelse, som menneskene kal- 
der døden. 4. Men denne uorden findes kun hos de jordiske 

væsner; for de himmelske væsners legemer har én orden, som de 
fik af faderen fra begyndelsen; og denne bevares uopløselig af 
genoprettelsen af den forrige tilstand; men genoprettelsen af de 
jordiske legemers forrige tilstand . . . . . 2 er opløsningen af det, 
der var indrettet, og denne opløsning er en tilbagevenden til 
legemer, der er uopløselige, det vil sige udødelige; og således 
sker der ganske vist et tab af bevidstheden, men ikke nogen til- 
intetgørelse af legemerne. 

5. Men det tredje levende væsen, mennesket, er blevet til efter 
verdens billede, og det har modsat de andre jordiske væsner 
efter faderens vilje ånd, og har ikke blot følelse fælles med den 
anden Gud, men har også ånd fra den første Gud. For den an- 
den Gud sanser som et legeme, medens den første Gud fatter 
med tanken, som ulegemlig og ånd, det gode”. 

- ”Dette levende væsen tilintetgøres det da ikke?” 

- ”Var din mund, mit barn, og betænk, hvad Gud er, hvad le- 
gemet er, hvad en udødelig levende er, hvad en opløselig leven- 
de er, og betænk, at verden er skabt af Gud og i Gud, og at 
mennesket er skabt af verden og i verden, men at Gud er alts 
begyndelse, omfang og beståen”. 

TRAKTAT IX: Tænkning og sansning 
Indledning 


Det hedder i traktat IX, 1, at den er en fortsættelse af ”Den 
fuldkomne tale”. Dermed henvises der muligvis til den nu næ- 
sten helt tabte græske original til det skrift, som vi kender i 
sin helhed i latinsk oversættelse: Asclepius, og som vi har be- 
varet delvis i koptisk oversættelse. Den græske originaltekst 
har haft titelen: Fuldkommen tale. 

Titelen på traktat IX er dobbelt. Den første del: ”Om tænk- 
ning og sansning” passer godt på indholdet; derimod er titelens 
anden del ”At det skønne og gode alene er i Gud og ellers ikke 
noget steds” utvivlsomt engang under håndskrifternes lange til- 
blivelses historie fejlagtigt blevet anbragt her; den passer meget 
bedre på traktat VI, 4-6. Traktat IX handler, som titelens før- 
ste del siger, om tænkning og sansning. Der gives i den en rede- 
gørelse for sansning og tænkning, først hos mennesket (1-5), 
så i verden (6-8), derpå hos Gud (9), og der sluttes af med en 
henvisning til, at det er noget der må nøje overvejes (10). 

Sansning og tænkning hører hos mennesket så nøje sammen, 
at de to ikke kan adskilles, eftersom man ikke kan gennemføre 
tankevirksomhed uden i forbindelse med sansning af noget, 
og heller ikke kan bruge sine sanser uden udøvelse af tanke- 
virksomhed (1-2). - Her indskydes det, at de gode tanker kom- 
mer fra Gud, de onde fra dæmoniske magter. De onde tanker 
er årsagen til slet adfærd, de gode til god adfærd. En forudsæt- 
ning for den gode adfærd er den fromhed, der består i den rette 
erkendelse, gnosis, og den vil uvilkårligt vække mishag hos de 
fleste og fremkalde forfølgelser (3-4). Der er imidlertid to slags 
mennesker: den ene slags lader sig påvirke af Gud, den anden 
af de dæmoniske magter, og det bevirker, at deres tænkning 
anvendes forskelligt, enten til noget godt eller til noget ondt (5). 

Verden er et redskab for Guds vilje, og dens sansning og 
tænkning er aldeles taget i brug til det ene formål: en stadig ska- 
belses- og fornyelsesproces, der sker efter en velordnet plan, 
der gør, at verden, som jo har Gud til ophav, bærer sit hæders- 
navn med rette (6-8). 

Ligesom sansning og tænkning hos alle de levende væsener 
skyldes kosmos, således har denne dem fra Gud, der til stadig- 

hed giver liv til alt, og som er alle nær (9). 

At tænke og at tro hører nøje sammen. I sig selv kan ord 
kun lede det menneskelige intellekt på vej, men når det er sket, 
kan det selv nå frem til målet: erkendelse af sandheden (10). 


Litteratur 
C.H, Dodd: The Bible and the Greeks?, 1954, 119, 128, 136 198. 

TRAKTAT IX 


Om tænkning og sansning. At det skønne og gode 
alene er i Gud og ellers ikke noget steds 


1. I går, Asklepios, har jeg holdt forelæsningen ”Den fuldkom- 
ne tale”, men nu mener jeg, at det som følge af den tale også 
er nødvendigt at gennemgå læren om sansningen. For sansnin- 
gen og tænkningen, mener man, er forskellige deri, at den ene 
er materiel, medens den anden er essentiel. Men jeg mener, at 
de to er forenet og ikke kan adskilles - jeg mener hos menne- 
sker, for hos de andre levende væsener er sansningen forbundet 
med instinktet]!, men hos mennesker findes (også) tænkning. 
Anden adskiller sig ligesåmeget fra tænkning, som Gud fra gud- 
dommelighed, for guddommelighed frembringes af Gud, og 
tænkningen af ånden, da den er søster til ordet, eller: de er 
hinandens redskaber, for ordet udtales ikke uden forudgående 
tænkning, og tænkningen kan ikke træde frem for andre uden 
ordet. 

2. Sansningen og tænkningen løber altså sammen i mennesket, 
som om de var flettet sammen; det er nemlig hverken muligt at 
tænke uden sansning eller at sanse uden tænkning. Er det mu- 
ligt at gennemføre tænkning uden sansning, ligesom når man 
jo i drømme kan forestille sig syner? Det forekommer mig, at 
begge aktiviteter har fundet sted? i drømmesynet, for i vågen 
tilstand er (tænkning altid knyttet) til sansning. Denne er jo 
dels mellem legemet og sjælen, og når begge dele af sansningen 
forenes med hinanden, toner tænkningen frem, udsprunget af 
ånden. 

3. Anden føder jo alle tankerne, de gode når den har fået spi- 
rerne til dem fra Gud, og de onde når den har fået dem fra en 
af de dæmoniske væsener, da der jo ikke er nogen del af verden, 
hvor der ikke bor en dæmon. Hvis denne er trængt ind [i den 
dæmon, der var oplyst af gud]?, har den dér sået sæden fra 
sin egen virkekraft, og ånden har så født det, der var sået: æg- 
teskabsbrud, drab, fadermord, helligbrøder, ugudeligheder, 
hængninger, dødsspring og alle de andre gerninger, der er dæ- 
monernes værk. 

4. De ting, der er sået af Gud, er kun få, men store og skønne 
og gode: dygtighed, besindighed og fromhed. Men fromhed vil 

sige kendskab til Gud, og den, der har fået denne kundskab, er 
blevet fyldt med alt det gode, og han rummer de guddommelige 
tanker, og de er ikke som de fleste. Derfor behager de, der har 
kundskab, ikke mængden, og mængden ikke dem. De ser ud 
til at være grebet af galskab, og de bliver udleet; de er både 
forhadte og foragtede, og de kan endog blive dræbt”. For, som 
jeg har sagt før, ondskaben må have et sted at bo hernede, ef- 
tersom den må være i sit eget område. Jorden er nemlig dens 
område, ikke hele verden, sådan som nogle engang spottende 
vil påstå. Men den gudfrygtige vil udholde alt dette, fordi han 
har forstået erkendelsen. For et sådant menneske er alle ting 
nemlig gode, selvom de er onde for andre; og når nogen retter 
anslag mod ham, henfører han alt til erkendelsen, og han alene 
får de onde ting til at gøre det gode”. 

5. Jeg vender nu igen tilbage til læren om sansningen. Det er jo 
særegent for mennesket, at sansningen er nøje forbundet med 
tænkning; men, som jeg sagde før, det er ikke et hvert menne- 
ske, der nyder godt af tænkningen. Der er nemlig to slags: det 
materielle og det virkelige menneske. Det materielle, der er 
knyttet til ondskab, har - som jeg sagde - fået spiren til tænk- 
ningen fra dæmonerne, men de andre, der efter deres væsen er 
knyttet til det gode, frelses af Gud. For når Gud, alle tings ska- 
ber, skaber alle ting, lader han dem ligne sig selv, men disse 
gode ting bliver forskellige ved brugen af deres kræfter. For 
verdens forløb er ved sin stadige påvirkning årsag til, hvorledes 
tilblivelserne falder ud, idet den besudler nogle med ondskab, 
men renser andre med det gode. For også verden, Asklepios, har 
sin egen sansning og tænkning, der ikke er som den menneske- 
lige og heller ikke blot er forskelligartet fra den, men er mæg- 
tigere og mere enkel. 

6. Verdens sansning og tænkning er ét: at skabe alt og atter at 
nedbryde det til sig selv, et redskab for Guds vilje, der virkelig 
er blevet skabt som redskab, for at den, der bevarer alle sæde- 
kornene i sig, af sig selv virkningsfuldt kan skabe alt det, som 
den har fået fra Gud, og samtidig med at den opløser alle ting, 
fornyer den dem, og derfor, når disse ting er blevet opløst, til- 
fører den som en god gartner for livet dem den fornyelse, som 
den bringer med forandringen. Der findes intet, som den? ikke 
giver liv til, og ved at den bevæger alle ting, gør den dem leven- 
de, og den er på én gang livets sted og livets skaber. 7. Legemer- 

ne er af stof, men af forskellig slags. Nogle er jo af jord, andre 
af vand, andre af luft, og atter andre af ild, men alle er sammen- 
satte, nogle i højere grad, andre mere enkle. Og i jo højere grad, 
jo tungere er de, men i jo mindre grad, jo lettere er de. Hurtig- 
heden i verdens bevægelse bevirker forskellen i beskaffenheden 
af det, der bliver til. Vinden, der blæser uafladeligt, føjer nem- 
lig de forskellige beskaffenheder til legemerne sammen med 
den samme fylde af liv. 8. Gud er således verdens fader, og ver- 
den er fader til dem, der er i verden. Verden er Guds søn, men 
det, der er i verden, er udsprunget af verden. Der er også med 
rette, at den er blevet kaldt for ”kosmos”” for den ordner dem 
alle smukt med tilblivelsens mangfoldighed, med livets uop- 
hørlighed, ved nødvendighedens8 hurtighed, ved foreningen af 
grundbestanddelene og ved den rækkefølge, i hvilken de bliver 
til. Som følge heraf kaldes den træffende for kosmos. 

Altså er hos alle levende væsener sansning og tænkning kommet 
til udefra, indblæst fra den, der omslutter dem, men verden, der 
én gang for alle har fået dem, samtidig med at den blev til, har 
af faderen fået det, som den rummer. 9. Gud er ikke, således 
som nogle engang vil tro, ude af stand til at sanse og tænke. 
De spotter jo i deres overtro. Alle ting, der er til, Asklepios, er 
i Gud, og de er blevet skabt af Gud og afhængige deraf, enten 
de er ting, som virker gennem deres legemer eller sætter noget 
i gang ved deres sjælelige væsen eller gør noget levende med 
deres livsånde, eller i sig optager det, som er dødt, og det er 
naturligt. Jeg vil snarere sige, at Gud ikke rummer de ting i sig, 
men for at gøre sandheden helt indlysende: Gud er alle ting, 
og han får dem ikke ude fra, men han giver dem ud. Og dette 
er da Guds sansning og tænkning: det altid at bevæge alle ting, 
og der vil aldrig nogensinde være en tid, hvor noget af det, som 
er til, vil ophøre med at være, og når jeg siger ”af det, som er 
til”, mener jeg ”som er Guds”; for Gud rummer i sig alt det, 
som er til, og der er intet uden for ham, og han er ikke borte 
fra nogen. 

10. Dette vil forekomme dig sandt, Asklepios, når du gennem- 
tænker det, men utroligt, hvis du er uden erkendelse. For det at 
have gennemtænkt noget vil sige at være kommet til at tro på 
noget, og ikke at være kommet til tro på noget vil sige ikke at 
have tænkt det igennem. For ordet når ikke frem til sandheden, 
men ånden er stor, og når den af ordet er blevet ledt på vej til 

noget, opnår den at nå frem til sandheden. Når den har tænkt 
over alle ting, og den har fundet, at alt er i overensstemmelse 
med det, der er blevet forklaret af ordet, er den kommet til 
tro, og den har fundet hvile i denne skønne tro. For dem, der 
har betænkt det, der forud er sagt af Gud, er disse ting trovær- 
dige, og for dem, der ikke har betænkt det, er de utroværdige. 
Dette må være tilstrækkeligt at sige om sansning og tænkning. 

TRAKTAT X: Nøglen 
Indledning 


Denne traktat kaldes i sin titel også for ”Nøglen”. Ordet fore- 
kommer ikke i selve traktaten, og der er dér heller ikke nogen 
hentydning til nøgler. Man må derfor overveje, hvorfor skriftet 
har denne titel, som allerede den kristne forfatter Lactantius 
citerede skriftet under engang mellem 304 og 313 (I skriftet 
Divinae Institutiones, I, 11,61). En nøgle er noget, der giver ad- 
gang til noget, der ellers er lukket for. Vi kender også i vore 
dage ordet som titel på bøger. Biblioteker udgiver ofte en kata- 
log-nøgle, der er en vejledning, der skal hjælpe læseren til at 
finde rundt i uoverskuelige kataloger. Man taler om nøgle-ro- 
maner, hvis persongalleri kan identificeres ved hjælp af en nøg- 
le, og fra tid til anden udkommer der romaner, der simpelthen 
hedder ”Nøglen”, (f.eks. E. Briksø-Damsholt, Nøglen, 1921; 
M.A. Aldanov (=M. Landau), Nøglen, 1930 (russisk; dansk 
overs. 1937)). Også oldtiden kendte bøger med denne titel. Om- 
trent samtidig med traktat X var således et værk ”Nøglen” af 
Melito de Sardes (d. 195 e. Kr.), (nævnet af Euseb, Hist. Eccl. 
IV, 26,2), og der har eksisteret en bog med magisk-mystiske 
hemmeligheder, der hed ”Moses' Nøgle” 0.s.v. (Se A. Dietrich, 
Abraxas, 1891. s. 171-175). Vi kan også bruge ordet nøgle som 
en hjælp til at forstå noget. Det er rimeligt at opfatte titelen 
”Nøglen” som sagt i denne betydning, d.v.s. at den er opfattet 
som et centralt skrift, der i sig rummer forståelsen til væsent- 
lige anskuelser i Hermes-skrifternes lære. Hvis man har denne 
nøgle har man adgang til den kundskab, gnosis, som de rummer 
(jvf. udtrykket ”kundskabens nøgler” i Lukasevangeliet 11,51). 

Denne opfattelse af ordet ”Nøglen” som titel på skriftet pas- 
ser i grunden ganske godt, for skriftet forstås bedst som en art 
kort sammendrag af hovedpunkterne i den lære, der præger 
væsentlige dele af Hermes-skrifterne, og det udgiver sig da også 
selv i traktat X,1 for at være et uddrag af noget større, de Al- 
mene forelæsninger eller Generelle lærepunkter, som det også 
kan gengives, der nævnes i X,1 og X,7. 

Efter sit indhold kan skriftet deles i to hoveddele, hvoraf 
første del handler om de tre væsener (1-14) og anden del hand- 
ler om sjælens opstigning til Gud (15-25). 

Der fortælles først om det første af de tre væsener, Gud (1- 
10). Denne, der er alts ophav, er det samme som det gode, hvis 
handlekraft er ét med hans vilje, der vil alts eksistens. Således 
er det gode årsagen til alts tilblivelse, men det gode skal også 
kendes (1-4). Erkendelsen af det gode er en erkendelse af Gud, 
der ikke blænder beskueren, men får alt andet til at vige 0; 
forandrer mennesket totalt (5-6). Efter den fysiske død når de 
gode sjæle efterhånden til udødelighed, de onde må gå gennem 
en række slette eksistenser for at lutres (7-8). Sjælens synd er 
uvidenheden, ligesom dens dyd er erkendelse, gnosis. 

Det andet væsen, der fortælles om, er verden (10-11). Denne 
er en synlig gud, smuk, men ikke god (10); i denne bevægelige 
verden, er det således, at det letteste er det intelligible, det tun- 
geste det materielle; de tungeste dele er nødvendigvis nederst, 
de letteste øverst. Deraf følger, at jo mere materiel noget er, 
des mindre delagtighed har det i sjælen (11). 

Det tredje væsen er mennesket (12-14). Det har som alle 
andre levende væsener en sjæl, og derved står det højest blandt 
de dødelige, men det er direkte slet, fordi det ikke som verden 
ejer udødelighed. Det, der giver mennesket liv, er livsånden. 
At den forlader legemet betyder døden. 

I skriftens anden del (15-25) skildres sjælens opstigning til 

Gud. Først fortælles der om sjælens fald, der finder sted sam- 
.tidig med legemets vækst (25), medens omvendt sjælen ved 
døden frigøres og går ind til sin nye eksistens (16-18). Det 
betyder for den fromme, at denne nu fuldt ud kan forenes med 
sit guddommelige udspring, men for den ugudelige, at denne 
påny må gennem et menneskeligt legeme i en ny tilværelse. 
Ugudelighed er i sig selv straf nok (19-21). I universet har en- 
hver sin plads og sin funktion, men i sidste instans afhænger alt 
af Gud (22-25). 

TRAKTAT X 
Hermes Trismegistos: Nøglen 


1. ”Det, som jeg sagde i går, Asklepios, har jeg dediceret til dig, 
og det, som jeg vil sige i dag, er det rimeligt at dedicere til Tat, 
da det er uddrag af de Almene Forelæsninger, som jeg har holdt 
for ham. 

Gud fader har jo, Tat, samme natur som det gode, eller rettere: 
samme virkekraft. For betegnelsen natur er også betegnelsen 
på vækst, det vil sige på det, som er foranderligt og bevægeligt, 
medens virkekraft omfatter også de ubevægelige ting. Det vil 
sige, at det omfatter både det guddommelige og det menneske- 
lige, således som vi har påvist det andetsteds om de andre både 
guddommelige og menneskelige ting. Det bør du stadig betænke. 
2. Guds virkekraft er hans vilje, og hans væsen er at ville, at 
alt skal være til. Hvad er Gud og fader og det gode andet end alle 
tings væren til, selvom de endnu ikke er til, ja selve virkeligheden 
for dem, der er til? Dette er Gud, dette er faderen, dette er det 
gode, og der er ikke noget andet at føje til. For om også verden 
- og solen - også er fader til de ting, som er fælles om at være 
til, så er den dog ikke ligesom Gud årsag til det gode for de 
levende væsener, og heller ikke til det, at de lever. Men selv 
hvis det forholder sig således, så er det imidlertid under alle 
omstændigheder, fordi den er tvunget af det godes vilje, uden 
hvilken intet kan være eller blive til. 3. Faderen er kun årsag 
til sine børn, både deres undfangelse og vækst, fordi han fra 
solen har fået sin længsel efter det gode. For det er det gode, 
som kan skabe. Skaberevne findes ikke i noget andet end i det 
gode alene, som jo ikke modtager noget, men vil at alt skal 
være til. Jeg vil, Tat, ikke sige: ”som er det skabende”, for den, 
der skaber, kan være mindre virksom i lang tid, hvorunder han 
snart skaber, snart ikke skaber, også med hensyn til mængde 
og beskaffenhed, for snart skaber han visse mængder og af vis- 
se beskaffenheder, snart det modsatte heraf. Men Gud er fader 
og det gode, fordi alt er til. 4. Således forholder det sig for 
den, der har evnen til at se, for han vil også, at denne evne er 
til, og takket være ham er den! også til, ja især den, for alt an- 
det er til for dennes skyld. Det er nemlig noget særegent for 
det gode, at det gode skal blive kendt, Tat”. 


75 


- ”Du har, fader, fyldt os med det gode og dejlige syn, og der 
manglede kun lidt i, at mit åndelige øje blev forfærdet ved et 
sådant syn”. 

- ”Det er jo ikke med synet af det gode som med solens stråle, 
der, fordi den brænder, blænder øjnene og får dem til at lukke 
sig. Derimod oplyser det, og det så meget mere som den, der 
evner det, formår at tage imod strømmen fra det åndelige lys. 
Det er jo skarpere, for at det kan trænge igennem, men det er 
uskadeligt og fuld af udødelighed, 5. og de, som kan opsuge 
mere af synet, falder ofte i søvn, og frigjorte fra legemet opnår 
de det dejligste syn, ligesom Uranos og Kronos, vore forfæd- 
re", 

- ”Gid vi også kunne opnå det, fader!” 

- ”Ja, gid vi kunne, barn, men vi er endnu for svage til synet, 
og vi er endnu ikke stærke nok til at åbne vore åndelige øjne 
og betragte den uforgængelige, ufattelige skønhed i dette gode. 
Først da skal du se den, når du intet kan sige om den. For er- 
kendelsen af den er også den guddommelige tavshed og alle 
sansernes uvirksomhed. 6. Den, der har begrebet dette, kan jo 
ikke begribe noget andet, og den, der har set dette kan heller 
ikke se noget andet og heller ikke høre noget andet, ja overho- 
vedet heller ikke bevæge kroppen, for alle legemlige fornem- 
melser og bevægelser? glemmer han og forbliver stille. Og når 
denne skønhed har omstrålet hele ånden, lyser den også på 
sjælen, og den tiltrækker den gennem legemet og forandrer 
hele mennesket til virkelighed. Den sjæl, barn, der har betrag- 
tet det godes skønhed, kan umuligt blive guddommeliggjort, 
medens den er i et menneskeligt legeme”. 

7. - ”Hvad mener du, fader, med dette udtryk ”blive guddom- 
meliggjort”?” 

-”Enhver sjæl, barn, som er adskilt forandres”. 

- ”Hvad mener du så med ”adskilt”?” 

- ”Har du ikke under de Almene Forelæsninger hørt, at alle 
de sjæle, der slynges rundt i hele verden, stammer fra én sjæl, 
altets, og ligesom er delt ud fra den? Der sker nu mange foran- 
dringer af disse sjæle, nogle til det bedre, andre til det modsatte. 
Krybdyrene forandres til vanddyr, og vanddyrene til landdyr, 
landdyrene til fugle, fuglene til mennesker, men de menneske- 
lige sjæle forandres, når de magter begyndelsen til udødelig- 
hed, til dæmoner og derefter således til gudernes kor. Der er 

to gudekor, planeternes og fiksstjernernes. 8. Og således er sjæ- 
lens mest fuldkomne herlighed. Men hvis en sjæl fremturer i 
ondskab, når den er kommet til mennesker, får den ikke udøde- 
lighed at smage og bliver ikke delagtig i det gode, men drages 
tilbage og vender så den modsatte vej tilbage lige til krybdyre- 
ne, og således er dommen over den onde sjæl. 

Sjælens brøde er uvidenhed. For en sjæl, der ikke har fået 
kundskab om de ting, der er til, hverken om deres natur eller 
om det gode, men er blind, støder sammen med de legemlige 
lidenskaber, og så bliver den ulykkelig, fordi den er uvidende 
om sig selv, en slave af fremmedartede og væmmelige legemer. 
Som en byrde må den bære legemet og behersker det ikke, men 
beherskes selv. Sådan er sjælens brøde. 

9. Derimod er sjælens fortrin erkendelse. For den, der er kom- 
met til erkendelse, er god og from og allerede guddommelig”. 
-”Og hvem er det, fader?” 

- ”Den, der ikke taler meget, og heller ikke hører på meget; for 
den, der bruger tid til diskussioner og til at høre nyt, kæmper 
mod skygger. For Gud og fader og det gode kan man hverken 
lære at kende gennem tale eller ved at høre på. Det er således, 
at alle væsener har sanser, fordi de ikke kan leve uden, men er- 
kendelse er meget forskellig fra sansning, for sansning sker jo 
ved at noget gør, indtryk på os, men erkendelse er fuldendelsen 
af viden, og viden er Guds gave. 10. Al viden er jo ulegemlig; 
redskabet, som den bruger, er ånden selv, men ånden bruger 
legemet. Begge dele indgår derfor i legemet, både det åndelige 
og det materielle. For alt må opstå ved modsætning og mod- 
stand; det kan umuligt være anderledes”. 

- ”Hvem er så den materielle gud her?” 

- ”Det er verden, der er smuk, men ikke god. Den er nemlig 
materiel og letpåvirkelig, ja først blandt alt påvirkeligt, men den 
er kun den anden af det, som er til, og den mangler selv noget. 
Og da den engang selv er blevet til - ganske vist for altid - er den 
til i stadig tilblivelse. Og da den altid bliver til, er den tilblivelse 
af kvaliteter og kvantiteter, for den er i bevægelse. Al materiel 
bevægelse er nemlig tilblivelse. 

11. Den intelligible stilstand sætter den materielle bevægelse i 
gang på følgende måde. Eftersom verden er en kugle, det vil 
sige et hovede, og da der intet materielt findes over dette hove- 
de, ligesom der heller ikke findes noget intelligibelt under fød- 

derne, men alt er materielt, og da ånden er et hovede, der be- 
væges i en kreds, det vil sige som et hovede, er alle ting, som er 
knyttet til dette hovedes hinde, (i hvilken ) sjælen er, frembragt 
som udødelige. Og da legemet er blevet skabt ligesom inde i 
sjælen, har de også mere sjæl end legeme. Men de, der er fjernt 
fra hinden, er dødelige, fordi de har mere legeme end sjæl. Alt 
SC PRER består ligesom altet både af det materielle og det intelli- 
gi! e. 

12. Verden kommer ganske vist først, men mennesket, det an- 
det levende væsen, lige efter verden, men først blandt de døde- 
lige, er som de andre levende væsener besjælet. Det er ikke blot 
godt, men det er endog ondt, fordi det er dødeligt. For verden 
er ikke god, da den er bevægelig, men den er ikke ond, da den 
er udødelig. Men mennesket er ondt, da det både er bevægeligt 
og dødeligt. 13. På denne måde slæbes en menneskesjæl afsted 
som en vogn: ånden er i forstanden, forstanden i sjælen, sjælen 
i livsånden, livsånden, der går gennem vener og arterier og blod, 
sætter det levende væsen i bevægelse og ligesom bærer det på en 
vis måde. 

Derfor er der også nogle, der mener, at sjælen er blodet, men de 
tager fejl af deres natur, fordi de ikke ved, at livsånden først må 
trække sig tilbage i sjælen, og at blodet så størkner, og venerne 
og arterierne bliver tomme, og at det levende væsen derfor dør. 
Dette vil legemlig død sige. 

14. Alle ting afhænger af et eneste princip. Men dette princip 
afhænger selv af den, der er én og alene, og princippet bevæger 
sig ganske vist, for at det på sin side kan blive et princip, medens 
alene det ene står fast og ikke bevæges. Der findes nu disse tre: 
Gud og fader og det gode, og så verden, samt mennesket. Gud 
opretholder jo verden, og verden mennesket. Verden bliver 
Guds søn, men mennesket verdens søn, så at sige Guds barne- 
barn. 

15. Gud er jo ikke uvidende om mennesket, men kender det i 
høj grad og ønsker at blive kendt af det. Dette er det eneste, der 
er til frelse for mennesket: erkendelse af Gud. Den er vejen op 
til Olympen. Kun derved bliver sjælen god, og dog er den aldrig 
(til stadighed) god, men den bliver ond. Den må nødvendigvis 
blive det”. 

-”Hvorledes mener du det, Trismegistos?” 

- ”Tænk på et barns sjæl, barn, en sjæl, der endnu ikke har op- 

daget sin adskillelse fra sin oprindelse, en hvis legeme endnu er 
lille af størrelse og endnu ikke er fuldt udviklet, hvor smuk den 
er at se i alle henseender, sålænge den endnu ikke er blevet til- 
smudset af legemets lidenskaber, og den endnu næsten hænger 
sammen med verdenssjælen; men når legemet er blevet større, 
og det trækker sjælen ned i legemets masser, skiller sjælen sig 
ud og føder glemselen, og så har den ikke mere del i det skønne 
og gode, men glemselen bliver til ondskab. 

16. Det samme sker også for dem, der forlader legemet. Sjælen 
vender tilbage til det, der er dens eget; livsånden trækker sig 
ind i blodet, og sjælen trækker sig ind i livsånden, men ånden, 
der af natur er guddommelig, er blevet renset for det, der om- 
hyllede den, og den får et ildlegeme og gennemløber hele rum- 
met og overlader sjælen til dom og straf efter fortjeneste”. 

- ”Hvorledes mener du dette, fader? Skiller ånden sig fra sjælen, 
og sjælen sig fra livsånden, siden du sagde, at sjælen er åndens 
hylster, og livsånden er sjælens?” 

17. - ”Den, der lytter, barn, må tænke sammen med den, der 
taler, og ånde sammen med ham, og han må have en hørelse, 
der er hurtigere end stemmen hos den, der taler. Sammenstil- 
lingen af disse hylstre, barn, findes kun i det jordiske legeme. 
Anden kan nemlig umuligt nøgen og helt for sig selv slå sig ned 
i et jordisk legeme. For. det er hverken muligt, at det jordiske 
legeme kan bære en så stor udødelighed, eller at noget så for- 
trinligt stort kan udholde, at et påvirkeligt legeme forbinder 
sig med det. Den har derfor taget sjælen og omgivet sig med 
den, men sjælen, der også selv er af en vis guddommelighed, 
bruger livsånden som tjener, og livsånden styrer det levende 
væsen. 

18. Når så ånden forlader det jordiske legeme, ifører den sig 
straks sin egen dragt, den ilddragt som den ikke kunne beholde, 
da den tog bolig i det jordiske legeme. For jord kan ikke udstå 
ild. Den kan sættes helt i brand, ja med en lille gnist, og derfor 
findes der vand rundt om jorden, ligesom et hegn og en mur, 
der kan modstå ildens flamme. Men ånden, der er den mest 
gennemtrængende af alle guddommelige tanker, har også som 
legeme det mest gennemtrængende af alle elementerne, ilden. 
For ånden, der er skaber af alle ting, bruger ilden som sit red- 
skab til sin skaben. Men medens altets ånd er skaber af alle ting, 
så er menneskets kun skaber af de jordiske, for da ånden i menne- 

sker er blottet for ilden, kan den ikke skabe de guddommelige 
ting, og den er kun menneskelig på grund af sin bolig. 

19. Den menneskelige sjæl, ikke enhver ganske vist, men den 
fromme, er på en vis måde dæmonisk og guddommelig, og når 
en sådan sjæl har forladt legemet efter at have stridt fromhedens 
strid - for denne fromhedens strid er at kende det guddomme- 
lige og ikke at gøre noget menneske uret - så bliver den fuldt 
ud ånd. Men den ugudelige sjæl fremturer i sit væsen og straf- 
fes af sig selv, og den søger efter et jordisk legeme”, som den 
kan gå ind i, men et menneskeligt, for intet andet legeme kan 
rumme en menneskesjæl, og guddommelig lov tillader heller 
ikke, at en menneskesjæl synker ned i et umælende dyrs lege- 
me. Denne Guds lov beskytter mennesket mod så stor en over- 
last”. 

20. - ”Hvorledes, fader, straffes menneskesjælen så?” 

- ”Hvilken straf for menneskesjælen, barn, er vel større end ugu- 
delighed? Hvilken ild har så stor en flamme som ugudelighed? 
Hvilket vilddyr er så glubsk, at det kan sønderslide et legeme 
som ugudeligheden sjælen? Eller ser du ikke, hvor meget ondt 
den ugudelige sjæl lider, når den skriger: ”Jeg brænder op, jeg 
er i flammer! Hvad skal jeg sige, hvad skal jeg gøre, jeg ved det 
ikke? Jeg ulykkelige fortæres af det onde, der holder mig fast; 
Jeg kan hverken se eller høre”. Kommer disse råb ikke fra en 
sjæl, der straffes? Eller mener du også mit barn, sådan som de 
fleste mener, at sjælen forvandles til et dyr, når den forlader 
legemet, hvilket jo er en meget stor vildfarelse? 21. Sjælen 
straffes nemlig således: Det er bestemt, at ånden, når den bliver 
til en dæmon, får et ildlegeme med henblik på tjeneste for Gud, 
og når den er kommet ind i en meget ugudelig sjæl, pisker den- 
ne med de svøber, der er beregnet på synderne, og når den ugu- 
delige sjæl bliver pisket med dem, kaster den sig ud i mord, 
overgreb, gudsbespottelse og alskens former for vold, hvormed 
mennesker gøres uret. Når derimod ånden går ind i den fromme 
sjæl, viser den denne vejen til kundskabens lys, men en sådan 
sjæl kan aldrig få nok af at lovsynge Gud og prise alle menne- 
sker og gøre al slags imod dem i gerning og ord - og derved ef- 
terligne sin fader. 

22. Derfor, barn, når du takker Gud, skal du bede om at få 
en skøn ånd. Så kan din sjæl gå over i et bedre legeme, men 
umuligt over i et ringere. Der er et fællesskab af sjæle, og gu- 

dernes sjæl har et fællesskab med menneskenes, og menneske- 
nes med de umælende dyrs. De højere væsener tager sig af de 
lavere, guder tager sig af mennesker, mennesker tager sig af de 
umælende dyr, men Gud tager sig af alle. Han står nemlig over 
alle, og alt er underlagt ham. Verden er derfor underlagt Gud, 
mennesket verden, og de umælende mennesket. Gud står over 
alt og tager sig af alt. Og fra Gud udgår der påvirkninger lige- 
som stråler, naturkræfter som stråler fra verden, og kunster og 
videnskaber som stråler fra mennesket. Og påvirkningerne vir- 
ker gennem verden og ind på mennesket ved hjælp af verdens 
naturlige stråler, naturkræfterne virker gennem elementerne, 
menneskene gennem kunster og videnskaber. 23. Således er 
altets styre: det er afhængigt af den enes væsen, og det udøves 
af én, ånden. Der er ikke noget mere guddommeligt, mere virk- 
ningsfuldt, som forener mennesker med guderne og guderne 
med menneskene. Ånden er den gode dæmon. Lykkelig den 
sjæl, som er helt opfyldt af den, ulykkelig den sjæl, der er uden 
den!” 
-”Igen: hvorledes mener du, fader?” 
- Tror du da, barn, at enhver sjæl har den ånd, som er god? Nu 
er talen jo om den, ikke om den tjenende ånd, som vi før har 
talt om, den som er sendt ned af retfærdigheden. 
24. For en sjæl uden Ånd 

”kan ikke tale 

og ej heller handle”. 
Det hænder jo tit, at ånden svinger sig ud af sjælen, og i en så- 
dan stund hverken ser eller hører sjælen, men ligner et umæ- 
lende dyr, så stor er åndens magt. Den kan heller ikke udholde 
en sløv sjæl, men den forlader en sådan sjæl, der hænger fast 
ved legemet og kvæles af det dernede. En sådan sjæl, barn, har 
ikke ånd. Af den grund bør man heller ikke kalde et sådant 
væsen for menneske, for det levende menneske er guddomme- 
ligt, og det kan heller ikke sammenlignes med de andre levende 
væsener på jorden, men kun med dem oppe i himlen, der kal- 
des for guder, eller rettere, hvis man tør vove at røbe sandheden: 
den, som virkeligt er et menneske, står over dem, eller har ihvert- 
fald samme magt som de. 
25. Ingen af de himmelske guder vil nogensinde overskride 
himlens grænse og stige ned på jorden, men mennesket stiger 
endog op til himlen og måler, og det ved, hvorledes det høje er, 

og det lærer alt det øvrige nøje at kende, og størst af alt dette: 
uden at forlade jorden stiger det op, så langt strækker dets stor- 
hed sig. Derfor tør man driste sig til at sige, at det jordiske men- 
neske er en dødelig gud, og den himmelske Gud er et udødeligt 
menneske. Af den grund er alt til ved disse to: Verden og men- 
nesket, men alt er blevet skabt af den ene”. 

TRAKTAT XI: Ånden til Hermes 
Indledning 


Hvorledes er Gud, og hvorledes er forholdet mellem Gud og 
universet? Det søger denne afhandling at svare på, og det sker 
i en fremstilling, der er systematisk opbygget, ja til tider næsten 
skematisk. 

Det er iøvrigt påfaldende, at det her er Hermes Trismegistos, 
der plejer at optræde som den, der belærer andre, som nu selv 
modtager belæring, medens det er Ånden selv, der er læreren. 
Der er med dette sandsynligvis tilstræbt en så stærk understreg- 
ning som vel muligt af fremstillingens autoritative gyldighed. 

Optakten til belæringen er som så ofte en lille indledende 
rammefortælling, hvori der henvises til det beklagelige i, at der 
undertiden fra anden side kommer modstridende oplysninger 
om Gud og universet (1). Ånden lover da at give den sande op- 
lysning om Gud og universet, og der opregnes fem emner for 
den følgende fremstilling: Gud, evigheden, verden, tiden, til- 
blivelsen. Svarende hertil følger så en femleddet belæring, der 
både behandler de enkelte emners opståen (1. led), deres væsen 
(2. led), deres virkemåde (3. led), deres væren (4. led) og deres 
indbyrdes forhold (5. led) (2). 

Gud er alts udspring, og verden bliver til i en stadig fortlø- 
bende proces og er derfor evig som Gud selv, men medens alt 
det himmelske er bestandigt, er det jordiske præget af foran- 
derlighed (3-4). 

Tilværelsen forudsætter en skaber, der til stadighed er aktiv 
(5-6). Tilværelsens skønhed og regelmæssighed i naturen må 
være betinget af, at der står en styrende kraft bag alt (7-8), 
men der kan nødvendigvis også kun være én (9), og det kan 
kun være Gud (10-11). Gud er imidlertid således, at han i kraft 
af sit væsen må blive ved med at skabe, ja hans gerning er at få 
alt til at blive til, men samtidig fastslås Guds enhed (12-14). 
Det indskydes så, at døden må forstås som udtryk for foran- 
dringen; det er det gamle, der forsvinder for at træde frem un- 
der nye former (15). Gud selv er ulegemlig, men træder frem 
i alt det skabte (16) i sin stadige skaben (17), for alt stammer 
fra ham (18). Sjælen kan på samme måde i sig omfatte alt og 
med lethed trænge til bunds i alt, frigjort fra alt det legemlige 

(19), og det er en guddommelig evne, som sjælen har fra Gud 
selv (20). 

Fællesskab med det guddommelige er det altafgørende; giver 
man på forhånd op, så opnår man intet fællesskab med Gud. 
Manglende erkendelse af Gud er det egentlige onde i tilværelsen, 
erkendelsen af Gud er vejen til det gode, og denne vej er let 
(21) for der er intet, der er mere synligt end Gud (22). 

TRAKTAT XI 
Anden til Hermes 


1. ”Giv mig nu nøje agt på mine ord, Hermes Trismegistos, og 
husk det, som bliver sagt. Jeg vil ikke tøve med at sige det, som 
jeg har i tankerne!” 

- ”Da jeg ikke har fattet, hvad der er sandt, skønt mange har 
talt meget og det endog modstridende ord om altet og Gud, så 
oplys du, herre, mig derom, for du er jo den eneste, som jeg 
stoler på, når det drejer sig om en forklaring på det”. 

2. ”Hør kun, barn, hvorledes det forholder sig med Gud og 
altet: 


Gud, evigheden, verden, tiden, tilblivelsen. 
Gud skaber evigheden, 

evigheden verden, 

verden tiden, 

tiden tilblivelsen. 


Guds væsen er det gode, det skønne, det lykkelige, 
visdommen, 

og evigheden er identiteten, 

og verdens ordenen, 

og tidens forandringen, 

og tilblivelsens livet og døden. 


Guds virkekraft er ånd og sjæl, 

og evighedens er bestandighed og udødelighed, 
og verdens fornyelse og erstatning, 

og tidens tiltagen og aftagen, 

og tilblivelsens beskaffenhed (og mængde). 


I Gud er altså evigheden, 
i evigheden verden, 

i verden tiden, 

i tiden tilblivelsen. 


Og evigheden står urokkelig om Gud, 
og verden bevæges af evigheden, 

og tiden strækker sig ind i verden, 
og tilblivelsen sker i tiden. 


3. Gud er da kilden til alt, men evigheden hans væsen. Guds 
kraft er evigheden, evighedens værk er verden, der aldrig ende- 
gyldigt er blevet til, men til stadighed bliver til ved evigheden. 
Derfor vil intet af det, som er i verden, nogensinde gå til grunde, 
for evighed er uforgængelig og heller ikke forsvinde, da verden 
indeholdes i evigheden”. 

- ”Men hvad er Guds visdom?” 

- ”Det er det gode og det skønne og lyksaligheden og den hele 
dyd og evigheden. Derfor udsmykker evigheden udødeligheden 
ved at tilføre stoffet bestandighed. 

4. Tilblivelsen af stoffet er afhængigt af evigheden, ligesom 
evigheden også er afhængig af Gud. Tilblivelsen og tiden findes 
både i himlen og på jorden, men de er dog af to forskellige na- 
turer. I himlen findes det uomskiftelige og uforgængelige, men 
på jorden er det omskiftelige og forgængelige. Evighedens sjæl 
er Gud, verdenssjælen er evigheden, og jordens sjæl er himlen. 
Gud er i ånden, og ånden er i sjælen, og sjælen i stoffet. Alle 
disse ting er til, takket være evigheden, og hele dette legeme, 
som alle legemerne rummes i, fylder en sjæl, der er fuld af ånd 
og af Gud indadtil, og den omslutter den udadtil, og den gør 
altet levende, dette vældige og fuldkommet levende, som ud- 
adtil er verden, men indadtil er alle levende væsener og opad- 
til, i himlen, forbliver den i sin uforanderlighed, men nedadtil, 
på jorden, får den tilblivelsen til at forandres. 

5. Evigheden holder alt dette sammen, dels ved hjælp af nød- 
vendigheden?, dels ved forsynet, dels ved naturen, og hvad andet 
man nu kan tænke sig eller vil kunne tænke sig. Den, som be- 
virker alt dette, er Gud og Guds kraft, der er en uovervindelig 
magt, som man hverken kan sammenligne menneskelige eller 
guddommelige ting med. Derfor, Hermes, tro aldrig nogensinde, 
at noget af det her nede fra eller fra det høje er Gud lig, for så 
vil du falde fra sandheden, for der er intet, der ligner den ufor- 
lignelige og enestående og ene. Tro heller ikke, at han giver 
afkald på sin magt til nogen anden! Ja, findes der udover ham 
nogen skaber af liv, udødelighed (og) omskiftelighed? 

Hvad andet ville han kunne gøre (end) at skabe? Gud er nemlig 
ikke uvirksom, for så ville alt jo være uvirksomt, og det er alt- 

sammen fuldt af Gud. Men der er heller ikke uvirksomhed no- 
getsteds i verden, og heller ikke i noget som helst andet. Uvirk- 
somhed er nemlig et meningsløst ord, både om den, der skaber, 
og det, som bliver til. 6. Alt må nødvendigvis blive til, og det 
til stadighed og i forhold til hver enkelt steds betydning. Den, 
der skaber, er nemlig i alt, og han slår sig ikke ned i en af dem, 
og han skaber heller ikke blot i en enkelt af dem, men skaber 
dem alle, for eftersom han er en virkende kraft, har han ikke 
nok i dem, der er blevet til, men de, der er blevet til, er blevet 
til ved ham. 

Se engang sammen med mig på verden, som ligger dér for dit 
blik, og læg nøje mærke til dens skønhed: et pletfrit legeme, 
hvor intet er for gammelt, men bestandigt på sit højdepunkt 
og ungt, ja stadig mere blomstrende! 7. Betragt også de lydige 
syv planeter?, der er opstillet i orden efter en evig bestemmelse, 
og som ad hver sin bane opfylder evigheden, og alle ting, fulde 
af lys, uden at det dog nogetsteds er ild. For venskabet mellem 
og foreningen af de modsatte og indbyrdes forskellige ting er 
blevet til et lys?, som stråler ned fra Guds kraft. Den er frem- 
bringer af alt godt og er hersker over enhver orden og styrer af 
de syv verdener. Se på månen, alle de andre tings forløber, na- 
turens redskab, der omformer stoffet hernede! Se på jorden, 
midt i universet, det faste grundlag for den skønne verden, sat 
til næring for de jordiske væsener! Betragt også hvor stor den- 
ne mængde er af levende væsener, udødelige så vel som døde- 
lige, og midt iblandt begge slags, både de udødelige og de dø- 
delige, drager månen rundt ad sin bane! 8. Alt er fuldt af sjæl, 
og alle ting er i bevægelse, nogle rundt om på himlen, andre 
rundt om på jorden, og de, der skal være til højre, er ikke til 
venstre, og de, der skal være til venstre, er ikke til højre, og de, 
der skal være oppe, er heller ikke nede, og de, der skal være 
nede, er heller ikke oppe. At alle disse er blevet frembragt, min 
kæreste Hermes, behøver du ikke at lære af min mund. For de 
er også legemer og har en sjæl og bevæges. Disse” kan umuligt 
komme sammen til ét legeme, uden at der er en, der samler 
dem. Derfor må der være en sådan, og denne må være aldeles 
enestående. 9. For bevægelserne er forskellige og mange, og 
legemerne er ikke ens, men der er én orden, der er gældende 
for alle, og der kan derfor umuligt være to eller flere skabere, 
for en orden kan ikke opretholdes, hvis der er mange, for mel- 

lem flere opstår der altid misundelse om at være den bedste. 
Jeg vil sige dig: om der så også var en anden skaber af de for- 
anderlige og dødelige, levende væsener, så ville han tragte efter 
også at skabe udødelige væsener, ligesom også den, der kun 
havde skabt de udødelige, også ville ønske at skabe de dødelige. 
Tænk på, hvis der fandtes to, medens der kun var ét stof og én 
sjæl, fra hvem af dem skulle så forsyningen til skabelsen kom- 
me? Hvis fra begge, fra hvem skulle så den største del komme? 
10. Betænk, at ethvert levende væsen er sammensat af stof og 
sjæl, hvad enten det er udødeligt eller dødeligt, enten det er et 
fornuftsvæsen eller uden fornuft. Alle levende legemer har sjæl 
i sig, og de, der ikke er levende, er endvidere kun stof, der er 
for sig selv, og der findes tilsvarende sjæle for sig selv, anbragt 
hos skaberen, for skaberen af de udødelige er også livets hele 
ophav. Hvorfor skulle den, der skaber de dødelige, levende væ- 
sener - ja (det, der er) de dødeliges, hvorfor skulle den, der ska- 
ber det udødelige og udødeligheden, ikke skabe det, der er de 
levendes? 11. Det er klart, at der er en, der har skabt dette, og 
at det kun er én, er indlysende, for der er også kun én sjæl, ét 
liv og ét stof. Men hvem er denne? Hvem anden, om ikke den 
ene Gud? For hvem anden ville det vel sømme sig at gøre de 
levende væsener besjælede uden for Gud alene? Gud er altså 
én. Er det så latterligt: hvis du bekender, at verden altid er én, 
og solen én, og månen én, og guddommeligheden én, vil du så 
påstå, at Gud blot skulle være en blandt mange? 12. Han skaber 
derfor selv alt; det ville være højst latterligt, hvis det var sam- 
men med en mængde. 

Skulle det da være nogen stor sag for Gud at skabe både sjæl og 
udødelighed og forandring, når du selv kan gøre så forskellige 
ting? Du både ser, taler, hører, kan lugte, berører noget, går 
omkring, tænker og ånder, og det er ikke en, der ser og en an- 
den, der hører, igen en anden, der taler, atter en anden, der be- 
rører, fremdeles en anden, der kan lugte, en helt anden, der 
vandrer omkring, yderligere en anden, der tænker og endelig 
også en helt anden, der ånder, men det er én og samme, der gør 
alt dette. Heller ikke de førnævnte ting kan ske uden Gud. For 
ligesom du ikke ville være i live længere, hvis du ophørte med 
disse ting, så ville Gud, hvis han ophørte med sine ting - hvad 
man ikke bør sige - ikke længere være Gud. 

13. Når det da er bevist, at (du ikke) kunne være til, hvis du 


88 


- 


ikke (virkede), hvor meget mere så ikke Gud? Hvis der virkelig 
er noget, som han ikke skaber - hvilket er usømmeligt at sige - 
så er han ufuldkommen, og hvis Gud ikke er uvirksom, men 
fuldkommen, så skaber han derfor alt. 

Hvis du en lille stund vil rette din opmærksomhed på mig, Her- 
mes, vil du let forstå, at Guds gerning kun består i én ting: at 
få alt til at blive til; det, der bliver til, det, der éngang er blevet 
til, og det, der skal blive til. Dette er, min bedste ven, livet. 
Dette er det skønne, dette er det gode, dette er Gud. 

14. Hvis du vil betænke det ud fra din egen erfaring, så se på 
hvad der sker, når du ønsker at få børn. Men denne handling 
er ikke som hans; han har ikke nogen sanselig lyst, og han har 
heller ikke en anden som partner. Da han selv alene virker, er 
han altid i arbejde, og det er ham, der udfører det. Hvis nemlig 
alle var skilt fra ham, måtte de nødvendigvis alle falde sammen 
og alle dø, eftersom der jo så ikke var liv i dem. Men da alt er 
levende, og livet er ét, er Gud derfor også én. Forøvrigt, når 
alt er levende, både det, der er i himlen, og det, der er på jor- 
den, og livet i alt er ét, så er det blevet til ved Gud, og liv er 
foreningen af ånd og sjæl. Død er ikke ødelæggelse af det, der 
er blevet samlet, men blot opløsningen af selve foreningen. 

15. Derfor er da Guds billede evigheden, evighedens billede er 
verden, verdens billede er solen, solens billede er mennesket. 
Omskifteligheden kalder man for død, fordi legemerne ganske 
vist opløses, men livet drager ind i det usynlige. Hvad angår de 
væsener, der opløses på denne måde, min bedste Hermes, og 
så verden - som du dog lytter gudfrygtigt - siger jeg, at den om- 
formes eftersom en del af verden dagligt forsvinder ud i det 
usynlige, men den opløses ikke. Dette er hvad der sker i verden: 
nogen bliver omskiftet, og noget forsvinder ud af syne. Omskif- 
telsen vil sige forandring, forsvinden vil sige fornyelse. 16. Ver- 
den kan antage alle former; den har ikke formerne anbragt i 
sig, men den forandrer sig selv. Da verden derfor er blevet skabt 
med mange former, hvad kan så den, der skabte den, vel være? 
Det være langtfra, at han skulle være uden skikkelse! Hvis han 
også har alle former, vil han ligne verden. Hvis han derimod 
kun har én form? Derved vil han være ringere end verden. Hvad 
skal vi da sige, at han er, for at vi ikke skal lade vort spørgsmål 
stå uløst? Intet er jo uløst i vore overvejelser om Gud. Gud har 
da kun én skikkelse, hvis han har en skikkelse, og den træder 

ikke frem for øjnene, og skønt den er ulegemlig, viser den alle 
skikkelser gennem legemerne. 

17. Vær ikke forundret over, at der findes en ulegemlig skik- 
kelse, for den findes ligesom ordets begreb. På tegninger kan 
man jo se bjergtoppe, der løfter sig højt, skønt tegningerne i 
virkeligheden er ganske flade og plane. Tænk på det, som blev 
sagt ret dristigt, men desto mere sandt: for ligesom mennesket 
ikke kan leve uden liv, således kan Gud heller ikke uden at ska- 
be det gode. Dette at bevæge alt og gøre det levende, er nemlig 
som liv og bevægelse for Gud. 

18. Der er nogle af de ting, der er blevet sagt, som man bør 
opfatte på en særlig måde. Tænk således engang på det, som 
jeg siger: alle væsener er i Gud, men de er ikke anbragt som på 
et sted - for stedet er jo også et legeme, og et legeme er ubevæ- 
geligt, og de ting, der er anbragt, har ikke bevægelse - for det 
er på en anden måde, at ”de er anbragt” i den ulegemlige fore- 
stillingsverden. Tænk derfor på den, der rummer alle væsener 
i sig, og tænk på, at den ulegemlige ikke kan rummes i noget, 
og der er heller ikke noget hurtigere eller mægtigere, men det 
er ham, der alene af alle ikke kan rummes af noget, og som er 
den hurtigste og mægtigste. 

19. Overvej det for dig selv således: befal din sjæl at begive sig 
til Indien - og hurtigere end din befaling vil den være der. Be- 
fal den så at drage over til havet - og straks vil den igen være 
dér, ikke fordi den har rejst fra et sted til et andet, men den er 
dér. Befal den også at svinge sig mod himlen - og den vil ikke 
engang behøve vinger. Intet kan derimod være til hindring for 
den, ikke solens brand, ikke æteren, ikke himlens hvirvlende 
omdrejning, ikke de andre stjernelegemer. Den skærer tværs 
gennem alt og svinger sig op lige til det yderste af universet. 
Hvis du ønsker også at bryde gennem selve altet og betragte 
det, som er udenfor, hvis der da er noget uden for universet, 
så er det muligt for dig. 

20. Se hvilken magt, hvilken hurtighed du besidder! Når du 
da selv kan gøre alt dette, skulle så ikke Gud kunne? Det er 
således, du må opfatte Gud, at han har alt i sig som tanker: 
verden, sig selv, altet: Hvis du altså ikke vil gøre dig selv lige 
med Gud, kan du ikke forstå Gud. For det lige forstås kun af 
det lige. Frigør dig fra alt legemligt og få dig selv til at vokse 
ligesom den storhed, der ikke kan måles, og hæv dig over enhver 

form for tid og bliv evig, så vil du erkende Gud. Forestil dig, 
at intet er umuligt for dig, og antag, at du selv er udødelig og 
i stand til at forstå alt, enhver kunst og enhver videnskab, et- 
hvert levende væsens adfærd. Stig op over enhver højde og ned 
under enhver dybde. Sammel i dig sansninger af alt det skabte, 
af ild og vand, af det tørre og det våde, og forestil dig, at du på 
én gang er overalt: på land, i havet, i himlen, at du endnu ikke 
er født, at du er i din moders liv, at du er ung, at du er gammel, 
at du er død, at du er til efter døden. Når du på én gang har 
haft alt dette i din tanke, både tider, steder, kvaliteter og kvan- 
titeter er du i stand til at fatte Gud. 

21. Men hvis du holder din sjæl fængslet i dit legeme, og hvis 
du ydmyger dig og siger: ”Jeg forstår ingenting, jeg kan ingen- 
ting, jeg er bange for havet, jeg kan ikke stige op til himlen, 
jeg ved ikke, hvad jeg var; jeg ved ikke, hvad jeg skal blive”, 
hvad har du så at gøre med Gud? Du kan jo ikke fatte, det skøn- 
ne og det gode, når du klæber? til dit legeme og er slet. Top- 
målet af slethed er ikke at kende Gud. Men det at kunne kende 
ham og at have vilje dertil og håbet derom er den lige vej, der 
fører til det gode, og den er let. Medens du vandrer ad den, vil 
Gud overalt komme til dig og overalt vise sig for dig, hvor og 
når du ikke venter det, medens du våger, sover, sejler eller van- 
drer, ved nat eller dag, medens du taler eller tier, for der findes 
intet, som han ikke er. 

22. Siger du så: ”Gud er usynlig?” Tal ikke således. Hvem er 
dog mere synlig end han? Netop derfor skabte han alt, for at 
du skal se ham gennem alt. Dette er Guds godhed, dette er det 
forunderlige ved ham, at han viser sig gennem alt. Intet er jo 
usynligt, ikke engang blandt de ulegemlige ting. 

Dette skulle nu for så vidt være gjort indlysende for dig, Tris- 
megistos. Hvad angår resten, så overvej det på samme måde for 
dig selv, og du vil ikke blive skuffet”. 

TRAKTAT XII: Den fælles ånd 
Indledning 


Det er i Hermes-skrifterne en grundlæggende tanke, at der er 
noget fælles, der er den inderste substans i alle tilværelsens 
mangfoldigheder. Hermetikeren kalder det for ånden. Hvad er 
da ånden, og hvorledes virker den? Disse spørgsmål søges besva- 
ret i traktat XII. 

Ligesom lyset stråler ud fra solen, strømmer ånden ud fra 
Gud. Og ligesom lyset kan findes i større eller mindre grad, kan 
ånden det også. Derfor er nogle mennesker nærmere Gud. Hos 
mennesker søger ånden at styrke sjælen og bekæmpe deres na- 
tur; hos dyrene, der jo ikke har sjæl, støtter ånden i stedet deres 
instinkt og deres natur. Ånden søger at bekæmpe gudløsheden, 
der er årsagen til alt ondt, men lader mennesket sig ikke vejlede 
heraf, så styrkes kun deres slette adfærd, og får deres fortjente 
straf (1-5). 

Det fremkalder nu et spørgsmål: Er da alt forudbestemt, og 
straffes mennesker for det, som det således var nødt til at gøre? 
Hertil svares, at alt legemligt sker ved en uomgængelig nødven- 
dighed; for menneskers adfærd gælder det, at lader de sig ikke 
vejlede af ånden, handler de sådan, at de får en velfortjent straf, 
men lader de sig bestemme af den får de i kraft af deres adfærd 
også deres løn (5-7). Døden kan man ikke undgå, men sletheden 
kan man, men alene ved at lade sig bestemme af ånden, hævdes 
det med et citat (8-9). 

Endru et spørgsmål rejses: Når nu ånden i dyrene virker sam- 
men med deres tilbøjeligheder, bliver den så ikke hos dem selv 
noget, der påvirker dem? Det er netop tilfældet, svares der (11). 
Hvad der adskiller mennesker fra andre dødelige væsener er, at 
kun de har både ånden og ordet. Der findes kun én menneske- 
hed, og skønt ordene er forskellige fra sprog til sprog, dækker 
de det samme og udtrykker noget, der har sit liv fra Gud (12- 
14). Tilværelse med alt det skabte er opbygget af små enheder, 
hvis sammensætning kan forandres, men intet kan i grunden dø, 
der kan kun være tale om en opløsning af de bestående former 
for at bane vejen for nye sammenstillinger. Bevægeligheden i 
tilværelsen er udtryk for dens liv, og alt levende er sammensat 
af den ånd, der stammer fra Gud (15-18). 

En særlig plads indtager mennesket, der alene af alle væsener 
kan rumme Gud i sig, hvad man kan vide, fordi det formår at 
tyde hans ord og alene er fortrolig med alle elementerne (19- 
20). Gud kan man betragte ved at iagttage universet, hvis sub- 
stans han er. Men den eneste måde, man bør dyrke Gud på, er 
ved ikke at være slet (21-22). 


Litteratur 


C.H. Dodd: The Bible and the Greeks?, 1954, 118-119, 134, 136, 163, 171, 
242. 

A.D. Nock & A.J. Festugiére: Corpus Hermeticum, I, 1945, 169-195. 

W. Scott: Hermetica, II, 336-371. 

Th. Zielinski: Archiv fir Religionswissenschaft, 7, 1905, 350 ff. 


93 


TRAKTAT XII 
Af Hermes Trismegistos: Om den fælles ånd. Til Tat 


1. ”Anden, kære Tat, er af samme væsen som Guds, hvis Gud 
da har et væsen; og han er den eneste, der nøje ved, hvordan det 
er. Ånden er altså ikke skåret ud af det, der udgør Guds væsen, 
men den er spredt ud derfra, ligesom lyset fra solen. Denne ånd 
er hos mennesker Gud; derfor er også nogle mennesker som gu- 
der, og deres menneskelighed er tæt ved det guddommelige; den 
gode dæmon har jo kaldt ”guderne for udødelige mennesker, og 
menneskene for dødelige guder”. 

2. Hvor der er sjæl, der er der også ånd, ligesom hvor der er liv, 
der er der også sjæl. Men hos de fornuftsløse dyr er sjælen uden 
ånd. For ånden er menneskesjælenes velgører. Den påvirker dem 
til det gode, og i de fornuftsløse dyr virker den sammen med 
hver enkelts natur, men den modarbejder menneskenes. For en- 
hver sjæl, der er kommet ind i et legeme, bliver straks gjort vær- 
re både af smerte og lystfølelse. For som safter syder det sam- 
mensatte legemes smerte og lyst, i hvilken sjælen går ind og 
dykker ned. 

3. For de sjæle, som ånden har herredømmet over, viser dens 
lys sig og modvirker deres forehavender. Som en god læge må 
tilføje et legeme, der er angrebet af sygdom, smerte ved at bræn- 
de eller snære det syge bort, på samme måde tilføjer også ånden 
sjælen smerte og befrier den dermed med lystfølelse, som en- 
hver sygdom i sjælen stammer fra. Men den største sygdom sjæ- 
len kan lide af er gudløshed, og dernæst antagelse heraf, for der- 
med følger alt det onde og intet godt. Ved således at modarbej- 
de sygdommen tilfører ånden sjælen det gode, ligesom lægen 
også sørger for sundheden for legemet. 

4. Men når de menneskelige sjæle ikke har fået ånden til at 
styre sig, er de undergivet samme vilkår som de fornuftsløse 
dyrs. Ånden virker sammen med dem og lader deres begærin- 
ger have frit løb og til sådanne begæringer, der er rettet mod 
det, der er ufornuftigt, tilskyndes de af den styrke, der er i de- 
res længsel derefter, og ligesom de fornuftsløse dyr hører de 
ikke op med at blive drevet af ufornuft vrede eller at stræbe 
efter noget ufornuftigt, og de kan heller ikke få nok af det, der 
er sket. For ufornuftig vrede og begær er slettere end alt andet. 

Det er mod disse Gud har fastsat loven til straf og gendrivelse. 
5. -”Derved, fader, er den lære om skæbnen, som du tidligere 
har udviklet for mig, i fare for at blive modbevist. For hvis det 
simpelthen er bestemt af skæbnen, at den eller den skal begå 
ægteskabsbrud eller forbryde sig mod noget helligt eller fore- 
tage sig noget slet, skal han mon straffes, når han af skæbnen 
er blevet tvunget til at begå handlingen?” 

”Alt er skæbnens værk, mit barn, og uden den kan der ikke 
ske noget af det, der har med legemerne at gøre, hverken godt 
eller ondt. Men det er også bestemt af skæbnen, at den, der har 
gjort det gode, skal nyde det og derfor fuldfører han det, for 
at han kan nyde det gode, som han nyder, fordi han har fuld- 
ført det", 

6. Men i øjeblikket drejer det sig ikke om slethed og skæbne. 
Det har jeg talt om andetsteds. Nu drejer vor tale sig om ånden: 
hvad formår ånd, og hvorledes den kan være forskellig, således 
i mennesker, og anderledes i de fornuftsløse dyr; og endvidere: 
at den ikke fremkalder noget godt i andre levende væsener, men 
er forskellig i dem alle og rummer både det vredagtige og det 
begærlige - og blandt dem må man anse nogle mænd for at være 
fornuftige, men andre for fornuftsløse, men alle mennesker er 
underkastet skæbnen både ved tilblivelsen og ved omskiftelsen; 
for dette er begyndelsen og enden på skæbnen. 7. Alle menne- 
sker er underkastet det, der er bestemt af skæbnen, men de, 
der er fornuftige, mangler som vi har sagt, at ånden styrer, de 
bliver ikke behandlet som de andre, men de bliver behandlet, 
som de, der er blevet befriet for slethed og ikke er slette”. 

- ”Endnu en gang: hvad mener du, fader? Er den, der bryder 
ægteskabet ikke slet? Er en morder ikke slet? Og ligeså alle de 
andre”. 

- ”Nej, den fornuftige, mit barn, har ikke begået ægteskabsbrud 
og dog skal han bukke under ligesom den, der har begået ægte- 
skabsbrud, og han har heller ikke begået mord, og dog skal buk- 
ke under som morderen; og man kan umuligt undslippe dødens 
vilkår, ligesom heller ikke fødselens, men den som har ånd kan 
indgå slethed. 

8. Derfor har jeg også altid hørt den Gode Dæmon sige - og 
hvis han havde skrevet det og udgivet det ville han i høj grad 
have gjort menneskeheden en tjeneste, for da han er den første- 
fødte Gud, har han alene, mit barn, i sandhed set alle ting og 

udtalt guddommelige ord; jeg hørte ham engang sige: ”Alt er 
ét og især de tænkte størrelser”, vi lever ved kraft og i virkning 
og for evighed; og dennes ånd er god, efter som den også er hans 
sjæl; da dette forholder sig således, er der heller ikke rumlig ud- 
strækning hos det tænkte; derfor kan ånden, der hersker over 
alt og er Guds sjæl”, gøre som den vil”, 

9. Det skal du betænke, og du skal anvende denne lære på det 
spørgsmål, som du stillede mig før - jeg mener om skæbnen. 
For hvis du omhyggeligt fjerner de spidsfindige argumenter, 
mit barn, så vil du finde, at ånden, Guds sjæl, i sandhed hersker 
over alt, både over skæbnen og over loven og over alt andet, og 
at intet er umuligt for ham, hverken at sætte en menneskesjæl 
over skæbnen eller, hvis sjælen har ladet hån om den - som det 
jo sker - at stille den under skæbnen. Og så har jeg fortalt til- 
strækkeligt af den Gode Dæmons ypperlige udsagn”. 

- ”Og det på en guddommelig måde, fader, og sandfærdigt og 
gavnligt. 

10. Men forklar mig nu mere om følgende: Du sagde jo, atide 
fornuftsløse levende væsener virker ånden ligesom deres natur, 
når den samarbejder med deres drifter. Men dyrenes drifter er, 
formoder jeg, det, der påvirker dem. Og hvis altså ånden samar- 
bejder med drifterne, og drifter er det, der påvirker dem, så er 
ånden altså en påvirkning, eftersom den omgås det, der påvir- 
ker dem”. 

- ”Det er, mit barn, et godt spørgsmål, du har stillet, og det er 
rimeligt, at jeg svarer på det. 

11. Alt ulegemligt, som befinder sig i et legeme, er underkastet 
påvirkningen, og de er egentlig selv påvirkninger. For alt, hvad 
der sætter noget i bevægelse, er ulegemligt, og alt, hvad der 
sættes i bevægelse er legemligt, men det ulegemlige sættes selv 
i bevægelse af ånden, og bevægelse er en påvirkning; altså er de 
begge undergivet påvirkninger, både det der bevæger, og det der 
bevæges, - det ene fordi det styrer, det andet fordi det styres; 
men når ånden er adskilt fra legemet, er den også fri for påvirk- 
ning. Måske er det bedre, mit barn, at sige, at intet er upåvirke- 
ligt, men alt påvirkeligt. Påvirkning adskiller sig fra modtage- 
lighed fra ydre indtryk: det første påvirker, det andet er påvir- 
kelig. Men legemerne påvirker også sig selv. Enten er de jo ube- 
vægelige, eller de kan bevæges. Hvordan det end er, er der tale 
om påvirkning, men de ulegemlige påvirkes altid, og derfor er 

de påvirkelige. Lad nu derfor ikke benævnelserne forvirre dig! 
For virkekraft og påvirkning er det samme; men man gør ikke 
noget forkert ved at benytte det mildeste udtryk”. 

12. - ”Du har, min fader, forklaret læren på den mest indlysen- 
de måde”. 

- ”Betænk også dette, mit barn, at Gud har skænket disse to 
ting til mennesket alene fremfor alle andre dødelige væsener, 
både ånden og ordet, som er lige så meget værd som udødelig- 
heden. Mennesket har også det fortrinlige ord. Men hvis nogen 
vil bruge disse gaver til det, som er passende, vil han ikke i noget 
adskille sig fra de udødelige; ja han vil snarere, når han engang 
har forladt legemet, blive vejledt af dem begge til gudernes og 
de saliges kor”. 

13. - ”Bruger de andre levende væsener da ikke ordet, min fa- 
der?” 

- ”Nej, barn, kun stemmen. Men ordet er aldeles forskellig fra 
stemmen. Ordet er jo fælles for alle mennesker, men hvert en- 
kelt levende væsen har sin stemme”. 

- ”Men er ordet hos menneskene, min fader, ikke forskellig for 
hvert enkelt folk?” 

- ”Det er ganske vist forskelligt, mit barn, men der er dog kun 
én menneskehed. Således er der også kun ét ord, og det over- 
sætter man, og man finder, at det er det samme på ægyptisk og 
persisk som på græsk. 

Det forekommer mig, mit barn, at du ikke kender ordets styrke 
og storhed. Den gode Gud, Den Gode Dæmon, har sagt: ”Sjæ- 
len er i legemet, ånden er i sjælen, ordet er i ånden, Gud er der- 
for alles fader”. 

14. Ordet er altså Guds billede og ånd, og legemet er forestil- 
lingens billede, men forestillingen er sjælens billede. Altså er det 
letteste af stoffet luft, af luften sjælen, men af sjælen ånden og 
af ånden Gud; og Gud omgiver alt og er igennem alt, men ånden 
omgiver sjælen, og sjælen luften, og luften stoffet. 
Nødvendigheden og forsynet og naturen er redskaber for verden 
og for ordenen i stoffet. - Af det, der kan gribes med ånden, er 
hver enkel et væsen, og deres væsen er identitet, men af altets 
legemer er hver enkelt mangfoldig for da de sammensatte lege- 
mer har denne identitet og bestandig forvandler sig til hinan- 
den, bevarer de identitetens uforgængelighed. 

15. I alle sammensatte legemer, er der et tal på hver enkelt. 

For uden tal er sammenstilling og sammensætning eller opløs- 
ning umulig. Enhederne fremkalder jo tallet, og de forøger det, 
og når det påny er opløst, optager de det i sig, og er ét. Men 
hele denne verden, den store Gud og billedet på den højeste, 
og på den, der er forenet med ham og som er med til at bevare 
Guds orden og vilje, er livets helhed, og der er intet i denne un- 
der hele den evige genoprettelse efter faderens vilje, hverken i 
universet eller i de enkelte dele deraf, der ikke har liv. For der 
har ikke været og der er heller ikke, og der vil heller ikke i ver- 
den være en eneste ting, der er dødt. Det er jo det levende, som 
faderen ville skulle være til, når han føjede det sammen; derfor 
er det nødvendigvis også Gud. 

16. Hvorledes skulle der så, mit barn, i Gud, i altets billede, i 
livets helhed, kunne være døde ting? For døden er forgængelig- 
hed, og forgængeligheden tilintetgørelse. Hvorledes skulle vel 
en del af det uforgængelige kunne forgå eller noget af Gud 
tilintetgøres?” 

- ”De levende væsener i verden dør de da ikke, min fader, selv- 
om de er en del af den?” 

- ”Ti dog, barn, for du bliver vildledt af benævnelsen på det, 
der sker. For de dør ikke, barn, men som sammensatte legemer 
opløses de. Men opløsningen er ikke død, men opløsning af en 
sammensætning. Og opløses den ikke for at blive tilintetgjort, 
men for at den kan blive til noget nyt, hvad er da livets virke- 
kraft? Mon ikke bevægelse? Hvad er altså ubevægeligt i verden? 
Intet, barn”. 

17. - ”Forekommer ikke engang jorden dig at være ubevæge- 
lig, fader?” 

- ”Nej, barn, derimod er den alene både meget bevægelig og stil- 
lestående. Hvor ville det ikke være latterligt om alle væseners 
næring var ubevægelig, den der føder og opfostrer alt? For uden 
bevægelse kan den, der føder, umuligt føde noget. Og du spurg- 
te højst latterligt, om fjerdedelen (af jorden) kan være uvirk- 
som; at et legeme er ubevægeligt” betegner jo ikke andet end 
uvirksomhed. 

18. Du skal da nu vide, at alt, mit barn, som er overalt i verden 
er bevægeligt, enten i retning af formindskelse eller forøgelse. 
Men det, som bevæges, lever også, men alt det levende er ikke 
nødvendigvis (bestandig) det samme, for medens verden som 
helhed tilsammen er foranderlig, mit barn, så er dens enkelte 

dele alle foranderlige, og der er heller intet, der kan forgå eller 
tilintetgøres, men benævnelserne forvirrer menneskene. For fød- 
selen er ikke liv, men bevidsthed, og forandringen er ikke død, 
men glemsel. Når det nu forholder sig således, så er alt udøde- 
ligt: stoffet, liv, livsånde, sjæl, ånden, hvoraf ethvert levende væ- 
sen er sammensat. 

19. Alt levende er altså udødeligt takket være ånden, og mest 
af alle mennesket, der både kan tage imod Gud og er i stand til 
at omgås Gud. Dette er det eneste levende væsen, som Gud be- 
søger, om natten gennem drømme og om dagen gennem varsler, 
og gennem alt forudsiger han ham det, der skal ske, gennem fug- 
le, dyrenes indvolde, gennem vinden, gennem et træ, og derfor 
hævder mennesket også, at de kender det forgangne, det nuvæ- 
rende og det, der skal komme. 

20. Betragt også det, barn, at hver af de levende væsener kun 
færdes i én del af verden: vanddyrene færdes jo i vandet, land- 
dyrene på landjorden, fuglene i luften, men mennesket anven- 
der det altsammen: landjorden, vandet, luften og ilden; ja, det 
betragter også himlen, og ved sin sansning forbindes det med 
den. Og Gud omgiver også alt og gennemtrænger alt, for han er 
virkekraft og magt; og der er intet vanskeligt ved at erkende 
Gud, barn. 

21. Hvis du også ønsker at se ham, så betragt indretningen af 
verden og den gode orden i denne indretning og betragt den 
nødvendighed, der råder i alt det, der viser sig, og det forsyn 
som råder både i det, der er sket, og i det, der sker! Betragt stof- 
fet, der aldeles udfylder livet, den umådeligt store Gud, der be- 
væger sig med alt det gode og smukke, både guder, dæmoner og 
mennesker!” 

- ”Men de er, min fader, virkekræfter”. 

- ”Hvis de nu helt igennem kun er virkekræfter, mit barn, af 
hvem frembringes de da? Af en anden gud? Eller er du mon 
uvidende om, at ligesom himlen og vandet og jorden og luften er 
dele af verden, således er livet og udødeligheden og blodet og 
nødvendigheden og forsynet og naturen og sjælen og ånden hans 
lemmer, og det er bestandigheden i alt dette, der kaldes for det 
gode? Der er altså ikke mere noget af det, som er, eller som har 
været, hvor Gud ikke er”. 

22. -”Er han da i stoffet, min fader?” 

- ”Er stoffet, mit barn, da uden Gud, hvilken slags sted vil du 

så tillægge det? Og hvad tror du det ville være andet end en 
uordnet masse, når det ikke frembringes? Men hvis det frem- 
bringes, fra hvem bliver det så frembragt? Vi sagde jo, at virke- 
kræfterne er dele af Gud. Af hvem bliver da alle de levende væ- 
sener gjort levende? Af Hvem bliver de udødelige gjort udøde- 
lige? Af hvem bliver det, der er forandet, forandreté? Hvad en- 
ten du taler om stof eller legeme eller substans, så vid, at også 
disse er Guds virkekræfter, og stoffets virkekraft er stoflighed, 
og legemernes er legemlighed, og substansens er substantialitet, 
og dette er Gud, altet. 

23. I altet er der intet, som han ikke er. Derfor kan hverken 
storhed eller sted eller beskaffenhed eller skikkelse eller tid bru- 
ges om Gud, for han er alt, og altet gennemtrænger alt og om- 
giver alt. Tilbed dette ord, barn, og dyrk det! Den eneste form 
for dyrkelse af Gud er ikke at være slet”. 

TRAKTAT XIII: Genfødelsen 
Indledning 


I hellenismen spiller udtrykket ”genfødelse” og forestillinger 
herom en stor rolle. Begrebet kendes fra mysteriereligionerne 
som f.eks. Isis-mysterierne. I Apuleius' roman ”Det gyldne 
Æsel” oplever hovedpersonen Lucius noget, som han senere 
mindes som dagen for hans genfødelse. Udtrykket bruges også 
af jøden Filon (ca. 20 f. - 45 e. Kr.) i Aleksandria, dels om op- 
standelsen fra de døde, dels om den periodiske fornyelse af uni- 
verset, som Stoikerne talte om. I kristendommen spiller det en 
fremtrædende rolle i Johannesevangeliet 3,3 ff., hvor Jesus ta- 
ler om vigtigheden af at blive født påny, og det bruges også an- 
detsteds i Ny Testamente om dåben. 

Begrebets betydning varierer naturligvis efter den sammen- 
hæng, som det bruges i. Her i traktat XIII,3 antydes det, hvad 
der menes med det, når Hermes siger: ”Jeg er nu ikke mere den 
samme som før, men jeg er blevet født i ånden”. 

Hvorledes skal det forstås? I sin sammenhæng ser det ud til, 
at det her bruges om den fornemmelse af, at man har begyndt 
sit liv helt forfra, og at det nu er bestemt af noget helt andet - 
omtrent f.eks. som når man i selvbiografier fra nutiden kan læse 
om, at folk, der har reddet livet i en farlig situation, kan sige, at 
de føler, at de ”har fået livet skænket påny”, og at de ”nu har 
fået øje for helt andre værdier, der kan fylde livet”. 

Det er denne lære om genfødelsen, traktat XIII vil behandle. 
Der begyndes med en henvisning til et løfte om belæring om det 
eneste endnu hemmeligholdte lærepunkt: læren om genfødel- 
sen, som var stillet i udsigt, når modtageren var rede (1). Den, 
der genfødes, er blevet en helt anden, ved Guds vilje bestemt af 
det sande gode og den åndelige visdom; Hermes kan ikke beskri- 
ve det nærmere, for det kan kun opleves (2-3). I samtalen ud- 
vikles det så nærmere, hvad der betinger genfødelsen: viljen 
hertil. En række laster - der opregnes ialt tolv - der kan plage 
mennesket gennem dets legeme, må forjages og erstattes af ti 
dyder (4-10). Lasterne kommer fra indflydelse fra dyrekredsen, 
dyrene er de kræfter, der opbygger sjælen (11-12). Tat, der al- 
lerede forinden (11) var ved at nå frem mod genfødelsen, er- 
klærer sig nu som genfødt og får på et spørgsmål at vide, at kun 

menneskets fysiske legeme skal engang opløses, medens menne- 
skets virkelige jeg er udødeligt, fordi det er guddommeligt (13- 
14). 

På den nygenfødtes bøn får han overleveret den hemmelige 
genfødelseshymne, der er en lovsang til skabelsens herre, univer- 
set og det ene (15-20). Derpå formulerer Tat selv en lovsang til 
universets fader, og Hermes pålægger ham at tie om den indsigt 
i tilværelsens dybeste hemmelighed, som han nu har fået (21- 
22): 

TRAKTAT XIII 


Hermes Trismegistos til sin søn Tat: Hemmelig tale 
på bjerget om genfødelse og tavshedsløftet 


1. ”I de almindelige forelæsninger, min fader, talte du gådefuldt 
og ikke lysende klart, da du omtalte guddommelighed. Du åben- 
barede ikke noget, men sagde, at ingen kan blive frelst før gen- 
fødelsen. Men da jeg bad dig om hjælp på vejen ned ad bjerget, 
efter din samtale med mig, fordi jeg spurgte dig ud for at lære 
at kende læren om genfødelsen, det er jo det eneste punkt i hele 
læren, som jeg ikke kender, så sagde du også, at du ville udlevere 
mig den ”når du er ved at gøre dig fremmed! for verden”. Jeg 
er blevet rede, og jeg har styrket mit sind mod verdens bedrag. 
Udfyld du nu det, som jeg mangler, således som du sagde, at du 
ville udlevere mig genfødelsens (tilblivelse), enten ved at frem- 
stille den udtrykkeligt eller hemmeligt. Jeg ved ikke, Trismegi- 
stos, hvilket moderliv mennesket er blevet født af, og af hvilken 
sæd”. 

2. - ”Mit barn, det er den forstandsmæssige visdom i tavshed, 
og sæden er det sande gode”. 

- ”Hvem såede sæden, fader? Jeg er aldeles i vildrede”. 

- ”Det var Guds vilje, barn”. 

- ”Og hvorfra kommer det, der fødes, min fader? For det er 
uden del i det væsen, der er i mig”. 

- ”Det, der fødes vil være en anden, det bliver Gud, søn af Gud, 
det hele i alt, sammensat af alle magter”. 

- ”Du taler i gåder til mig, fader, og du taler ikke som en fader 
til sin søn”. 

- ”Den slags, mit barn, kan ikke læres, men når Gud vil det, 
vækkes erindringen om det af Gud”. 

3. - ”Det, du siger mig, er umuligt og fornuftsstridigt, hvorfor 
jeg hertil med god grund ønsker at svare: ”Jeg er født som en 
søn, der er fremmed for sin faders slægt”. Forhold mig ikke 
modvilligt noget, fader! Jeg er din ægte søn. Forklar mig tyde- 
ligt, hvorledes genfødelsen sker”. 

- ”Hvad skal jeg sige, mit barn? Jeg har ikke noget at sige uden 
dette: jeg så noget i mig selv, et syn, der ikke var formet, som 
blev til ved Guds barmhjertighed, og jeg gik ud af mig selv og 
ind i et udødeligt legeme, og jeg er nu ikke mere den samme 

som før, men jeg er blevet født i ånden. Det er noget, der ikke 
kan læres, og det kommer heller ikke af dette formede stof, 
hvorved man kan se det. Derfor har jeg ikke bekymret mig om 
denne første sammensatte skikkelse, og jeg har ikke mere hud- 
farve eller følesans eller rumlig udstrækning, men jeg er frem- 
med for disse ting. Nu ser du mig, mit barn, med dine øjne, men 
det, som (jeg er) kan du (ikke) fatte ved at stirre på mig med 
legemets syn. Nu kan jeg ikke ses med disse øjne, mit barn. 

4. - ”Du har gjort mig rent gal og sat mig i en forstyrret sinds- 
stemning, min fader, for nu ser jeg ikke engang mig selv”. 

- ”Gid, mit barn, du kunne gå ud af dig selv, således som det 
går dem, der i søvne har drømme, men for dit vedkommende 
uden søvn”. 

- ”Sig mig også dette: hvem er det, som bevirker genfødelsen?” 
-”Guds barn, et menneske - ved Guds vilje”. 

5. - ”Nu har du da, fader, bragt mig helt til tavshed; jeg må 
have mistet min før så sunde fornuft - for jeg ser din storhed 
som stadig er den samme, fader, tilligemed din ydre fremto- 
ning”. 

- ”Heri tager du også fejl, for den dødelige skikkelse forandrer 
sig dag for dag; den ændrer sig med tiden ved at vokse eller af- 
tage som et bedrag”. 

6. - ”Hvad er da sandt, Trismegistos?” 

- ”Det som ikke er urent, barn, det som ikke har begrænsning, 
farve, skikkelse, det urokkelige, det nøgne, det lysende, det 
som kun kan begribes ved sig selv, det uforanderligt gode, det 
ulegemlige”. 

- ”Jeg er virkelig blevet vanvittig, fader, for skønt jeg mente, 
at jeg ville blive gjort vis af dig, så blev der lukket helt for mine 
forestillinger om denne tanke?”. 

- ”Sådan er det, barn, det, der løfter opad som ilden, og det, der 
tynger ned som jorden, og det, der er vådt som vandet, og det, 
der blæser som luften... .. ja, men hvorledes skulle du med 
dine sanser kunne opfatte det, der ikke er hårdt, det, der ikke 
er vådt, det, der ikke kan knyttes sammen, det, der ikke kan løs- 
nes fra hinanden, det, der kun kan opfattes med dens styrke og 
kraft, og det, som kræver en, som er i stand til at fatte fødselen 
i Gud?” 

7. -”Det er jeg altså ude af stand til, fader?” 

- ”Sådan må det ikke forstås, barn. Træk det ind til dig selv, og 

så vil det komme. Du skal ville det, og så sker det. Stands dine 
legemlige sanser, og så vil genfødelsen i Gud indtræffe. Befri 
dig selv for det materielles ufornuftige plager”. 
- ”Har jeg da også plageånder i mig, fader?” 
- ”Ikke så få, barn, men tværtimod både frygtelige og mange”. 
-”Dem kender jeg ikke, fader”. 
-”Den første plage, barn, er uvidenhed. 

Den anden bedrøvelse. 

Den tredje umådehold. 

Den fjerde begær. 

Den femte uretfærdighed. 

Den sjette grådighed. 

Den syvende bedrageriskhed. 

Den ottende misundelse. 

Den niende svig. 

Den tiende vrede. 

Den elvte letsindighed. 

Den tolvte ondskab. 
De er tolvi tallet, og under dem er der flere andre, barn, der ved 
hjælp af legemets fængsel tvinger det indre menneske til at un- 
derkaste sig sine sanser. Og de fjerner sig, dog ikke pludseligt 
fra det menneske, der har fundet nåde fra Gud, og deri består 
genfødelsens beskaffenhed og mening. 8. Vær iøvrigt stille, 
barn, og ti andagtsfuldt, og så vil nåden mod os fra Gud ikke 
ophøre. Glæd dig iøvrigt, barn, over at du er blevet fuldstændig 
ren ved Guds kraft med henblik på forening med Logos. 
Erkendelsen af Gud er kommet til os, og med dens komme, 
barn, er uvidenheden jaget bort. Glædens erkendelse er kommet 
til os, og nu da den er kommet, barn, må bedrøvelsen flygte til 
dem, der vil give plads for den. 
9. Efter glæden påkalder jeg endnu en kraft: mådeholdenheden, 
du dejligste kraft; lad os, barn, tage imod den med største glæ- 
de! Hvordan den dog straks samtidig med sit komme støder u- 
mådeholdenheden bort? Som den fjerde kraft påkalder jeg nu 
selvbeherskelsen, den kraft, der kan modstå begæret. Dette trin, 
barn, er retfærdighedens sæde, for se hvorledes den uden dem 
jager uretfærdigheden bort, og vi er retfærdiggjort, barn, når 
uretfærdigheden er borte. Som den sjette kraft påkalder jeg - for 
at den må komme til os - gavmildheden, vendt mod begærlighe- 
den. Og når den er borte, påkalder jeg endvidere sandheden, og 


105 


bedraget flygter, sandheden kommer. Se, hvorledes det gode har 
nået sin fulde udfoldelse, barn, efter at sandheden er kommet 
for dagen. For misundelsen er gået bort fra os. Efter sandheden 
fulgte det gode, sammen med liv og lys. Og ingen plager fra 
mørket kommer mere til os, men besejrede har de hovedkulds 
taget flugten under larm. 

10. Du kender nu, barn, hvorledes genfødelsen går for sig. Ved 
de ti kræfters komme, barn, er den åndelige tilblivelse blevet 
dannet og den bortjager de tolv, og så er vi ved denne fødsel 
blevet guddommeliggjort. Den, som da af nåde har opnået gen- 
fødelsen overfor Gud, bortkaster den legemlige sansning, og 
erkender sig selv som opstået af disse kræfter og glæder sig der- 
over”, 

11, - ”Da jeg nu er blevet gjort urokkelig af Gud, fader, gør 
jeg mig forestillinger ikke med øjnenes syn, men med den ånde- 
lige styrke, jeg har fra magterne: Jeg er i himlen, på jorden, i 
vandet, i luften; jeg er i dyrene, i planterne, i moders liv, før 
moders liv, efter moders liv, overalt. Men sig mig nu dette: hvor- 
ledes kan mørkets plager, der dog er tolv i tallet, jages bort af 
de ti magter? Hvorledes går det for sig, Trismegistos?” 

12. - ”Dette telt, mit barn, som vi nu også er gået ud af, er dan- 
net af dyrekredsens ring, og den er selv sammensat af et antal, 
der er tolv i tal, af samme natur, men med alle mulige skikkelser 
for at vildlede mennesket. De optræder parvis, forenede i deres 
handling . . . . letsindigheden er jo uadskillelig fra verden, og de 
er også begge ubegrænsede. Det er således naturligt og i overens- 
stemmelse med en rigtig beretning, når de trækker sig tilbage, 
eftersom de også angribes af de ti magter?, det vil sige af deka- 
den. For det er dekaden, barn, der føder sjælen. Liv og lys er 
forenede, da enhedens tal er født af livsånden. Enheden inde- 
holder fornuftigvis dekaden, og dekaden indeholder enheden”. 
13. -”Fader, jeg ser det hele og mig selv i ånden”. 

- ”Det er genfødelsen, barn, at man ikke mere danner sig sine 
forestillinger i form af et legeme med tre udstrækninger ... på 
grund af denne samtale om genfødelsen, som jeg har optegnet 
til erindring i den hensigt at vi ikke skal udsprede det hele til 
pøbelen, men kun udlevere den til dem, som Gud selv ønsker 
det”. 

14. - ”Sig mig, fader, kan det legeme, som er sammensat af 
magter nogensinde opløses?” 

- ”Ti med det og tal ikke om umulige ting, da du ellers vil synde, 
og dit åndelige øje vil blive ugudeligt. Det naturlige legeme, som 
man fornemmer gennem sanserne, er vidt forskellig fra den vir- 
kelige fødsel, for det ene er opløseligt, det andet er uopløseligt, 
og det ene er dødeligt, det andet er udødeligt. Ved du ikke, at 
du er blevet til Gud og barn af den ene, ligesom jeg?” 

15. -”Jeg ville gerne, fader, høre den lovprisning i hymneform, 
som du sagde, at du havde hørt af kræfterne, da du kom til den 
ottende himmel”. 

- ”Således som Poimandres har åbenbaret det for den ottende 
himmel, barn, er det rigtigt, at du stræber efter at opløse teltet, 
for du er blevet renset. Poimandres, den absolutte ånd, har ikke 
overgivet mig mere end det, som her er nedskrevet, da han ved, 
at jeg af mig selv vil være i stand til at fatte og høre alt det, som 
jeg ønsker, og at se alt, og han formanede mig til kun at gøre det 
gode. Derfor synger kræfter i mig også i alt”. 

- ”Det ønsker jeg, fader, at høre, og jeg vil gerne lære det at 
kende”. 

16. - ”Vær stille, barn, og hør nu den passende lovsang, genfø- 
delsens hymne, som jeg besluttede ikke at ville åbenbare så let- 
sindigt, men kun for dig, som afslutning på det hele. Den læres 
derfor ikke, men den er skjult i tavshed. Stil dig nu således, 
barn, under åben himmel og se mod syd ved solnedgang og til- 
bed! På samme måde også mod øst ved solopgang. Vær stille, 
barn! 


17. Den hemmelige hymne. Tale nr. 4. 


Måtte al verdens natur høre hymnens toner! 
Luk dig op, jord. 

Måtte enhver slå for regnen åbne sig for mig, 
træerne ikke røre sig! 


Jeg vil besynge skabelsens herre, og altet og det ene. 
Luk jer op, himle, og vinde, vær stille. 
Måtte Guds udødelige kreds høre mine ord. 


Fordi jeg vil besynge den, der skabte alt, 
den, der fæstnede jorden 


og hvælvede himlen 

og befalede ferskvandet at stige op fra oceanet 

til den beboede og den ubeboede jord 

og være til næring og skabelse for alle mennesker, 
den der befalede ilden at lyse for guder og mennesker 
i al deres gerning. 


Lad os alle enigt bringe lovprisning til ham, 
ham, der er højt hævet over himlene, 

ham, der er skaber af al naturen. 

Han er åndens øjne 

og gid han må tage imod 

mine kræfters lovprisning. 


I kræfter, som er i mig, lovsyng det eneste og altet. 
Syng sammen med mig, alle I kræfter, som er i mig. 


Hellig erkendelse, jeg er blevet oplyst af dig 
og lovsynger ved dig det åndelige lys 
og fryder mig over åndens glæde. 


Alle I kræfter lovsyng sammen med mig. 
Også du, mådeholdenhed, syng for mig, 


min retfærdighed, lovsyng gennem mig det retfærdige. 


Min gavmildhed, lovsyng gennem mig altet. 
Sandhed lovsyng sandheden. 

Godhed lovsyng godheden. 

Liv og lys, fra jer skal lovsangen stige til jer selv. 


Jeg takker dig, fader, magternes kraft. 

Jeg takker dig, Gud, mine kræfters magt. 

Dit ord lovsynger dig gennem mig. 

Modtag gennem mig altet i ord, et åndeligt offer. 


Således råber kræfterne i mig, 

de lovsynger altet, 

de fuldfører din vilje, 

din beslutning når fra dig til dig, altet. 
Modtag fra alle et åndeligt offer. 
Altet som er i os, frels det, liv, 

oplys det, lys, ånd, Gud. 


For ånden er en hyrde for ordet. 
Du der bærer ånden, skaber, 20., du er Gud. 


Således råber dit menneske, 
gennem ilden, luften, jorden, vandet, ånden, dine 
skabninger. 


Fra din æon har jeg modtaget lovsangen og det, jeg søger: 
Ved din beslutning har jeg fundet hvile. 
Ved din vilje har jeg fået den her fremsagte lovsang at se”. 


21. - ”Fader, jeg har også anbragt den i min egen verden”. 

- ”Sig: i den åndelige verden, barn!” 

- ”I den åndelige, fader. Jeg magter det. Min ånd er blevet fuldt 
oplyst af din hymne og din lovsang. Jeg vil yderligere også selv 
opsende en lovsang til Gud fra mit eget hjerte”. 

- ”Barn, gør det”. 

- ”Det som jeg ser i min ånd, fader, taler jeg om: Til dig, du før- 
ste ophavsmand til fødselsværket, Gud, sender jeg, Tat, mine 
åndelige ofre. Gud, du fader, du herre, du ånd, modtag de ånde- 
lige ofre, som du ønsker af mig; for når du vil, fuldføres alt”. 

- ”Du, barn, opsend et offer, der er antageligt, til alle tings fa- 
der. Men tilføj også, barn: ”ved ordet” ”. 

22. - ”Jeg takker dig, fader, for de råd du gav mig, da jeg bad”. 
- ”Jeg glæder mig, barn, over at du fra sandheden har båret gode 
frugter, de udødelige frugter. Da du nu har lært dette af mig, så 
lov tavshed om denne indsigt, så du ikke afslører overleveringen 
om genfødelsen for nogen, for at vi ikke skal blive regnet for 
forræddere. 

Hver for sig har vi nu været tilstrækkeligt optaget, jeg af at tale, 
og du af at lytte. 

I åndelig henseende kender du dig selv og vor fader”. 

TRAKTAT XIV: Skaberen 
Indledning 


Dette skrift handler om naturens skaber. Det er formet som et 
brev fra Hermes Trismegistos til Asklepios. Den lille indledning, 
hvor det angives, at Tat har været så ivrig for at få noget at vide, 
at Hermes allerede har måttet fremstille emnet udførligt for 
ham, skal måske tjene til at opfatte skriftet som blevet til lige 
efter traktat XIII, der fortalte om Tats genfødelse. 

Skriftet oplyser, at det bringer en kortere fremstilling end 
den Tat har fået, men at der ikke vil blive røbet for meget - det 
skal jo være et brev (1). Der må, hedder det, bag alt det, der er 
blevet til eller vil blive til, stå en, som altid har eksisteret, og 
som har forstand på alt og overgår alt, som er skabt, men mod- 
sat det skabte er denne usynlig, og denne må man med rette 
kalde for Gud, skaber eller fader (2-4). Der findes i tilværelsen 
kun to ting: det skabte og dets skaber (5-6). Tilsyneladende 
svagheder ved det skabte er blot egenskaber, der må med for 
at befordre den forandring, der lutrer alt det skabte i en stadig 
fornyelse (7). Når en kunstner kan fremstille alt det skabte i et 
maleri, har Gud naturligvis også kunnet skabe det, og kun de 
uvidende vil ikke agte ham som skaber (8). Gud identificeres 
som det gode, der kan skabe alt, og en forestilling om hans 
skabervirksomhed kan man få ved at betragte bondens arbejde, 
for som bonden sår og planter, er Gud den, der får alt til at bli- 
ve til (10). 

. re erenen 


TRAKTAT XIV 
Hermes Trismegistos til Asklepios: 


1. Da min søn Tat i dit fravær har ønsket at blive belært om 
universets natur, og det ikke gik an for mig at udsætte det, da 
han er min søn og nybegynder, eftersom han lige er nået frem 
til erkendelsen af de enkelte af lærepunkterne, så har jeg været 
nødt til at behandle det udførligere, for at lærepunktet kunne 
blive let forståeligt for ham. Men for dig har jeg ønsket at frem- 
stille det i brevform i korthed ved at udvælge de vigtigste hoved- 
punkter af det, der blev sagt, og udtrykke dem mere hemme- 
ligt på grund af din højere alder og viden om naturen. 

2. Hvis alle synlige ting er blevet til eller bliver til, og alle fødte 
ikke bliver til ved sig selv, men ved en anden, og mange fødte, 
eller rettere alle de synlige ting og alle de ting, der er forskellige 
og ikke ligner hinanden, og de ting, der er blevet til, bliver til 
ved en anden, så er der en, der skabte dette, og denne er ikke 
selv blevet født, for at han kan være forud for dem, der er ble- 
vet født. 

3. Denne er også mægtigere og kun én, og i virkeligheden alene 
viis med hensyn til alle ting, da der ikke findes noget før ham, 
for han er den bedste både i henseende til tal og i henseende til 
størrelse, og ved den forskel, der er mellem ham og dem, der er 
blevet til og ved sammenhængen/rækkefølgen i skabelsen. Hertil 
kommer, at de, der er blevet født, er synlige, men denne er 
usynlig. Derfor skaber han jo, for at blive synlig. Han skaber 
derfor altid. Af den grund er han synlig. 

4. Således bør man forestille sig ham, og når man har forestil- 
let sig ham, beundre ham, og når man har beundret ham, prise 
sig selv lykkelig, fordi man har lært faderen at kende. For hvad 
er dejligere end en virkelig fader? Hvem er da denne, og hvorle- 
des skal vi lære ham at kende? Eller er det retfærdigt at benæv- 
nelsen Gud tillægges ham alene, eller benævnelsen skaber, eller 
benævnelsen fader, eller også alle tre benævnelser? Gud på 
grund af hans magt, skaber på grund af hans virkekraft, fader 
på grund af det gode. For han er magt, han er forskellig fra dem, 
der er blevet til, han er virkekraft derved, at alle ting bliver til. 
Man bør fjerne ordstrømmen og den indholdsløse snak og be- 
tænke disse to ting: Det, der er blevet skabt og den, der har 

skabt, for mellem disse to findes der intet, ikke noget tredje. 

5. I alt hvad du derfor betænker og alt hvad du får at høre, 
skal du huske disse to ting, og vide, at de udgør alt, idet du ikke 
drager noget i tvivl, hverken af det foroven eller af det forneden, 
hverken af de guddommelige ting, eller af de omskiftelige ting, 
eller af de ting, som er i det inderste; i alt findes disse to: det, 
der er blevet skabt, og den, der har skabt det, og det er umuligt 
at skille den ene fra den anden. For den, der har skabt det, kan 
heller ikke være uden det skabte; for hver især af de to er netop 
dette; derfor kan den ene ikke skilles fra den anden, men (hel- 
ler ikke) fra sig selv. 

6. For hvis den, der skaber, ikke er andet end det skabende, 
simpelt, enkelt og usammensat, så må det at skabe være det 
samme som ham selv, eftersom det at skabe for den, der skaber, 
er tilblivelse, og eftersom alt det, der er blevet til, umuligt kan 
være blevet til af sig selv, men må være blevet til ved en anden. 
Men uden den, der skaber, bliver intet til, og det er heller ikke 
til. For når den ene part uden den anden, har mistet sin egen 
betydning, vil den også berøve den anden dens. 

Hvis man da er enig om, at tilværelsen består af disse to ting: 
det der er blevet til og det, der skaber, udgør de i forening en 
enhed, idet den ene fører an og den anden følger efter; den som 
fører an er den skabende Gud, den som følger efter er det skab- 
te, af hvad art det så end måtte være. 

7. Og vær ikke på vagt på grund af mangfoldigheden af de skab- 
te ting af frygt for at påføre Gud ydmygelse og mangel på ære. 
Der er nemlig for ham kun én ære: det at skabe alle ting, og 
dette er ligesom et legeme for Gud, skabelsen. Men for skaberen 
selv er der intet, der anses for slet og skændigt. For dette er 
egenskaber, der er forbundet med tilblivelsen, ligesom ir er for- 
bundet med kobberet og snavs med legemet. Men det er ikke 
kobbersmeden, der har frembragt irren, eller forældrene, der 
har fået snavs til at komme, og det er heller ikke Gud, der har 
fået sletheden til at opstå. Men det er det tilblevnes forsatte 
eksistens, der bevirker, at det ligesom bryder frem, og derfor 
har Gud skabt forandringen! som en renselse af det tilblevne. 

8. Når det da er muligt for den samme maler at fremstille både 
himmel og guder og jord og hav og mennesker og alle dyrene 
og de livløse ting, skulle dette så ikke være muligt for Gud? 
Å, hvilken stor tåbelighed og uvidenhed om Gud! De ligger un- 

der for det nyeste af alle påhit: når de påstår, at de er fromme 
og priser Gud, men ikke tillægger ham skabelsen af alle ting, 
kender de ikke Gud, men udover uvidenhed udviser de også 
den største ugudelighed overfor ham, når de som egenskaber 
tilskriver ham overmod og afmagt. For hvis han ikke skaber alt, 
så må det være fordi han er overmodig, at han ikke skaber eller 
fordi han ikke kan; det er ugudeligt. 

9. For Gud har kun én egenskab: det gode, og den gode er hver- 
ken overmodig eller afmægtig. Dette er nemlig Gud: Det gode, 
den fulde magt til at skabe alle ting, og alt, hvad der er frem- 
bragt, er blevet til ved Gud, det vil sige af den, der er god og 
som magter at skabe alle ting. 

Hvis du ønsker at få at vide, hvorledes han skaber, og hvorledes 
det skabte bliver til, kan du få det at vide; betragt engang et me- 
get smukt og vellignende billede på det: 

10. Se bonden så sæden i jorden, snart hvede, snart byg og 
snart en anden kornsort. Se ham plante vintrær og æbletræer 
og de andre slags træer. Således sår også Gud i himlen udøde- 
lighed og på jorden forandring, og i alt liv og bevægelse. Dette 
er ikke mange ting, men få og let at tælle, for der er i alt fire 
foruden Gud selv og tilblivelsen, som udgør alt det, som er til. 

TRAKTAT XVI: Definitioner 
Indledning 


Nogle få af Hermes-skrifterne har form af breve. Også traktat 
XVI fremtræder i det ydre som et brev eller ihverfald som en 
skriftlig fremstilling af Asklepios og rettet til Ammon, der her 
nævnes med kongetitel. Skriftet foregiver at være rettet til en 
konge, og det kendes der en række andre eksempler på fra an- 
tikken. Når det sker her, er det vel sagtens for at understrege, at 
også guden Ammons visdom er udgået fra denne lære. 

Skriftens titel Asklepios” definitioner minder om titelen på 
den på armenisk overleverede hermetiske traktat, Hermes” de- 
finitioner. I det armeniske skrift er der virkelig tale om en ræk- 
ke nærmere bestemmelser eller definitioner af lærepunkter og 
begreber. Her i traktat XVI er det ikke umiddelbart let at se en 
overensstemmelse mellem overskriften og indholdet, men man 
kan nok opfatte overskriften som dækkende for det, der er 
skriftens hoveddel (3-19), der rummer kortere præcisioner af 
anskuelser, som er fremstillet mere bredt i andre Hermes-skrif- 
ter. Efter skriftens titel følger i traktat XVI en slags indholds- 
fortegnelse, der ganske vist ikke helt svarer til det, der så be- 
handles i det følgende, men dog er nogenlunde en angivelse 
deraf. Man skal imidlertid ikke opfatte det som en fortløben- 
de emneliste, således at først gøres der rede for Gud, så for det 
materielle 0.s.v. Man må snarere opfatte det således, at skriftet 
bestandig omhandler Gud, men set i relation til de forskellige 
emner, som opregnes. 

Det siges i skriftet, at fremstillingen skal forstås som en ”kro- 
ne, på alle de andre” skrifter. Det er en slags sammenfatning af 
disse andre skrifters lære. Den bør, hedder det, fremstilles på 
ægyptisk, der er bedre egnet end græsk, og derfor advares 
der mod en oversættelse af denne lære til græsk (1-2). 

Først bør der rettes en tak til Gud, der på én gang er det ene 
og alt, der udgør en helhed (3). Derfor kan de forskellige dele 
af universet forenes, og ved det materielle forbindes med det 
intelligible, knytter solen himmel og jord sammen (4-5). Solen 
indtager som den skabende og styrende kraft den centrale plads 
i det af Gud opbyggede system og bestemmer på hans vegne 
alt (6-9). Den skabende og styrende magt udøver solen gennem 

en række magter, der omgiver solen og har opsyn med menne- 
skene (10-11). Solen er da opretholderen af alt, og under den 
er der anbragt en række særlige kræfter, som menneskene på- 
virkes af alt efter disse kræfters position på stjernehimlen i 
fødselsøjeblikket (12-15). Dog formår disse dæmoniske magter 
intet mod de mennesker, der har modtaget den guddommelige 
oplysning; alle andre derimod er underlagt skæbnens magt (16). 

Hele universet, der er afhængigt af Gud, hænger da nøje sam- 
men, og der oprulles et verdensbillede, hvor solen er formidle- 
ren af kræfterne fra Gud og centrum i sfærerne, og der sluttes 
af med en understregning af enheden og helheden i Guds evige 
skaben (17-19). 

TRAKTAT XVI 
Asklepios til kong Ammon: Definitioner 


Om Gud, om stoffet, om slethed, om skæbne, om solen, om det 
åndelige væsen, om det guddommelige væsen, om mennesket, 


om fyldens rækkefølge, som de syv stjerner, om mennesket 
ifølge billedet. 


1. Jeg sender dig, konge, en længere afhandling, der er ligesom 
en krone på alle de andre - og en erindring om dem; den er ikke 
bygget op efter den anskuelse, som de fleste har, men rummer 
et langt modbevis imod dem. Det vil endogså forekomme dig, 
at der deri er en modsigelse mod nogle af mine egne meninger. 
For Hermes, min lærer, har ofte talt med mig, både privat og 
undertiden, når Tat var til stede, og han sagde gerne, at det vil 
forekomme læserne af mine bøger, at der er en meget enkel og 
klar komposition i dem, medens den tværtimod er uklar og hol- 
der betydningen af ordene skjult, og at den vil blive endnu mere 
uklar, når grækerne senere vil oversætte den fra vort sprog til 
deres eget, hvilket vil betyde en meget stor forvanskning af tek- 
sten og desuden aldeles uklarhed. 

2. Derimod rummer afhandlingen, som udtrykt på det oprin- 
delige sprog, den klare betydning! af ordene, for også selve ud- 
talens særegenhed og (betoningen) af de ægyptiske ord inde- 
bærer i sig selv meningen med det sagte. 

For så vidt som det er muligt for dig, konge, - og du magter alt - 
så pas på, at denne afhandling ikke bliver oversat, for at sådan- 
ne hemmeligheder ikke skal nå frem til grækerne, for at ikke 
grækernes overmodige og slappe og ligesom prangende udtryk 
skal få alvoren og fastheden og det virkningsfulde udtryk i 
ordene til at falme. For grækerne, konge, har kun tomme ord, 
der dur til beviser, og deri består grækernes filosofi: en larm af 
ord. Vi derimod bruger ikke blot ord, men lyde, der er fulde 
af virkning. 

3. Jeg vil så begynde afhandlingen med at påkalde Gud, alles 
hersker og skaber og fader og den, der omslutter alt, den, der 
ved at være ét er alt, og den der ved at være alt er ét. For alle 
tings fylde er ét, ikke sådan, at det ene er blevet fordoblet, men 
disse to er ét. Hold fast ved denne mening hos mig, konge, i 

hele afhandlingens udredning. For hvis nogen gør forsøg på at 
skille det, der synes at være alt og ét og det samme, ved at tage 
benævnelsen ”alt” i betydningen ”mængde” og ikke ”helhed”, 
hvilket er umuligt, vil han ødelægge alt ved at løsne alt fra det 
ene. For alt må være ét, hvis der da findes noget ét, og det fin- 
des, og det vil aldrig nogensinde ophøre med at være ét, for at 
helheden ikke skal blive opløst. 

4. Se derfor hvorledes der på jorden i dens mest centrale egne 
fremspringer mange kilder af vand og ild, og hvorledes de tre 
naturer af ild og vand og jord er opstået af samme rod, kan ses 
på samme sted. Heraf er opstået den antagelse, at der for alt det 
materielle findes et skatkammer, og at det sørger for tilførelse 
af det materielle, og det til gengæld modtager substansen oven- 
fra. 

5. Således binder nemlig skaberen, jeg mener her solen, himlen 
og jorden sammen, idet den sender substansen ned og løfter 
stoffet op og drager alle ting omkring sig og til sig og fra sig 
selv, giver alt til alle og rundhåndet skænker lyset. For den er 
den, fra hvem gode kræfter trænger frem, ikke blot på himlen 
og i luften, men også på jorden lige til det dybeste hav og dy- 
bet. 

6. Men hvis der også findes et åndeligt væsen, er det solens 
masse, og solens lys ville kunne være hjemsted for den. Men 
hvoraf denne opstår eller strømmer ved kun solen alene . . . 
fordi den er tæt ved sig selv, hvad angår både sted og natur, og 
fordi den anstrenger sig for at kende den ud fra formodning. 

7. Men synet af solen beror ikke på formodning, men selve 
dette klare lys omstråler meget klart hele den verden, der er 
over og under den. For solen er anbragt i midten og bærer ver- 
den som en krans, og ligesom en god kusk sørger den for at 
verdens vogn ikke vælter, og den er bundet til sig selv, for at 
den ikke skal blive bragt ud af orden. Og liv og sjæl og livsånde 
og udødelighed og fødsel er tømmerne. Den har da tilladt, at de 
føres ikke langt fra den, men hvis man skal sige sandheden, sam- 
men med den, 8. og på den måde skabes alt, idet den tildeler de 
udødelige væsener evig forbliven og med den del af dens lys, 
som drager opad, nemlig det, som den opsender fra den ene del, 
der vender mod himlen, nærer den de udødelige dele af verden, 
medens den med det lys, der har bemægtiget sig og omstråler 
hele omfanget af vand og jord og luft, levendegør og bevæger 

ved fødsler og ved forvandlinger de levende væsener, som er i 
disse dele af verden, 9. og omskaber og omfavner dem som en 
spiral, idet forvandlingen bevirker, at de indbyrdes forandres 
fra slægt til slægt og art til art, ligesom den også ved at skabe 
virker ind på de store legemer. 

10. Som solens stærke lys således er også dens frembringelse 
af liv vedvarende og uden ophør i henseende til stedet og ydel- 
sen. Der er jo omkring solen mange kor af dæmoner, og de lig- 
ner forskellige hære som bor sammen . . . og de er ikke langt 
borte fra de udødelige, og de overvåger menneskenes forhold, 
eftersom de har fået tildelt deres? egn. Det, der bliver dem be- 
falet af guderne, udfører de ved hjælp af hvirvelvinde og plud- 
selige storme og lyn og omskiftelser i ild, og jordskælv og des- 
uden gennem hungersnød og krige; og de straffer dermed ufrom- 
hed. 

11. Den er nemlig hos mennesker den største fejl overfor guder- 
ne, for det er gudernes sag at gøre godt, og det er menneskenes 
at være gudfrygtige, men det er dæmonernes at hjælpe. For de 
andre synder, som voves begået af menneskene, enten af vild- 
farelse, eller dristighed eller den nødvendighed, der kaldes for 
skæbnen, eller af uvidenhed, for alt dette skylder man ikke 
guderne regnskab; kun ufromheden er underkastet retfærdig- 
heden. 

12. Solen er den, der bevarer og nærer alle ting og på samme 
måde, som den åndelige verden omgiver den sanselige verden, 
fylder den deres masse med forskellige og mangeformede arter, 
ligesom solen også omgiver alt i verden og forstørrer alles slæg- 
ter og styrker dem, og når de er trætte og deres tid er udløbet, 
optager dem i sig. 

13. Men under solen er et kor af dæmoner blevet anbragt; for 
de er mange og forskellige, og de er anbragt under stjernernes 
firkanter, i samme antal under hver af dem. Således opstillet gør 
de tjeneste for hver af stjernerne, og de er gode og slette efter 
deres natur, det vil sige efter deres virkninger. For en dæmons 
væsen er kraft; der er nogle af dem, der er sammensat af både 
godt og ondt. 

14. De har alle fået magt over tingene på jorden, og over uro- 
lighederne på jorden, og de bevirker forskellige slags forstyrrel- 
se og det i almindelighed for byerne og folkeslagene og i særde- 
leshed for hvert enkelt menneske. For de søger at omforme vore 

sjæle i overensstemmelse med dem selv og at ophidse dem, og 
de slår sig ned i vore muskler og vor marv, vore vener og arte- 
rier og på selve hjernen, og de trænger endog ind i selve vore 
indvolde. 

15. For når vi er blevet født og har fået liv, griber dæmonerne. 
hver af os, de dæmoner, som gør tjeneste i fødselsøjeblikket, 
de som står under befaling af hver enkelt af stjernerne. For de 
skifter plads hvert øjeblik, og de samme forbliver ikke på sam- 
me plads, men de går i kreds. Når de da er trængt gennem lege- 
met ind til de to dele af sjælen, drejer de den rundt hver med 
henblik på sin påvirkning. Kun fornuftens del af sjælen står 
fast, uden at komme under dæmonernes herredømme, egnet til 
modtagelse af Gud. 

16. Men for hvem som helst som en stråle ved solens hjælp 
skinner på i hans fornuft - disse er imidlertid alle kun få - bliver 
dæmonerne gjort uvirksomme. For ingen hverken blandt dæmo- 
ner eller guder formår noget som én stråle fra solen. Men alle 
de andre mennesker slæbes hid og did, både sjæle og legemer, 
af dæmonerne, og de elsker og ynder deres gerninger. Og det 
er fornuften, ikke kærligheden, der vildledes og vildleder. Altså 
leder de hele denne styrelse af den jordiske tilværelse gennem 
vore legemers organer. Denne styrelse kaldte Hermes skæbnen. 
17. Den åndelige verden er da afhængig af Gud, og den sanse- 
lige verden er afhængig af den åndelige, og solen forsynes gen- 
nem den åndelige og den sanselige verden med en tilstrømmen 
af det gode fra Gud, det vil sige udførelsen af skabelsen. Og om 
solen er der otte sfærer, der er afhængige af denne, nemlig fiks- 
stjernernes, de seks planetsfærer og den ene, der omgiver jorden. 
Til disse sfærer er dæmonerne bundet, og til dæmonerne er men- 
neskene knyttet, og således er alle også afhængige af Gud. 

18. Derfor er Gud alle tings fader, og solen er skaberen, og ver- 
den er skabelsens redskab, og det åndelige væsen styrer himlen, 
og himlen styrer guderne, og dæmonerne, der er underlagt guder- 
ne styrer menneskene. Dette er gudernes og dæmonernes hær! 
19. Gennem disse skaber Gud alle ting ved sig selv, og de er 
alle dele af Gud. Men når alle ting er dele af Gud, er Gud alle 
ting. Eftersom Gud skaber alle ting, skaber han sig selv, og han 
ville ikke nogensinde kunne ophøre her med, da han ikke selv 
kan ophøre med at være til. Og ligesom Gud er uendelig, således 
har hans skaben heller ikke begyndelse eller ende. 

TRAKTAT XVII: Spejlbilleder 
Indledning 


Denne lille tekst ser ud til at være resterne af en traktat. Det, 
der er bevaret, er slutningen; omfanget af det tabte - eller dets 
indhold, ved vi intet om. 

Den smule, der er bevaret, rummer resterne af en samtale 
mellem Tat og en konge velsagtens Ammon. Det bevarede ord- 
skifte viser, at der her har været gjort gældende, at det materi- 
elle er afspejlinger af den åndelige verden, der er den virkelige. 

TRAKTAT XVII 


-”... Men når du tænker nærmere over det, konge, så vil du 
også se, at der også er noget ulegemligt hos legemerne”. 
- ”Hvad da?”, sagde kongen. 
- ”De legemer, som viser sig i spejlene, forekommer de dig ikke 
at være ulegemlige?” 
-”Jo, det er rigtigt, Tat; du tænker guddommeligt”, sagde kon- 
en. 

SER der er også andet, der er ulegemligt; mener du således 
ikke, at formerne er til, når de, skønt de er ulegemlige, kom- 
mer til syne i legemet, ikke blot på levende væsener, men også 
på livløse ting?” 
- ”Du taler vel, Tat”. 
- ”Således er der genspejlinger af det ulegemlige i legemerne og 
af legemerne i det ulegemlige, det vil sige af den sanselige ver- 
den i den åndelige og af den åndelige verden i den sanselige; ær 
derfor, konge, statuerne!, for de har jo selv deres former fra 
den åndelige verden”. 

Nu rejste kongen sig og sagde: ”Det er på tide, profet?, at 
drage omsorg for gæsterne; men i morgen vil vi diskutere vide- 
re om Gud”. 

TRAKTAT XVIII: Den bundne sjæl 
Indledning 


Overskriften på denne traktat peger på forholdet mellem sjæl 
og legeme. Den passer imidlertid kun på skriftets første del, der 
- stort set - handler om det materielles ufuldkommenhed overfor 
det åndeliges fuldkommenhed. Måske er skriftet da også stykket 
sammen af to, som nogle har hævdet. 

Tankegangen i skriftet begynder med billedlige henvisninger 
til musikkens verden, og måske vil den, der fører ordet i skriftet 
selv opfattes som en sanger eller digter, hvad der antydes i hans 
ord om, at han takket være kraft fra den højeste er blevet i 
stand til at fuldføre sin sang (7). Derved kommer alt det fore- 
gående til at stå som en af de traditionelle indledende undskyld- 
ninger med henvisning til svage evner, der dog afhjælpes ved 
guddommelig indgriben. Deri følger skriftet den antikke tradi- 
tion. Således forstået er der ingen grund til at opfatte skriftet 
som sammenstykket af to dele. Derimod kunne man overveje, 
om skriftet er fuldstændigt; det slutter ret brat med en under- 
stregning af den magt, der kan ligge i et navn eller et symbol 
(16), og man kunne her have ventet, at skriftet derefter havde 
udviklet dette videre i en traditionel hermetisk filosoferen. 

Skriftet begynder med at nævne, at det under et orkesters 
opførelse af et musikstykke kan ske, at opførelsen mislykkes, 
fordi et af instrumenterne er for ringe, og så kan musikeren, der 
anvendte det, med rette lastes for at have brugt det. Gud er den 
egentlige skaber af musikken, og svigter et instrument under en 
konkurence til trods for at kunstneren søger at yde sit bedste, 
finder ingen på at kritisere ham eller Gud, men kun instrumen- 
tet, og på samme måde kan der heller ikke bebrejdes den, der 
fører ordet, noget, hvis han er for svag, ligesom en billedhugger 
ikke kan dadles for stenens kvalitet og en musiker ikke for et 
uheld med et instrument (1-5). Selv et middelmådigt eller et 
beskadiget instrument er ved Guds underfulde indgriben kom- 
met til at lyde vidunderligt, og den, der taler, føler selv, at han 
nu har fået kraft fra den højeste til at fuldføre det, som han 
tilstræber: en lovprisning af kongerne (6-7). Her vil han nu først 
prise universets konge, Gud, og derefter de jordiske konger (8- 
10). Derpå følger en højstemt lovprisning af den højeste, hvem 

alle skylder alt, og som ikke blot er alts konge, men også er alts 
fader, der glæder sig, når de spæde begynder at kunne kende 
ham (11-13). Gud står over alle, og der er en evig harmoni 
blandt de guddommelige væsener (14). Der sluttes med en lov- 
prisning af de jordiske, der er skyld i overflod og fred, og hvis 
blotte navn ligesom deres statuer eller billeder af dem har kun- 
net være tilflugtssteder eller indgive ærefrygt (15-16). 

TRAKTAT XVIII 
Om den sjæl, der er bundet af legemets påvirkning 


1. Hvis der for de musikere, der skal sørge for den harmoniske 
udførelse af en melodi, der indbefatter al slags musik, under 
spillet utilsigtet opstår en disharmoni mellem instrumenternes 
toner, bliver foretagendet højst latterligt. For når instrumenter- 
ne er for ringe til, at de kan bruges, bliver musikeren selvfølge- 
lig hånet af tilhørerne. For han udøver ganske vist sin kunst med 
utrættelig god vilje, men man er utilfreds med instrumenternes 
ringe kvalitet. Den, der imidlertid efter sin natur er en musiker, 
og som ikke blot drager omsorg for tonernes harmoni, men også 
ved hvert enkelt instrument sørger for rytmen til den egnede 
melodi, er Gud!, der er utrættelig, fordi det ligger uden for 
Guds væsen at blive træt. 

2. Hvis en kunstner engang har villet yde sit bedste i en musik- 
konkurrence, og så trompetisterne også lige har leveret et bevis 
på deres kunst, og også fløjtespillerne netop har fremført deres 
melodis fløjtende toner på de sødtonende instrumenter, og an- 
dre har fuldført en sangs dejlige tone til rørfløjte og plekter, 
(hvis instrumentet så ikke adlyder ham,) er det ikke musikerens 
blæsen, man giver skylden, heller ikke den højeste, men deri- 
mod viser man ham den ære, som han tilkommer, medens man 
kritiserer instrumentets svigten, fordi det er blevet en hindring 
for noget meget smukt, da det har hæmmet musikeren i udfø- 
relsen af melodien og berøvet tilhørerne den dejlige tone. 

3. Ligeledes skal, hvad os angår, ingen af tilskuerne på grund af 
vor legemlige svaghed ufromt dadle vor slægt, men man skal 
derimod vide, at Gud er en utrættelig og bestandig ånd, og at 
han altid forholder sig på samme måde til sin egen viden, og at 
han bestandig nyder de samme velsignelser og velgerninger. 

4. Hvis især et anvendt materiale i sin fuldstændige sammensat- 
hed ikke føjede sig efter Fidias? .. . [og hvis] musikeren selv har 
ydet sin indsats efter evne, vil vi ikke rette nogen bebrejdelse 
mod ham, men mod strengen. Vi vil være utilfredse med den på 
grund af dens slethed, fordi den har sænket klangen, fordi den 
har gjort klangen for dyb og derved har fået den gode musiks 
rytme til at gå tabt. 

5. Men ingen bebrejder nogensinde musikeren det uheld, der er 

sket med instrumentet. Derimod, jo mere man kritiserer instru- 
mentet, desmere roser man musikeren, så ofte spillet falder i 
med tonen . . . . og tilhørerne føler så kun mere hengivenhed 
for denne musiker, og de retter så trods alt ikke nogen bebrej- 
delse mod ham. 

Således skal I fremdeles også, højstærede, i jer selv tilpasse 
den indre lyre efter musikeren. 
6. Men nu har jeg undertiden set, at en kunstner - og ikke blot 
ved spil på lyre - når han engang har forberedt sig på et storslået 
tema, ofte selv bliver brugt som instrument, og på mystisk vis er 
blevet sat i stand til at betjene strengen på en sådan måde, at 
hans tilhørere i høj grad er blevet forbavset over, at det, der blot 
var brugbart, er blevet gjort fremragende. 
- Det fortælles jo også om en cithar-spiller, der nød velvilje hos 
den gud, der råder for musikken, at engang da, medens han i en 
konkurrence spillede cithar, en sprungen streng blev en hindring 
for ham i konkurrencen, gjorde den højestes velvilje for ham 
fyldest for strengen og skænkede ham anseelsens nåde, for i ste- 
det for strengen slog en cikade sig ved den højestes forsyn ned 
hos ham for at fuldføre melodien ved at tage strengens plads, og 
cithar-spilleren hørte ved udbedringen af strengens skade op 
med sin sorg og vandt sejrsprisen. 
7. Det er også således, at jeg selv, min højtærede, mener at det 
forholder sig med mig. Det forekommer mig, at jeg netop nu 
bekendte min svaghed, og at jeg for lidt siden følte mig syg, men 
at jeg, takket være kraften fra den højeste, kan synge og er ble- 
vet sat i stand til at fuldføre min sang om kongen. Derfor skal 
målet for tjenesten være kongernes ære, og af deres sejrstrofæer 
kommer iveren i min tale. Men nu vel, lad os gå i gang. Det er 
det, som musikeren ønsker. Nu vel, lad os stræbe fremad! For 
det er det musikeren vil, og det er derfor han har stemt lyren, 
og han vil spille så meget blidere og musicere så meget dejligere, 
som temaet's betydningsfuldhed bestemmer sangen. 
8. Da det nu især er for konger, at musikeren har stemt lyren, 
og han har rettet lovsangenes melodi med henblik på kongelige 
lovprisninger, så vender han sig først mod universets øverste kon- 
ge, den gode Gud, og når han således har begyndt med sangen 
fra oven af, kommer han i anden række ned til dem, der bærer 
sceptret efter dennes forbillede, da det også passer kongerne 
selv, at sangenes indhold trinvis kommer ned fra det høje, hvor- 

fra sejren også er tilfaldet dem og hvorfra det, som deres forhåb- 
ninger omfatter, efter tur føres ud i livet. 

9. Lad derfor musikeren vende sig mod universets højeste kon- 
ge, Gud, der altid er udødelig, og som evig har magten fra evig- 
hed af, den første herlige sejrherre fra hvem alle sejre senere 
kommer til dem, der får sejren. 

10. Mine ord har nu travlt med at vende sig til lovprisninger, og 
til dem, der er den fælles sikkerheds og den almindelige freds 
konger, hos hvem den højeste magt fra den højeste Gud for læn- 
ge siden er blevet samlet, til hvem sejren ved Guds højre hånd er 
blevet bestemt, for hvem hæderstegnene er blevet gjort rede 
endnu før deres heltedåd i krigene, hvis sejrstegn stilles op 
endnu før sammenstødene, for hvem ikke blot det at være 
konge, men også det at udmærke sig er blevet bestemt, og over 
for hvem barbarerne bliver slået med rædsel, også før hæren 
sætter sig i bevægelse. 


Om lovprisning af den højeste og en hyl- 
desttilkongen 


11. Men min tale stræber mod en fuldførelse af det, som den 
begyndte med, og mod at talen skal ende med en lovprisning af 
den højeste, og derpå også de højguddommelige konger, der har 
afgjort freden for os. For ligesom vi begyndte med den højeste 
og magten oventil, således vil vi igen lade slutningen genlyde 
heraf ved at rette den mod den højeste. Og ligesom solen, der 
giver planter næring, selv som den første samler førstegrøderne 
af deres frugter og plukker dem ved at bruge strålerne som mæg- 
tige hænder til plukning af frugterne - og som hænder høster 
strålerne først planternes sødmefyldte dufte for den - således 
bør nu også vi, der har vort udspring fra den højeste, og som har 
taget imod hans udstrømmende visdom, og som har brugt denne 
til vore overhimmelske planter i sjælene, påny med henblik her- 
på øve os i lovprisningen af det, hvormed han for os vil vande 
hver eneste spire. 

12. Til Gud, der er aldeles ublandet og som er vore sjæles fader, 
bør titusinder munde og stemmer opløfte deres lovprisning, og 
dog er det ikke muligt at gøre det efter hans fortjeneste, fordi 
lovprisningerne ikke er tilstrækkelige til at give udtryk for den. 
De nyfødte magter jo heller ikke at lovsynge deres fader efter 

fortjeneste, men når de efter evne gør det sømmeligt, så bærer 
man derfor også over med dem. Men netop dette er snarere en 
ære for Gud, dette at han er større end sit eget afkom, og at lov- 
prisningers indledning, begyndelse, midte og ende kun består i 
dette at bekende, at faderen har ubegrænset magt og er uende- 
lig. 
i. Således også hvad angår kongen. For når lovprisninger af 
Gud hører til vor natur som mennesker, da vi jo er som afkom 
af ham, så bør vi dog bede om overbærenhed, selv om også dette 
for det meste er tilstået endog forud for bønnen til faderen. For 
ligesom en fader ikke vender sig fra de nyfødte og spæde på 
grund af deres afmagt, men tværtimod glæder sig, når de kender 
ham, således også med erkendelsen af alt, den erkendelse, som 
for alle er bestemmende for liv og lovprisning af Gud, den er- 
kendelse som han har skænket os... . 

14. For da Gud er god og evigt strålende og altid kun har græn- 
ser for sin evige fortræffelighed i sig selv og er udødelig og rum- 
mer den uendelige grænse i sig selv og - som evig uudtømmelig - 
fra virkekraften dér og til netop denne verden bringer et tilsagn, 
der sigter på en frelsende lovprisning . . . . så er der jo dér ikke 
nogen indbyrdes uenighed og heller ikke gensidig uoverensstem- 
melse, men alle har kun ét i sinde, alle har samme forudviden, 
deres ånd er én nemlig faderen; der er kun én følelse, virksom i 
dem: den indbyrdes kærlighed er den samme elskov, der frem- 
kalder et harmonisk forhold mellem alle. 

15. Lad os derfor prise Gud. Men lad os nu også stige ned til 
dem, der har fået sceptret af ham. For vi bør begynde med kon- 
ger og derved øve os selv og således vænne os selv til lovpris- 
ningen ved i lovsang at vise fromhed overfor det højeste væsen, 
og derved fremføre den første begyndelse på lovprisningen, og 
dermed udvikle vor øvethed, for at vi også kan blive øvet i from- 
hed over for Gud og i lovprisning af konger. 

16. For vi bør gengælde dem, der har beriget os med den over- 
flod, der stammer fra den så vigtige fred. Kongens fortjeneste, ja 
hans navn alene er afgørende for fred. For derfor kaldes han på 
græsk konge, fordi han træder med let fod” og egenmægtigt, og 
råder for den sag, der fører til fred, og fordi han jo er født for 
at bestemme over det barbariske rige, så at endog hans navn er 
et symbol på fred. Derfor har et kongenavn ofte straks fået 
fjenden til at trække sig tilbage. Ja, endog statuerne af denne er 

ofte fredens havne for folk, der er kommet ud for stormende 
modgang, og allerede bare det, at et billede af en konge er blevet 
synligt, har bevirket en sejr, og det har beskyttet dem, der har 
det, mod frygt og overlast. 

ASCLEPIUS 
Indledning 


I prologen til det lange skrift? skildres det, hvorledes de fire, der 
er hovedpersonerne i de hermetiske skrifter: Hermes, Asklepi- 
os], Ammon og Tat, samles for at høre den tale, som i prologen 
karakteriseres som mere guddommelig end alle de taler, som 
Hermes hidtil har holdt. 

Først gives der derpå en fremstilling af verdens opbygning. 
Der er en indre enhed i alt, og livet gennemstrømmer hele uni- 
verset. Verden er bestemt til at rumme alle arterne og deres 
individer. Grundlæggende forskel og overensstemmelser er be- 
stemmende for arternes indbyrdes forhold, og her indtager men- 
nesket en formidlende plads, fordi det både har noget guddom- 
meligt og noget jordisk i sig, og det bevirker, at det er alle andre 
skabninger overlegent. Den sande erkendelse opnås imidlertid 
kun af få mennesker, og mennesker har en dobbelt natur (2-7). 

Hvad er nu menneskets opgave? Den er dobbelt: dels det at 
tage vare på alle jordiske forhold, og dels det at nære den kær- 
lighed til Gud, som er den sande tilbedelse (8-9). Menneskets 
dobbelte natur bevirker en stadig indre kamp, men der venter 
også en belønning for fromhed og straf for ugudelighed. From- 
hedens egentlige væsen er en filosofi, der består i den fulde er- 
kendelse af den guddommelige visdom. Men denne sande filo- 
sofi er i fare for nu at blive afløst af en filosofi, der snedigt 
blander filosofien op med andre videnskaber, hvorved den til- 
sidesætter den sande og rene filosofi. Det grundlæggende for 
alt er Gud, det materielle og ånden. Fornuft, indsigt og erken- 
delse udmærker mennesket. Ved ånden styres alt (10-17). Til- 
værelsen er opbygget af både intelligible og sanselige kræfter, 
og for hvert område er der en bestemmende, guddommelig 
magt. Alt det, der er omgivet af sfærerne, bestemmes af natu- 
rens gang, og den enhed, der er midt i tilværelsens mangfoldig- 
hed, skyldes Gud (18-19). 

Alle væseners tilblivelse skyldes den skabende Gud, der også 
har sørget for livets fortsættelse ved at indlægge den evige fort- 
sættelse af forplantningen i skabningen (20-21). 

Menneskets storhed skyldes, at det har ånd og dermed en 
række åndelige evner. De mennesker, der erkender deres gud- 

dommelige oprindelse, vil fromt ære de himmelske guder, der 
våger over menneskenes ve og vel, og det fromme menneske ef- 
terligner kun Gud, der selv skabte de himmelske guder i sin egen 
lighed, når det selv former templernes gudebilleder i sit eget 
billede. Ja, det har jo vist sig, at mennesket således har kunnet 
danne sig gudebilleder, der havde en vis guddommelig kraft, for 
der er sket tegn ved dem, der tydeligt viser dette (22—24). 

Her følger så en digression: en åbenbaring af hvad der venter 
Ægypten i religiøs og moralsk henseende som optakt til verdens 
ødelæggelse og den derpå følgende fornyelse med genoprettelse 
af alt godt som resultat af Guds vilje. Gud vil alt det gode, og 
for at hans vilje virkeliggøres, sørger de guddommelige kræfter, 
der har fået hver sin del af verden at råde for (24-27). 

Døden er en opløsning af legemet og sansningens ophør. Den, 
der har fået den sande erkendelse, er frigjort fra den dødelige 
natur. Det er forskellen mellem de gode og de onde. Verden er 
udødelig. Livet fortsætter i den, og den er en bestandig videre- 
førelse og fornyelse af livet (28-29). 

Forskellen mellem tiden og evigheden består i, at tiden er 
begrænset til den jordiske verden med dens stadige forandring, 
medens evigheden omfatter det uforanderlige, som alle tiderne 
går ud fra som fra noget fast. Ved at betragte de sanselige, for- 
anderlige ting kan man få kendskab til Gud, og denne kendskab 
opnås af menneskene, skønt de ser de himmelske ting som i en 
tåge (30-32). 

Der er intet, der er aldeles tomt, og der findes heller ikke 
noget tomt sted, for hvis der er noget, som dette sted ikke rum- 
mer, så rummer det altid noget andet. Alt i den sanselige verden 
stammer i sidste instans fra Gud. Verden rummer mangfoldig- 
heder af individer indenfor hver eneste art. Arternes former be- 
vares generelt, medens individerne kan variere indenfor arten. 
Verden forandres til stadighed som dagen og året (33-36). 

Det er noget særegent for mennesket at dyrke Gud, men 
mennesket har også evnet at finde frem til guddommelige kræf- 
ter, som det har kunnet knytte til gudebillederne, der derved 
har fået en guddommelig magt. Således kan den Asklepios, der 
engang opfandt lægekunsten stadig helbrede, fordi han nu dyr- 
kes som gud, ligesom den guddommeliggjorte Hermes har magt, 
som også Isis nu har det, fordi hun nu dyrkes som gud. Disse 
og andre jordiske guders magt stammer fra den guddommelige 

kraft, der er nedlagt i de urter og andre ting, som de virker igen- 
nem, og ligesom de himmelske har de jordiske guder også hver 
deres domæne, og de udfylder derved deres plads i den højestes 
plan for universet (37-38). 

Skæbnen og nødvendigheden er den orden, hvormed udvik- 
lingen følger. Skæbnen har sat begivenhederne i gang, og de ud- 
vikler sig med nødvendighed efter deres årsager i den verdens- 
orden, der bestemmer rækkefølgen. Gennem disse tre: skæbnen, 
nødvendigheden og verdensordenen styrer Gud da indirekte 
verden under omskifteligheden i en evig kredsbevægelse (39- 
40). 

Efter denne lange redegørelse slutter skriftet med en epilog. 
Hermes opfordrer i den til en takkebøn til Gud, der nu har givet 
dem den sande erkendelse. Et forslag om også at bringe røgel- 
sesofre til Gud, afvises bestemt af Hermes. Gud mangler intet; 
alt er hans, og derfor er det bedste, man kan gøre, at lovprise 
Gud. Der følger derpå en lang, metrisk opbygget takkebøn til 
Gud med en lovprisning af ham for den sande erkendelse. 

ASCLEPIUS 
En hellig bog af Hermes Trismegistos rettet til Asklepios 


1. Trismegistos siger: ”Det er Gud, der har ført dig til mig, Ask- 
lepios, for at du kan høre en guddommelig tale, og det så meget 
mere, som den med rette på grund af sin religiøse fromhed vil 
blive anset for mere guddommelig end alle de taler, som tidlige- 
re er blevet holdt af mig, eller som der er blevet indgivet mig 
inspiration til af Guds kraft. Hvis du viser dig i stand til at for- 
stå dem, vil du i hele dit sind blive fyldt med alt godt, hvis der 
da findes mange goder, og ikke blot ét, i hvilket alt er indbefat- 
tet. Det er nemlig tydeligt, at de to ting stemmer overens med 
hinanden, det vil sige at alt tilhører en, eller én er alt; de er nem- 
lig i den grad kædet sammen, at det ikke er muligt at skille den 
ene fra den anden. Men det vil du lære af følgende tale ved at 
lytte med omhyggelig opmærksomhed. Men gå lidt videre, Ask- 
lepios, og kald på Tat, for at han kan være sammen med os”. 

Da han havde indfundet sig, foreslog Asklepios, at Ammon 
også skulle være til stede. Trismegistos sagde: ”Det er ikke mis- 
undelse, der holder Ammon borte fra os. Jeg minder blot om, 
at mange skrifter af mig, er rettet til ham, ligesom også mange 
skrifter om naturen og et meget stort antal forklaringer er blevet 
rettet til Tat, min højtelskede og meget kære søn. Hvad angår 
denne belæring vil jeg på den indføje dit navn, Asklepios. Ud- 
over Ammon skal du ikke kalde på nogen, for at ikke så religiøs 
en tale, der dog drejer sig om noget så vigtigt, skal blive ødelagt 
ved ankomsten og tilstedeværelsen af mange. For en tale, som 
er så fyldt med guddommelighedens hele majestæt, kan kun et 
ugudeligt sind finde på at offentliggøre i nærværelse af mange”. 

Så kom Ammon også ind i templet, og det helligedes ved de 
fire mænds fromhed, og det blev fyldt med Guds guddommelige 
nærværelse, og i sømmelig tavshed lyttede hver enkelts sind og 
hjerte ærbødigt til Hermes” mund, medens den guddommelige 
Cupido? begyndte at tale således: 

2. ”Asklepios, enhver menneskelig sjæl er udødelig, men de er 
ikke alle af samme slags; derimod afviger de fra hinanden i hen- 
seende til måde og tid”. 

- ”Er det dog ikke således, Trismegistos, at hver enkelt sjæl er 
af samme beskaffenhed?” 

-”Hvor du dog hurtigt, Asklepios, er faldet fra lærens sande ind- 
hold! Har jeg mon ikke sagt, at alt er ét, og at ét er alt, eftersom 
jo alt engang har været til i skaberen, førend han skabte alt? Det 
er heller ikke uden grund, at han selv er blevet kaldt alt, efter- 
som alt er lemmer på ham. Vær derfor i hele denne samtale om- 
hyggelig med at huske på denne, som alene er alt, eller som selv 
er alts skaber. 

Fra himlen stammer alle ting på jorden og i vandet og i luf- 
ten; kun ilden, som nedenfra stiger op, gør levende; det som 
stræber nedad er underlagt den. Men det, som kommer ned fra 
det høje, er derimod skabende; det, som nedefra strømmer opad, 
giver næring. Jorden, der alene forbliver i sig selv, tager imod 
alle ting, og alle arter, som den tager imod, frembringer den på- 
ny. Det er derfor, at alt, således som du husker, består af alle 
ting, eller er alle ting. Sjælen og stoffet, der er omfattet af na- 
turen, sættes således i gang med så mange former for alle mu- 
lige forskellige slags skikkelser, at man ud fra forskellen i deres 
beskaffenhed ved, at der er et uendeligt antal arter, der dog er 
forenede med henblik på dette formål, at alt skal synes at være 
ét, og at alle ting skal stamme fra ét. 

3. Der er således fire elementer af hvilke alt det materielle er 
formet: ild, vand, jord, luft”. Ét stof, én sjæl og én Gud. 

Lyt nu aldeles opmærksomt på mig, så meget som du formår 
med din forstand, og så meget som du kan fatte med din kløgt. 
For læren om det guddommelige kan kun blive forstået med 
anspændelse af erkendelsen, ved hjælp af den guddommelige 
fornuft, for den ligner en brusende flod, der med et brat fald 
styrter ned fra en tinde, hvorved det sker, at den med sin hur- 
tighed forbigår vor opmærksomhed, ikke blot hos dem, der lyt- 
ter, men også hos dem, der foredrager den. 

Himlen - en gud, der kan opfattes med sanserne - er da den, 
der styrer alle legemerne, hvis tiltagen og aftagen er underlagt 
solen og månen. Men den, der styrer himlen og selve sjælen og 
alt, som er i verden, er den samme, som også er deres skaber, 
Gud. For ved alle de førnævnte, som alle har den samme styrer, 
Gud, føres der en stadig strøm af indflydelse gennem verden og 
gennem alle arternes og alle individernes sjæl gennem tingenes 
natur. Men verden er af Gud blevet forberedt som beholder for 
alle slags former for arter; og naturen, der former stoffet til ar- 
ter ved hjælp af de fire elementer, fører alt, hvad der vil kunne 

være behageligt for Guds syn, frem lige til himlen. 
4. Alle ting er imidlertid afhængige af kræfter oventil, og de 
bliver delt i individer, således som jeg nu vil fortælle. Individer- 
ne følger i form hver deres slægt, af hvad slags den så er. Således 
vil gudernes slægt af sig frembringe de enkelte guder. Dæmoner- 
nes slægt såvel som slægten af mennesker lige som slægten af 
fugle, ja af alt, hvad verden rummer i sig, frembringer individer, 
der ligner dem. Der findes også en anden slags levende væsener, 
en slags, der ganske vist er uden sjæl, men dog ikke mangler 
sanser, hvorved den nyder det, som gør godt, og svækkes og 
skades ved modgang: Jeg mener, den slags der udgøres af alt, 
som får liv gennem rødders og rodnets sikre plads i jorden, og 
individer heraf er spredt over hele jorden. Himlen selv er fyldt 
med Gud. De førnævnte arter er udbredt lige til de steder, der 
tilhører de arter, hvis individer helt igennem er udødelige. For 
et individ er en del af en art, ligesom et menneske er en del af 
menneskeheden, og individet må nødvendigvis følge sin arts 
beskaffenhed. Heraf følger, at skønt alle arter er udødelige, er 
ikke alle individer udødelige. Hvad angår den guddommelige 
slægt, så er både arten og individerne udødelige. Alle øvrige ar- 
ter, hvis evighed tilhører den pågældende art, skønt de dør som 
individer, opretholdes ved at de takket være deres frugtbarhed 
kan få afkom, og derfor er individerne dødelige, (men ikke ar- 
terne), ligesom mennesket er dødeligt, medens menneskeheden 
er udødelig. 
5. Individer fra alle arter blandes dog med alle andre arter, hvad 
enten de er blevet til tidligere, eller de kommer af dem, som er 
blevet til. Deraf kommer det, at de som bliver til, hvad enten 
det er af guder eller dæmoner eller mennesker, alle er individer, 
der ligner deres respektive arter. For legemer kan umuligt for- 
mes på passende måde uden guddommelig vilje, individerne kan 
umuligt få deres skikkelse uden dæmonernes hjælp, de ubesjæ- 
lede ting kan umuligt blive indrettet og vedligeholdt uden men- 
nesker. Derfor regnes de af dæmonerne, der individuelt har skilt 
sig ud fra deres slægt og har knyttet sig fast til et individ af gud- 
dommelig slægt på grund af den nære forbindelse og samhørig- 
heden for at være lig guder. 

Omvendt holder nogle af dæmonerne fast ved deres arts be- 
skaffenhed; disse kaldes for menneskevenlige dæmoner. Det 
samme er tilfældet hos menneskene eller i endnu større grad. 

For individerne af den menneskelige slægt har mange former og 
er forskellige, og som de førnævnte kommer individet ovenfra 
og ved fællesskab med alle andre individer, skaber de sig mange 
forbindelser og det med nødvendighed næsten med alle. Nær 
guderne kommer derfor også det menneske, som i sin ånd, hvor- 
med han jo er knyttet til guderne, har forbundet sig med guder- 
ne gennem den guddommelige religion, og den, som har forbun- 
det sig med dæmonerne, hører dem til. Så er der de mennesker, 
som er tilfredse med deres slægts plads i midten, og de øvrige 
menneskelige individer ligner dem, hvis slægts individer de måt- 
te have knyttet sig til. 

6. Derfor, Asklepios, er mennesket et stort under: et levende 
væsen, der bør æres og agtes. For det overgår i sin natur en 
guds, som om det selv var en gud; det kender dæmonernes slægt, 
for så vidt som det erkender, at det er opstået af det samme 
som de; det foragter denne del af den menneskelige natur i sig, 
og det har sat sit håb til den anden dels guddommelighed. Å, 
hvor meget heldigere blandet er ikke menneskenes natur! Han 
er knyttet til guderne med sin guddommelighed, der er beslæg- 
tet med deres; han foragter i sit indre den del af sig, som er jor- 
disk; alt det øvrige, hvorved han erkender, at han med nødven- 
dighed er bundet til den himmelske verdensorden, knytter han 
til sig med kærlighedens bånd; han løfter sit blik mod himlen. 
Han er derfor således anbragt i formidlingens ret heldige stil- 
ling, at medens han selv elsker dem, som er under ham, elskes 
han selv af dem, der står over ham. Han dyrker jorden, han 
blander sig i hast med elementerne; med sin tankes skarphed 
stiger han ned i havets dybder. Alle ting står ham åbent: himlen 
synes ikke for høj; han måler den nemlig med sin ånds opfind- 
somhed, som om det var på nærmeste hold. Intet mørke af luft 
formår at forstyrre hans ånds anstrengelse; jordens tykkelse kan 
ikke hindre hans værk; vandets store dybde er ikke til besvær 
for hans blik nedad. Han er alt, han er overalt. 

Af alle slags væsener har de, som er besjælede, rødder, der 
kommer ned til dem ovenfra, medens de ubesjælede, sender 
vildskud nedefra og op fra en levende rod. Nogle væsener ernæ- 
rer sig af begge slags føde, andre af en enkelt slags. Der er to 
slags føde, sjælens og legemets, af hvilke de levende væsener er 
opbygget. Sjælen ernæres af himlens altid urolige bevægelse; 
legemerne vokser takket være vand og jord, den lavere verdens 

næringsmidler. Luften, som alle ting er fuldt af, er blandet med 
alle væsener og levendegør alle, medens ånden yderligere er føjet 
til med henblik på menneskets forstand, der som den femte del 
alene er skænket mennesket fra ætheren. Men af alle levende 
væsener udruster, oprejser og opretholder ånden alene menne- 
skene med henblik på forståelse af den guddommelige plan. 
Men eftersom jeg er opfordret til at tale om ånden, vil jeg om 
lidt også forklare læren om denne for jer. Det er nemlig en høj- 
hellig og omfattende lære, som ikke er mindre vigtig end den 
om selve guddommeligheden. Men jeg vil nu overfor jer gøre det 
færdigt, som jeg har begyndt på. 
7. Jeg talte jo helt i begyndelsen om den forbindelse med gu- 
derne, som takket være disses agtelse mennesker alene nyder 
godt af - nemlig de af menneskene, som har opnået så meget 
lykke, at de i sig har optaget fornuftens guddommelige evne, 
den meget guddommelige evne som kun findes i Gud og i den 
menneskelige fornuft”. 
- ”Er da alle menneskers ånd ikke ens, Trismegistos?” 
- ”Det er ikke alle, Asklepios, der har opnået den sande erken- 
delse, men fordi de uden at have fået øje for den sande plan føl- 
ger med dumdristig fart efter deres indbildte forestilling bliver 
de narret, og det afføder ondskab i deres sind og omdanner det 
bedste levende væsen til at have et rovdyrs natur og vilde dyrs 
adfærd. Men hvad angår fornuften og lignende ting, så vil jeg 
fremstille hele læren for jer, når jeg også skal tale om ånden. 
Mennesket er alene et dobbelt levende væsen; og den ene del 
af det er enkel, den som grækerne kalder for ”den væsentlige”, 
medens vi siger, at ”den er formet i det guddommelige billede.”. 
Den anden del er imidlertid sammensat af fire, den som græker- 
ne kalder ”det materielle”, medens vi siger ”jordisk”, af hvilken 
legemet er dannet, og hvormed det omgives, der som vi allerede 
har sagt, er det guddommelige i mennesket, for at det rene sinds 
guddommelighed, beskyttet sammen med det, der er beslægtet 
med den, det vil sige det rene sinds sanser, kan hvile sig, som 
om det var omgærdet af legemets mur”. 
- ”Hvorfor var det nødvendigt, Trismegistos, at mennesket blev 
anbragt i verden og ikke kom til at leve i den højeste lyksalighed 
i den del, hvor Gud er?” 
- ”Du spørger med rette, Asklepios. Og jeg beder da Gud om, at 
han vil give mig evne til at svare på det. For da alle ting afhæn- 

ger af hans vilje, så gør da især det, som handler om den aller- 
største helhed, som vi behandler i den øjeblikkelige drøftelse. 
8. Hør derfor, Asklepios. Når alts herre og skaber, som vi med 
rette kalder for Gud, har skabt den anden efter sig, som kan ses 
og føles - når jeg kalder netop den anden for sanselig, er det ikke 
derfor, fordi han selv kan sanse, for dette, om han selv kan san- 
se eller ikke, vil jeg tale om en anden gang, men fordi han fal- 
der ind under synssansen - eftersom han altså havde skabt det 
første væsen fra sig selv, men den anden efter ham, og han hav- 
de vist sig smuk for ham, da han var aldeles fuld af alle former 
for godhed, elskede han ham som barn af sin guddommelighed. 
Derfor da han selv er så stor og god, ville han, at der skulle være 
en anden, som kunne betragte ham, som han havde skabt af sig 
selv, og straks skaber han mennesket som en efterligner af både 
hans fornuft og hans omhu. For netop Guds vilje er den højeste 
fuldkommenhed, eftersom det at have villet og det at have fuld- 
kommengjort udfylder hinanden i det selvsamme øjeblik. Da 
han således (havde skabt) ham ”væsentlig”, og da han havde 
bemærket, at han ikke kunne være omhyggelig med alle ting, 
med mindre han omgav ham med en jordisk beklædning, så 
dækkede han ham med legemet som hjem og bestemte, at alle 
skulle være således og bestå af begge naturer, der flød sammen 
og blandede sig i én, så meget som det var nødvendigt. Således 
formede han mennesket af åndens og legemets, det vil sige af 
den evige og den dødelige natur, så at det således formede le- 
vende væsen kan være tilfreds med sin dobbelte oprindelse, og 
beundre og tilbede de himmelske ting, og dyrke og styre de jor- 
diske. 

Men når jeg blot siger ”dødelige ting”, mener jeg ikke bare 
vand og jord, de to af de fire elementer, som han har underlagt 
menneskene, men de ting, som skabes af mennesker, enten i 
elementerne eller af elementerne, for eksempel dyrkning af jor- 
den, kvæghold, bygninger, tjenesteydelser, alle de ting, som ud- 
gør menneskehedens indbyrdes stærkeste bånd og mellem den 
og den del af verden, som er af vand og jord. Denne jordiske del 
af verden administreres af kendskab til og brug af kunster og 
videnskaber, uden hvilke Gud ikke har villet, at verden skulle 
være fuldkommen. For det er en bydende nødvendighed, at det, 
der er Guds vilje, efterfølges; når han vil noget, er det blevet til 
virkelighed. Det er jo ikke troligt, at det, som engang har beha- 

get Gud, skulle mishage ham, da han længe i forvejen kender 
både fremtiden og det, som vil behage ham. 

9. Men jeg ser, Asklepios, at du med utålmodig iver i sindet 
længes efter snart at høre, hvorledes mennesket kan nære kær- 
lighed til og ærefrygt for himlen og det, som er i den. Hør der- 
for, Asklepios. Kærlighed til himlens Gud og til dem, som er i 
den, er det samme som en stadig dyrkelse af dem. Denne dyr- 
kelse har intet andet levende væsen, hverken af guderne eller 
af (de dødelige) væsener, ydet uden mennesket alene. 

For ved menneskenes udtryk for hengivenhed, tilbedelser, 

lovprisninger og dyrkelser glæder himlen og de himmelske sig. 
Det er ikke uden grund, at musernes kor af den højeste guddom 
er sendt til menneskenes samfund, for at den jordiske verden 
ikke skulle synes for vild uden tonernes sødme, men derimod 
for at man gennem menneskenes sange, inspireret af muserne, 
med lovprisninger skulle fejre den, som alene er alt eller fader 
til alt, og den blide harmoni, som er i de himmelske lovsange, 
ikke skulle mangle på jorden. Nogle mennesker, men dog meget 
få, der er udstyret med et rent sind, har som deres lod fået den 
ærværdige tjeneste at løfte deres blik mod himlen. Men alle de 
som ved legemets vægt på grund af sammenblandingen af deres 
dobbelte natur synker ned til en lavere erkendelse, bliver sat 
til at forestå varetagelsen af elementerne og disse lavere ting. 
Derfor er mennesket et levende væsen - ikke at det er blevet 
ringere, fordi det delvist er dødeligt, men at det ser ud til at 
være blevet mere ophøjet på grund af sin dødelighed, fordi det 
måske derved er bedre egnet og mere virksomt opbygget med 
henblik på et bestemt formål. For eftersom mennesket ikke ville 
have kunnet svare til begge sine opgaver, hvis det ikke havde 
bestået af begge slags substanser, blev det formet af begge, så 
at det kan drage omsorg for både dyrkelsen af jorden og for 
kærlighed til guddommeligheden. 
10. Men emnet for det, som nu skal behandles, Asklepios, vil 
jeg meget gerne, at du sætter dig ind i, ikke blot med skærpet 
opmærksomhed, men også med anspændelse af din ånd. Læren 
er nemlig utrolig for de fleste, men den bør af dem, der har et 
mere helligt sind, antages som sund og sand. Jeg tager derfor 
hermed fat. 


Gud, evighedens herre, er den første, verden er den anden, men- 

nesket er den tredje. Gud er skaber af verden og af alle dem, 
som er i den, og styrer samtidig alle ting sammen med menne- 
sket selv, der er styrer af det, som er formet. Fordi mennesket 
påtager sig alt dette, det vil sige den særlige omsorg, der hører 
til hans omhu, bevirker det, at han selv og verden gensidig bli- 
ver en pryd for hinanden, så at den på grund af denne guddom- 
melige opbygning af mennesket, synes at være blevet kaldt for 
verden, på græsk bedre: kosmos?, Han kender sig selv, han ken- 
der også verden, så at han husker, hvad der passer sig for hans 
rolle, og erkender hvilke ting, der er til brug for ham, og hvilke 
han selv bør yde sin tjeneste, alt imens han i fuldt mål priser 
og takker Gud og ærer hans billede, idet han ikke er uvidende 
om, at han også selv er det andet billede af Gud, af hvem der 
findes to billeder: verden og mennesket. Deraf følger, at efter- 
som hans egen sammensætning er enkel, synes han, takket være 
den del, ved hvilken han er guddommelig på grund af de højere 
elementer, nemlig på grund af sjæl og forstand, ånd og fornuft, 
at kunne stige op til himlen, men takket være den jordiske del, 
som består af ild (og jord), vand og luft, forbliver han som dø- 
delig på jorden, for at han ikke skal efterlade alle de ting, der 
er betroet hans omsorg som forladte og forsømte. Derfor er 
den menneskelige natur, hvoraf en del er guddommelig, ved en 
anden del gjort dødelig, da den er anbragt i et legeme. 
11. Men målet for begge dele, det vil sige for mennesket, er frem 
for alt fromhed, hvoraf følger godhed. Men denne viser sig kun 
som fuldkommen, hvis den er befæstet med foragtens dyd over- 
for det begær, hører til alt det, der er den fremmed. Alle de 
ting, som man besidder for det jordiske, legemlige begærs skyld 
er fremmed for alle de dele, som hører til den guddommelige 
slægt; det er med rette, at de kaldes for ”besiddelser”, eftersom 
de ikke er født med os, men senere er begyndt at blive besiddet 
af os; derfor kaldes de også for besiddelser. Alle ting af den slags 
er derfor fremmed for mennesker, endog legemet, så at vi bør 
foragte både det, som vi stræber efter, og det hvorfra vor stræ- 
bens last kommer. For som oversætningen i bevisførelsen leder 
mig til at mene, burde mennesket kun være som hidtil, i det for- 
hold som han ved betragtning af det guddommelige foragter og 
fordømmer den del, som er dødelig og knyttet til ham af hensyn 
til nødvendigheden af tjenesten for den lavere verden. 

Læg mærke til, at for at mennesket kunne være aldeles fuld- 

kommen gennem hver af sine to dele, blev han i begge dele op- 
bygget af fire elementer: nemlig hænder og fødder, der begge 
udgør par, og andre legemsdele, hvormed han betjener den 
lavere, det vil sige den jordiske verden; og så de andre fire 
dele, nemlig fornuft, ånd, erindring og forudseenhed, være 
hvilke han kender og betragter alle de guddommelige ting. 
Deraf følger, at tingenes forskelligheder, beskaffenheder, virk- 
ninger og mængder undersøges med utrættelig videbegærlighed, 
men at man hindret af legemets tunge og overmåde store byrde, 
ikke til bunds kan gennemskue, hvad der er sande årsager til 
tingenes natur. 

Dette menneske, som er blevet således skabt og dannet og af 
den højeste Gud er blevet foresat for en sådan tjeneste og dyr- 
kelse som pænt at tjene verden og fromt at dyrke Gud, og som 
viser sig værdig og velegnet i begge henseender efter Guds vilje, 
med hvilken belønning mener du, at et sådant menneske bør be- 
lønnes? - For da verden er Guds værk, samarbejder den, som 
med omhu tjener og forøger dens skønhed, med Guds vilje, når 
han med sit legems støtte ved sin anstrengelse og omhu daglig 
yder bidrag til den skønhed, som Gud har formet efter sin gud- 
dommelige plan. - Mon ikke han bør belønnes med den beløn- 
ning, som vore fædre blev belønnet med, og som vi med vore 
frommeste bønner beder om, at vi også må blive belønnet med, 
hvis det da behager den guddommelige fromhed, det vil sige, at 
han, når vor tjeneste er til ende, og vi er befriet fra det verdslige 
fængsel og løsnet fra de dødelige bånd, da vil genindsætte os 
rene og hellige, i den øvre dels natur, som er himmelsk”. 

12. - ”Du taler retfærdigt og sandt, Trismegistos”. 

- ”Således er nemlig belønningen til dem, som lever fromt over- 
for Gud og med kærlig omsorg for verden. For de, som har levet 
et slet og ugudeligt liv, deres tilbagevenden til himlen bliver dels 
afvist og dels fastsættes der en for den hellige ånd uværdig og 
skammelig vandring over i andre legemer”. 

- ”Således som dit lærefordrag skrider frem, Asklepios, sætter 
sjælene i dette jordiske liv håbet om den fremtidige evighed på 
spil”. 

- ”Ja, men for nogle er det ikke til at tro, for andre er det en 
skrøne, og for atter andre forekommer det at være latterligt. 
For i dette legemlige liv er den glæde, som man får ved at besid- 
de noget, noget dejligt. Den glæde griber, som man siger, sjælen 


140 


i kværken og holder den nede, så at den hænger fast i den del af 
mennesket, som er dødeligt, og sletheden, der er misundelig på 
udødeligheden, tillader ikke, at man får kendskab til den gud- 
dommelige del. i 

Jeg vil nu profetere for dig og sige, at efter vor tid vil der ikke 

findes den rene glæde, som er filosofiens, der kun består i en 
stadig betragtning og en hellig fromhed med henblik på at er- 
kende den guddommelige visdom. For mange sammenblander 
den allerede på mangfoldig vis”. 
- ”På hvilken måde er der da mange, der gør filosofien uforståe- 
lig, eller hvorledes sammenblander de den på mangfoldig vis?” 
13. - ”De gør det således, Asklepios: ved et forslagent studium 
blander de den sammen med forskellige ikke-forståelige viden- 
skaber som arithmetik, musik og geometri. Men den rene filo- 
sofi, der kun er afhængig af den gudelige fromhed, skal kun be- 
skæftige sig med de øvrige videnskaber for at kunne beundre, at 
stjernernes tilbagevenden til deres gamle plads og deres forudbe- 
stemte stationer og forløbet af deres omskiften svarer til bereg- 
ningerne i tal, og for, når man kender jordens udstrækning, be- 
skaffenhed og mængde, havets dybder, ildens magt og alle disse 
tings virkning og natur, at beundre, tilbede og prise den gud- 
dommelige kunst og visdom. At kende musikvidenskab er intet 
andet end at forstå ordenen i alle ting i universet og hvilken 
guddommelig plan, der har bestemt den: for den orden, i hvil- 
ken alle de enkelte er blevet samlet til ét efter en kunstnerisk 
plan, fremkalder en slags harmoni, der er meget dejlig og sand 
med en guddommelig musik. 14. Derfor vil de mennesker, der 
vil komme efter os, bedraget af sofisternes forslagenhed, lade sig 
vende bort fra den sande, rene og hellige filosofi. For at dyrke 
guddommen med et enfoldigt sind og hjerte og at ære hans vær- 
ker og at takke Guds vilje, som er aldeles fuld af godhed, det er 
den filosofi, der ikke er blevet krænket af nogen hensynsløs 
nysgerrighed i ånden. 

Lad det så for så vidt være tilstrækkelig behandling af disse 
ting. Men lad så fremstillingen om sjælen og lignende tage sin 
begyndelse herfra. 

Der fandtes kun Gud og det, der på græsk hedder hyleé, 
hvormed vi på græsk mener det materielle, og ånden fulgte med 
det materielle eller ånden var i det materielle, men ikke på sam- 
me måde, som den var i Gud og heller ikke som det, hvoraf ver- 

den kommer, er i Gud. Derfor var de ikke til, fordi de ikke var 
født, men de fandtes allerede dengang i det, hvorfra de skulle 
blive født. For det er ikke blot ting, som endnu ikke er født, 
der kaldes for ”ikke født”, men ting, som mangler frugtbar- 
hed til at kunne føde, således at der intet kan fødes af dem. Der- 
for er alle de, i hvilke evnen til at føde er til stede, formerings- 
dygtige, og der kan fødes noget, også selvom de er født af dem 
selv. For der er ikke tvivl om, at der er dem, som er født af dem 
selv, let kan føde de, hvoraf alt kommer til verden. Derfor er 
Gud altid; den evige Gud kan ikke og har ikke kunnet fødes; 
dette er, dette var, dette vil altid være. Således er derfor det, 
som alle ting er udgået fra, Guds natur. 

Hvad angår hyle, eller det materielles natur og ånden, har de, 
skønt de ikke ses at være født fra begyndelsen, dog i sig magt og 
evne til at føde og frembringe. For begyndelsen til frugtbarhed 
ligger nemlig i naturens beskaffenhed, som i sig har magt og an- 
læg både til at undfange og til at føde. Denne er således i sig 
selv formeringsdygtig uden undfangelse ved nogen fremmed. 

15. Men derimod bør de væsener, som kun har evne til at und- 
fange ved samkvem med et andet væsen, holdes ude på dette 
(sted), ligesom dette verdensrum, med alle de ting, som er i det, 
tydeligvis ikke er blevet født, det som ligeledes i sig har evnen 
til at frembringe alt. Men med rummet mener jeg det, som alt 
er i: for alt dette kunne ikke have været til, hvis der ikke havde 
været et rum, som havde kunnet indeholde alt, for til alt, som 
bliver til, skal der i forvejen være skabt plads; for man vil hver- 
ken skelne mellem kvaliteter eller kvantiteter eller positioner 
eller virkninger hos de ting, som ikke findes noget steds. 

Derfor har også verden, skønt den ikke selv er blevet født, i 
sig evnen til at frembringe alle ting, for så vidt som den frem- 
byder en særdeles frugtbar favn til undfangelse af alle disse ting. 
Det er derfor summen af beskaffenhed hos det materielle, som 
er i stand til at skabe, endskønt det ikke selv er skabt. Er der 
imidlertid således i det materielles natur en evne til at frem- 
bringe noget, så er denne også i stand til at frembringe det onde. 

16. Jeg har altså ikke, Asklepios og Ammon, sagt det, som siges 
siges af mange: ”Kunne Gud ikke have tilintetgjort det onde eller 
have fjernet det fra tingenes væsen?” Sådanne folk bør man 
overhovedet ikke svare; dog vil jeg for jeres skyld også gå videre 
med det emne, som jeg har påbegyndt, og give en redegørelse 

for det. De siger jo selv, at Gud burde have befriet verden alde- 
les fra det onde; imidlertid er det tydeligvis i verden på en sådan 
måde, som om det var en del af den. Den højeste Gud har her 
været så forudseende og årvågen, som det var fornuftigt, da 
han fandt det værdigt at udstyre menneskenes sjæle med for- 
nuft, indsigt og erkendelse. Det er nemlig ved disse ting, vi hæ- 
ver os over de øvrige levende væsener, og alene ved dem, kan vi 
undgå ondskabens fælder, svig og fordærv. For den, som har 
kunnet undgå dem blot ved synet af dem, inden han er blevet 
indviklet i dem, er et menneske, som er udstyret med guddom- 
melig indsigt og visdom; for grundlaget for indsigt består i den 
ypperste godhed. 

Men alle ting i verden betjenes og holdes i live ved ånden, der 
som et redskab eller instrument er underlagt Guds vilje. Det ses 
af det, der hidtil er sagt af os. 

Gud, som kaldes den højeste, kun erkendelig for sjælen, 
leder og styrer den sanselige gud, som i sig omslutter ethvert 
sted, hele tingenes substans og den ganske natur hos dem, der 
føder og skaber, og alt af enhver art og størrelse. 17. Men ved 
ånden bevæges eller styres alle arter i verden, og enhver i over- 
ensstemmelse med den natur, der af Gud er blevet tillagt ham. 
Hvad angår det materielle, det græske hyle?, er det opholdsste- 
det for alt og alts forandring og stadige fortsættelse, hvis styrer 
er Gud, der til alle jordiske væsener fordeler så meget, som der 
er nødvendigt for hver enkelt. Men ved ånden fylder han alle 
ting, så at hver især er indblæst efter sin natur. 

Jordens hvælvede rundhed med form som en sfære er på 
grund af sin beskaffenhed og sin form ikke synlig i sin helhed, så 
at hvilket som helst sted du vil vælge for oppefra at betragte det 
nedenunder, vil du ikke derfra kunne se det, som er nederst. 
Derfor anses den af mange for at have samme omfang og kvali- 
tet som rummet. Det er nemlig alene på grund af de enkelte 
former, der synes mejslet ud efter forbillederne for dem, at den 
regnes for synlig, fordi den viser sig afbildet, men i virkeligheden 
er den i sig selv altid usynlig. Deraf følger, at det nederste af 
den, hvad enten det nu er en del af eller et sted i sfæren, på 
græsk kaldet for Hades, for på græsk betyder idéin at se”, 
fordi man ikke kan se det inderste af sfæren. Deraf kommer 
det, at de sanselige former kaldes idéaiå, fordi de er former, 
der er synlige. Derfor kaldes også den verden, der er unddraget 

vort syn, på græsk for Hades, og fordi den befinder sig i den ne- 
derste del af sfæren, kaldes den på latin for inferi?. 

Dette er da de grundlæggende ting, de oprindelige ting, og så 
at sige begyndelserne eller indledningerne til alt det, som er til 
i dem eller ved dem eller fra dem”. 

18. - ”Af hvad slags er da alle disse ting, som du taler om, Tris- 
megistos?” 

- ”Substansen hos hvert eneste af alle de sanselige former, som 
findes, er således, som jeg således har sagt, helt igennem mate- 
riel. Således ernærer verden legemerne, ånden sjælene. Men for- 
nuften, ved hvilken himmelsk gave alene mennesket kan prise 
sig lykkelig - og det ikke engang alle, men kun få, hvis sjæl er 
således, at den kan tage imod en så stor velgerning; ligesom ver- 
den nemlig får sit lys fra solen, således får den menneskelige 
sjæl det endnu mere fra dette lys; for hvad som helst solen lyser 
på, berøves dog undertiden dens lys, når natten kommer, på 
grund af jordens eller månens mellempositioner - men når for- 
nuften blot én gang er blevet blandet med en menneskelig sjæl, 
opstår der af den fuldstændigt sammenvoksede blanding en 
enhed, således at den slags sjæle aldrig nogensinde kan blive 
indviklet i formørkelsernes vildfarelser, og ud fra dette har man 
med rette sagt, at fornuften er gudernes sjæl; jeg mener dog 
ikke alle guders, men kun de store og grundlæggende guders”. 

19. - ”Hvilke guder mener du er ledere af tingene eller grund- 
læggende for de første årsager, Trismegistos?” 

- ”For dig vil jeg åbenbare og afsløre nogle store og guddomme- 
lige mysterier; jeg vil tage fat herpå, idet jeg hertil beder om 
nåde fra himlen. 

Der er mange slags guder, og af alle disse er der én del, der er 
intelligible, medens den anden del kan opfattes gennem sanser- 
ne. De kaldes ikke for intelligible, fordi man mener, at de ikke 
er underlagt vore sanser; for vi kender netop dem bedre end 
dem, som vi betegner som synlige, således som denne drøftelse 
vil vise, og som du selv vil kunne indse, hvis du da er opmærk- 
som. For denne lære, der er ophøjet og derfor er for guddom- 
melig for menneskers tanker og mål, vil, hvis du ikke med nøje 
opmærksomhed lytter til mine ord, medens jeg taler, flyve forbi 
og strømme forbi eller rettere strømme tilbage til sig selv og 
blande sig med sin kildes vande. 

Der er da hovedguder for alle områder. Efter dem følger der 

guder, over hvis væsen der findes en fyrste. Det er disse guder, 
der kan opfattes gennem sanserne, og som har ligheder med beg- 
ge deres udspring, der gennem den sanselige verden frembringer 
alle ting - den ene ved hjælp af den anden - og hver enkelt af 
dem belyser hans værk. 

Hvad det så end er, der forstås ved benævnelsen himmel, så 
er Jupiter dens hersker9, for ved hjælp af himlen giver Jupi- 
ter liv til alle. Solens behersker"% er lyset, for lysets gode udspre- 
des over os ved hjælp af solens kreds. De seksogtredive, hvis be- 
nævnelse er Horoskoper, det vil sige stjerner, der altid er fæstnet 
til det samme sted, deres hersker"9 eller fyrste er den, som man 
kalder Pantomorfos eller den alleformede, som skaber de for- 
skellige former for de forskellige individer. De syv sfærer, som 
man kalder dem, har som herskere, det vil sige deres fyrster, det 
som man kalder for Fortuna eller Heimarmene, ved hvilke alle 
ting forandres efter naturens lov og en aldeles fastsat orden, 
der er varieret gennem den stadige bevægelse. Men luften er alle 
guders redskab eller instrument, hvorved alle ting bliver til, og 
herskeren"? over den anden...... er dødelige ting hos de døde- 
lige og lignende ting hos dem. Således forholder det sig da med 
disse ting, der alle er indbyrdes forbundet ved en kæde fra ne- 
derst til øverst. Til de udødelige ting er knyttet dødelige, og til 
de ikke sanselige er knyttet sanselige. Men med den øverste 
styrer som herre viser helheden klart, enten at den ikke består af 
mange, eller snarere: at den kun er én. For da alle ting er af- 
hængige af én og under påvirkning af én, tror man, når de be- 
tragtes særskilt, at de er mangfoldige; men når de betragtes un- 
der ét, er de kun én, eller rettere et par - hvoraf alt bliver til og 
hvorved alt bliver til; det vil sige det materielle, hvoraf de bliver 
til, og Guds vilje på hvis vink de forskellige ting bliver til”. 

20. - ”Hvorledes er så læren herom, Trismegistos?” 

- ”Den er, Asklepios, således: Gud eller fader eller alles herre 
eller med hvilket andet navn der så helligt og fromt af menne- 
sker nævnes det, som bør være helligt for os indbyrdes af hen- 
syn til vor forståelse - vi vil jo ikke ved betragtningen af dette 
så store guddomsvæsen med nogen af disse benævnelser kunne 
give ham en benævnelse, der er rammende. For så sandt et 
ord kun består i dette: en lyd frembragt af luft i forbindelse 
med vejrtrækningen, som udtrykker enhver vilje eller tanke hos 
mennesket, som det nu ud fra sanserne har fattet i sit sind, en 

benævnelse hvis hele væsen, der er sammensat af bare nogle få 
stavelser, er afgrænset og begrænset af hensyn til den nødven- 
dige menneskelige kontakt, der består i at tale og lytte; hvis det 
altså er således, så består hele navnet på Gud både af sansning 
af åndedrættet og af luft og af alt dette, som er i disse ting eller 
er gennem disse ting eller er af disse ting. For jeg forventer ikke, 
at den, som er skaber af hele denne storhed, alle tings fader el- 
ler herre, kan betegnes med blot ét navn, selvom det også er 
sammensat af flere, men Gud er navnløs, eller rettere han har 
alle navne, da han både har ét og alle, så at alt enten nødvendig- 
vis må være hans navn, eller også må han kunne benævnes med 
alle navne. - Gud er da alene om at have alle ting, aldeles fuld af 
begge køns frugtbarhed, altid svanger med sin egen vilje, altid 
i færd med at bringe det til verden, som han ønsker at frembrin- 
ge. Hans vilje er helt igennem godhed. Denne godhed, som fin- 
des i alle ting er født af hans guddommelige natur, for at alle 
ting skal være, således som de er og har været, og for at de her- 
efter kan forsyne alle kommende ting med evnen til at frem- 
bringe noget ud fra sig. Lad da dette være givet dig som for- 
klaring, Asklepios, på hvorfor og på hvilken måde alt bliver 
til”. 

21. - ”Siger du dermed, at Gud er tvekønnet, Trismegistos?” 
- ”Ja, ikke blot Gud, Asklepios, men alle væsener, de besjæle- 
de såvel som de, der er uden sjæl. Det er nemlig ikke muligt, 
at noget af det, som er til, kan være ufrugtbart. For hvis frugt- 
barheden fjernes fra alt det, som er til, vil det, som er til, umu- 
ligt kunne forblive for bestandigt. Jeg mener nemlig, at både 
med hensyn til væsen og bevidsthed rummer både naturen og 
hele verden deres natur i sig og bevarer alle væsener, der er kom- 
met til verden. For begge køn er fuld af evne til at frembringe, 
og begge køns forening eller, hvad der er mere træffende, en- 
hed, som du med rette kan kalde enten Cupido eller Venus eller 
begge dele, er ubegribelig. 

Læg dig derfor denne sandhed på sinde som mere sand og 
åbenlys end enhver anden, at ved denne hersker over al naturen, 
Gud, er for alle blevet opfundet og tilføjet dette mysterium af 
evig forplantning med alt hvad det indebærer af ømhed, glæde, 
munterhed, længsel og guddommelig kærlighed. Og det ville 
være på sin plads at nævne, hvor megen styrke og tvingende 
magt dette mysterium har, hvis ikke det ud fra enhvers betragt- 

ning af sig selv var ham bekendt ud fra hans inderste følelser, 
der nemlig betragter det sidste øjeblik, hvor vi ved samværet 
når frem til, at hver af de to naturer lader en spire fra sig strøm- 
me ind i hinanden, således at den ene længselsfuldt tilriver sig 
den andens (kærlighed) og skjuler den i sig, og dernæst i det øje- 
blik ved den fælles blanding kvinderne opnår den mandlige styr- 
ke og mændene slapper af i kvindelig svaghed. Ligeledes udføres 
dette så dejlige og nødvendige mysteriums akt i hemmelighed, 
for at ikke det guddommelige i begge naturer som følge af køn- 
nenes blanding skulle blive tvunget til at rødme på grund af 
uvidende spot fra pøblen, og dette så meget mere hvis handlin- 
gen udspilles for øjnene af ugudelige mennesker. 

22. Der er jo ikke mange fromme mennesker til, ja kun så få i 
verden, at de endog kan tælles. At slethed råder hos mange be- 
rør på mangel på visdom og viden om alt, hvad der er til. For ud 
fra forståelsen af den guddommelige plan, hvorefter alt er ind- 
rettet, opstår foragt for og middel mod den hele verdens laster. 
Men når uerfarenhed og uvidenhed fremturer, tager alle laster 
til i styrke og sårer sjælen med uhelbredelige laster, og beska- 
diget og ødelagt af dem svulmer sjælen op som på grund af gift, 
undtagen hos dem, for hvis sjæle det ypperste lægemiddel er 
viden og erkendelse. 

Hvis dette da kun vil kunne gavne nogle enkelte og få, bør 
man fortsætte og fuldføre denne drøftelse: hvorfor guddom- 
men har anset det for rigtigt at skænke viden og erkendelse til 
menneskene alene. Hør hvorfor: 

Da Gud, faderen og herren, efter guderne havde skabt menne- 
skene af en forgængelig del fra det materielle og af en guddom- 
melig del, som han afvejede ligeligt, skete det, at nogle mate- 
rielle laster vedvarende blev blandet med legemerne, og at andre 
kommer på grund af de fødevarer og levnedsmidler, som vi nød- 
vendigvis må have del i sammen med alle levende væsener, der- 
ved er det uundgåeligt, at begæringer, der er udsprunget af lyst- 
følelser, og andre laster i sindet, finder plads i menneskelige 
væsener. Men hvad angår guderne, der jo er skabt af den reneste 
del af naturen og ikke trænger til nogen hjælp fra fornuft og 
videnskab, skønt udødeligheden og styrken i det bestandigt at 
have selv samme alder for dem er visdom og viden, så har Gud 
dog af hensyn til enheden i sin plan i stedet for videnskab og 
erkendelse, for at de ikke skulle savne dem, for guderne ved lov 

fastsat nødvendighedens orden med en evig gyldig bestemmelse. 
Men af alle levende væsener vedkendte han sig mennesket på 
grund af dets enestående fornuft og videnskab, ved hvilke men- 
nesker kunne fjerne og afvise legemets laster, og han drog netop 
dem frem mod et håb om og en stræben efter udødelighed. Der- 
næst, for at mennesket både kunne være godt og være udødelig 
sammensatte han det af to naturer, den guddommelige og den 
dødelige, og det er således fastsat ved Guds vilje, at mennesket 
er blevet opbygget bedre end både guderne, som er dannet af 
den udødelige natur alene, og alle dødelige. Derfor, eftersom 
mennesket er blevet knyttet til guderne ved slægtskab, ærer det 
disse i fromhed og med et helligt sind, medens guderne på deres 
side med en inderlig kærlighed våger over alt menneskeligt og 
passer på det. 23. Men dette er kun 'sagt om de få mennesker, 
der er blevet udstyret med et fromt sind. Om de lastefulde bør 
der imidlertid intet siges, for at ikke denne højhellige tale skal 
krænkes ved en betragtning af dem. 


Og eftersom vor tale som angivet er om menneskers og guders 
slægtskab og samhørighed, så betragt nu, Asklepios, menneskers 
magt og kraft! 

Ligesom herren og faderen eller hvad der er det højeste: Gud, 
er skaberen af de himmelske guder, således er det mennesket, 
der har formet de guder, som er i templerne, og som er tilfred- 
se med det menneskelige naboskab, og det bliver ikke blot be- 
lyst, men det bringer selv lyset. Ikke blot går det frem for Gud, 
men det former også guderne. Undrer du dig, Asklepios, eller 
tvivler du mon også derom, som mange gør?” 

- ”Jeg er forvirret, Trismegistos, men jeg giver gerne dine ord 
min tilslutning, og jeg anser mennesket for i allerhøjeste grad 
velsignet, fordi det har opnået så stor lykke”. 

- ”Ja, det er ikke uden grund, at det fortjener at blive beundret, 
dette væsen, som overgår alle andre. Efter alles mening er det 
klart, at gudernes slægt er fremgået af den seneste del af natu- 
ren, og deres synlige tegn er kun som hoveder for resten. Men 
gudernes billeder, som menneskeheden har dannet, er formet af 
begge naturer, af den guddommelige natur, som er renere og 
meget mere guddommelig, og af den natur, som er i menneske- 
ne, det vil sige af det stof, hvorved de er blevet lavet, og de 
fremstilles billedligt ikke blot ved deres hoveder alene, men 

med alle deres lemmer, ja med hele legemet. Ligesom menneske- 
heden, der altid husker sin natur og oprindelse, holder fast ved 
denne efterligning af guddommen, således, ligesom faderen og 
herren har skabt de evige guder, for at de skulle ligne ham, så- 
ledes skulle menneskeheden afbilde sine guder efter sit udseen- 
de”. 

24. - ”Mener du statuerne!", Trismegistos?” 

- ”Ja, Asklepios. Ser du i hvilken grad du selv er i tvivl? Det er 
statuerne, der er levende, udstyret med bevidsthed og fulde af 
ånd, og som udfører så store og bemærkelsesværdige ting, statu- 
er, som har forudviden om fremtiden, og som forudsiger den 
ved lodkastning, ved en spåmand, ved drømme og ved mange 
andre ting, som menneskene sender sygdomme til og helbreder 
dem, og tristhed og glæde efter fortjeneste. 

Ved du ikke, Asklepios, at Ægypten er et billede af himlen, 
eller hvad der er mere sandt: det sted hvortil alt det, som be- 
stemmes og iværksættes i himlen, overføres eller kommer ned? 
Ja, hvis man skal sige det mere rigtigt: vort land er hele verdens 
tempel. 

Og dog: eftersom vismænd bør vide alt i forvejen, bør I ikke 
være uvidende om dette: der skal komme en tid, da det skal se 
ud til, at ægypterne forgæves har dyrket guddommeligheden 
med et fromt sind i en oprigtig gudsdyrkelse, og hele deres hel- 
lige ærefrygt skal blive værdiløs og vise sig at være nytteløs. For 
guddommen skal fra jorden vende tilbage til himlen, og Ægyp- 
ten skal blive forladt, og landet, som engang var gudsdyrkelser- 
nes hjemsted, skal blive enke efter guderne og miste deres nær- 
værelse. For når nogle fremmede fylder dette område og dette 
land, skal der ikke blot opstå forsømmelighed overfor gudsdyr- 
kelsen, men, hvad der er mere tungt, et forbud mod religion, 
fromhed og gudsdyrkelse, med en foreskrevet straf, som om det 
var på grundlag af love. Da skal dette højhellige land, hjemstedet 
for gudshuse og templer, blive overfyldt med grave og døde. Å, 
Ægypten, Ægypten, af dine gudsdyrkelser skal kun fablerne bli- 
ve tilbage, og de skal ikke blive troet af dine efterkommere, og 
der skal kun blive levnet de ord, som er indhugget på klipperne, 
der fortæller om dine fromme gerninger. Skyteren eller inderen 
eller lignende, det vil sige et nabo-fremmedfolk skal bosætte sig 
i Ægypten. Så stiger guddommen igen op til himlen, de forlad- 
te mennesker vil alle dø, og således skal Ægypten, forladt af 

Gud og menneske, blive øde. Men det er dig, jeg påkalder, høj- 
hellige flod, og det er for dig, jeg forudsiger de ting, der skal ske: 
fyldt med en strøm af blod skal du svulme op lige til dine bred- 
der, og dine guddommelige vande skal ikke blot besudles af 
blod, men aldeles ændres i deres løb, og gravenes tal skal blive 
meget større end de levendes, men den, som måtte blive levnet, 
skal alene ved sit sprog kendes som ægypter, men i sine hand- 
linger skal han se ud som en fremmed. 
25. Hvorfor græder du, Asklepios? Ægypten selv skal ved disse 
ting blive belært yderligere og meget hårdere og gennemgå værre 
ulykker, det land, der engang var helligt, og som elskede guder- 
ne så højt, det eneste blandt landene, hvor guderne for dets 
gudsdyrkelses skyld tog ophold, læremesteren i hellighed og 
fromhed, dette skal blive et eksempel på den største grusomhed. 
Og da skal på grund af menneskenes modbydelighed verden ikke 
længere synes beundringsværdig og ærbødighed værd. Alt dette 
gode, som der ikke har været, heller ikke er eller vil blive noget, 
der er bedre end, som man kan få at se, skal komme i fare, 0; 
det skal blive en byrde for mennesker, og derved skal det blive 
foragtet, og man vil ikke længere elske hele denne verden, Guds 
uforlignelige herlige konstruktion, denne gode sammenstilling 
af alle ting til ét med en mangfoldig variation af former, dette 
instrument for Guds vilje, som støtter gennem hans værk og 
uden misundelse, og som kan dyrkes, æres og endelig elskes af 
dem, der ser den, en samling, der er blevet forenet af mange 
former. For skygger skal blive foretrukket for lys, og døden 
skal blive anset for nyttigere end liv; ingen vil løfte sit blik mod 
himlen; den fromme skal blive anset for at være gal, den ugude- 
lige for at være vis, den afsindige for at være tapper, den slette- 
ste skal blive anset frem for den gode. Sjælen og alt det, der ved- 
rører den, hvorefter den enten er født udødelig eller antages, at 
den vil kunne opnå udødelighed, således som jeg har redegjort 
for det overfor jer, skal ikke blot blive anset for latterligt, men 
også for galskab. Men, tro I mig, der skal blive fastsat en højst 
alvorlig straf for den, der hengiver sig til sjælens religion. Man 
skal fastsætte en ny ret, en ny lov; intet helligt, intet fromt, der 
er værdigt for himlen, eller de himmelske skal blive hørt eller 
troet i sjælen. 

Der skal ske en beklagelig adskillelse af guderne fra menne- 
skene. Tilbage skal kun blive de skadelige engle, som har blan- 

det sig med mennesker og tvinger de ulykkelige til alle frækhe- 
dens sletheder: til krige, til plyndringer, til svig og til alt, som er 
mod sjælens natur. Da skal jorden heller ikke være stabil, og 
man skal ikke kunne sejle på havet og heller ikke styre efter 
himlens stjerners gang, ja stjernernes gang på himlen skal heller 
ikke fortsætte; enhver guddommelig stemme skal forstumme i 
en påtvungen tavshed; jordens frugter skal blive ødelagt, og 
jordbunden skal ikke længere være frugtbar, og selv luften skal 
formørkes af en dyster fortættethed. 

26. Og på denne måde indtræffer verdens alderdom: irreligiøsi- 
tet, uorden, foragt for alt godt: når alt dette er sket, Asklepios, 
da skal den herre og fader, Gud med den første magt, og den 
ene Guds styrer, der ser på deres adfærd og frivillige gerninger, 
og som efter sin vilje, der er den guddommelige godhed, står 
imod lasterne og alts fordærvelighed, og som kalder vildfarelsen 
til orden, og som enten bortskyller al ondskab ved en oversvøm- 
melse eller brænder den op i ilden gør en ende på den med pest- 
epidemier, der er udbredt til forskellige egne, ja da vil han kalde 
verden tilbage til sin gamle skikkelse, for at verden både selv 
kan blive anset for ærefrygt og beundring værd, og for at ska- 
beren og genopretteren af så stort et værk, Gud, kan blive fej- 
ret med stadige lovprisninger og højlydte taksigelser af de men- 
nesker, der til den tid vil være til. Dette vil nemlig være verdens 
fødsel: en fornyelse af alle gode ting og en højhellig og såre from 
genoprettelse af selve naturen, gennemført i tidens løb (men ef- 
ter hans vilje), som er og har været uden begyndelse, evig. Guds 
vilje mangler nemlig begyndelse, og den er den samme og således 
som den er nu, vil den for evigt være. For Guds natur er hans 
viljes plan”. 

- ”Er den højeste godhed da hans plan, Trismegistos?” 

- ”Viljen, Asklepios, fødes af hans plan, og selve det at ville fø- 
des af hans vilje. For det, som han vil, er ikke noget han har 
købt sig, han som er fuld af alt og vil alt det, som han rummer. 
Men både alt, hvad han har i tankerne, og hvad han vil, er godt. 
Således er Gud; hans billede er verden, det gode fra den gode”. 
27. - ”Er den god, Asklepios?” 

- ”Ja, Asklepios, således som jeg vil påvise det for dig. Ligesom 
nemlig Gud for alle individer og arter, som er i verden, er give- 
ren og fordeleren af goder som fornuft, sjæl og liv, således er 
verden også den, der yder og skænker alt, som synes godt for 

de dødelige, det vil sige både de successive fødsler i løbet af ti- 
den, frugternes dannelse, vækst og modning og lignende ting. 

Og Gud, der har sin plads på dette højeste af himlen, er der- 
ved over alt og har indblik i alt rundt om. - For der er jo et sted 
på den anden side af himlen uden stjerner, fri for alle legemlige 
ting. - Det er ham, der er den giver, som vi kalder for Jupiter, 
og som har sin plads mellem himlen og jorden. Men Jupiter 
Plutonius behersker jorden og havet, og denne er den, der er- 
nærer de dødelige væsener og dem, der bærer frugt. Det er tak- 
ket være alle disses kræfter, at frugter og træer, ja selv jorden 
trives. Men kræfter og påvirkninger fra andre fordeles gennem 
alt det, som er til. Men de, som behersker jorden, er fordelt 
rundt om, og de skal blive samlet ved Ægyptens yderste grænse 
i en by, som skal blive grundlagt der, hvor solen går ned, og 
hvortil hele den dødelige slægt vil ile til lands og til vands”. 

- ”Men sig mig dog, Trismegistos, hvor befinder disse ting sig 
for tiden?” 

- ”De er samlet i den største by på Libyens bjerg. Og hermed må 
der være fortalt nok derom. 

Men nu skal der kun tales om det udødelige og det dødelige. 
For forventningen om og frygten for døden piner dem, der er 
uvidende om den sande lære. 

For døden er et resultat af opløsningen af det legeme, der er 
blevet træt af arbejde og kommer med udløbet af den årrække, 
i hvilken legemets lemmer tilpasses til ét instrument i livets tje- 
neste. Legemet dør nemlig, når det har ophørt med at kunne 
udføre menneskets livsfunktioner. Derfor er døden dette: opløs- 
ning af legemet og afbrydelsen af legemlig sansning; men æng- 
stelsen herfor er overflødig. Men der findes en anden ængstelse, 
som der er grund til, skønt mennesker lader hånt om den, enten 
af uvidenhed eller fordi de ikke tror på den”. 

- ”Hvad er det, Trismegistos, som mennesker enten er uvidende 
om eller ikke tror kan være muligt?” 

28. - ”Hør nu, Asklepios: når sjælens adskillelse fra legemet er 
indtruffet, da vil bedømmelsen og prøvelsen af dens fortjenester 
overgå til den øverste dæmons magt, og indser han ved prøvel- 
sen, at sjælen har været from og retfærdig, tillader han sjælen 
at dvæle på de steder, der påsser for den; men hvis han opdager, 
at den er plettet af synder og befængt med laster, styrter han 
den fra det høje ned i dybet og overgiver den til luftens, ildens 

og vandets stridende storme og hvirvler, så at den, drevet hid 
og did af elementernes strømme mellem himmel og jord, slæbes 
om i en evig straf, hvorved sjælens evighed bliver til skade, fordi 
den er dømt til evig straf efter udødelig betydning. I skal derfor 
vide, at for at vi ikke skal blive indviklet heri, bør vi være agtpå- 
givende, udvise forsigtighed og passe på. For de, der ikke er tro- 
ende, tvinges efter deres synd til at tro, ikke ved ord, men ved 
eksempler, ikke ved trusler, men netop ved at lide straf”. 

- ”Er det da ikke således, Trismegistos, at menneskenes synder 
alene straffes efter en menneskelig lov?” 

- ”For det første, Asklepios, det, som er jordisk, er alt sammen 
dødeligt; det er også de, som lever på legemlig vis og som op- 
hører med at leve på samme vis hos legemerne. Alt dette er 
strafskyldt i forhold til livets fortjenester eller synder og under- 
kastes efter døden så meget hårdere pinsler, som deres synd må- 
ske har været holdt skjult i livet, medens de levede. For forud- 
viden om alle ting er overladt til guddommen, således at straf- 
fene i samme grad svarer til syndernes beskaffenhed”. 

29. - ”Hvem er det, som fortjener de største straffe, Trisme- 
gistos?” 

- ”Det er dem, som efter at være dømt efter de menneskelige 
love fortaber deres liv for bøddelen, så at det er tydeligt, at de 
ikke har tilbagegivet deres liv som en gæld til naturen, men som 
straf som fortjent. For det retfærdige menneske derimod er der 
beskyttelse i dyrkelsen af Gud og i den højeste fromhed. For 
Gud beskytter sådanne mennesker mod alt ondt. For alles fader 
eller herre og den, som alene er alt, viser sig gerne for alle, skønt 
ikke hvor han er, og heller ikke hvorledes han er, eller hvor stor 
i størrelse, men han oplyser mennesket med sindets indsigt ale- 
ne, og når mennesket har bortjaget vildfarelsens skygger fra sin 
sjæl, og når det har opnået sandhedens klarhed, forener det sig 
med hele sin bevidsthed med den guddommelige indsigt, ved 
hvis kærlighed det er blevet befriet fra den del af dets natur, 
som er dødelig, og det har fattet håb om fremtidig udødelighed. 
Dette bliver da forskellen mellem de gode og de onde. For hver 
enkelt er oplyst ved fromheden, religionen, visdommen og kul- 
ten for dyrkelsen af Gud; den sande lære er indset så klart, som 
var det med øjnene, og i tillid til sin tro udmærker han sig lige- 
så meget blandt mennesker, som solen ved sit lys overgår de 
øvrige stjerner. Solen selv oplyser de andre stjerner ikke så me- 

get ved størrelsen af sit lys som ved sin guddommelighed og sin 
hellighed. Du må jo, Asklepios, regne den for den anden Gud, 
som styrer alt og kaster sit lys på alle levende væsener på jor- 
den, hvad enten de har en sjæl eller ikke. 

Hvis nemlig verden er levende og bestandig har været, er og 
vil være i live, så er der intet dødeligt i verden. For da hver en- 
kelt del altid er i live, således som det er tilfældet, og da ver- 
den selv altid er én og er et levende og altid levende væsen, er 
der i den ingen plads for dødeligheden. Derfor må verden være 
helt fyldt af liv og evighed, eftersom den altid må leve. Lige- 
som verden er evig, er derfor således også solen selv altid styrer 
af det, der har liv i sig, eller af hele livskraften og det er den, 
der tager sig af den og deler den ud. Gud er altså den evige sty- 
rer af de levende eller af dem, der har livi sig, som findes i ver- 
den, og han er den evige tildeler af selve livet; men han har kun 
tildelt det én gang; livet gives til alt, hvad der efter den evige 
lov har livskraft i sig, således som jeg vil fortælle. 

30. I selve evighedens livskraft bevæges verden, og i selve den 
livskraftige evighed findes verdens sted. For den vil hverken 
nogensinde stå stille eller gå til grunde, eftersom den ved denne 
evighed af liv er som omgivet med en vold og ligesom bundet 
sammen. Selve verden er den, der tildeler liv til alle, som er i 
den, og den er stedet for alle, som er under solens styre; bevæ- 
gelsen af verden selv beror på en dobbelt påvirkning; den leven- 
degøres selv udefra af evigheden og den levendegør alt det, som 
er inden i den, og adskiller dem alle i henseende til tal og tider, 
der er bestemte og fastsatte ved solens indflydelse og stjerner- 
nes løb, hele den tidsbestemte planmæssighed, der er foreskre- 
vet via en guddommelig lov. Den jordiske tid erkendes jo ud fra 
vejret, fra forandring i varme og kulde, men den himmelske tid 
erkendes ud fra stjernernes tilbagevenden til den samme plads 
ved deres tidsbestemte omdrejning under deres gang. Og verden 
er det, som rummer tiden, og ved dens gang og forandring hol- 
des den i live. Men tiden er underlagt regelmæssigheden. Orden 
og tiden skaber ved deres skiften fornyelsen af alle ting, som er 
i verden. Da alt forholder sig således, er der intet bestemt, intet 
fast, intet foranderligt hos dem, der bliver til, hverken blandt 
de himmelske eller de jordiske: det er alene Gud, og han alene 
med rette; for han er i sig selv, han er ved sig selv, og han er helt 
samlet om sig selv, fuldstændig og fuldkommen; han er sin egen 

sikre fasthed, og han kan ikke bevæges ved nogen påvirkning, 
[og heller ikke] på noget sted, da alle ting er i ham, og han selv 
alene er i alt, med mindre nogen da vil driste sig til at mene, at 
hans egen bevægelse består i evigheden; men evigheden er sna- 
rere også selv ubevægelig. I den vender alle tidernes omskiften 
tilbage, og fra den tager alle tidernes omskiften sit udgangs- 
unkt. 
cen Gud har derfor (altid) været i hvile, og på samme måde som 
han er evigheden uforanderlig og rummer i sig den verden, der 
ikke er blevet til, og som vi med rette kalder den sanselige ver- 
den. Som et billede af denne Gud er denne verden blevet lavet, 
en efterligning af evigheden. Og tiden har, skønt den altid skif- 
ter, sin egen fastheds styrke og natur ud fra selve den nødven- 
dighed, hvormed den vender tilbage til sig selv. Derfor, skønt 
evigheden er konstant, uforanderlig og fast, så bevirker dog det, 
at eftersom den foranderlige tids omskiften altid vender tilbage 
til evigheden og bevægelsen drejes rundt med tidens lovmæssig- 
hed, ja så bevirker dette, at også selve den evighed, der taget 
for sig er uforanderlig, ser ud til at være i bevægelse på grund af 
tiden, som den selv går ind i, og i hvilken al bevægelse sker. Så- 
ledes sker det, at evighedens stabilitet sættes i bevægelse og ti- 
dens omskiftelighed bliver stabil takket være den faste lovmæs- 
sighed for dens gang. Således er det også troligt, at Gud bevæges 
i sig selv i den samme uforanderlighed. For hans egen stabilitets 
bevægelse er uforanderlig på grund af hans storhed; for hans 
storhed indebærer nødvendigvis uforanderlighed. Derfor, det, 
der er således, det, der ikke er underkastet sanserne, er uende- 
ligt, ubegribeligt og umådeligt; det kan jo hverken fattes, be- 
gribes eller udforskes. Hvor det er, hvorhen det går og hvorfra 
det kommer eller hvorledes eller hvordan det er, er usikkert. 
Det bevæger sig nemlig i sin absolutte stabilitet og dets stabi- 
litet bevæger sig i det, hvad enten det er Gud eller evigheden, 
eller den ene eller den anden, eller den ene i den anden, eller 
den ene eller anden i den anden. Derfor er evigheden uden ti- 
dens grænse. Og tiden, som man nok kan afgrænse, enten ved 
tal eller ved årstidernes vekslen eller ved stjernernes regelmæs- 
sige tilbagevenden under deres omløb, er evig. Således ser det 
derfor ud til, at de begge er uendelige, begge er evige. For efter- 
som stabiliteten er fastlagt, for at den kan bære det, som kan 
bevæges, fortjener den førstepladsen på grund af fasthedens 

fortrin. 

32. De første årsager til alt det, som er til, er da Gud og evig- 
heden. Og verden har ikke førstepladsen, fordi den er bevæge- 
lig; dens bevægelighed overgår nemlig dens stabilitet ved som 
lov for sin bestandige bevægelse at have en uforanderlig fasthed. 

Anden, der helt ligner guddommeligheden, bevæger sig, ufor- 
anderlig, i sin uforanderlighed: den er hellig og uforgængelig og 
bestandig, og hvad der ellers kan nævnes bedre eftersom den 
højeste Guds evighed består i absolut sandhed, der aldeles fuld 
af alle sanselige former og al viden, så at sige består sammen 
med Gud. Men verdens ånd omfatter alle sanselige former og 
al slags viden. Men den menneskelige ånd . .. (afhænger) af fast- 
holdelse i erindringen, fordi den husker alle ting, som er sket. 
Andens guddommelighed kommer jo under sin nedstigning så 
vidt som til det menneskelige væsen; for den højeste Gud har 
ikke villet, at den guddommelige ånd skulle blandes med alle 
levende væsener, for at den ikke skulle skamme sig over sam- 
menblandingen med de andre levende væsener. Den menneske- 
lige ånds indsigt, dens beskaffenhed og omfang, bygger jo helt 
på erindringen om det forbigangne. Det er nemlig takket være 
denne fastholden i erindringen, at mennesket også er blevet 
jordens behersker. Og naturens indsigt og beskaffenhed af ver- 
dens ånd kan betragtes ud fra alle de sanselige ting, som er i 
verden. Ånden hos evigheden, som er den anden, er givet og 
dens beskaffenhed kan erkendes af den sanselige verden. Men en 
indsigt af den beskaffenhed og beskaffenheden af den højeste 
Guds ånd er ene og alene sandhed, og af denne sandhed kan der 
end ikke erkendes den ringeste svage skygge i verden. For der 
hvor noget erkendes under tidernes dimension, der findes løg- 
nen; der hvor der findes tilblivelser i tid, der optræder vildfa- 
relser. Du ser derfor, Asklepios, hvad det er, vi bygger på, hvad 
det er, vi stræber efter, eller hvad det er, vi forsøger at nå frem 
til. Men dig, højeste Gud, takker jeg, du, som har oplyst mig 
med det lys, som består i at skue guddommeligheden. Og I, 
Tat og Asklepios og Ammon, gem I disse guddommelige myste- 
rier i jeres hjerters hemmelighed og skjul dem i tavshed. 

Men indsigt adskiller sig fra ånd, derved at vor indsigt ved an- 
strengelse af sindet når frem til at forstå og erkende beskaffen- 
heden af verdens ånd, men verdens indsigt når frem til evighe- 
den og de guder, som er over den. Og således sker det for os 

mennesker, at vi som i tåge ser det, som er i himlen, så meget 
som det nu er muligt under den menneskelige ånds vilkår. Dog 
har den stræben efter at betragte så store ting meget begræn- 
sede muligheder for os, men den er af umådelig betydning for 
vor erkendelses lykke, når den har betragtet dem. 

33. Men hvad angår det tomme, som allerede synes at være no- 
get stort for de fleste, så mener jeg det forholder sig således: der 
er intet tomt, og der har aldrig kunnet være, og der vil aldrig 
være det. For alle dele af verden er aldeles fyldte, så at verden 
selv er fyldt og fuldendt på grund af legemerne, der er forskel- 
lige i beskaffenhed og form og hver har sin skikkelse og størrel- 
se. Et af dem er større end et andet, og ét er mindre end et an- 
det, og de er forskellige i styrke og finhed. For de kraftigere af 
dem ses også lettere, og således også de større; men de mindre 
eller spinklere kan enten knap nok eller overhovedet ikke ses, 
og kun ved berøring erkender vi, at de er til. Deraf sker det for 
mange, at de antager, at det ikke er legemer, men tomme rum, 
hvilket er en umulighed. For ligesom jeg antager, at det, som 
kaldes rummet udenfor verden, hvis der da var noget sådant, og 
det tror jeg nemlig ikke, måtte være således, at det var fuldt af 
erkendelige ting, det vil sige ting, som ligner dets guddom, 
således er også denne verden, som kaldes for den sanselige, 
aldeles fuld af legemer og levende væsener, der passer til dens 
natur og beskaffenhed; men vi ser ikke alle former for dem, men 
nogle af dem er meget store, ogandre er meget små, (så at) enten 
på grund af størrelse af den afstand, hvormed vi er skilt fra dem 
eller fordi vi er svækket på vort syn, så forekommer de os at 
være sådan, eller det antages overhovedet af mange på grund af 
deres udprægede lidenhed, at de ikke er. Jeg mener nu dæmo- 
nerne, som jeg tror bor sammen med os, og heroerne, som op- 
holder sig mellem den reneste del af luften over os og så den del, 
hvor der hverken er plads for skyer eller sne eller bevægelse på 
grund af forandring af nogle af tegnene. Derfor skal du, Askle- 
pios, ikke kalde noget for ”det tomme”, med mindre du siger, 
hvad dette, som du kalder tomt, er tomt for, som tomt for ild, 
for vand og lignende. For selv hvis det skulle ske, at noget kun- 
ne se ud til at være tomt, fordi det kunne være tomt for den 
slags ting, hvad enten det er lille eller stort, som ser ud til at 
være tomt, så kan det dog ikke være tomt for vind og luft. 

34. Men på samme måde bør man sige om stedet: dette ord 

alene har ingen mening. For kun ud fra det, som er på et sted, 
fremgår, hvad stedet er; hvis man nemlig fjerner dette grundlag, 
mister benævnelsen sin betydning. Derfor vil vi med rette kunne 
tale om stedet for vandet, stedet for ilden eller lignende ting. 
For ligesom det er muligt, at noget kan være tomt, således kan 
man ikke erkende, hvad et sted er i sig selv. For hvis du antager 
et sted uden det, som det er sted for, så vil det kunne se ud til 
at være et tomt sted, hvad jeg ikke mener findes i verden. Hvis 
der intet tomt findes, så er det heller ikke klart, hvad et sted i 
sig selv kan være, medmindre du som ved menneskers legemer 
vil tillægge det betegnelser enten for længde eller bredde eller 
højde. 

Når disse ting forholder sig således, Asklepios og I som er til- 
stede, så skal I vide, at den intelligible verden, det vil sige den 
verden, som alene kan erkendes gennem sindets betragtning, er 
ulegemlig, og at intet legemligt kan blive blandet med dets na- 
tur, det vil sige intet som kan bestemmes efter beskaffenhed, 
størrelse og antal; for noget sådant findes ikke i den. 

Derfor er denne verden, som kaldes for den sanselige, det, 
som rummer alle de sanselige former for kvaliteter eller legemer, 
og alt dette kan ikke være i live uden Gud. For Gud er alle ting, 
og fra ham stammer alle ting, og alle ting afhænger af hans vilje. 
Men alt dette er godt, smukt og klogt, uforligneligt, og det kan 
kun sanses og erkendes af ham, og uden ham har der ikke været 
og er der ikke og vil heller ikke være noget til. For alle ting er 
fra ham, i ham og ved ham, både de forskellige og mangeartede 
kvaliteter og de store mængder og størrelser, der overskrider 
alle mål, og alle slags former - hvis du lærer at forstå dette, 
Asklepios, vil du takke Gud. Hvis du betragter altet, vil du op- 
dage, at den sanselige verden og alt det, som er i den, i virkelig- 
heden er vævet sammen af den højeste verden, som om den var 
af tøj. 

35. For enhver slags levende væsen, Asklepios, af hvad slags 
det end er, enten dødeligt eller udødeligt, enten fornuftsvæsen 
(eller ikke-fornuftsvæsen), hvad enten det er udstyret med en 
sjæl, eller det er uden sjæl, så bærer hvert enkelt af dem sin 
arts skikkelse, eftersom det nu er dets art. Og skønt hver enkelt 
art levende væsen besidder hele sin arts form, så er de enkelte 
individer dog forskellige indenfor denne form, som for eksem- 
pel menneskeslægten, hvoraf, skønt den er så ensartet, at et 

menneske kan kendes som sådant udfra dets ydre fremtoning, 
de enkelte individer indenfor den samme form dog adskiller sig 
fra hinanden. For den type, som er guddommelig, er ulegemlig 
og alt det som kun forstås af ånden. Da derfor disse to, som for- 
mer består af, er legemer (og) ulegemlige, er det umuligt, at der 
kan fødes en aller anden form, der ligner en anden aldeles fuld- 
stændig, når det sker på forskellige tider og steder; men former- 
ne skifter ligeså ofte som en time har øjeblikke under omløbet 
af den kreds, i hvilken den Gud er, som vi kalder for den alle- 
formede. Derfor forbliver arten uforandret, medens den af sig 
frembringer billeder i lige så stort tal og dog så forskellige som 
verdens omdrejning har øjeblikke; for verden forandres under 
sin drejning; men arten forandres ikke, og den er ikke omskif- 
telig. Således er formerne hos de enkelte slægter bestandig ufor- 
anderlige, men individerne afviger inden for den samme form, 
der nu engang er deres”. 

36. - ”Og verden, forandrer den også sit udseende, Trisme- 
gistos?” 

- ”Du ser jo, Asklepios, at alt bliver fortalt for dig som for en, 
der sover. Hvad er nemlig verden, eller af hvad består den om 
ikke af alt det, som er blevet til? Dette vil du derfor også sige 
om himlen, jorden og elementerne. For hvad andet er der, som 
hyppigere forandres i udseende? Himlen er fugtig eller tør eller 
kølig eller brændende eller klar eller dunkel - den samme slags 
himmel kan have disse udseender, der ofte skifter. Men jorden 
har altid mange forandringer i sit udseende, både når den frem- 
bringer sine afgrøder og når den ernærer det samme, som den 
har født, og når den af alle sine frugter skænker den forskellige 
og uens kvaliteter og kvantiteter og ophold eller løb og fremfor 
alt træernes, blomsternes og frugternes beskaffenheder, dufte, 
smag og form. Ilden bevirker de fleste omskiftelser og det gud- 
dommelige, således har solens og månens skikkelser jo alle for- 
mer; de er nemlig ligesom vore spejle, der med misundelsesvær- 
dig glans gengiver billeder, der ligner skikkelserne. 37. Men nu 
må der således være sagt tilstrækkeligt om sådanne ting. 

Lad os atter vende tilbage til mennesket og fornuften, den 
guddommelige gave, der er årsag til, at mennesket er blevet 
kaldt for et fornuftsvæsen. Skønt det er beundringsværdigt, det, 
som er sagt om mennesket, så er det dog mindre beundrings- 
værdigt; for af alle beundringsværdige ting vinder dette dog 

mest beundring, at mennesket har kunnet opdage den guddom- 
melige natur og frembringe den. Eftersom vore forfædre var 
meget i vildrede om læren om guderne - de troede ikke på dem, 
og de tog ikke vare på kulten og den guddommelige religion - 
opfandt de den kunst hvormed de kunne skabe guder. Til den- 
ne opfindelse knyttede de en passende kraft fra verdens natur, 
og den blandede de med statuerne, fordi de ikke havde kunnet 
skabe deres sjæle, medens de påkaldte dæmonernes eller engle- 
nes sjæle, og ved hellige og guddommelige mysterier indgav de 
deres billeder dem, så at gudebillederne ved dem kunne få kræf- 
ter til at gøre både godt og ondt. 

Således din bestefader, Asklepios!?, grundlæggeren af læge- 
kunsten, for hvem der er indviet et tempel på Libyens bjerg, 
tæt ved krokodillernes bred?3; i det hviler hans jordiske rester, 
det vil sige hans legeme, for resten eller rettere det hele hvis det 
er rigtigt at hele mennesket består i det, som har livsbevidsthed, 
er lykkeligt vendt tilbage til himlen; og han skænker endnu den 
dag i dag alle slags hjælp til syge mennesker ved sin nu guddom- 
melige kraft, som han tidligere plejede at yde gennem sin læge- 
kunst. Mon ikke min bedstefader Hermes, hvis navn jeg bærer, 
opholder sig i sin fædrene by, der er kaldt op efter ham, og 
hjælper og redder alle dødelige, der kommer alle vegne fra? Og 
vi ved, hvor mange velgerninger Isis, Osiris hustru, skænker, når 
hun er nådig, og hvor mange hun skader, når hun er vred! For 
det er let for de jordiske og materielle guder at blive vrede, ef- 
tersom de af menneskene blev lavet og sammensat af begge na- 
turer. Derfor kommer det, at disse hellige dyr officielt anerken- 
des af ægypterne, og at der i hver enkelt by dyrkes sjæle af dem, 
som er blevet indviet, medens de levede, så at folk lever under 
deres love og nævnes med deres navne. Derfor, Asklepios, de 
dyr, som af nogle anses for at være værdige til at blive dyrket 
og æret, regnes hos andre for at være helt anderledes og derfor 
udfordrer ægypternes byer til stadighed hinanden til krige”. 

38. - ”Og de guder, Trismegistos, som kaldes for jordiske, af 
hvad slags er deres beskaffenhed?” 

- ”De er, Asklepios, sammensat af urter, sten og dufte, der i sig 
rummer en naturlig kraft fra det guddommelige. Og af den 
grund glæder man dem med hyppige ofre, hymner og lovpris- 
ninger og meget smukke tonekoncerter, der minder om den 
himmelske harmoni, så at det, som er himmelsk, på mere him- 

melsk vis og ved gentagelse indført i gudebillederne, gladelig kan 
holde ud i overbærenhed med menneskeheden i lange tider. Så- 
ledes er mennesket den, der har formet guderne. 

Men tro ikke, Asklepios, at de jordiske guders virke sker til- 
fældigt! De himmelske guder bebor de højeste himle, og hver 
enkelt af dem indtager og vogter på den plads i rækkefølgen, 
som han har fået; men vore guder udviser dels deres omsorg for 
noget, dels forudsiger de ved lodkastning og spådomme, dels er 
de forudseende og yder støtte i overensstemmelse hermed, - og 
de hjælper disse mennesker som var det på grund af nært for- 
bundet slægtsskab”. 

39. - ”Men hvilken del af planen styrer Heimarmene!% eller 
skæbnen, Trismegistos? Behersker de himmelske guder ikke uni- 
verset, medens de jordiske styrer enkelte ting?” 

- ”Det, som vi kalder for Heimarmene, Asklepios, det er den 
nødvendighed, hvormed alle ting sker, fordi de altid er lænket 
til hinanden ved en ubrudt kæde. Derfor er enten denne årsag til 
tingene, eller den højeste Gud eller den, som af Gud er blevet 
gjort til den anden gud, eller den verdensorden, der udgøres af 
alle himmelske og jordiske ting, fastsat efter guddommelige lo- 
ve. Således er Heimarmene og nødvendigheden begge indbyrdes 
forbundet med en uopløselig lim; den første af disse, Heimar- 
mene, frembringer begyndelsen til alle ting; men de ting, som 
følger af dennes begyndelser tvinger nødvendigheden til fuld 
udførelse. Verdensordenen bestemmer deres rækkefølge, det 
vil sige sammensætningen og den tidslige rækkefølge af de ting, 
der skal fuldbyrdes. Intet står nemlig uden for sammenhængen 
i verdensordenen; ved alle disse ting er denne verden blevet 
skabt; for verden selv fuldføres efter verdensordenen eller beva- 
res i sin helhed ved verdensordenen. 

40. Således er disse tre: Heimarmene, nødvendigheden og ver- 
densordenen da især blevet til på et vink fra Gud, som styrer 
verden efter sin lov og sin guddommelige plan. Derfor har han 
med sin guddommelige vilje aldeles fjernet alt det at ville eller 
det ikke at ville fra disse. De påvirkes derfor ikke af vrede, og 
de bevæges heller ikke af tak, men de retter sig efter nødven- 
digheden i den evige plan, som er den uafvendelige, uforander- 
lige og uforgængelige evighed. Den første er jo Heimarmene, 
der ligesom sæden, når den er sået, frembringer spiren til alle 
kommende ting; derpå følger nødvendigheden, som med magt 

tvinger alle ting til virkeliggørelse. Den tredje er den verdens- 
orden, som sørger for sammenhængen i disse ting, som Heimar- 
mene og nødvendigheden har besluttet. Det er derfor en evig- 
hed, som hverken har begyndelse eller ende, og som efter en 
fastsat, uforanderlig lov drejer rundt i en evig bevægelse, og til 
stadighed skiftevis opstår og forsvinder gennem nogle led, så 
at efter tidernes omskiftelse det samme, som er forsvundet i 
nogle led, opstår i andre; for planen er således en kredsbevæ- 
gelse, så at alt er i den grad sammenhængende, at man ikke ved, 
hvad der er kredsløbets begyndelse, hvis der da er en sådan, 
eftersom alt altid ser ud til både at gå foran og at følge efter. 
Men der findes i verden også tilfældigheder eller hændelser, 
sammenblandet med alle slags materielle ting. 

Jeg har forklaret hver enkelt ting for jer, så vidt som det var 

menneskeligt muligt, og så meget som guddommen har villet 
det og tilladt det. Det står nu kun tilbage for os i bøn at takke 
Gud, og så drage omsorg for vort legeme. For ved at drøfte de 
guddommelige ting så meget har vi ligesom mættet vore sjæle 
med føde”. 
41. Men da de var kommet ud af helligdommen begyndte de 
at bede til Gud, medens de rettede deres blik mod syd - for når 
nogen vil bede til Gud ved solopgang, bør han se den vej, lige- 
som han også ved solopgang bør se mod øst - og de var allerede 
ved at fremsige bønnen, da Asklepios med lav røst sagde: - ”Å, 
Tat, ønsker du, at vi foreslår din fader, at han befaler os, at vi 
siger vor bøn til Gud med tilføjet røgelsesoffer og vellugtsduf- 
te?” 

Trismegistos hørte dette, og sagde oprørt: - ”Tys, tys, Askle- 
pios! Det er nemlig det samme som helligbrøde, at afbrænde 
røgelse og lignende, når man beder til Gud. Han mangler jo in- 
tet, han som er alt, eller i hvem alle ting er. Men lad os med tak- 
sigelse tilbede ham. For dette er de bedste røgelsesofre for Gud: 
lovprisninger fra de dødelige: 

Vi takker dig, du højeste, du, som overgår alt; for takket være 
dig alene har vi opnået dette lys, så at vi kender dig, det hel- 
lige og ærværdige navn, det enestående navn, hvormed Gud 
alene bør prises ifølge vor fædrene religion, eftersom du anser 
det for rigtigt at skænke alle din faderlige hengivenhed og 
omhu og kærlighed og alt hvad der ellers er af gode kræfter, 
idet du udstyrer os med ånd, fornuft og erkendelse: 

med ånd for at vi kan erkende dig, 
med fornuft for at vi ud fra formodninger kan udforske dig, 
med erkendelse for at vi kan glæde os over at kende dig. 


Og frelste ved din kraft glæder vi os, fordi du har vist dig for 
os i alt; vi glæder os, fordi du, endnu medens vi er i dette le- 
geme, har besluttet at indvi os til evigheden. Dette er da den 
eneste mulige menneskelige taknemlighed: erkendelse af din 
majestæt. Vi har lært at kende dig og det største lys, som kun 
kan opfattes gennem erkendelsen; og vi har fattet dig, evige 
fortsættelse af hele naturen, der er aldeles fuld af undfangel- 
se ved dig. Med hele denne lovprisning priser vi dig og beder 
kun om dette gode fra din godhed: at du må ville, at vi fort- 
sat skal tjene i kærlighed til din erkendelse og aldrig skal fjer- 
ne os fra den slags liv”. 

Da vi havde bedt således, begav vi os til et måltid, der var rent 

og uden kød. 

NAG HAMMAI CODEX VI: 52 - 63: 
OM DEN OTTENDE OG DEN NIENDE 


Indledning 


Skriftet har ganske vist ikke overleveret nogen titel som over- 
skrift, og den er heller ikke at finde som slutning på skriftet. 
Alligevel kan den næsten med sikkerhed fastslås, fordi skriftet 
selv beretter, at Hermes giver en befaling, der lyder: 

”Min søn, skriv denne bog for templet i Diospolis med hiero- 

glyffer og kald den ”den ottende åbenbarer den niende” ” 

(VI, 61). 

Det er en dialog mellem faderen, Hermes Trismegistos og en 
søn. Navnet Hermes nævnes 3 steder (58, 59 og 63) og Trisme- 
gistos 2 steder (59). I stil, indhold og lære placerer skriftet sig 
utvetydigt som et hermetisk skrift på linie med de Hermes- 
skrifter, som vi kender fra Corpus Hermeticum. Denne hidtil 
ukendte tekst bør derfor også regnes med til denne skriftgrup- 
pe ligesom også andre af teksterne i Codex VI bør regnes med 
hertil. 

Dialogen begynder med at sønnen - disciplen minder - fa- 
deren, læreren, om at han i går har lovet at indføre ham i ot- 
teheden og niheden (52). Faderen bekræfter, at det ganske 
vist er den rette rækkefølge i undervisningen, men gør opmærk- 
som på, at han også har sagt, at en forudsætning er, at sønnen 
husker hver enkelt trin i belæringen; selv modtog han ånden og 
har fremstillet handlingen for sønnen, der i sig nu har erkendelsen, 
medens han selv rummer en frugtbar kraft, og dengang han selv 
fyldtes af sit udspring, var det, han satte ham i verden som sin 
åndelige søn (52). På sønnens spørgsmål om, hvad ordene om 
”kraften som er i” ham betyder, får han at vide, at denne kraft har 
faderen sat i verden som sine børn, og sønnen slutter heraf, at så 
må han have mange brødre. Det er rigtigt sluttet, siger faderen, og 
derfor bør han også kende sine brødre, fordi de jo har samme fa- 
der. Sjælenes tal øges, og de er udødelige (52). Derefter følger 
en fornyet belæring om betydningen af bøn og en henvisning til 
den erkendelse, der er at finde i bøger og dette afsnit af dialo- 
gen munder ud i en understregning af, at man af hele sin tanke, 
hele sit hjerte og sind skal bede Gud om at få skænket ottehe- 
den (53-55). I form af vekslende bøn og bekendelse, fremlæg- 

ges derefter en række af de gængse hermetiske tanker (55-57). 
Med en opfordring til et gensidigt bekræftende kys indledes 
ved en opregning af, hvad faderen ser, den følgende åbenbaren- 
de belæring om otteheden (57-58). Det syn, der åbenbares frem- 
kalder ængstelse for at tale om det sete, fordi han nu i et syn 
skuer selve oprindelsen til alt liv. 
”Jeg har fundet begyndelsen til kraften, som er over alle 
kræfter, der ingen begyndelse har. Jeg ser en kilde, som ko- 
ger af liv” (58). 
Faderen tilkendegiver nu, at han er ét med ånden, som han så. 
Det kan ordet ikke udtrykke, og derfor udtrykker den hele ot- 
tehed, de sjæle og de engle, der er i den, deres lovprisning i tavs- 
hed, medens ånden, faderen, selv forstår (det) (58). Sønnen ud- 
trykker sin glæde over faderen og udbryder: 
”Jeg anråber dig, fader, æonernes æon, guddommelig ånd, 
som i ånd lader det regne over enhver! Hvad siger du til mig, 
min fader Hermes?” (59). 
Faderen minder sønnen om, at det sømmer sig at tie om det 
skjulte, og sønnen erkender, at selv om hans egen sjæl er gud- 
dommelig, har han ikke den evne til at skue, som faderen har. 
Det får faderen til at retlede ham: 
”Vend dig til døden min søn! Og tal, idet du tier, bed i tavs- 
hed om det, som du ønsker” (59). 
Da bekender sønnen, at han ser det samme syn ved at se fade- 
ren, Trismegistos. Gennem ham ser han otteheden og dens mag- 
ter prise niheden (59-60). 
Sønnen pålægges påny tavshed om det, han har skuet, og hen- 
vises til fra nu af at holde sig til lovprisning, for som det hedder: 
”Det er bedst fra nu af, at vi tier i ærbødighed. Tal ikke om 
synet fra nu af. Det sømmer sig at synge en hymne til fade- 
ren, indtil dagen for aflæggelsen af legemet”. ”Det, som du 
synger, min fader, vil jeg også synge”. Jeg synger en hymne 
i mit indre. Medens du hviler dig, så fortsæt med lovpris- 
ningen, for du har nået det, som du søger efter” (60). 
På sønnens spørgsmål om hvad han, hvis hjerte er fuldt af tak- 
nemlighed, nu bør gøre, om han skal lovprise, kommer fra Her- 
mes Trismegistos svaret: 
”Det, som nu sømmer sig, er din lovprisning, som du vil syn- 
ge til Gud, og som man skriver op i denne uforgængelige 
bog (60). 

Her samtykker sønnen med en bekendelse, der er opbygget som 
en hymne: 
”Jeg vil synge lovprisningen i mit hjerte, mens jeg beder til 
altets ende og begyndelsen på begyndelsen, målet for menne- 
skets søgen, det udødelige fund, frembringeren af lyset og 
sandheden; ordets sædemand, kærligheden til det udødeli- 
ge liv” (60). 
På god hermetisk vis erkender han, at hans ord ikke formår at 
sige det uudsigelige, men han stiller sig helt til rådighed som et 
redskab eller instrument Guden kan bruge: 
”Et hemmeligt ord vil ikke kunne tale til dig, herre. Der- 
for ønsker min ånd daglig at synge en hymne til dig. Jeg 
er instrumentet for din ånd, tanken dit plekter, men dit 
ge spiller på mig” (60). 
Derfor erkender han da også sig selv og sin absolutte afhængig- 
hed af Guden: æg i "28 
”Jeg ser mig selv: Jeg har fået kraft af din hånd, for din kær- 
lighed har oprejst os” (61). 
Denne selverkendelse bliver ganske kort anerkendt med ordet 
”godt, min søn”, som i andre hermetiske traktater (61), og der- 
på tager disciplen fat igen på en lovprisning ved at sige, at han 
jo nævner det skjulte navn på Gud, når han anvender alle vo- 
kalerne, der så opregnes. - Også det græske y (ypsilon) men ikke 
det koptiske o (u) her er med; det røber tekstens græske oprin- 
delse (61). Derefter får sønnen af Hermes Trismegistos besked 
om at skrive denne bog: 
”Min søn, skriv denne bog med hieroglyffer for templet i 
Eye og kald den: den ottende åbenbarer den niende 
- Om der skal oversættes ”lærde bogstaver” eller ”skriverbog- 
staver”, eller ”mesterbogstaver” eller måske ”hieroglyffer” kan 
diskuteres; ordet dækker over kyndighed eller øvethed i skrive- 
kunsten og passer måske derfor bedst i betydningen kaligrafi, 
men lidt senere bliver der talt om at skriften skal ”hugges ind 
i sten”. - Hvad teksten her søger at gøre, er vel at give sig ud for 
at gå tilbage til en åbenbaring, som påstås nedfældet i en ind- 
skrift på sten. Det ses af det følgende: 
”Det sømmer sig at skrive denne bog på steler, der skifter 
mellem blåt og grønt, med hieroglyffer, for ånden 
blev selv tilsynsmand for dem. Derfor befaler jeg, at man ind- 

hugger denne tale i stenen, og at du opstiller den i min hellig- 
dom, hvor otte vagtposter vogter den sammen med solens 
stråler. De mandlige tilhøjre har jo frøhoveder, men de kvin- 
delige tilvenstre kattehoveder. Men sæt en firkantet mælke- 
sten under tavlerne, der skifter mellem blåt og grønt og skriv 
navnet på tavlen af safirsten med hieroglyffer. Min søn, du 
skal opstille den, når jeg er i jomfruens tegn og solen er i 
dagens første halvdel, mens femten grader har passeret mig” 
(61-62). 
At der her søges angivet en dag, der er gunstig for opstillingen af 
indskriften er tydelig, men så hører tydeligheden også op, og 
usikkerheden øges ved, at vi ikke ved, om teksten går ud fra, at 
forårspunktet lå i Vædderen. Hos forfattere som astronomen 
Ptolemæus af Aleksandria (ca. 100-178) og Firmicus Maternus 
fra Syrakus, der skrev omkring år 335, kan vi finde nogle op- 
lysninger om datidens opfattelse af, når planeternes gunstigste 
positioner var. Af betydning var, om planeten befandt sig i 
sit eget ”hus”, d.v.s. de dele af Dyrekredsen, som tilhører den, 
siger Ptolemæus, og han fortæller endvidere, at Merkus, som 
han naturligvis kalder Hermes, har sine ”huse” i Tvillingerne 
og i Jomfruen (Ptolemæus, Tetrabiblos I, 17). Størst indflydelse 
havde planeterne naturligvis, når deres styrke tog til eller var 
på det højeste, og det var, når planeternes opstigning fandt sted, 
og Mercurs opstigning finder sted ” i Jomfruen, hvormed det 
tørre efterår er tilkendegivet”, fortæller Ptolemæus (Tetra- 
biblos I, 19). Det tidspunkt, hvor Mercur på én gang var i sit 
eget hus og i opstigning, var naturligvis det gunstigste, og det 
indtraf femten grader inde i Jomfruens tegn, svarende til an- 
givelsen i teksten (jvf. Firmicus Maternus, Mathesis, II, 2,5 og 
3,4-5; jvf. A. Bouché-Leclerq, L'astrologie greque, Paris 1899, 
s. 195. og J. P. Mahé, Hermås en Haute-Égypte, 1978, s. 129). 
At opstillingen desuden skal ske i løbet af dagens første halvdel, 
skal vel angive, at det er medens solen endnu er i opstigning og 
dermed stærk. 
Går man ud fra, at teksten referer til en tid, da forårspunktet 
lå i Vædderen, er der i teksten måske ligefrem antydet en astro- 
misk længde for Mercur: Jomfruens tegn er det sjette tegn efter 
forårspunktet, og da hver af de foregående fem tegn omfatter 
5 x 30? eller 150? og Mercur er 15? inde i Jomfruens tegn er 
afstanden således 165? fra forårspunktet. Da Mercur altid er 

i nærheden af solen, og Mercur her er midt i Jomfruens tegn vil 

det sige, at det er knapt et halvt år efter forårsjævndøgn og det 

ville passe godt med Ptolemæus” oplysning ovenfor om efteråret 
eller måske sensommeren. 

Til sidst følger en instruktion om, at bogens indhold ikke må 
misbruges. Det skal hindres med en besværgelse, der skrives i 
bogen. De, der vil bruge den skal 

”i renhed bede Gud om visdom og erkendelse” (62). 

Også denne instruks følges og tilsidst følger så besværgelsen: 
”Dette er besværgelsen: Jeg lader den, der vil læse denne bog 
sværge ved himlen og jorden og ilden og vandet og de syv 
herskere over tilværelsen og skaberånden, som er i dem og 
den fødte Gud og den selvfødte og den, som man har frem- 
bragt, at han vogter de ting, som Hermes har sagt. Men med 
dem, der holder eden, vil Gud og enhver, som vi nævnede 
før forsone sig. Over dem, som derimod krænker eden, 
kommer hver enkelts vrede. Dette er det fuldkomne, som 
er til, min søn” (63). 

CODEX VI 52-63 OM DEN OTTENDE OG DEN NIENDE 


(52) [ ] [Min fader], du lovede [mig] igår at bringe min 
tanke ind [i] otteheden! og derefter at bringe mig ind i nihe- 
den2, Du sagde: ”Dette er rækkefølgen i overleveringen”. 

”Min søn! Dette er ganske vist rækkefølgen, men løftet blev 
givet under hensyntagen til den menneskelige natur, for det 
sagde jeg til dig, før jeg gav løftet; jeg sagde: ”Hvis du husker 
hver enkelt trin”. Da jeg modtog ånden ved kraften, fremlagde 
jeg betydningen for dig, da det jo er dig der skal erkende det; 
i mig er det som om kraften var svanger. Da jeg nemlig blev 
svanger fra den kilde, som flyder i mig, så fødte jeg”. 

”Min fader, hvert ord har du talt så rigtigt til mig, men nu 
undrer jeg mig over dette ord, som du nævnte, for du sagde: 
”Kraften, som er i mig” ”. 

Han sagde: ”Den har jeg frembragt, ligesom børn sættes i ver- 
den”. 

”Altså, min fader, har jeg mange brødre, hvis jeg regnes sam- 
men med efterkommerne”. 

”Rigtigt, o min søn, dette gode regnes med blandt (53) [1 li- 
nie mangler helt ] [ BT l[ 1--[ ] 
[ 1-I ]--og[ ] og enhver tid. Derfor[ |), min 
søn er det nødvendigt for dig, at du kender dine brødre, og at 
du ærer dem rigtigt med det, som det sømmer sig, da de er kom- 
met af den samme fader. For hver efterkommer har jeg kaldt 
frem, og givet navn, da de er efterkommere ligesom disse børn”. 

”Har de altså, min fader selv nogle?” 

”Min søn, de er åndelige, for de er virkekræfter, der får andre 
sjæle til at vokse. Derfor siger jeg dette: ”De er udødelige”. 

”Dit ord er sandt; det er uden modsigelse fra nu af. Min fa- 
der, begynd talen om otteheden og niheden og regn også mig 
sammen med mine brødre!” 

”Lad os bede, min søn, til altets fader sammen med dine 
brødre, som er mine børn, for at han må skænke talens ånd!” 

”Hvorledes, beder man, min fader, når de er forenet til efter- 
kommere? Jeg ønsker, min fader, at være lydig”. 54 [linie 1-2 
mangler] [ ] men [ ]--[ ]--hverken--[  )I[ 
] -, men den hviler [ 1-[ ] sig, og det er rigtigt [for 
dig] at huske det fremskridt, der kom til dig som visdommen i 
bøger. Min søn sammenlign dig selv med den første livsalder. 

Ligesom de små har du stillet tåbelige, uforstandige spørgsmål”. 

”Min fader, det fremskridt, som jeg nu har nået og den for- 
udviden i bøgerne, som jeg har fået, og som overgår mangelen, 
disse ting er de vigtigste for mig”. 

”Min søn, når du erkender sandheden af din tale, vil du finde 
dine brødre i bøn sammen med dig, de som er mine børn”. 

”Min fader, jeg kender ikke noget andet undtagen den skøn- 
hed, som kommer til mig i bøgerne”. 

”Det, som du kalder ”sjælens skønhed” er den opbyggelse, 
som du får på ethvert trin. Måtte forståelsen blive din, og da 
skal du selv belære”. 

”Jeg har forstået, min fader, hver enkelt af bøgerne, men 
især 55 [ ]eri[ sg 

[ ” ] Min søn [ I 1--[ Il lilov- 
prisninger fra [dem] [som] de [har] gjort mangfoldige”. 

”Min fader, det ord, som [du har] talt, dets kraft vil jeg få fra 
dig. Som det blev sagt til os begge: så lad os bede, min fader”. 

”Min søn, det sømmer sig, at vi af al vor tanke og hele vort 
hjerte og vor sjæl beder til Gud og bønfalder ham om ottehe- 
dens gave, at den må komme til os, og at hver især fra ham må 


få det, som er hans. Din sag er det jo, at du erkender, men : 
min egen, at jeg formår at udsige ordet fra den kilde, som sprin- 


ger i mig”. 

”Lad os bede, min fader! Jeg påkalder dig som hersker over 
kraftens rige, ham hvis ord bliver født af lys, men hvis ord er 
udødelige, evige og uforanderlige, ham hvis vilje frembringer li- 
vet for formerne på ethvert sted. Hans natur giver væsenet skik- 
kelse. Ved ham bevæger 56 sjælene sig [ M Jenglene[ ] 
[ ]--[ 1--I[ ll  1- de som er til. Hans [ 1-- 
[ ] - - til enhver [ ll ] frembringer enhver --[ |] 
æonen ud af ånder. Han har skabt alt. Han, som har sig selv i 
sig, drager omsorg for enhver. Han er fuldkommen, den usyn- 
lige Gud, som man taler til i tavshed. Hans billede bevæges 
mens det styres og styrer. Du stærke kraft, der er mere ophøjet 
end majestæten, bedre end æren, Zoxathazo a 00 ee 000 eee 
0000 é€€ O00000 00000 000000 YYYYYY 000000 000000 000 
Zozazoth. Herre, giv os visdom fra din kraft, som når frem til 
os, så at vi kan fortælle os selv om synet af otteheden og ni- 
heden! Vi er allerede nået frem til syvheden, fordi vi er 
fromme, eftersom vi vandrer i din lov, og din vilje opfylder vi 

til enhver tid. Vi vandrer nemlig i 57 [ vi har] givet afkald 
[ ]måtte[ |] synet komme! Herre, giv [os] sandheden i 
billedet. Giv os ånden, at vi ser billedets skikkelse, som ingen 
mangel har, og modtag fra os billedet af fylden gennem vor lov- 
prisning og kend den ånd, som er i os! For gennem dig blev altet 
besjælet. For af dig, den ufødte, opstod den fødte. Frembringel- 
sen af den selvfødte er sket ved dig. Du frembringelse af alle 
fødte, som er til! Modtag af os det åndelige offer, som vi opsen- 
der til dig af hele vort hjerte og vor sjæl og hele vor kraft! Frels 
det, som er i os, og giv os den udødelige visdom”. 

”Lad os kysse hinanden, min søn, i sandhed! Glæd jer over 
dette! Fra disse ting er nemlig allerede kraften, som lyser, kom- 
met til os. For jeg ser, jeg ser uudsigelige dybder. Hvorledes skal 
jeg sige dig det? 

58 Min søn, du skal [ ] fra [ ] stederne. Hvorledes 
[beskrive] altet? Jeg [ er ånd ] jeg ser også ånden, som bevæger 
sjælen. Jeg ser den, som bevæger mig ud af ren glemsel. Du giver 
mig kraft. Jeg ser mig selv. Jeg ønsker at tale. Der er en frygt, 
der holder mig tilbage. Jeg har fundet begyndelsen til kraften, 
som er over alle kræfter, der ingen begyndelse har. Jeg ser en 
kilde, som koger af liv. Jeg sagde, min søn: ”Jeg er ånden! Jeg 
har set! Ordet formår ikke at udtrykke dette. Hele otteheden 
nemlig, min søn, og sjælene, som er i den, og englene synger i 
tavshed. Men jeg, ånden, jeg forstår”. 

”Hvorledes synges der da i den?” 

”Er du blevet sådan, at man ikke kan tale til dig?” 

”Jeg tier, min fader, jeg ønsker at synge en hymne til dig, 
medens jeg tier”. 

”Så syng den dog, for jeg er ånden”. 

”Jeg erkender den ånd, Hermes, som man ikke kan forklare, 
fordi den holder sig for sig selv, men jeg glæder mig, min fader, 
fordi jeg ser dig smile. Men altet 59 glæder sig, fordi der ikke er 
nogen skabning, der skal mangle liv fra dig, for du er herre over 
borgerne på ethvert sted. Din omsorg er på vagt. Jeg anråber dig, 
fader, æonernes æon, guddommelige ånd, som i ånd lader det 
regne over enhver! Hvad siger du til mig, min fader Hermes?” 

”Angående disse ting, siger jeg intet, min søn. Det er jo rig- 
tigt overfor Gud, at vi tier om det, som er skjult”. 

”Trefoldstørste! Lad ikke min sjæl være berøvet det guddom- 
melige syn! For dig er nemlig alt muligt som lærer over hele 

stedet”. 

”Vend dig til døden, min søn, og tal, idet du tier! Bed i tavs- 
hed, om det du ønsker”. 

Da han hørte op med at prise, råbte han: ”Fader, trefold 
største! Hvad skal jeg sige? Vi har modtaget dette lys og jeg selv 
ser dette selvsamme syn i dig. Og jeg ser den ottende og sjælene 
i den og englene, der synger en hymne til den niende og dens 
kræfter. Og jeg ser den, som har magten over dem alle, hvorle- 
des han skaber 60 i ånden”. 

”Det er bedst fra nu af, at vi tier i ærbødighed. Tal ikke om 
synet fra nu af. Det sømmer sig at synge en hymne til faderen, 
indtil dagen for aflæggelsen af legemet”. 

”Det, som du synger, min fader, vil jeg også synge”. 

”Jeg synger en hymne i mit indre. Medens du hviler dig, så 
fortsæt lovprisningen. For du har nået det, du søger efter!” 

”Men sømmer det sig, min fader, at jeg lovpriser, fordi jeg 
er fyldt i mit hjerte?” 

”Det, som nu sømmer sig, er din lovprisning, som du vil syn- 
ge til Gud, og som man skriver op i denne uforgængelige bog”. 

”Jeg vil synge lovprisningen i mit hjerte, medens jeg beder til 
altets ende og begyndelsen på begyndelsen, målet for menneske- 
nes søgen, det udødelige fund, frembringeren af lyset og sand- 
heden, ordets sædemand, kærligheden til det udødelige liv. Et 
hemmeligt ord vil ikke kunne tale til dig, herre. Derfor ønsker 
min ånd daglig at synge en hymne til dig. Jeg er instrumentet 
for din ånd, tanken dit plekter, men dit råd spiller på mig. Jeg 
ser 61 mig selv. Jeg har fået kraft af din hånd, for din kærlig- 
hed har oprejst os”. 

”Godt, min søn!” 

”Nåde, efter dette takker jeg ved at synge en hymne til dig, 
for fra dig har jeg fået liv, dengang du gjorde mig vis. Jeg lovpri- 
ser dig, jeg nævner dit navn, som er skjult i mit indre: a o ee 
o eee 000 iii "0000 00000 000 00 YYYYYY "00 O00000000 000- 
000000 00, du er den, som er til sammen med ånden. Jeg syn- 
ger en hymne til dig i fromhed”. 

”Min søn, skriv denne bog for templet i Diospolis? med hiero- 
Bye og kald den ”den ottende åbenbarer den nien- 

er» 

”Jeg vil gøre det”. 

”Min søn!” 

”Sådan som du nu befaler, min fader!” 

”Skriv bogens ord på steler, der skifter mellem blåt og grønt, 
min søn! Det sømmer sig at skrive denne bog på steler, der 
skifter mellem blåt og grønt, med hieroglyffer, for ånden 
blev selv tilsynsmand 62 for dem. Derfor befaler jeg, at man 
indhugger denne tale i stenen, og at du opstiller den i min 
helligdom, hvor otte vagtposter vogter den sammen med solens 
stråler. De mandlige tilhøjre har jo frøhoveder, men de kvinde- 
lige tilvenstre kattehoveder. Men sæt en firkantet galaktitsten 
under tavlerne, der skifter mellem blåt og grønt, og skriv navnet 
på tavlen af safirsten med hieroglyffer. Min søn, du skal op- 
stille den, når jeg er i jomfruens tegn, og solen er i dagens første 
halvdel, medens femten grader har passeret mig”. 

”Min fader hvert ord, som du taler, vil jeg udføre med iver”. 

”Men skriv en besværgelse på bogen, for at ikke de, der læ- 
ser bogen skal bringe det, der nævnes, i misbrug, og heller ikke 
skal de undlade at kæmpe mod Heimarmenes værker. De skal 
derimod følge Guds lov uden overhovedet at have overtrådt den, 
men de skal i renhed bede Gud om visdom og erkendelse. Og 
den, som 63 ikke først bliver født af Gud, bliver ved de almin- 
delige og dagligdags ord. Han vil ikke kunne læse det, som er 
skrevet i denne bog, selvom hans samvittighed er ren, fordi 
han ikke gør noget skændigt og ikke billiger det. Men når han 
trin for trin går frem, er han kommet ind på udødelighedens 
vej. Og på denne måde er han kommet ind til erkendelsen af 
otteheden, som åbenbarer niheden”. 

”Således vil jeg gøre det, min fader”. 

”Dette er besværgelsen: jeg lader den, der vil læse denne bog, 
sværge ved himlen og jorden og ilden og vandet og de syv her- 
skere over tilværelsen og skaberånden, som er i dem, og den fød- 
te Gud og den selvfødte og ham, som man har frembragt, at han 
vogter de ting, som Hermes har sagt. Men med dem, der vil hol- 
de eden, vil Gud og enhver, som vi nævnede før, forsone sig. 
Over dem, som derimod krænker eden, kommer hver enkelts 
vrede. Dette er det fuldkomne, som er til, min søn”. 

EKSTRAKT XXIII - KORE KOSMU ELLER VERDENS PIGE 
Indledning 


Johannes Stobæus lod som nævnt i indledningen engang i 
400-tallet, antageligt, foretage en række uddrag af forskellige 
værker og af disse uddrag samle en håndbog for sin søn. Fra de 
hermetiske skrifter er der ialt 40 sådanne uddrag. Flere af dem 
er meget korte, ét er meget langt. Det er Ekstrakt XXIII, der 
traditionelt også nævnes efter det skrift, som det er uddrag af: 
Kore Kosmu, der sikkert betyder ”Verdens Pige” (- det kan 
teoretisk også betyde ”Verdens Pupille”); det er nemlig kvinden 
frem for andre i den ægyptiske gudeverden, også i den hel- 
lenistiske tid, Isis, der taler i værket. Hun hævder her at have sin 
visdom fra Hermes, og derfor kan man også med rette formelt 
regne det for et hermetisk skrift. 

Uddraget er meget omfattende, og det må omfatte næsten he- 
le bogen. Teksten er måske ikke længere helt i samme række- 
følge som oprindelig. Det kan til dels forklare, at de mange for- 
søg på at klarlægge dets struktur er forskellige. En mulig indde- 
ling er den som R. Reitzenstein gav (Die Gåttin Psyche in der 
hellenistischen Litteratur, Sitz. Ber. Heidelberg, Phil.-Hist. Kl. 
1917, s. 73), hvor inddelingen stort set ser således ud: Efter ind- 
ledning og prolog (1-8) følger en skildring af verdens skabelse 
(9-17), derpå skildres den nedre verdens domfældelse (18-52), 
endelig fortælles om menneskenes oprør og Guds udsendelse af 
hjælp til genoprettelse af skabelsen og sjælenes hjemvenden til 
himlen (53-70). 

Kore Kosmu står som den første af en række ekstrakter, der 
alle har Isis som forfatter, nemlig ekstrakterne XXIII-XXVII. 
Heraf synes ekstrakterne XXIV-XXVI indholdsmæssigt at ud- 
gøre en sammenhængende gruppe, der på én gang står ind- 
holdet af begyndelsen til Kore Kosmu (XXIII, 1-2) nær, og så 
alligevel derefter klart skiller sig ud fra det følgende. 

Af de 40 ekstrakter af Hermes-tekster, som findes i Stobæus' 
antologi kendes de 10 fra de foran oversatte trakter II, IV og 
IX, 1 fra den græske original til den foran oversatte latinske 
Asclepius. Tilbage er således 29 uddrag af Hermes-tekster, der 
kun kendes fra den samling, som Johannes Septimius lod fore- 
tage for, som han skrev i et forord, der er bevaret hos den 

lærde Photius (patriark af Konstaninopel 858-67 og 878-86) ”at 
styre og forbedre sin søn Septimius” natur, der endnu var for 
svag til at huske den litteratur, som han havde læst”. 

Af disse 29 ekstrakter er ekstrakt XXIII, Kore Kosmu eller 
Verdens Pige, oversat her i det følgende, fordi den efter alt at 
dømme engang har udgjort et selvstændigt skrift, ligesom de 
foran oversatte traktater. 

EKSTRAKT XXIII KORE KOSMU 


Uddrag af den hellige bog af Hermes Trismegistos, der kaldes 
Verdens Pige", 


1, Da Isis havde sagt dette, skænker hun for Horus først en sød 
drik af ambrosia, som sjælene gerne modtager fra guderne. Og 
derefter begynder Isis sin allerhelligste tale således: 

2. ”Eftersom himlen med dens mange kredse, Horus, mit barn, 
er anbragt ovenover alt det underliggendes natur, og eftersom 
intet mangler af det, som verden nu rummer i sin helhed, må 
nødvendigvis hele den natur, der er nedenunder, være blevet 
indrettet og fyldt af det ovenover; for de ting, der er forneden, 
kan bestemt ikke indrette verden ovenover. Det er derfor nød- 
vendigt, at de mindre hemmelighedsfulde ting viger for de stær- 
kere. Men stærkere end de ting, der er forneden, er de himmel- 
ske legemers system, og det er i enhver henseende urokkeligt, 
og det er ikke underkastet de dødeliges tanker. 

3. Derfor sukkede den nedre verden af frygt over den øvre ver- 
dens overmåde smukke og varige bestandighed. For den var 
værd at se, ja endog at anstrenge sig for at betragte himlens 
skønhed, som en billedlig fremstilling af den ukendte Gud og 
nattens mægtige majestæt ført frem med et lys, der vel er min- 
dre end solens, men raskt, medens andre hemmelighedsfulde 
magter hver efter sin tur bevægede sig på himlen efter tidernes 
bestemte bevægelser og omløb og ved hemmelig indflydelse 
skabte orden og vækst hos den nedre verden. Og således opstod 
der frygt på frygt og uudsigelige undersøgelser. 

4. Sålænge den kunstner, der skabte universet, var afvisende, 
omsluttede uvidenheden universet; men da han besluttede at 
gøre det klart, hvem han var, indgav han guderne kærlighed, 
og det lys, som han havde i sit indre skænkede han rundhåndet 
til deres tanker, for at de først skulle søge ham, så skulle begære 
at finde ham og så kunne have lykken med sig. 

5. Men, Horus, mit vidunderligste barn, dette ville ikke kunne 
ske for folk af den dødelige slægt - den fandtes jo heller ikke 
endnu - men kun for en sjæl, der var i samklang med himlens 
hemmeligheder. Men dette var Hermes, som så fik kendskab til 
alt, han, som også så universet, og da han havde set det, forstod 
det, og da han havde forstået det, fik kraft til at åbenbare det 

og vise. For de ting, som han fik kendskab til, indhuggede han, 
og da han havde indhugget det, skjulte han det, og han tav eller 
talte kun forsigtigt om de fleste ting, for at enhver senere tids- 
alder skulle søge efter det. 

6. Så (besluttede Hermes sig til) at stige op til stjernerne for 
at beskytte sine slægtninge, guderne. Men Tat var hans efter- 
følger, samtidig hans søn og arving til disse lærdomme, og så, 
ikke længe derefter, Asklepios Imuthes? ifølge Ptah Hefaistos'? 
bestemmelser, og så alle de andre, som da alle tings dronning, 
Forsynet, ville det, med den største omhu skulle udforske læren 
om himlen. 7. Hermes forsvarede sig da overfor sine omgivelser 
med, at han end havde overgivet den fulde lære til sin søn, for- 
di han endnu var så ung, da han, efter at det var blevet dag, med 
de øjne, der ser alt, betragtede orienten og opdagede noget u- 
synligt, og medens han langsomt undersøgte det, opstod hos 
ham den faste beslutning: at nedlægge de hellige symboler på de 
kosmiske elementer nær Osiris' hemmeligheder, og efter yder- 
ligere at have holdt en lang bøn og sagt de og de ord, at stige op 
til himlen. 

8. Men det går ikke an, mit barn, at jeg lader denne beretning 
være ufuldstændig, men jeg må fortælle alt det, som Hermes 
udtalte, medens han gemte bøgerne”. Han udtalte nemlig føl- 
gende: ”Å, hellige bøger, I som er blevet skrevet med mine ufor- 
gængelige fingre, og som jeg, efter at I er blevet salvet med ufor- 
gængelighedens lægemiddel, hersker over, forbliv uforkrænke- 
lige og uforgængelige i alle evighedens tider, usete og uopdagede 
af enhver, som skal drage gennem dette landes sletter, indtil det 
øjeblik, da den gamle verden nedkommer med organismer, der 
er værdige til jer, nemlig de som bygmesteren har kaldt sjæle- 
ne”. Efter at have sagt disse ting til bøgerne og bedt en bøn for 
sine egne værker, trænger han så igennem til sine egne zoner. 
9. Men et ret langt mellemrum var begivenhedsløst og upåagtet, 
og naturen, mit barn, var gold, indtil de, som allerede havde fået 
befaling til at vandre rundt på himlen, var nået frem til Gud, 
alle tings konge, og fortalte ham om stilheden hos det, der var 
til, og at han burde samordne universet, og at dette ikke var no- 
gen andens arbejde end netop hans, og ”Vi beder dig om”, sag- 
de de, ”at overveje hvad der i øjeblikket er til, og hvad der er 
brug for senere at blive til”. 10. Da de havde sagt det, smilede 
Gud og sagde, at naturen skulle være til, og en såre smuk kvin- 

delig genstand gik frem af hans stemme, og da guderne så den, 
blev de forbavsede, og Gud, den første fader, hædrede denne 
med navnet Natur, og han befalede den at være frugtbar. 11. 
Så fæstede han blikket på omgivelserne og sagde: ”Himlen skal 
være fyldt af alle ting, både luften og æteren”. Gud talte, og 
så skete det. 12. Men naturen talte med sig selv og erkendte, 
at hun aldrig burde være ulydig mod faderens vilje, og 13. efter 
at have forenet sig med Arbejde fik hun en smuk datter, som 
hun kaldte for Opfindsomhed. Men Gud skænkede denne det 
at være til, og efter at han havde skænket dette, adskilte han de 
allerede frembragte ting og fyldte dem med hemmeligheder, og 
til disse hemmeligheders Opfindsomhed skænkede han det at 
beherske dem. 

14. Men Gud ville, at den øvre verden ikke længere skulle være 
inaktiv, og da han havde besluttet at fylde den med åndelige 
væsener, for at dette område ikke skulle forblive ubevægelig 
og inaktiv, påbegyndte han kunstfærdige indretninger deri og 
brugte de hellige substanser til skabelsen af sit eget værk. For 
han tog fra sig selv så megen ånd, som var tilstrækkelig, og han 
blandede forstandigt denne med ild og blandede den sammen 
med andre, ukendte substanser, og da han havde forenet disse 
ting med hinanden under anvendelse af hemmelighedsfulde 
ytringer, satte han således blandingen i meget kraftig bevægel- 
se, indtil der op til overfladen af blandingen boblede et stof, 
både mere rent og gennemsigtigt end det, som det kom af; dette 
var gennemsigtigt, og alene kunstneren kunne se det. 15. Men 
da det, skønt det blev opvarmet, ikke smeltede, fordi det var 
af ild, og heller ikke stivnede af kulde, når det var fuldt udvik- 
let, fordi det var af livsånde, men bevarede sin egen konsistens 
og sin opbygning af blandingen og sit eget præg, og sin egen 
sammensætning, så kaldte Gud da også med et meget træffende 
navn, også fordi dens virkekraft svarede hertil, sammensætnin- 
gen for Animation? - af dette skum lod Gud mangfoldige my- 
riader af sjæle fødes, til at blomstre frem til det, som han øn- 
skede, og han formede det i orden efter mål, med erfaring og 
i passende forhold, således at de ikke 16. adskilte sig fra hinan- 
den udover det, som var nødvendigt, eftersom det blomster- 
flor, der myldrede frem, da Gud satte det i gang, ikke var ens- 
artet, men det første var bedre og fyldigere end det andet og 
i alle henseender mere rent, medens det andet, der nok var rin- 

ere end det første, dog var meget bedre end det tredje, og så 

emdeles indtil tallet af trin beløb sig til tres; dog fastsatte Gud 
den lov, at de alle skulle være evige, eftersom de alle kom fra 
ét væsen, som han alene forstod at fuldende. Så tildelte han 
dem både åbninger og rum oppe på den himmelske naturs hvæl- 
ving for at de skulle lade cylinderen dreje rundt efter en fastsat 
plan og således glæde faderen. 17. Derpå tog Gud plads på 
æterens meget smukke grundvold, og han sendte bud efter na- 
turerne hos dem, der allerede var til: ”Å, I sjæle, smukke børn 
af min livsånde og min omhu, I, som jeg har hjulpet til verden 
med mine egne hænder, og som jeg nu helliger min egen verden! 
Adlyd disse mine ord som loven og tilegn jer ikke noget andet 
sted end det, der er blevet tildelt jer efter min beslutning. Der- 
for, hvis I forholder jer rolige, venter himlen ligeledes på jer på- 
ny og den fastsatte konstellation og troner, fulde af kraft; men 
hvis I påny handler mod mine befalinger, så sværger jeg jer ved 
min livsånde og den blanding, som jeg har skabt jer af, og ved 
disse mine hænder, der skaber sjæle, at jeg ikke længe efter vil 
skabe lænke og straf til jer”. 
18. Da Gud, som også er min herre, havde sagt disse ting og 
blandet de to andre elementer, vand og jord, tilføjede han lige- 
ledes nogle hemmelighedsfulde ord, der også magtfulde, men 
ikke lignede de første, og han satte det godt i bevægelse og ind- 
blæste noget meget levendegørende i blandingen, og ligeledes 
tog han skummet, der både var blevet let og stærk, og formede 
deraf dyrekredsens billeder i menneskelig skikkelse. 19. Men 
resten af denne blanding gav han til de sjæle, som var blevet 
indbudt til at komme til gudernes opholdssteder og til egnene 
nær stjernerne hos de hellige dæmoner: ”Mine børn”, sagde 
han, ”form afkom af min natur; modtag resterne af mit kunst- 
værk, og hver især skal forme noget, der svarer til hans natur; 
og jeg vil desuden overgive jer disse forbilleder”, og så tog han 
det og ordnede på en god og smuk måde 20. dyrekredsen i 
overensstemmelse med de sjælelige bevægelser, efter at han til 
de menneskelige skikkelser i dyrekredsen havde føjet fuldfø- 
relsen af resten, det vil sige dyrene, som han også gav kræfter, 
der var i stand til alt, og en forslagen ånd, ophav til alt det, 
som overhovedet nogensinde skal ske. 21. Derpå trak han sig 
tilbage med løfte om at knytte den usynlige ånd til de synlige 
værker, og til hver enkelt en substans af lignende slags, for at 


179 


han til gengæld skulle frembringe andre lignende væsener, og 
for at de ikke længere skulle have nødigt at frembringe noget 
andet end det, som de har frembragt først”. 

22. - ”Hvad gjorde da sjælene, moder?” 

- Så sagde Isis: ”De tog det, som var blandet af det materielle, 
mit barn Horus, og søgte først at finde ud af det, og de nærede 
ærefrygt for blandingen fra faderen og prøvede at efterforske, 
hvoraf den var sammensat. Men det var ikke let for dem at fin- 
de ud af. Derpå blev de bange for, at de skulle pådrage sig fade- 
rens vrede, fordi de havde foretaget denne efterforskning, og 
så vendte de sig for at udføre det, som var blevet pålagt dem. 
23. Af den øverste del af det materielle, der rummede det yderst 
lette skum formede de så på en god måde fuglenes slægt, og da 
blandingen allerede var blevet halvtør og snart havde fået en fast 
konsistens, dannede de de firbenede dyrs slægt, som jo er min- 
dre let, og fiskenes slægt, der har behov for yderligere væde, 
for at kunne svømme; men af resten, der var kold og allerede 
blev tynget ned af sin vægt, frembragte sjælene en ny slægt, 
krybdyrenes. 24. Men da sjælene således havde udrettet noget, 
mit barn, udrustede de sig snart til at fordriste sig til noget helt 
uvedkommende, og de handlede imod de befalinger, de havde 
fået, og drog nu ud fra deres egne områder og rum, og de ville 
ikke længere blive på ét sted, men var altid i bevægelse og anså 
dette at forblive på ét sted for at være døden. 

25. ”Men da de gjorde det, mit barn” fortæller Hermes i sine 
ord til mig”, undgik det, som de gjorde, ikke alles herres og 
Guds opmærksomhed, og han søgte derfor efter en straf til 
dem og en lænke, som kunne være tung at bære for dem. Da 
besluttede universets hersker og herre at skabe den menneske- 
lige organisme, for at sjælenes slægt i denne for bestandig kun- 
ne være undergivet straf. 26. Så sendte han bud efter mig, for- 
tæller Hermes, og sagde: ”Å, min sjæls sjæl og min ånds hellige 
ånd! 

27. Hvorlænge skal den nedre verdens natur se ud til at være 
så bedrøvelig? Hvor længe skal de ting, der er blevet til, forbli- 
ve øde og mangle værdsættelse? Nej, bring straks alle guder på 
himlen hen til mig”! Gud sagde, mit barn, således som Hermes 
fortæller, og de kom som befalet: ”Se nedad”, sagde han, ”mod 
jorden og alt det, der er dernede”. De så straks nedad, og de for- 
stod hvad, det var, herskeren ønskede, og endnu medens han 

talte om skabelse af mennesket, indså de,28. hvad hver enkelt 
kunne yde til dem, der skulle til at blive til. Solen sagde: ”Jeg vil 
skinne endnu mere”. Månen lovede at oplyse sit løb sammen 
med solen, og den sagde, at den i forvejen havde frembragt 
Frygt? og Tavshed og Søvn og Erindring, som skulle blive 
unyttig for dem. Kronos meddelte, at han allerede var blevet 
fader til både Retfærdighed og Nødvendighed. Zeus sagde: ”For 
at den kommende stamme ikke helt skal gå op i at føre krig, har 
jeg allerede sat Lykken og Håbet og Freden i verden til dem”. 
Ares sagde, at han allerede var blevet fader til Strid og Splid. 
Afrodite tøvede ikke, men sagde: ”Jeg vil, hersker knytte 
Elskovslængsel, Vellyst og Latter til dem, for at de sjæle, der er 
i slægt med mig, og som er underkastet den værste fordøm- 
melse, ikke skal straffes yderligere”. Gud glædede sig, mit barn, 
da Afrodite sagde dette. 29. ”Og dog”, sagde Hermes, ”jeg vil 
også skabe den menneskelige natur, og jeg vil skænke dem 
Visdom, Besindighed, Overbevisning og Sandhed, og jeg vil ikke 
ophøre med at være sammen med Opfindsomhed, men jeg vil 
også altid hjælpe det dødelige liv hos mennesker, der er født 
under mine tegn, for de tegn, som faderen og bygmesteren 
har tillagt mig, er forstandige og fornuftige, også når stjernernes 
bevægelse, som råder over dem, rummer den naturlige kraft hos 
hver enkelt”. 

Gud, verdens hersker glædede sig over at høre disse ord, og han 
befalede, at menneskeslægten skulle blive til. 

30. Men jeg, fortæller Hermes, jeg søgte at finde ud af, hvad 
slags stof, jeg skulle bruge, og jeg anråbte eneherskeren. Han be- 
falede så sjælene at give mig resten af blandingen, og da jeg hav- 
de fået den, fandt jeg den ganske tør. Derfor brugte jeg meget 
mere vand, end det var nødvendigt til blandingen for at friske 
sammensætningen af stoffet op påny, så at det væsen, der skulle 
dannes, blev helt igennem flydende, svagt og afmægtigt, for at 
det ikke udover det at være forstandigt ydermere også skulle 
være fuld af kraft. Jeg gav mig til at forme det, og det blev 
smukt, og da jeg så mit værk, glædede jeg mig, og nedefra ind- 
bød jeg eneherskeren til at betragte det. Han så det også og 
glædede sig, og han befalede sjælene, at de skulle anbringes i 
legemer”. 

31. Da sjælene først til deres sorg havde erfaret, at de var for- 
dømte - 32. jeg beundrede jo sjælenes ord; vær opmærksom 

mit barn Horus, for du får her en hemmelig lære at høre, som 
min stamfader Kamefis lærte ved at høre den af (den) Hermes, 
der optegnede erindringer om alle ting, (og så hørte jeg den) af 
alles forfader, Kamefis, dengang han ærede mig med det fuld- 
komne mørke, og du selv (har) nu (hørt) den af mig - 

33. - da de altså, mit forunderligste og dejligste barn, var ved at 
blive indesluttet i legemerne, jamrede nogle af dem blot, og de 
klagede sig ligesom de dyr, der er født vilde, men som skønt 
frie, kommer i usselt fangenskab, når de rives bort fra den vante 
ødemark, og som vil gøre modstand og stritte imod og ikke ly- 
stre dem, der har fanget dem, ja som endog, hvis det kan lykkes 
vil sende dem, der angreb dem, i døden. Men andre sjæle peb på 
gamle slangers vis; 34. en anden udstødte så et bittert skrig og 
græd meget i stedet for at sige noget og vendte til stadighed de 
øjne, som den nu havde fået, snart opad, snart nedad. ”Him- 
mel, begyndelsen til vor tilblivelse”, sagde den, ”æter og luft. 
Guds, eneherskerens hænder og hellige ånd, og I, strålende stjer- 
ner, Guds øjne, og solens og månens aldrig svigtende lys - fost- 
brødre af samme oprindelse som vi - alle I, som vi er blevet re- 
vet bort fra, hvorfor vi lider møje, og det så meget mere som det 
er fra de store og strålende ting og den hellige atmosfære og 
det meget rige himmelhvælv, ja endog fra det lykkelige samliv 
med guderne, at vi således er blevet sat i fængsel i de vanæren- 
de og tarvelige telte? 35. Hvorfor er der dog handlet så usøm- 
meligt med os ulykkelige? Hvad er det, der har fortjent disse 
straffe? Hvilke synder venter på os ulykkelige? Hvad er det, 
som vi vel skal komme til at gøre under indflydelse fra slette 
forhåbninger for at opfylde behovene hos dette væskefyldte 
legeme, der snart skal gå i opløsning? 36. Vore ringe øjne vil 
ikke kunne rumme sjælene, der ikke længere er Guds, og når vi 
med den våde og runde tingest, som er i dem, ser vor egen 
forfader, himlen, som aldeles lille, må vi bestandig sukke - og 
det ske endogså, at vi ikke engang kan få øje på den. 

[Her Orfeus: ”Det er ved solstrålen, at vi ser; 
men med øjnene i sig selv, kan vi intet se”]7. 

Vi er jo fordømte som ulykkelige, og det at kunne se er aldeles 
ikke givet os, for uden lys er det at se ikke forundt os. Det er 
altså stederne, og ikke længere øjnene! Men vi vil med sorg lyt- 
te til vore slægtninge, vindene, som blæser i luften, fordi vi ikke 
mere ånder sammen med dem. Som bosted i stedet for denne 

ophøjede verden, venter os hjertets trange rum. 37. Fordi vi er 
blevet adskilt fra det, som vi er steget ned fra, vil det at være 
bedrøvet til stadighed plage os. Hersker og fader og skaber! 
Skulle du så hurtigt være blevet ligeglad med dine værker, så 
fastsæt dog i det mindste nogle grænser for vor straf, regn os 
dog stadig værdig til bare nogle få ord, sålænge som vi endnu er 
i stand til at gennemskue hele den oplyste verden”. 

38. Sjælene, der sagde dette, mit barn Horus, havde heldet med 
sig, for eneherskeren kom til stede og efter at have sat sig på 
sandhedens trone, svarede han deres bøn: 

”Kærlighed og nødvendighed skal herske over jer, sjæle; for de 
er efter min vilje alle tings herskere og ordenshåndhævere. Men 
alle I sjæle, som tjener mit kongelige styre, der aldrig ældes, skal 
vide, at sålænge, som I er uden synd, skal I bebo himlens egne; 
men hvis nogen af jer kommer for nær til det, der bør dadles, så 
er der et sted, der er bestemt for de dødelige hjerter, som I skal 
bebo som fordømte. 39. Hvis beskyldningerne mod jer er be- 
skedne, når I engang har forladt kødets forgængelige bånd, så 
skal I påny uden jamren hilse på jeres himmel; men hvis I kom- 
mer til at begå meget store synder og ikke går ud af legemerne 
på sømmelig vis, så skal I ikke længere bebo himlen, og heller 
ikke påny menneskelegemer, men I skal derefter tilbringe livet 
i en stadig flakken om fra et dyr til et andet”. 

40. Da Gud havde sagt dette, mit barn, Horus, skænkede han 
livsånde til alle sjælene og sagde endvidere: 

”Det er jo ikke tilfældigt og på må og få, at jeg har fastsat be- 
stemmelserne om de forandringer, som I undergår; de bliver jo 
til det værre, hvis I begår noget skændigt, og til det bedre, hvis 
I beslutter jer for noget, der er jeres egen oprindedelse værdig. 
For jeg og ingen anden vil selv være jeres vogter og opsyn. Ind- 
se da nu, at det er på grund af det, som I tidligere har begået, 
at I udstår denne afstraffelse: anbringelse i et legeme. 

41. Forskellen i genfødelse skal for jer, som jeg sagde, bestå i 
en forskel på legemer, men opløsningen af legemet skal betyde 
velfærd og lykke som før; jeres tænkeevne skal derimod blive 
forblindet, hvis I mener at kunne gøre noget, der er mig uvær- 
digt, så at I tænker på det modsatte og oplever straffen som en 
Sp, Sånn og opfatter overgangen til noget bedre som vanære 
og overgreb. De retfærdigste blandt jer, de som får forandrin- 
gen, 42. bliver til mennesker, der er retfærdige konger, ægte 

filosoffer . . . . grundlæggere af byer og lovgivere, ærlige sand- 
sigere, ægte urtekyndige, ypperlige gudsprofeter, øvede musike- 
re, indsigtsfulde astronomer, vise iagttagere af fuglenes flugt, 
omhyggelige offerpræster og alt andet smukt og godt, som I 
skal være værdige til. 

Kommer sådanne sjæle i fugle, bliver de til ørne, fordi de hver- 
ken forjager deres artsbeslægtede med skrig eller æder dem; 
men i deres nærhed vil et dyr ikke kunne få lov til at forgribe 
sig på et andet dyr, der er svagere end det selv, fordi ørnens 
stærke retfærdighedsfølelse så vil forfølge det. 

Kommer sådanne sjæle i firbenede dyr, bliver de til løver, for 
dette dyr er stærkt og udrustet med et utrætteligt væsen, og 
i sit forgængelige legeme opøver det sig med henblik på udøde- 
ligheden. De bliver jo aldrig trætte og sover heller ikke. 

De sjæle, der kommer i krybdyr, bliver til drager, for det er et 
stærkt dyr, der lever længe, og det er uskadeligt og en smule 
menneskevenligt og vil kunne tæmmes, og det er ikke giftigt. 
Når det omsider er blevet gammelt, bliver det ungt igen som 
guder. De sjæle, der kommer i fisk, bliver til delfiner, for de 
har medfølelse med dem, der falder i havet, og de legemer, der 
endnu er liv i, vil de bringe ind til land; men de rører overho- 
vedet aldrig de døde, selv om vanddyrenes art skal være den 
mest grådige af alle”. Ved at sige disse ting viser Gud sig som 
uforkrænkelig ånd. 

43. Da disse ting var sket, mit barn, Horus, opstod der af jorden 
en særdeles stærk livsånde, der var ufattelig i henseende til le- 
gemsomfang og tænkekraft - den var iført et legeme i menne- 
skeskikkelse, og den var smuk og ærværdig, men overmåde vild 
og frygtindgydende - og så snart den så sjælene komme ind i de 
legemer, der var formet, sagde den: 44. ”Hvad kaldes disse, 
Hermes, du forfatter af gudeerindringer?” Da han så svarede: 
”Mennesker”, sagde den: ”Du har sagt det, Hermes, det er et 
dristigt forehavende at skabe mennesket, dette væsen med ny- 
figne øjne og snakkende tunge, istand til at høre også de ting, 
som ikke vedkommer det, lysten efter lugte, og som til det yder- 
ste vil misbruge følesansen til at gribe fat i noget. Har du be- 
stemt dig, du, der udfører skabelsen, til at lade den, som dristigt 
skal komme til at betragte naturens smukke hemmeligheder, 
være ubekymret? Vil du lade denne, som skal lade sine tanker nå 
til jordens ende, være sorgløs? 45. Mennesker vil rykke planter 

op med rode, og de vil undersøge safternes egenskaber. Stene- 
nes natur vil de udforske, og de umælende blandt dyrene, vil 
de skære midt op, og ikke blot det, men også dem selv, fordi de 
ønsker at undersøge, hvorledes de er blevet til. De vil også ud- 
strække deres dristige hænder mod havet, og de vil omhugge 
de selvgroede træer og sejle sig fra kyst til kyst. De vil udforske 
endog hvad der er inderst inde i de helligdomme, hvortil der 
ikke er adgang. De vil ile mod det høje i den hensigt at forstå, 
hvad himlens bevægelse består i. Dette er endnu ret beskedent; 
for der bliver intet tilbage uden jordens fjerneste sted, men også 
dettes dybeste nat vil de med deres stræben udforske. 46. Der 
vil da ikke være nogen hindring for disse mennesker, og de vil 
være viet til sorgløshedens gode, og de vil ikke være præget af 
frygtens bitre vanskeligheder, men de vil fryde sig over det ube- 
kymrede liv. Vil de så ikke også ruste sig med forslagen dristig- 
hed lige op til himlen? Vil de ikke udstrække deres sjæle endog 
mod stjernerne? Lær dem derfor at hige efter at ville noget, for 
at de også må få uheldets modgang at frygte, for at de må ligge 
under for den bitre ærgelse, når deres forhåbninger slår fejl. 
Lad deres sjæles forslagenhed blive bedraget af deres begær, 
frygt, smerte og forvildede håb! Måtte en.stadig række af for- 
elskelser, forvirrede forhåbninger, begær, der snart opfyldes, 
snart ikke opfyldes fortære deres sjæle, for at heldets sødme 
må føre til en kamp, der medfører endnu større onder”. 

47. Du er bedrøvet, mit barn, Horus, over at den, der fødte dig, 
fortæller sådanne ting. Undrer du dig ikke, er du ikke slået af 
forbavselse over hvorledes det ulykkelige menneske er tynget? 
Hør nu det værste! 

48. Hermes glædede sig over at høre Momuss sige disse ting, for 
de blev sagt ham på en måde, han var fortrolig med, og medens 
han var i færd med at gøre alt dette, hun havde sagt, sagde han: 
”Momus, naturen hos den guddommelige, omgivende ånd, vil 
ikke blive synlig; for universets hersker har sagt, at jeg skal være 
dets forvalter og styrer. Derfor skal den skarpsynede gudinde 
Adrasteia? indsættes som opsyn med alle ting; og jeg, jeg vil 
forfærdige et hemmeligt redskab, der er bundet til en ufejlbar- 
lig og ukrænkelig lære, for hvilken de jordiske forhold nødven- 
digvis skal komme til at trælle for, alle til hobe, lige fra skabel- 
sen og indtil den endelige undergang, for det omfatter sammen- 
føjningen af det, som skal fuldføres; og alle andre ting på jor- 

den skal rette sig efter dette redskab”. Dette sagde jeg så (for- 
tæller) Hermes, til Momus, og redskabet sattes allerede i gang. 
49. Da dette nu var sket, og sjælene var blevet iført et legeme, 
og jeg selv havde fået anerkendelse for det, som var blevet til, 
50. samlede eneherskeren påny gudernes rådsforsamling, og 
guderne indfandt sig, og han tog selv påny ordet: ”Guder”, 
sagde han, ”I har alle fået af det ypperste og af den uforkræn- 
kelige natur, I, som har fået som lod at styre denne store evig- 
hed for bestandigt, I, til hvem alle ting aldrig nogensinde vil op- 
høre med at overgive sig efter tur, indtil hvornår skal vi udøve 
dette herredømme, uden at det bliver kendt? Indtil hvornår skal 
disse ting forblive usete af sol og måne? Lad hver af os frembrin- 
ge, hvad han kan! Lad os efter evne tage fat på denne endnu 
uvirksomme samling! Lad det for efterslægterne blive anset for 
en utrolig myte, at der engang var et kaos! Tag fat på de store 
værker, og jeg selv vil begynde som den første”. Det sagde han, 
og straks opstod der i den endnu mørke enhed en adskillelse i 
lighed med verden: 51. Himlen viste sig foroven, vel indrettet 
sammen med alle sine herligheder; jorden, der endnu skælvede, 
samledes, medens solen skinnede, og den viste sig velindrettet 
med alle de smukke ting rundt om på den. For også de ting, 
som af de dødelige regnes for at være grimme, er jo for Gud 
smukke, fordi de nu engang er blevet skabt som underlagt Guds 
lov. Gud glædede sig, da han så, at hans egne værker allerede var 
sat igang. 52. Da han havde fyldt sine hænder, der var jævnbyr- 
dige med omgivelserne, med alt hvad der er af natur, og han 
havde lukket sine næver tæt, sagde han: ”Modtag, hellige jord, 
modtag, højærværdige, du som skal blive moder til alt, og vis, 
at du fra nu af ikke mangler noget!” Det sagde Gud, og han 
åbnede sine hænder, som var som en gud bør have dem, og han 
overlod alt til fremstillingen af alt det, der er til. 

53. Men uvidenheden fandtes i begyndelsen overalt. For da 
sjælene nylig var blevet indespærret, og de kun dårligt udholdt 
denne vanære, yppede de strid med guderne i himlen, og me- 
dens de holdt fast ved deres ædle slægt, som de også angreb, 
fordi de også selv stammede fra den samme bygmester, gjorde 
de oprør, og ved at bruge de svagere mennesker som redskaber, 
fik de dem til at angribe hinanden og at gøre modstand og be- 
krige hinanden. Og overmagten formåede så meget mod de un- 
derlegne, at de stærkere både brændte og dræbte de svagere, så 

at de rundt om i helligdommene smed med snart levende, snart 
døde, endog hvor der ingen adgang er, 54. lige til elementerne 
opbragte besluttede at henvende sig til Gud, eneherskeren, an- 
gående menneskenes vilde opførsel. Da det onde allerede var 
taget meget til, trådte elementerne frem for den, der skabte 
dem, Gud, og fremførte deres klage med følgende taler. 

55. Nu havde ilden som den første lejlighed til at tale: ”Her- 
sker”, sagde den, ”du denne nye verdens kunstner, du navn, der 
er gemt hos guderne og ærværdigt til denne dag for alle menne- 
sker, hvorlænge, dæmon, har du bestemt dig til at lade dødeliges 
liv være gudløst? 56. Åbenbar nu dig selv, giv et svar til verden 
og indvi livets vildskab til fred! Skænk livet love, skænk naturen 
orakelsvar! Fyld alt med skønne forhåbninger! Lad menneskene 
frygte for straf fra guderne - og ingen vil fremture! Hvis de får 
den fortjente straf for deres forbrydelser, vil de andre vogte sig 
for at gøre uret, og de vil frygte eden, og ikke én vil længere 
pønse på helligbrøde. Lær dem at takke for de velgerninger, der 
er blevet dem til del, for at jeg, ilden, med glæde kan gøre tjene- 
ste ved drikofre for at jeg fra altrene kan opsende vellugtende 
dufte til dig. For jeg besudles, hersker, til denne dag, og af den 
gudløse frækhed hos de mennesker, der er blevet til, tvinges jeg 
til at forkulle kødet, og de tillader mig ikke at forblive det, som 
jeg er sat til, fordi de usømmeligt forfalsker det uforkrænke- 
lige”. 

57. Dernæst luften: ”Også jeg er blevet besudlet, hersker”, sag- 
de den, ”og jeg er blevet usund af uddunstningerne fra de døde 
kroppe, og jeg er ikke længere sund, og oppe fra får jeg alt det 
at se nede, som det ikke er sømmeligt at se”. 

58. Så havde vandet - du min storsjælede søn - lejlighed til at 
tale, og det talte således: ”Alle tings fader og forunderlige ska- 
ber, selvfødte Gud og skaber af naturen, der skaber alt ved dig. 
Bestem nu engang, Gud, at floders strømme altid skal være re- 
ne! For enten afvasker floder og have morderne, eller også mod- 
tager de dem, der er blevet dræbte”. 

59. Dernæst indfandt jorden sig i dyb sorg... , og, min berøm- 
melige søn, den begyndte at tale således: ”Konge, og himlenes 
fyrste og hersker over himmelhvælvingen, herre over os, elemen- 
terne og fader til os, der står foran dig, fra hvem alle ting henter 
sin begyndelse til vækst og til formindskelse, til hvem de påny 
nødvendigvis samles, når de har nået det foreskrevne mål! En 


187 


uforstandig og ugudelig flok umennesker, højærværdige, er fal- 
det over mig. Jeg, jeg har også plads til alts natur, for, som du 
har forudbestemt, jeg selv bærer alt og jeg modtager også de 
dræbte. 60. Men nu er jeg vanæret. Skønt din jordiske verden 
er fuld af alle ting, rummer den ikke Gud. Da menneskene intet 
har at frygte, begår de alle slags forbrydelser, og de falder, herre, 
ved alskens ondsindet bedrag over mine sener; jeg er helt øde- 
lagt, fordi jeg gennemvædes af væske fra ligene. 61. Derfor, 
herre, tvinges jeg også til at rumme dem, der ikke fortjener det. 
Jeg vil så gerne rumme også Gud, sammen med dem, som jeg 
bærer på. Skænk nådigst jorden - om ikke dig selv, for dig for- 
mår jeg ikke at rumme - en hellig udstrømning fra dig. Gør jor- 
den anderledes mere værdifuld end de øvrige elementer. For ale- 
ne for den går det an at bryste sig af tingene fra dig, fordi den 
frembringer alle ting”. 
62. Således sagde elementerne. Så fyldte Gud universet med sin 
hellige stemme, medens han sagde: ”Drag afsted”, sagde han, 
”mine hellige børn, som er deres store fader værdige, og forsøg 
ikke på nogen måde at foretage omvæltninger, og efterlad hel- 
ler ikke mit hele univers, berøvet jeres bemanding. For der er 
allerede blandt jer en anden udstrømning af min natur, som skal 
være et helligt øjenvidne til alt, der sker, og en ubedragelig dom- 
mer over de levende, og ikke blot en gyselig, men også en hævn- 
gerrig hersker over dem, der er under mulde. Og til hver enkelt 
af menneskene skal der slægten igennem følge løn som forskyldt”. 
63. Og således endte elementernes møde på herskerens befa- 
ling, og de iagttog tavshed, og hver enkelt af dem styrede og her- 
skede over sit eget myndighedsområde”. 
64. Derpå sagde så Horus: ”Moder, fik jorden da held til at få 
en udstrømning fra Gud?” 
Da svarede Isis: ”Jeg afslår at berette om den tilblivelse, for det 
er ikke ret at fortælle om begyndelsen til din herkomst, mæg- 
tigste Horus, for at ikke senere de udødelige guders tilblivelse 
skal nå frem til menneskene. Kun så meget: eneherskeren Gud, 
universets skabende ordner og kunstner . . . tillod for en kort 
tid nådigst, at din stormægtige fader Osiris og den stormægtige 
gudinde Isis kunne blive hjælpere for den verden, der manglede 
alt. 
65. Det er disse, der har fyldt livet med liv. 

Det er disse, der har standset det gensidige myrderis gru. 

Det er disse, der har indviet templer og ofre til de fædrene 
der. 

Bet er disse, der har skænket love, mad og ly til de døde- 
ere, 

66. FR er disse”, siger Hermes, ”der skal kende og afgøre 
hemmelighederne i mine skrifter, og selvom de også vil be- 
holde nogle af dem for sig selv, så vil de på steler og obe- 
lisker indhugge dem, som viser sig også at være til gavn for 
de dødelige”. 

67. Det er disse, der som de første ved at udpege tingsteder, 
fyldte universet med lovmæssig orden og retfærdighed. 
Det er disse, der er blevet indstiftere af troskabsløfter og 
tillidsfuldhed, og som har indført den meget store gud 
Eden i tilværelsen. 

Det er disse, der har belært mennesker at begrave dem, der 
er ophørt med at leve. 

Det er disse, der har udforsket dødens grusomhed og er- 
kendt, at hvis ånden, der er kommet udefra og er tilbøje- 
lig til at vende tilbage igen til menneskenes legemer, en- 
gang kommer for sent, indtræder der en afmagt, så man 
ikke kan komme til kræfter igen. 

Det er disse, der af Hermes har lært, at rummet er fuld af 
dæmoner, og som har indhugget dette i skjulte steler. 

68. Det er disse, der af Hermes har lært Guds skjulte bestem- 
melser og derved for menneskene er blevet grundlæggere 
af lovgivere for alle kunster, videnskaber og studier. 

Det er disse, der af Hermes lærte, at tingene forneden af 
bygmesteren fik pålagt at være i sympati med tingene for- 
oven, og på jorden indrettede hellige handlinger, der er for- 
bundet med mysterierne i himlen. 

Det er disse, der har fået kendskab til legemernes forkræn- 
kelighed og derfor med snilde har sørget for det fuldkomne 
i alle henseender hos profeterne, så at den profet, der skal 
løfte sine hænder mod himlen, aldrig nogensinde vil være 
uvidende om noget af det, som er til, for at filosofi og magi 
kan nære sjælen og lægekunst kan helbrede legemet, når 
det fejler noget. 

69. Efter at vi, Osiris og jeg, havde udrettet alt dette, mit barn, 

så blev vi kaldt tilbage til dem, der bebor himlen; men det var 

ikke muligt at stige derop, førend vi havde påkaldt eneherske- 

ren, for at rummet også skulle blive fuld af denne lære, og for 
at vi selv skulle få en god modtagelse, når vi kom derop. For 
Gud glæder sig over hymner”. 

70. ”Moder”, sagde Horus” ”skænk også mig kendskab til hym- 
nen, så at jeg ikke skal være uvidende om den”. 

Og Isis svarede: ”Vær årvågen, min søn”. 

vængømee 


10. 
11. 


12. 
13. 


NOTER 


TRAKTAT I 


Ord, gengiver det græske: logos. 

Vinden, gengiver her det græske: pneuma, der også kan oversættes 
ved: livsånden, ånden; det gengives i almindelighed i disse tekster ved: 
hvsånden, til forskel på: ånden, der gerne gengiver det græske: nus. 
Verden, gengiver det græske: Kosmos. 

Anden, gengiver det græske: nus, jvf. note 2. 

Han: mennesket. 

Ilden: et håndskrift har: faderen. 

De: nemlig de syv styrere, der nævnes i kap. 9. 

Den: nemlig naturen. 

Jvf. 1 Mos. 1,28, hvor den græske oversættelse (Septuaginta) anven- 
der de samme græske verber som den hermetiske traktat for ordene 
”bliv frugtbare og mangfoldige”. 

Jvf. slutningen af Traktat I, 6. 

Det gentagne ”hvoraf”” minder om en lektie, der opremses, og kan væ- 
re rester af en kateketisk belæring. 

Altet, egentlig: sammenføjningen. 

Beruselse og søvn er i gnostiske tekster til udtryk for den manglende 
erkendelse. 


TRAKTAT II 


Asklepios: denne stavemåde bruges her for tydelighedens skyld ogi 
det følgende om personen til forskel på Asclepius, der bruges om skrif- 
tet med dette navn. 

Jvf. Platon, lovene, X, 893 b 6 ff. 

Jvf. Traktat V, 10, hvor det om Gud hedder: ”Han, der er ulegemlig 
Jvf. Traktat X, 11: ”Den intelligible stilstand sætter den materielle 
bevægelse igang...” 

Teksten er her sandsynligvis i uorden; spørgsmålet kan være en rand- 
bemærkning i et håndskrift, som ved en følgende afskrivning fejlag- 
tigt er trængt ind i teksten. 

TRAKTAT Ill 
Jvf. 1 Mos. 1,2. 
Henoch 21,1. 
Teksten er i uorden. 

TRAKTAT IV 


Disciplen hedder her Tat, et andet ord for Thot. 

Anden: gengiver det græske nus; det har også bibetydningen af: intel- 
lekt. 

Jvf. Johannes evangeliet 12,25. 

Ordet bruges især om sammenhængen mellem de 7 sfærer. 


TRAKTAT V 


Teksten i kap. 1 er usikker; formentlig må man tilføje de her indklam- 
rede ord. 

Gud: egentlig blot: han, men meningen må være Gud. 

De indklamrede ord er indføjet i teksten af udgiverne; de tydeliggør 
teksten, men er næppe nødvendige. 

Uden at der var én, der havde skabt dem: eller: uden ham, der skabte 
dem. 

Ordene mellem [ | findes i flere håndskrifter, men da de findes i præ- 
cis samme form i Traktat XII, 14 opfatter nyere udgivere som A.D. 
Nock & A.J. Festugiére dem for indføjet i Traktat V, 11 fra XII, 14, 
og derfor undlades de i deres oversættelse; de er her medtaget for 
fuldstændighedens skyld. 


TRAKTAT VI 


Kan også oversættes: Gud selv er altid det gode. 

Ordene mellem ( ) er indføjet af A.D. Nock udfra Methodius, Contra 
Porphyrius, 3 p. 306. 

Teksten er i uorden. 

TRAKTAT VII 


W. Scott foreslog (Hermetica, II, 1925, s. 184), at det følgende kun- 
ne være en litterær afspejling af en pilgrimsrejse på Nilen i romersk 
tid. Der kan findes mange paralleller hertil, men det er rimeligst ud- 
fra sammenhængen at opfatte det som billedsprog, jvf. også A.D. 
Nock, Corpus Hermeticum, I, 1945, s. 80. 


TRAKTAT VIII 


Søn, brugt som discipel forholdet til den, der taler. 
Teksten er usikker. 


TRAKTAT IX 


Instinktet, egentlig: naturen. 

Teksten er i uorden 

Ordene mellem [ | er muligvis ved en afskriver fejl kommet ind i 
teksten og kan udelades. 

Afspejler muligvis en forfølgelse. 

Jvf. Romerbrevet 8,28: alle ting samvirker til gode for dem, der elsker 
Gud. 

Den, d.v.s. verden. 

I det græske ord ligger, at det er noget smukt og velordnet, jvf. kos- 
metisk. 

D.v.s. den nødvendige omskiftelighed i naturen. 


TRAKTAT X 


D.v.s. evnen til at se. 

Jvf. Arr. Epict. 2, 20, 19. 

D.v.s. efter et andet jordisk legeme. 
Citat fra Theognis 1,177. 

TRAKTAT XI 


Skæbnen. 

Egentlig: de syv undergivne verdener. 
Solen. 

Disse, d.v.s. sjæl og legeme. 

Klæber til, egentlig elsker. 


TRAKTAT XII 


D.v.s. lige så lidt forbundet med retfærdighed, som når der handles 
slet. 

Størrelser, egentlig legemer. 

Guds sjæl, d.v.s. Guds jeg. 

Hvor citatet slutter, er uvist. 

Ubevægeligt, her nærmest: statisk, uforanderligt. 

Forandringen er adskillige steder i de hermetiske skrifter en omskriv- 
ning for døden. 


TRAKTAT XIII 
Læren om fremmedgørelsen er typisk gnostisk. 
Nemlig genfødelsen. 
De tolv er delt i par og da de optræder som kun seks magter er de der- 
ved i mindretal overfor de ti. 
TRAKTAT XIV 


D.v.s. døden. 


TRAKTAT XVI 


Græsk: nus, der ellers er oversat ved: ånd. 
Deres: menneskenes. 


TRAKTAT XVII 


Jvf. Asclepius 23-24, hvor, det om statuerne bl.a. siges, at de er fulde 
af ånd. 

Ordet profet brugtes bl.a. som en titel på en fornem gejstlig i det 
ægyptiske hierarki. 


TRAKTAT XVIII 


At Gud sammenlignes med en musiker, mennesker med hans instru- 
menter og deres liv eller verden og dens forteelser med musik er et 
hyppigt anvendt billede i oldtiden. Således anvendes disse sammen- 
ligninger i Clemens Alexandrinus, Protrepticus, I, 5, 3, hvor det hed- 
der, at logos lovsynger Gud ”og spiller på dette instrument, menne- 
sket”. Hermes-traktaten Om den ottende og den niende, 60, hvor det 
hedder: ”Jeg er instrumentet for din ånd, tanken dit plekter, men dit 
råd spiller på mig”. 

W. Scott foreslog, at Fidias, navnet på den berømte græske arkitekt, 
her står om verdens bygmester, Gud. Teksten mangler umiddelbart 
derefter nogle ord, hvilket gør en tolkning usikker. 

Cithar-spilleren Eunomos. Fortællingen findes i Clemens Alexandri- 
nus, Protrepticus, I, 1, hvor der fortælles at begivenheden fandt sted 
i Delfi. 

På græsk et ordspil: ”konge” hedder på græsk basileus, ”med let fod” 
hedder på græsk basi leia. 


ASCLEPIUS 


Skriftet findes i sin helhed kun bevaret i latinsk oversættelse med tit- 
len Asclepius; for at undgå forveksling bruges denne stavemåde kun 
om skriftet, medens personen, der har givet navn til skriftet staves 
Asklepios. Af den græske original, der har båret titlen ”Den fuldkom- 
ne tale”, er kun mindre dele bevaret; i Nag Hammadi-fundet Codex 
VI er der bevaret dele af skriftet i koptisk oversættelse. Traktat IX 
synes at være en fortsættelse af Asclepius; traktat IX,6 behandler det 
spørgsmål der blev rejst i Asclepius, 7-8, og der kan også påvises andre 
forbindelser mellem de to skrifter. 

Tat er en anden stavemåde for Thot, der ligestilles med den græske 

Hermes. 

Udtryk for at det er den guddommelige ånd, der taler gennem Hermes” 
mund. 

Jvf. Platon, Timaios, 498. 

Det græske ord Kosmos betegner den velordnede, smukt indrettede 
verden. 

Græsk: stoffet, det materielle; den latinske tekst har her bevaret det 
græske ord uden at oversætte det. 

Det græske ord Hades, underverdenen, rummer i sig den benægtende 
forstavelse a (ikke) og en form af verbet idéin (at se). 

Græsk: billeder. 

Latin: nedre. 


. Hersker: græsk usiark; den latinske tekst har bevaret det græske ord. 
. Jvf. traktat XVII. 
.… Både tilhøreren Asklepios og fortælleren Hermes opfattes altså her 


kun som efterkommere efter de guddommelige bærere af de samme 
navne. 

Måske som W. Scott foreslog byen Arsinoe/Crocodilopolis i oasen 
Fayum, der ikke ligger langt fra Libyen. 

Græsk: skæbne, den latinske tekst har bevaret det græske ord, men 
oversætter det derefter. 


OM DEN OTTENDE OG DEN NIENDE 


Den ottende og den niende, kan også oversættes ”otteheden og nihe- 
den”; udtrykkene hentyder til forestillingerne om en række himle, 
og de til dem hørende former for belæring og erkendelse. Den, der 
her skal modtage belæring er allerede nået til det stade der kaldes for 
syvhedens (jvf. VI, 57). 

D.v.s.: Hermes Trismegistos. 

Diospolis: enten Diospolis magna (store D.), d.v.s. Theben, med de 
mange templer, eller Diospolis parva (lille D.) nær Nag Hammadi, i 
hvis omegn denne tekst blev fundet. 

Eller ”lærde nogstaver”, velsagtens hieroglyfer. 


EKSTRAKT XXIII KORE KOSMU 


Eller: pupille (mindre sandsynligt). 


Ligesom Asklepios var en hero, der efterhånden fik tillagt guddom- 
melige egenskaber, skal Umuthes, som han her sammenstilles med, 
have været en bygmester og læge på kong Djosers tid (3. dynasti), 
hvis fortjenester efterhånden tilførte ham guddommelig status. 

Ptah, der her sammenstilles med Hefaistos den græske gud for smede- 
kunst, var den ægyptiske skabergud og kunstnernes gud. 

Motivet med hellige bøger, der gemmes hen til eftertiden er udbredt 
i oldtidens litteratur. 

”Levendegørelse”. 

Frygt, Tavshed, Søvn, Erindring, Retfærdighed, Nødvendighed 0.s.v-, 
betegner i det følgende på én gang vigtige foreteelser i tilværelsen og 
de kræfter, der tænkes at beherske dem. 

Det indrammede, der anføres som et udsagn af Orfeus, er en skrivers 
randbemærkning, hentet fra et orfisk skrift; jvf. O. Kern, Orph. fr. 
345 (s. 337-338). 

Den ”vilde og frygtindgydende” ånd, der først nævntes i kapitel 43, 
kaldes nu i kapitel 48 for Momus. Ordet er afledet af verbet momes- 
thai, at finde fejl. Der findes i græsk litteratur (f.eks. Platon, Staten 
6, 487 A, og Lukian, Hist. 33) en personificering af det at finde fejl. 
Hos Lukian (2. årh.e.Kr.) kan man se, at der fandtes en forestilling 
om en sådan fejlfinder, der navnlig kritiserede Guds skaben af men- 
nesker. Scott (Hermetica, III, 1926, 537) nævnte, at Momus i Kore 
Kosmu havde et anstrøg af ondskab, måske under indflydelse af jø- 
diske forestillinger om Satan. 

Skæbnegudinde. 

